
PRATARMĖ 


Dažnai sakoma, kad nėra prieštaringesnių ateities vi- 
zijų, kaip tos, kurias puoselėjo Karlas Marxas ir Alexis de 
Tocgueville'is. Jei taip, atrodytų, kad šiandien pergalę 
švenčia pastarasis. Dabar plačiai paplitęs, tačiau jokiu bū- 
du negalima sakyti, kad atėjęs visiems laikams, nusista- 
tymas prieš monolitinę valstybę, vienpartinę sistemą ir 
komandinę ekonomiką suteiktų malonumo liberalių pa- 
žiūrų Prancūzijos aristokratui, kuris jau patį pirmą kartą 
susidūręs su socializmo idėjomis XIX amžiaus penktajame 
dešimtmetyje nusprendė, kad šios ne tik sentimentalios, 
bet ir, o tai dar svarbiau, reakcingos. Socializmo idėjos, 
Tocgueville'io nuomone, reakcingos jau vien siekiu cen- 
tralizuoti valdžią — tokia pavojinga raida ištiko Prancū- 
Zijos ancien rėgime!. 

Įstabu ir nepaprasta, kad svarbiausią veikalą apie 
šiuolaikinę demokratiją — knygą „Apie demokratiją Ame- 
rikoje“ (1835-1840 m.) - parašė Prancūzijos aristokratas! 
Biurokratų, arba partijos aparatčikų (apparatchiks), val- 
džią jis pasmerkė su savotišku soupgon“ aristokrato, nepa- 
sitikinčio naujuoju elitu. Tačiau niekas nėra geriau už 
Tocgueville'į taip subtiliai ir išraiškingai apgynęs savival- 
dos bei valdžios išsklaidymo. Tad nenuostabu, kad Toc- 
gueville'i is darė didžiulę įtaką amžininkams, pavyzdžiui, 
Johnui Stuartui Milliui. Jokiu būdu negalima sakyti, kad 
Tocgueville'iui rūpėjo vien valdžios problema. Jis puose- 

lėjo moralinę viziją, — viziją, pavergusią daugelį skaity- 
tojų. Tocgueville'io manymu, demokratinė visuomenė su 
tikra savivalda teikia kilnią perspektyvą, tikslą, kur kas 
aukštesnį nei akivaizdžiai neišvengiamas šiuolaikinio gy- 
venimo komerciškumas. Dalyvavimas valdyme kaip tik- 
rai moralaus gyvenimo sąlyga - mieliausia Tocgueville'io 
širdžiai. Savo darbuose jis bemaž skausmingai protestuo- 
ja prieš kraštutinį gyvenimo „privatumą“ ir nesirūpinimą 
pilietinėmis vertybėmis. Šiuo požiūriu Tocgueville'is me- 
tė iššūkį visuotiniam - kyla pagunda sakyti „buržuazi- 
niam“ — liberalizmui. Tačiau ar liberalizmas, net dabar- 
tinis, priėmė šį iššūkį? Ar doktrina, kuri dažnai, atrodo, 
apriboja gyvenimą vien komercine veikla ir privačiu 
draugų būreliu, patenkina, jau neklausiant, ar ji kilnina? 

Joks kitas politinis mąstytojas nėra taip subtiliai išty- 
ręs valstybės formų, įvairių socialinių sąlygų ir morali- 
nių pavojų ryšio. Ir vis dėlto Tocgueville'io vieta šiuo- 
laikinės politinės minties tradicijoje tebėra stulbinamai 
netvirta. Kodėl? Į galvą ateina dvi priežastys. Pirma, 
Tocgueville'is savo argumentus grindė kitaip nei didie- 
ji ankstyvosios šiuolaikinės politinės filosofijos atstovai 
Hobbesas, Locke'as ir Rousseau, savo dedukciniuose iš- 
vedžiojimuose apie Žmogaus prigimtį vadovavęsi tvirtai 
apibrėžtomis prielaidomis. Antra, kitaip nei vėlesni XIX 
amžiaus teoretikai, tokie kaip Marxas, Durkheimas ar 
Weberis, Tocgueville'is nelaikė naujojo mokslo apie vi- 
suomenę savo tikslu ir savo darbuose nesivaikė moksli- 
nio diskurso. Ir iš tiesų sugretintas su mąstytojais, 
pasivadinusiais „moksliniais“, Tocgueville'is labiau pa- 
nėšėja į menininką. Jo darbai gyvi ir nuoširdūs, smarkiai 
nuspalvinti jausmų ir aiškiai siekiantys patraukti skaity- 
toją. Net pačiame istoriškiausiame veikale „Ancien Rėgi- 
me ir revoliucija“ (1856 m.) Tocgueville'is aršiai kritikuo- 

ja Louis Napoleono imperijai nesipriešinusių amžininkų 
pažiūras ir veiklą. 

Tocgueville'io argumentų dėstymo stilius yra ne tik 
preprofesionalus, bet ir preburžuazinis. Į vertybes, ypač 
į svarbiausią jų — „šventą“ laisvės vertybę, - jis apeliuoja 
kone intymiai. Stebinamai sėkmingos Tocgueville'io pa- 
stangos nepasiduoti skirtingo tipo — aristokratinės ir de- 
mokratinės — visuomenėms būdingiems įpročiams ir idė- 
joms nereiškia, kad jis mėgino nuslėpti savo gėrėjimąsi ta 
elegancija, solidarumu ir asmenybėmis, kurias išpuoselė- 
jo pirmoji. Lygiai taip pat, pripažindamas, kad demokra- 
tinė visuomenė yra teisingesnė, jis neslėpė paniekos vi- 
dutinybių ambicijoms, kurias skatina tos visuomenės ver- 
telgiškumas. Tačiau estetiniam aristokratinės visuomenės 
patrauklumui Tocgueville'is atsispiria su tikru aristokra- 
to išdidumu. Nė viename veikale jis aštriau nekritikuoja 
tuštybės, saviapgaulės, žiaurumo, tokių būdingų privile- 
gijomis grindžiamoms visuomenėms. 

Tocgueville'is surado pranašesnį metodą, leidusį jam 
analizuoti krikščioniškų Vakarų visuomenines permainas 
ir apie jas spręsti nepasiduodant nei istorizmui, nei taria- 
mam neutralumui, kurio reikalauja pozityvistinis visuo- 
menės mokslas. Koks buvo tas metodas? Ir kaip jis buvo 
atrastas? Tie klausimai, nepaisant naujausių Tocgueville'io 
tyrinėjimų, tebėra svarbūs ir neatsakyti. 

Šioje knygoje ir siekiama rasti į juos atsakymą. Man 
labai padėjo Johno Burrow, Davido Eastwoodo, Roberto 
Skidelsky ir Ferguso Ungoed-Thomaso pastabos. Never- 
ta nė sakyti, kad už šios knygos trūkumus jie neatsako. 


L.A.S. 
Keblio koledžas 
Oksfordas 
1993 m. liepa 


1. TERORO KARALYSTĖS ŠEŠĖLYJE 


Alexis de Tocgueville'is gimė senoje Normandijos 
aristokratų šeimoje netrukus po Didžiosios Prancūzijos 
revoliucijos. Gana anksti jis atsikratė savo aplinkai bū- 
dingų prietarų ir įsitikino, kad aristokratų era baigėsi, 
kad Vakaruose randasi naujo tipo visuomenė, jo žodžiais 
tariant, „demokratinė visuomenė“. Šis įsitikinimas padėjo 
jam išvengti moralinių pagundų, kurioms neatsispyrė 
daugelis XIX amžiaus pradžios jo klasės žmonių. Dar bū- 
damas paauglys Tocgueville'is ėmė baisėtis aristokratų 
saviapgaule. Tie jo klasės atstovai, kurie pasidavė iliuzi- 
joms, ypač iliuzijai, kad užklupusi demokratija esanti at- 
sitiktinis arba net šėtoniškas dalykas, kad galima sugrą- 
žinti senus laikus, kėlė jam gailestį ar net panieką. Bai- 
mė dėl ateities buvo per daug akivaizdi, kad leistų pa- 
tikėti, jog yra kokia nors alternatyva blaiviam protui ir 
valios jėgai. 

Demokratinė visuomenė, nusprendė Tocgueville'is, pa- 
sižymi vienu esminiu bruožu. Ji vienintelė neprieštarau- 
ja teisingumo reikalavimams. Tuo pat metu demokratinė 
visuomenė kėlė rimtų moralinių ir politinių pavojų, ku- 
riuos reikėjo drąsiai sutikti ir nugalėti. Įvardyti tuos pa- 
vojus, kad būtų galima juos įveikti, labiausiai derėjo — 
nors iš pirmo žvilgsnio tatai stebina - jaunam porevoliu- 
cinės Prancūzijos aristokratui. Tai buvo subtiliausio pa- 
vidalo noblesse oblige“. 

Kaip Tocgueville'is priėjo prie šių išvadų? Procesą pa- 
deda nušviesti jo gyvenimo pradžios aplinkybės —- juk 
Tocgueville'is gimė 1805 metais, kai padėtis toli gražu ne- 
buvo paprasta. Beveik visa jo šeima — seneliai, tetos, pus- 
broliai ir pusseserės — buvo giljotinuota teroro viešpata- 
vimo laikais. Jo tėvai, grafas ir grafienė de Tocgueville'iai 
daug mėnesių laukė to paties likimo kalėjime. Šitai ne- 
praėjo be pėdsakų. Tėvas Hervė dvidešimt ketverių pra- 
žilo, motinos nervai visiškai pakriko. Po Robespierre'o 
žlugimo Tocgueville'io tėvai mėgino atkurti ką nors pa- 
našaus į gyvenimą ancien rėgime laikais. Bet tai buvo abe- 
jotinas reikalas. Visa aplinka — tiek pasaulis už Chūteau 
de Verneuil vartų, tiek portretai ant sienų viduje - primi- 
nė pilietinį karą ir tūžmingą neapykantą aristokratams 
(aristos). 

Kitaip nei daugelis prancūzų aristokratų, Hervė de 
Tocgueville'is neemigravo. Dėl to dabar buvo turtingas 
žmogus — paveldėjo po giljotina galvas padėjusių gimi- 
naičių nuosavybę. Tačiau turtai negalėjo išsklaidyti ne- 
rimo, kurį jautė didžiausią per šimtmečius skriaudą pa- 
tyrusios klasės atstovai. Ar porevoliucinėje Prancūzijoje 
atsiras kokia nors saugi vietelė aristokratams? Šis neri- 
mas prislėgė Alexis de Tocgueville'į dar vaikystėje. 


Grįžkite atgal; įsižiūrėkite į vaiką motinos glėbyje; ste- 
bėkite, kaip išorinis pasaulis pirmąsyk atsispindi dar blau- 
siame jo sąmonės veidrodyje; įsidėmėkite, kas pirmąkart la- 
biausiai patrauks jo dėmesį; įsiklausykite į pirmuosius žo- 
džius, kurie pažadina snaudžiančias jo minties galias; ne- 
praleiskite pro akis pirmųjų išbandymų, kuriuos jis turės at- 
laikyti; ir tik tada suprasite, iš kur atsirado prietarai, įpro- 
čiai, pomėgiai, lydėsiantys jį visą gyvenimą. Kitaip sakant, 
lopšyje guli suvystytas jau galutinai susiformavęs Žmogus 
(OC Ia. 26). 

Šie žodžiai iš pirmųjų veikalo „Apie demokratiją 
Amerikoje“ puslapių labai iškalbingi. Tocgueville'is ne- 
manė, kad išorinis pasaulis savaime turėtų būti žmogui 
palankus. Pradžioje tik miglotai suvokta grėsmė sufor- 
mavo jo būdą ir charakterį. Pasak visų atsiliepimų, Toc- 
gueville'is vaikystėje buvo labai irzlus ir impulsyvus, bet 
budrus. Ramybės jam nedavė užslėpta klaustrofobija. 
Laisvės troškimas, pradžioje reiškęsis paprastais nuoty- 
kiais ir „pabėgimais“, ryškus visuose pasakojimuose apie 
ankstyvuosius metus. Šis laisvės troškimas byloja apie 
aistringą prigimtį. 

Jo vaizduotę persekiojo pilietinio karo šmėkla. Jaunys- 
tėje Tocgueville'is prisipažino, kad mintys apie kalėjimą 
ir tremtį buvo apsėdusios jį ne vienus metus. 


Menu, galvodavau apie pavojų būti įkalintas... pastarieji 
keturiasdešimt metų rodo, kad visai nejuokinga rengtis tam 
iš anksto. Sugebėjau mintyse susikurti beveik pakenčiamą 
tos baisios vietos paveikslą. Įsivaizdavau, kad žmogus, už- 
darytas su knygomis, popieriumi ir plunksna, turėtų rasti 
būdą, kaip praleisti laiką (OC Va. 49). 


Tokie nuogąstavimai vertė jį būti dėmesingą aplinkai. 
Tocgueville'is nenorėjo būti netikėtai užkluptas. Tad ne- 
nuostabu, kad dar būdamas paauglys ėmė domėtis bur- 
žuazine visuomene, taip Žiauriai atmetusia Prancūzijos 
aristokratiją. Jis puikiai išmoko perprasti skirtingos socia- 
linės padėties žmonių idėjas ir jausmus. Šis įgūdis, pra- 
džioje išsiugdytas siekiant išvengti pavojaus, palengva 
virto nuostabiu sugebėjimu ir įsitikinimo dalyku. 

Dar paauglystėje Tocgueville'is pasmerkė senosios n0b- 
lesse? izoliavimąsi nuo visos Prancūzijos visuomenės. Jo 
ankstyvuosiuose laiškuose (1821-1823 m.) ryški baimė, jog 
kilmingųjų pretenzijos sukels naują katastrofą. Napoleo- 
no žlugimas ir Burbonų restauracija daugelį buvusių ėmig- 

rės“ skatino susigrąžinti privilegijas. Tikrąjį buržuazijos įta- 
rumo aristokratų atžvilgiu mastą Tocgueville'is pajuto bū- 
damas šešiolikos metų, kai įstojo mokytis į karališkąjį Me- 
co koležą. Nepaisydamas, kad pats yra aristokratas, jis su- 
sidraugavo su kuklios kilmės moksleiviu Eugėne'u Stof- 
felsu. Ko gero, Tocgueville'is jautė poreikį suartėti su ki- 
tais Prancūzijos visuomenės sluoksniais. 

Šis poreikis netrukus įgavo idealistinį pavidalą. Stu- 
dijuodamas šeimos praeitį jaunasis Tocgueville'is aptiko 
mito ištakas — prosenelio Lamoignono de Malesherbes'o 
istoriją. Kilęs iš žymios noblesse de robe" šeimos, Malesher- 
bes'as buvo vienas drąsiausių ikirevoliucinės Prancūzijos 
reformatorių. Jis anksti pasuko tėvo pėdomis ir paveldė- 
jęs Cour des Aidesš vadovavimą XVIII amžiaus septintąjį 
dešimtmetį tuo teismu kaip tribūna pasinaudojo monar- 
cho administracijos „despotizmui“ pasmerkti. 

Malesherbes'o pažiūras paveikė Montesguieu ir Bou- 
lainvilliers, keliais dešimtmečiais anksčiau, per „diduome- 
nės reakciją“, puolę Richelieu ir Liudviko XIV sukurtą 
biurokratinę valstybę. Tačiau kai kuo jie ir skyrėsi. Ma- 
lesherbes'ui buvo artima „prigimtinės lygybės“ filosofija. 
Ja remdamasis, jis padarė naujų išvadų apie valdymą. 
XVIII amžiaus aštuntąjį dešimtmetį, paleidus Cou7 des Ai- 
des, Malesherbes'as ne tik pritarė tam, kad būtų atkurti 
tradiciniai karališkosios valdžios apribojimai, bet ir pro- 
pagavo liaudies savivaldą. Jo 1775 metų Protestas Liud- 
vikui XVI tapo vienu mėgstamiausių provaikaičio tekstų: 


Kiekviena piliečių institucija, kiekviena bendruomenė 
dar tebeturi teisę tvarkytis savo reikalus, teisę, kurią laiko- 
me ne karalystės pirmapradės konstitucijos dalimi, nes ji sie- 
kia senesnius laikus: tai prigimtinė teisė, proto teisė. Tačiau 
ji atimta iš Jūsų valdinių, Jūsų didenybe, ir mums nebaisu 
pareikšti, kad šiuo požiūriu reikalai tvarkomi, galima sakyti, 
vaikiškai. 

Visagaliams ministrams politiniu principu paskelbus 
draudimą sušaukti nacionalinę asamblėją, vienas preceden- 
tas sekė kitą, kol galiausiai imta skelbti niekiniais miesto 
gyventojų nutarimus, jeigu jie nepatvirtinti intendanto? (OC 
Ta. 447). | 


Tokie įsitikinimai padėjo Malesherbes'ui smarkiai pra- 
nokti daugelio philosophes“? palaikomą išsilavinusiųjų („ap- 
šviestojo“) despotizmo teoriją. 1774 metais jis tapo Tur- 
got reformatorių kabineto nariu, tačiau atsistatydino dva- 
riškių opozicijai niekais pavertus visas ministrų kabineto 
pastangas. Paskutinius ancien rėgime metus jis praleido sa- 
vanoriškoje tremtyje, rašė apie protestantų išsivadavimą, 
skyrybų legalizavimą ir kitais klausimais. 

Malesherbes'o veikla po 1789 metų galutinai pavergė 
jaunojo Tocgueville'io vaizduotę. 1793 metais Malesher- 
bes'as savo noru ėmėsi ginti nelaimingąjį Liudviką XVI 
nuo revoliucinio Konvento, šitaip išjudindamas visą gran- 
dinę įvykių, pasibaigusių jo paties ir beveik visos šeimos 
žūtimi. (Tais pačiais metais Malesherbes'o vaikaitė Lou- 
ise ištekėjo už Normandijos didikų atžalos Hervė de 
Tocgueville'io. Abu išliko gyvi tik todėl, kad likus vos 
kelioms dienoms iki jų egzekucijos Robespierre'as žlugo.) 
Malesherbes'o nešališkumas ginant karalių, ypač Žinant, 
kad jis buvo vienas aršiausių karališkojo despotizmo kri- 
tikų, sužavėjo provaikaitį, ir šis jausmas niekada jo ne- 
apleido. „Esu pono de Malesherbes'o vaikaitis: Malesher- 
bes'as gynė liaudį nuo karaliaus ir karalių nuo liaudies, — 
rašo Tocgueville'is viename po jo mirties rastų dokumen- 
tų. - Jis yra dvigubas pavyzdys, kurio niekada nepamir- 
šau ir niekada nepamiršiu“. 

Tocgueville'is puoselėjo „tikrojo“ aristokratiškumo, la- 
biau susijusio su pagrįsta motyvacija nei kastos prietarais, 
idėją. Jo lūkesčiams pritarė pusbrolis Louis de Kergolay. 
Ankstyvoje paauglystėje abu svajojo apie tai, kad Pran- 

cūzijos diduomenė taptų liaudies vedle, o ne prieše: ko- 
votų už bendras teises ir apribotų karaliaus valdžią kaip, 
jie buvo girdėję, pavyko Anglijos aristokratijai. Galbūt dėl 
to Tocgueville'is troško aplankyti Angliją ir pamatyti tuos 
„Nnenaudėlius“ anglus. 

Pradžioje Tocgueville'io išsilavinimas buvo patikėtas 
romiam, sąmojingam senukui abatui Lesueurui. Abatas 
atstojo Tocgueville'iui motiną, nes nutolusi nuo pasaulio 
grafienė Tocgueville buvo sunki ligonė. Abatas ir Tocgu- 
eville'is tapo labai artimi. Abatas suteikė berniukui nuo- 
stabią laisvę, ugdė jo literatūrinį skonį ir aistringą religi- 
nį tikėjimą. Juodu kalbėdavosi apie viską. Abatas išmokė 
Tocgueville'į nevaržomai reikšti mintis ir jausmus. Vėliau 
šie santykiai turėjo didelės reikšmės jo supratimui apie 
draugystę. „Draugystė, mielasis Louis, yra vienintelė 
vertybė šioje žemėje, — rašė jis Kergolay. - Kitų patirtų jaus- 
mų skonis tik dar labiau mane tuo įtikino“ (OC XIIla. 143). 

1819-1820 metais Tocgueville'is atsisveikino su Lesu- 
euro globa Paryžiuje ir išvyko gyventi pas tėvą, tapusį 
Meco prefektu. Dažnai paliktas savo paties valiai jis įni- 
ko į prefektūros biblioteką. Tačiau XVIII amžiaus philo- 
sophes netrukus išklibino jo nekritišką tikėjimą. Artimi san- 
tykiai su abatu tik dar labiau apsunkino šią tikėjimo kri- 
zę. Ji pakirto jų draugystę ir įstūmė šešiolikmetį Tocgue- 
ville'į į depresiją, iš kurios jis niekada galutinai taip ir ne- 
išsivadavo. 


Iki tol mano gyvenimas buvo kupinas tikėjimo, nelei- 
dusio net menkiausiai dvejonei prasiskverbti į sielą. Paskui 
gimė abejonė, tikriau, įsiveržė su neregėta jėga, ne šiaip sau 
abejonė šiuo bei tuo, bet visuotinė abejonė. Staiga patyriau 
jausmą, kurį pažįsta išgyvenusieji žemės drebėjimą, kai ve- 
riasi žemė po jų kojomis, dreba sienos aplink, svyruoja lu- 
bos virš galvos ir virpa daiktai bei visa gamta prieš akis. 
Mane apėmė juodžiausia melancholija (OC XVb. 315). 

Tocgueville'is jautė ypatingą poreikį būti tikras. „Abe- 
jonę laikau viena didžiausių mūsų prigimties nelaimių; ji 
eina iškart po ligos ir mirties“. 

Ar buvo galima ką nors išgelbėti iš nuolaužų? XIX 
amžiaus trečiąjį dešimtmetį Tocgueville'io gyvenimas 
virto nuolatinėmis pastangomis išsaugoti nors šiek tiek 
tikėjimo ir suteikti jam daugiau intelektualumo. Galbūt 
dėl Malesherbes'o atminimo, nepaisydamas pusbrolio 
Louis įkalbinėjimų stoti į kariuomenę (kurstomas ir ki- 
tų su karo diduomene susijusių ryšių), jis nusprendė 
studijuoti Paryžiuje teisę. Abatas Lesueuras šiai minčiai 
nepritarė. Jis suvokė savo globotinio mąstymo savybes 
ir darė viską, kad paskatintų literatūrines Tocgueville'io 
ambicijas. 

Vargu ar Tocgueville'is galėjo pasirinkti tinkamesnį lai- 
ką studijuoti Paryžiuje. 1822-1823 metais parlamente ir 
spaudoje jau kunkuliavo Didieji debatai. Sąlygiškai libe- 
ralios ankstyvojo Restauracijos periodo vyriausybės po 
sosto įpėdinio nužudymo 1820 metais užleido vietą Vil- 
lėle'io ultrarojalistų kabinetui. Trečiojo dešimtmečio vidu- 
ryje Villėle'io vyriausybė pateikė naujų įstatymų projek- 
tų, kliudžiusių visas Prancūzijos visuomenės bei valdžios 
veiklos sritis. Šiuos įstatymus liberalioji opozicija laikė ne 
kuo kitu, kaip tik mėginimu atkurti ancien rėgime. Royer- 
Collard'o vadovaujami liberalai teigė kovą vykstant tarp 
„Ancien rėgime ir revoliucijos, senosios Prancūzijos ir nau- 
josios, tarp „aristokratijos“ ir „demokratijos“. Iš to, ką Toc- 
gueville'is rašė po kelerių metų, matyti jį atidžiai sekus 
Didžiuosius debatus. Jie praturtino Tocgueville'io mąsty- 
mą tokiomis esminėmis sąvokomis kaip „aristokratija“ ir 
„demokratija“, „atomizacija“ ir „centralizacija“. Jie išmo- 
kė Tocgueville'į lyginti du visuomenės tipus. Didieji de- 
batai suformavo dvejopą Tocgueville'io įžvalgą, kurios jis 
laikėsi iki gyvenimo pabaigos. 


17 


1. TERORO KARALYSTĖS ŠEŠĖLYJE 


1827-1828 metais Tocgueville'is jau buvo beveik libe- 
ralas. Po teisės studijų su broliu Edouard'u keliaujant po 
Italiją Tocgueville'io rašytas dienoraštis atskleidžia jo su- 
sižavėjimą pilietine ir politine laisve. Jis pajuokia Neapo- 
lio aristokratus, kad parsidavė karaliaus tironijai, užuot 
kovoję už visuotines teises. Be to, Tocgueville'is tapo 
Krikščioniškosios moralės draugijos, įtakingos liberalų 
grupės, vadovaujamos istoriko Francois Guizot, nariu. 
Šios grupės propaguojamos idėjos rodė stiprų protestan- 
tizmo poveikį Restauracijos laikų liberalizmui. Guizot, 
kaip ponia de Staėl ir Benjaminas Constant'as, įrodinėjo, 
kad liberalizmas nekelia jokio pavojaus krikščionybei, 
kaip manė katalikai rojalistai, ir turi būti suvokiamas kaip 
modifikuota krikščionybė. Nes liberalizmas, kaip ir pati 
krikščionybė, yra grindžiamas moraline lygybe, o moralė 
gali rastis tik iš sąžinės arba neprievartinio pasirinkimo, 
ir tik tai yra pilietinės lygybės pamatas. 

Šis beveik protestantiškas suvokimas padėjo Tocgue- 
ville'iui išsaugoti „krikščioniškąją moralę“, koncepciją, la- 
bai ryškiai iškylančią iš tikėjimo nuolaužų jo vėlyvuosiuo- 
se darbuose. Būtent toks interpretavimas padėjo jam ras- 
ti naują kredo. Nuo to laiko Tocgueville'is suvokia libe- 
ralizmo esmę su tokia pat aistra, kokią jau buvo jam įžie- 
bęs ankstesnis paprastas tikėjimas. Kai praėjus keleriems 
metams su Tocgueville'iu susipažino kritikas Saint-Beu- 
ve'as, tuoj pat pavadino jį „tikinčiuoju“. 

Teisės studijos pradėjo nebepatenkinti Tocgueville'io 
smalsumo ir siekių. Dar Meco laikų mokytojo padedamas 
jis gilino savo politines Žinias lygindamas Anglijos ir 
Prancūzijos institucijų raidą nuo viduramžių. Toks lygi- 
nimas buvo pasirinktas neatsitiktinai. Jis buvo esminis li- 
beralų argumentas per Didžiuosius debatus. Juk būtent 
Anglijos atstovaujamosios valdžios modelį Prancūzija pri- 
taikė Restauracijos laikotarpiu. Kodėl Anglija išplėtojo at- 


18 


1. TERORO KARALYSTĖS ŠEŠĖLYJE 


stovaujamosios valdžios sistemą, o Prancūzija tapo abso- 
liutinės monarchijos auka? Šis klausimas ėmė persekioti 
Tocgueville'į. 

1827 metais jis gavo jaunesniojo teisėjo darbą Versa- 
lyje, kurio prefektu neseniai buvo paskirtas tėvas. Nepai- 
sant ryšių, viltys greitai būti paaukštintam nepasiteisino. 
Teisininko profesija pasirodė besanti sunki ir neteikianti 
jaudulio, kurio jam reikėjo tiesiog gyvybiškai. Jis taip pat 
pamatė, kad viešai kalbėti jam tikra kankynė. Jo balsas 
buvo per švelnus, o pats - per daug rafinuotas. Troško 
reikšti mintis tiksliai, bet, priešingai nei kitas jaunas tei- 
sėjas, Gustave'as de Beaumont'as, nemokėjo improvizuoti. 
Beaumont'as, malonus jaunas Tureno aristokratas, buvo 
užkietėjęs liberalas. Jis pritarė Tocgueville'io idėjoms ir ta- 
po ištikimu bičiuliu. Tocgueville'iui tokios draugystės rei- 
kėjo, nes ribotų pažiūrų kolegos jo netenkino. „Bijau, kad 
laikui bėgant galiu tapti teisine mašina, kaip ir dauguma 
kolegų, tokių užsidariusių, jog nesugeba nei įvertinti di- 
džio vyksmo, nei prisiimti rimtų įsipareigojimų, kaip kad 
sugeba kurti aksiomas arba ieškoti analogijų... — rašė jis 
Kergolay. — Geriau sudeginsiu savo knygas, negu tapsiu 
toks kaip jie“ (OC XIIIa. 108). 

1827 metais ultrarojalistų vyriausybė pralaimėjo rin- 
kimus, jos vietą užėmė nuosaikus Martignaco kabinetas. 
Buvo manoma, kad tai paskutinis Prancūzijos šansas pa- 
siekti Burbonų ir liberalų kompromisą. Kai naujasis ka- 
binetas panaikino draudimą skaityti paskaitas universi- 
tetuose, Guizot pradėjo dėstyti civilizacijos istorijos Eu- 
ropoje ir Prancūzijoje („History of Civilization in Euro- 
pe and in France“) kursą. Tai buvo jaunos liberalios in- 
teligentijos kilimo pradžia. Guizot išplėtojo Didžiųjų de- 
batų idėjas, ypač atomizacijos ir centralizacijos. Jis siekė 
tiksliai įvertinti Europos institucijų ir įsitikinimų evoliu- 
ciją. Guizot paskaitos paveikė Tocgueville'į. „Analitiškas 

Guizot mąstymas“ tapo jam modeliu. Beveik trejus me- 
tus Tocgueville'is kiekvieną šeštadienį keliaudavo iš Ver- 
salio į Paryžių, į senąją Sorboną, kurion plūsdavo susi- 
jaudinusios minios. 

Tuo tarpu Tocgueville'io teisininko karjera nejudėjo iš 
vietos ir tai varė jį iš proto. Jis desperatiškai troško pa- 
likti pasauliui savo pėdsaką. Vėliau prisimindamas šį lai- 
kotarpį prisipažino, kad „būtų peršokęs Dievo Motinos 
katedrą, jei tik būtų Žinojęs, kad anapus yra tai, ko troš- 
ko“. Tad ko gi jis troško? 1829-1830 metais Tocgueville'is 
norėjo aktyviai dalyvauti kuriant Prancūzijoje atstovau- 
jamąją valdžią, nes tikėjo, kad ši valdymo forma vienin- 
telė atitinka Europos „civilizacijos“ (Guizot, kuriuo dabar 
rėmėsi, sąvoka) moralinius reikalavimus. Aristokratijos 
žlugimas, arba, pasak Guizot, „vidurinės klasės atsiradi- 
mas“, negalėjo ir neturėjo būti grįžtamasis procesas. Tik 
naujos demokratinės visuomenės sąlygos atitiko tikrąjį tei- 
singumą ir, negana to, krikščioniškąją moralę. Studijos, 
padėjusios Beaumont'ui ir Tocgueville'iui geriau supras- 
ti socialinius ir politinius Europos pokyčius, turėjo nutiesti 
jiems kelią į politiką. Miestų iškilimas ir rinkos ekonomi- 
kos susiformavimas vėlyvuoju feodalizmo laikotarpiu, 
buržuazijos, kaip klasės, evoliucija bei valdžios centrali- 
zacija buvo svarbiausios jų studijų temos. 

1829 metais Karolis X atleido Martignacą ir vietoj jo 
paskyrė princą de Polignacą. Po to įvyko rinkimai, tačiau 
naujoji dauguma buvo priešiška Polignacui ir ryžtingai iš- 
kėlė atstovaujamosios valdžios klausimą. Karalius, nusi- 
teikęs valdyti vienas, atrodė, provokuoja revoliuciją. Per 
1829-1830 metų krizę vėl iškilo pilietinio karo šmėkla, ka- 
daise sudrumstusi Tocgueville'io vaikystę. Jo sveikata pa- 
šlijo. Nepaisydamas jauno amžiaus ir tvyrojusios nežinios, 
aptarti krizės Tocgueville'is eidavo pas žymius liberalus, 
tokius kaip Guizot — jis norėjo ką nors daryti. Pasinėręs į 

visuomenės problemas savo pašnekovams politikams daž- 
nai turėdavo atrodyti net įkyrus. 

1830 metų Liepos revoliucija patvirtino didžiausius 
Tocgueville'io būgštavimus. Pastangos atkurti Prancūzi- 
joje aristokratijos privilegijas žlugo, kartu beveik sunai- 
kindamos ir atstovaujamąją valdžią. Tocgueville'is ir Be- 
aumont'as nusprendė priešintis monarchijos coup d'ėtat". 
Tuo metu, kai Paryžiuje liberalai paskelbė Liudviką Pi- 
lypą naujuoju karaliumi, Tocgueville'is, įstojęs Versalyje 
į Nacionalinę gvardiją, matė ekipažus, vežančius trem- 
tin Karolį X. Jis baisėjosi tokiu bukumu, atitolinusiu va- 
landą, kai naujasis ir senasis Prancūzijos elitas galėjo su- 
sivienyti. 

Po liepos įvykių Tocgueville'io ir Beaumont'o karjerai 
iškilo pavojus. Nors abu pasipriešino monarchijos coup 
d'ėtat, įtarimą kėlė jų aristokratiška kilmė. Kai naujojo re- 
žimo reikalaujami juodu davė ištikimybės priesaiką, tei- 
sininkai to nesuprato. Tocgueville'is nebematė perspekty- 
vų. Atrodė, kad jis visiems laikams pasmerktas likti jau- 
nesnysis teisėjas. Tokia ateitis netenkino jo ambicijų. „Kas- 
dien įsitikinu turįs eiti į priekį ir tas poreikis taps Žiau- 
riausia mano gyvenimo kančia“ (OC XIIIa. 107). Politinis 
nestabilumas pablogino reikalus. Naujasis režimas galėjo 
subyrėti bet kada. Tolesni neramumai galėjo išvirsti į dar 
radikalesnį režimą ar net į „demokratinę respubliką“. Ar 
tada aristokratai vėl bus persekiojami ir tremiami? 

Kelerius metus Tocgueville'io galvoje sukosi mintis ap- 
lankyti Jungtines Amerikos Valstijas. Pirmą kartą jo dėme- 
sys į Ameriką nukrypo trečiojo dešimtmečio pabaigoje, 
kai Prancūzijoje virė debatai dėl centralizacijos. 1828 me- 
tais jis jau buvo persiėmęs Restauracijos liberalų įvardy- 
ta svarbiausia šiuolaikinės demokratinės visuomenės po- 
litine problema. Kaip surasti centrinės valdžios ir vietinės 
autonomijos pusiausvyrą visuomenėje, kurioje vietinės au- 

tonomijos nebegarantuoja aristokratijos valdžia? Sunaiki- 
nus Prancūzijoje aristokratiją kartu žlugo ir vietinė auto- 
nomija, tuo tarpu Anglijoje ji išsilaikė aristokratijos dėka. 
Bet dabar Anglijos modelis pasitikėjimo nebekėlė. 

Tocgueville'io supratimu, Liepos revoliucija, be jokios 
abejonės, parodė, kad pastangos atgaivinti aristokratiją nė- 
ra tas būdas, kuriuo būtų galima apriboti centralizaciją 
Prancūzijoje. Jis spėjo, kad Prancūzijai labiau tiktų ne An- 
glijos, o Amerikos institucijų modelis. Būtent Amerikoje 
būtų galima pamatyti, kaip demokratinė visuomenė val- 
doma decentralizuotai. Kaip amerikiečiams tai pavyko? 
Išsiaiškinęs Amerikos federalizmo esmę jis galėtų reikš- 
mingai pasitarnauti Prancūzijai, kuri, atrodė, krypsta į res- 
publiką. Tačiau „respublika“ Prancūzijoje buvo supran- 
tama tik kaip centralizuota valdžia, vykdoma liaudies 
vardu. Be to, Tocgueville'is tikėjosi, kad kelionė į Ameri- 
ką padės jam įveikti nežinojimą ir pakloti pamatą politi- 
ko karjerai. Šį kartą asmeniniai interesai ir idealizmas ve- 
dė viena kryptimi. 

1830 metų rudenį Tocgueville'is ir Beaumont'as pra- 
dėjo rengtis kelionei į Jungtines Amerikos Valstijas, net 
sugalvojo tinkamą dingstį. Po Liepos revoliucijos, be ki- 
tų dalykų, buvo diskutuojama ir dėl kalėjimų sistemos re- 
formos. Tokia sistema jau buvo pritaikyta Filadelfijoje ir 
Auburne, Niujorko valstijoje. Įtakingų draugų padedami 
jie gavo leidimą vykti į Jungtines Valstijas susipažinti su 
naujo tipo kalėjimais. 

Be jokios abejonės, Tocgueville'is buvo jųdviejų varo- 
moji jėga: toli gražu ne taip užsidegęs Beaumont'as su 
baime ir kartu pašaipiai stebėjo draugą. Tačiau būtent ge- 
ras Beaumont'o humoras padėjo Tocgueville'iui įveikti 
dažnus depresijos priepuolius, kuriems ištikus „pilvo 
skausmai“ jį tiesiog pribaigdavo. Tie priepuoliai rodo, 
kaip emociškai intensyviai Tocgueville'is gyveno. 

Tocgueville'is ir Beaumont'as atvyko į Niujorką 
1831 metų gegužę. Juos iškart apstulbino neregėta so- 
cialinė lygybė ir tai, kad amerikiečiai nepaiso luomų 
skirtumo, tebegyvavusio Europoje kaip feodalizmo lie- 
kana. Didžiulį įspūdį jiems padarė ir kunkuliuojantis 
verslas. Socialinę lygybę, atrodė, lėmė viešpataujanti 
prekyba ir „baimės prarasti pelną“ mentalitetas. Pra- 
džioje Tocgueville'is į visa tai Žiūrėjo net su panieka. 
Bet laikui bėgant jo požiūris darėsi vis palankesnis ir 
net pavydus, kol galiausiai virto atviru susižavėjimu — 
ypač palikus Niujorką ir išvykus į Vakarų pasienio re- 
gionus. Pranašumai, kuriuos teikė klasinės sąmonės 
nebuvimas, Tocgueville'io ankstesnes nuostatas įveikė 
galutinai. 

Didžiausias pranašumas buvo, Tocgueville'io žodžiais 
tariant, „valdžios nebuvimas“. Jis turėjo galvoje nebuvi- 
mą tokio valdžios mechanizmo kaip Prancūzijoje, tai, kaip 
laisvai amerikiečiai galėjo tvarkyti savo reikalus. Ameri- 
kos pilietinės visuomenės gyvumas įtikino Tocgueville į, 
kad jis buvo teisus, nusprendęs Prancūzijos valstybės re- 
formų modelio ieškoti Amerikoje. Nuojautai pasitvirtinus, 
jis troško pamatyti kuo daugiau. 


Sunku net įsivaizduoti kūno ir proto energiją, karštli- 
giškai ir nepaliaujamai jame degusią. Poilsis jo prigimčiai 
buvo svetimas; nesvarbu, ar kūnas buvo aktyvus, ar ne, bet 
protas dirbo be perstojo... Net ir mažiausia laiko gaišatis 
jam buvo nemaloni. Ši nuostata vertė būti nuolat įsitem- 
pusį; kelionės tapo tokia aistra, kad jis niekada nevykda- 
vo į naują vietą nesužinojęs, kaip galės iš ten iškeliauti. Vie- 
nas draugas taikliai pastebėjo, kad jis išvyksta dar neatvy- 
kęs (OC [Beaumont] I. 21-23). 


Beaumont'as, vos spėjęs įkandin, palengvėjimą rasda- 
vo piešdamas eskizus ir grodamas fleita. 

Vis dėlto Tocgueville'iui nesvetima buvo ir kontem- 
pliacija. Kai juodu pasiekė Mičigano tyrus, beribių nelies- 
tų girių vaizdas leido atsipalaiduoti labiau negu kas ki- 
tas. Bent minutėlę jam pavyko ištrūkti iš socialinių kon- 
fliktų nelaisvės. 


Kai saulės spinduliai vidudienį persmelkia mišką, daž- 
nai pasigirsta ilga rauda, tarsi sielvartingas verksmas, atsi- 
kartojantis lengvame vėjelyje. Po to stoja gili tyla ir abso- 
liuti ramybė pripildo protą tarytum prietaringos pagarbios 
baimės. Tuose žydinčiuose tyruose, nelyginant Miltono ro- 
juje, visa, atrodo, pasirengę priimti žmogų į savo glėbį, ap- 
ima ramus pasigėrėjimas, švelni melancholija ir miglotas pa- 
sibjaurėjimas civilizuotu gyvenimu, tarsi atbunda laukinis 
instinktas, verčiantis gailėtis, kad netrukus ši kerinti vienu- 
ma išnyks (OC Va. 370). 


Mičigano tyrai nuvijo pilietinio karo šmėklą, visą lai- 
ką viešpatavusią jo vaizduotėje. 

Iš Mičigano draugai iškeliavo į Kanadą, kurioje galėjo 
pasidžiaugti prancūzų ancien rėgime liekanomis, po to į 
Bostoną. Tuo metu jie buvo beveik baigę tirti kalėjimų sis- 
temą, tad pajuto tikrą palengvėjimą. Kelionės pretekstas 
jau buvo įgrisęs. 


Kadangi manoma, jog kalėjimų sistema yra svarbiausia 
mūsų užduotis, privalome, patinka mums tai ar ne, imtis 
jos kas dieną. Bergždžiai kartais mėginame išsisukti. Kiek- 
vienas randa būdų draugiškai priminti kalėjimus. Per visuo- 
menės vakarėlius namų šeimininkė arba jos dukra būtinai 
vieną iš mūsų rūpestingai pasisodina šalia - mano būsian- 
čios nemandagios, nepradėjusios pokalbio apie kartuves ar 
kitokias bausmes (OC [Beaumontį VII. 71). 


Nuo šiol Tocgueville'is visiškai atsideda tyrinėti Nau- 
josios Anglijos politines institucijas ir randa tai, ko tikė- 

josi. Bendruomenės autonomija ugdė pasitikėjimą savimi 
ir bendradarbiavimą, taigi atrodė, kad amerikiečiai beveik 
apsieina be valdžios. Tocgueville'is nagrinėja, kaip fede- 
racinė sistema per konstitucines taisykles ir teismus pa- 
deda to pasiekti. Jis pamatė, kad Naujosios Anglijos vie- 
tos pareigūnai yra ne tiek administracinės hierarchijos 
biurokratai, kiek žmonėms atsakingi atstovai. Tad nenuos- 
tabu, kad Naujosios Anglijos savivaldą jis pavertė sekti- 
nu mitu. 

Iš Naujosios Anglijos abu draugai per Kentukį ir Mi- 
sisipės slėnį išvyko tirti pietinių valstijų. Jie vos nenusken- 
do garlaiviui, kuriuo plaukė Ohajo upe, atsitrenkus į uo- 
lą. Priverstas keliauti sausuma baisiu oru Tocgueville'is 
susirgo ir gavo gydytis rąstų namelyje Tenesio valstijoje. 
Kai galop juodu kelionę atnaujino, tai, ką pamatė pieti- 
nėse valstijose, galutinai juos įtikino, kad Amerika prime- 
na aristokratų visuomenę vieninteliu dalyku - vergija. 

Nuolatinis judėjimas, nauji įspūdžiai ir kelionės pavo- 
jai Tocgueville'iui patiko. Jis jautė beveik gyvybinį porei- 
kį patirti įspūdžių jaudulį. Todėl grįžimas į Prancūziją 
1832 metų kovą buvo siaubingas atoslūgis. Profesijos po- 
žiūriu jis įklimpo į tą pačią nemalonią padėtį, kurioje ka- 
daise jau buvo atsidūręs. Kai Beaumont'as (skundęsis esąs 
vyriausybės „išnaudojamas“) metė teisėjo darbą, Tocgu- 
eville'is pasielgė taip pat. Atsistatydinęs visą savo laiką 
galėjo skirti knygai apie Amerikos institucijas, o Beau- 
mont'as parašė ataskaitą apie kalėjimus. 

Tuo metu Tocgueville'is suartėjo su viena angle. Iš vi- 
durinės klasės kilusi Mary Mottley nebuvo gražuolė ir ne- 
galėjo girtis ypatinga sėkme. Tačiau Tocgueville'iui pati- 
ko, kad ji buvo laisva nuo prancūzams būdingų prietarų 
ir imli idėjoms. Kai 1835 metais juodu susituokė, Tocgu- 
eville'io šeimos akimis tai buvo mėsalliance“. Tačiau Toc- 
gueville'is negalėjo pakęsti savo klasei būdingų iš anksto 

surežisuotų vedybų. 1833-1834 metais didumą laiko jis 
praleido rašydamas palėpėje ir Mary draugija jam buvo 
didelė paguoda. Kaip vėliau pažymėjo Beaumont'as, tai 
buvo laimingiausias Tocgueville'io gyvenimo laikotarpis. 

Knyga „Apie demokratiją Amerikoje“ buvo išleista 
1835 metais. Pasisekimas pranoko karščiausius Tocguevil- 
le'io lūkesčius. Royer-Collard'as pakrikštijo jį „naujuoju 
Montesguieu“. Tocgueville'is džiaugėsi šlove, bet stengėsi 
nepamesti galvos. (Jis lygino save su ta Napoleono dva- 
ro dama, kurios vyras buvo ką tik įšventintas į kunigaikš- 
čius; išgirdusi skelbiant: „Kunigaikštienė“, ji pasitraukė į 
šalį praleisti skelbiamos „garbiosios ponios“.) Įkvėptas 
1835 metų vasaros kelionės į aristokratinę Angliją ir pa- 
drąsintas vigų bei tokių radikalių mąstytojų kaip J. S. Mil- 
lis pagyrimų, Tocgueville'is sumanė papildyti knygą 
„Apie demokratiją Amerikoje“ veikalu apie demokratinės 
visuomenės poveikį idėjoms, jausmams ir tradicijoms. Ta- 
čiau antroji dalis, savo koncepcija buvusi dar originales- 
nė negu pirmoji, sukėlė nenumatytų rūpesčių ir užėmė 
daugiau laiko, nei jis buvo planavęs. 

Tocgueville'is jau ieškojo būdų, kaip pasinaudoti įgy- 
ta šlove siekiant politiko karjeros. 1837 metais jis iškėlė 
savo kandidatūrą mažiausiai dviejuose Normandijos ra- 
jonuose, bet išrinktas nebuvo, nes atsisakė vyriausybės pa- 
siūlytos paramos. Prancūzijos valstybinis centralizmas ir 
ribota balsavimo teisė leido valdžiai manipuliuoti rinki- 
mais, o Tocgueville'is tuo šlykštėjosi. Vis dėlto tai, kad jis 
atsisakė vyriausybės paramos, po dvejų metų suteikė jam 
didelį pranašumą - jis lengvai laimėjo rinkimus Valone, 
artimiausiame mieste prie savo žavingo Normandijos 
dvaro. 

Šie reikalai atėmė daug laiko ir pavertė veikalo „Apie 
demokratiją Amerikoje“ antros dalies rašymą lėtu, neto- 
lygiu procesu. 1840 metais pagaliau pasirodžiusi knyga 

nesukėlė tokio entuziazmo, kaip pirmoji. Vargu ar reikia 
tuo stebėtis, turint galvoje daug abstraktesnį jos pobūdį. 
Tačiau Tocgueville'is nusivylė. Jis tikėjosi, kad ir šį kartą 
lydės sėkmė, padėsianti politiko karjerai ir „kilniam rei- 
kalui“ kuriant Prancūzijos liberalias institucijas. 

Apskritai penktasis dešimtmetis buvo sunkūs, nelai- 
mingi metai. Tocgueville'is įsitikino, kad jam trūksta įgū- 
džių parlamentinei karjerai lygiai taip pat, kaip trūko dir- 
bant teisėju. Paskendęs idėjose, jis prastai išmanė parla- 
mentinę taktiką, nemokėjo elgtis su kolegomis (sunkiai įsi- 
mindavo net įspūdžio nepalikusių Žmonių pavardes). Dėl 
švelnaus balso viešai kalbėti taip pat buvo kankynė. Įsi- 
tempęs jis dienų dienas rengdavosi kalbai, o kai ji būda- 
vo baigta, dažnai dėl nervų skrandžiui sutrikus net val- 
gyti negalėdavo. Suvokdamas turįs ypatingų gabumų 
Tocgueville'is troško užimti vadovaujamą padėtį tarp am- 
žininkų, tad nepasisekus įpuolė beveik į neviltį. 

Būtų galėjęs ieškoti paguodos ne santuokoje, bet tai tik 
sustiprino melancholiją ir vienišumą. Jis visuomet pasi- 
kliaudavo kokiu nors patikimu bičiuliu; po abato Lesueu- 
ro buvo pusbrolis Kergolay, paskui Beaumont'as. Santū- 
rus su aplinkiniais tokiems draugams Tocgueville'is ne- 
paprastai atsiverdavo. Kartą jis palygino save su siaura- 
kakliu buteliu, kurį „apvertus kaklu žemyn, išsipila vis- 
kas arba nieko“. Deja, per penktojo dešimtmečio parla- 
mentines intrigas draugystė su Beaumont'u pašlijo. Ne- 
beliko nieko, kuo galėtų pasikliauti. 

Tapę parlamentarais Beaumont'as ir Tocgueville'is ti- 
kėjosi sukurti tikrai liberalią partiją — tokią, kuri pripa- 
žintų naują demokratinę visuomenę, bet nesitaikstytų su 
Prancūzijos valstybės centralizmu. Jų tikslas buvo pastū- 
mėti Prancūziją į visų lygių savivaldą ir palengva sukur- 
ti laisvus moeurs“, t.y. laisvų pažiūrų ir laisvos gyvense- 
nos visuomenę, kokios tuometiniai įstatymai anaiptol ne- 


27 


1. TERORO KARALYSTĖS ŠEŠĖLYJE 


skatino. Tačiau vos juodviem patekus į parlamentą, Gui- 
zot kabinetas patyrė 1840-1841 metų Artimųjų Rytų kri- 
zę. Guizot pasirodė puikiai mokąs manipuliuoti Liepos 
monarchijos įvesta ribota balsavimo teise. Tai buvo lai- 
kotarpis, kai Prancūzijoje įsigalėjo siauri buržuaziniai in- 
teresai ir politikai užmiršo bet kokius idealus. Tocguevil- 
le'is, pasigendantis „didžiųjų“ Restauracijos laikų klausi- 
mų ir smerkiantis buržuazijos pot-au-feu“, pasijuto gavęs 
viso labo Kasandros vaidmenį, o tai netenkino jo siekių 
vadovauti. 

Iš aklavietės Tocgueville'į išgelbėjo 1848 metų Vasa- 
rio revoliucija. Jis tuoj pat suprato, kokį pavojų liberalioms 
institucijoms sukels Paryžiaus darbininkų klasę apėmusi 
socializmo baimė. Tačiau kartu jis ir mėgavosi iškilusiu 
pavojumi. Susiduriame su Tocgueville'io gyvenimo para- 
doksu — parlamentinė sistema, kurią Tocgueville'is siekė 
sukurti Prancūzijoje, pagimdė politiką, kuri nekaitino 
vaizduotės, 0 revoliucinė situacija jį jaudino. 

1848 metų gegužę Tocgueville'is didele persvara lai- 
mėjo rinkimus į naująją Asamblėją ir rodydamas didelę 
asmeninę drąsą dalyvavo malšinant gegužės 15 dienos 
Paryžiaus darbininkų sukilimą. Taip pelnė reputaciją, pa- 
dėjusią patekti į Konstitucijos projektą rengiantį komite- 
tą. Jam nepavyko įtikinti kolegų imtis decentralizavimo 
priemonių, tačiau jis nesipriešino, kad būtų įtrauktas 
punktas, leidžiantis tiesiogiai rinktam prezidentui valdy- 
ti tik vieną kadenciją. Šio įstatymo keliamas pavojus ta- 
po akivaizdus 1848 metų rudenį, kai į prezidentus balo- 
tiravosi princas Louis Napoleonas. Tocgueville'is parėmė 
nieko nelaimėjusį jo varžovą generolą Cavaignacą. 

Po naujų riaušių Paryžiuje 1849 metais Louis Napole- 
onas paskyrė Tocgueville'į užsienio reikalų ministru. Per 
neilgą savo tarnybos kadenciją jam teko srėbti košę dėl 
Prancūzijos kišimosi į Romos revoliuciją padarinių ir su- 

sidurti su krize, kurią sukėlė į Turkiją pabėgę Rusijos bei 
Austrijos ir Vengrijos imperijos revoliucionieriai. Tai ne- 
buvo tos problemos, kurios gali pelnyti ministrui didžiu- 
lį pripažinimą. (Iš tiesų Tocgueville'io sprendimas skirti 
savo draugą, popiežiaus absoliutizmo šalininką Corcelle'į, 
ambasadoriumi prie Popiežiaus Kurijos sukėlė tik dar di- 
desnę Prancūzijos politikos painiavą, nes Corcelle'is ne- 
norėjo spausti popiežiaus ir Romos kardinolų priimti li- 
beralaus konstitucinio sprendimo.) Vis dėlto Tocgueville'is 
galėjo didžiuotis savo indėliu, kai prie Romos stovėjusiai 
prancūzų kariuomenei nebuvo leista apšaudyti senojo 
miesto. 

Tocgueville'is ir žavėjosi, ir bjaurėjosi Louis Napoleo- 
nu. Jį stulbino prezidento polinkis į fantazijas, beveik pri- 
lygstantis beprotybei. Kita vertus, Louis Napoleonas Ža- 
vėjosi Tocgueville'iu ir apgailestavo jo netekęs, kai 1849 
metų pabaigoje paleido Barrot kabinetą. Tačiau tuo metu 
Tocgueville'is ir kiti žymūs politikai jau nebeturėjo jokių 
abejonių dėl princo prezidento kėslų: jis siekė atkurti Na- 
poleono I imperiją. 

Nuo 1849 iki 1851 metų Tocgueville'io dėmesį prikaus- 
tė prezidento ir Asamblėjos kova. Tapęs šią problemą 
nagrinėjančio komiteto pirmininku Tocgueville'is ragino 
panaikinti įstatymą, draudžiantį antrą kartą rinkti tą patį 
prezidentą. Tai buvo 1851-ųjų vasarą. Ankstesnę Žiemą 
Tocgueville'iui teko praleisti Sorente, nes intensyvus už- 
sienio reikalų ministro darbas pakirto sveikatą. 1850 me- 
tų kovą jis pradėjo kosėti krauju. Tai buvo pirmieji tuber- 
kuliozės, galiausiai nuvariusios jį į kapus, požymiai. 

1851 metų gruodžio 2 dienos Louis Napoleono coup 
d'čtat nenustebino niekieno. Trumpam įkalintas Ouai d Or- 
sai? Tocgueville'is sugebėjo perduoti į laisvę protesto laiš- 
ką, vėliau pasirodžiusį Londono „Times“. Liberalų reika- 
las, už kurį jis kovojo nuo trečiojo dešimtmečio pabaigos, 

atrodė žuvęs. Bet ar ilgam? Jis nepasidavė saviapgaulei. 
Buvo aišku, kad kariuomene ir valstiečių socializmo bai- 
me grįstas režimas kurį laiką išsilaikys. Tocgueville'is bu- 
vo įsitikinęs neturįs kitos išeities, kaip tik pasitraukti iš 
visuomeninio gyvenimo ir jau buvo pradėjęs tam ruoš- 
tis. Leisdamas žiemą Sorente jis ne tik parašė „Atsimini- 
mus“ apie 1848 metų revoliuciją („Souvenirs“), bet pra- 
dėjo planuoti dar vieną knygą. Per tą trumpą laikotarpį, 
kol buvo užsienio reikalų ministras, jis įsitikino, kad vei- 
kiau paliks pėdsaką rašydamas, negu eidamas politines 
pareigas, juolab kad pastarosios galimybės nebeliko. Ti- 
ronui jis netarnaus. Tačiau knyga, kurią ketino rašyti, tu- 
rėjo būti šis tas daugiau nei literatūrinis veikalas. Tai tu- 
rėjo būti politinis veiksmas, tik kitu pavidalu. Tocguevil- 
le'is nusprendė, kad Napoleono Pirmosios imperijos kil- 
mė padės geriau suvokti Antrąją, ir ketino parodyti, kaip 
dėl laisvės įvykdyta revoliucija pavirto kariniu despotiz- 
mu. Jis norėjo atskleisti, kaip klasių kova Prancūzijoje 
žlugdo laisvas institucijas. 

Po 1851 metų Paryžiaus salonai Tocgueville'iui tapo 
nebemieli. Dvariškio padėtis netenkino jo savigarbos. Kad 
ir kaip būtų, Louis Napoleonas tebuvo labai prasta Liud- 
viko XIV kopija. Tocgueville'is ir Mary daugiausia gyve- 
no Normandijoje, atvykdavo į Paryžių nebent knygų, rei- 
kalingų revoliucijos studijoms. Netrukus visą savo dėmesį 
jis nukreipė Prancūzijos visuomenei ir valdžios struktū- 
rai iki 1789 metų tyrinėti. 1853-1854 metais vis blogėjant 
sveikatai Tocgueville'is buvo priverstas iškeisti šaltą, 
drėgną Normandiją į švelnesnio klimato Tūrą. Dabar jis 
galėjo atsidėjęs nagrinėti beveik surinktus ikirevoliucinės 
intendantūros'* duomenis. Nusivylimas Antrąja imperija 
tarpais visai išsekindavo dvasią. Gyvenimas tapo pana- 
šus į savanorišką tremtį. Jis nepasidavė Louis Napoleo- 
no įkalbinėjimams grįžti į visuomeninį gyvenimą. Mieliau 

palaikė ryšius su panašiai mąstančiais draugais ir vis dar 
„kilniam reikalui“ atsidavusiais liberalais. Šeštąjį dešimt- 
metį jo korespondencija nepaprastai išaugo. Jam reikėjo 
liberalų palaikymo. 

Tocgueville'io laiškai atskleidžia jo asmenybę kur kas 
geriau negu knygos. Savo veikalus jis negailestingai trum- 
pindavo. Tačiau jo laiškai pasižymi akimirkos laisve ir 
ėlan", adresatą užburiančiu subtilumu ir delikačiu humo- 
ru, kuris būtų tikęs kiekvienam salonui. Ir vidutinio am- 
žiaus sulaukusiam Tocgueville'iui jaunatvišką entuziaz- 
mą išlaikyti padėjo smalsumas, pilietinė dvasia ir nuošir- 
dus tikėjimas laisvomis institucijomis. Ancien rėgime jis 
vertino ironiškai, bet be cinizmo. Šios savybės savaip trau- 
kė jo draugus. Viešėdami chūteau de Tocgueville jie mėg- 
davo ilgai vaikštinėti, kalbėtis apie literatūrą, keliones, is- 
toriją ir, Žinoma, politiką. Užsikrėtęs kokia nors idėja 
Tocgueville'is į ją pasinerdavo visiškai. Atrodė, jis nepa- 
stebi savo kelyje kliūčių. 

Šeštojo dešimtmečio viduryje didžiausias kliuvinys 
dirbti buvo sveikata. Vis dėlto jis sugebėjo pramokti vo- 
kiškai ir aplankyti Reino kraštą, kad labiau perprastų 
XVIII amžiaus Vokietiją. 1856 metais jis parašė veikalą 
„Ancien rėgime ir revoliucija“, nagrinėjantį 1789 metų re- 
voliucijos ištakas. Ar knyga turės pasisekimą? Tocguevil- 
le'is desperatiškai troško suduoti smūgį Antrajai imperi- 
jai, tačiau baiminosi, kad liberalų prielaidos, kuriomis ji 
rėmėsi, taip nesiderina su laiko dvasia, jog knyga gali ir 
nesulaukti populiarumo. Taip manydamas jis klydo. Pa- 
sirodžius knygai „Ancien rėgime ir revoliucija“ Tocguevil- 
le'is antrą kartą pelnė didžiulę šlovę. 

Dabar visa Europa laikė Tocgueville'į didžiausiu pran- 
cūzų liberalizmo šaukliu. Kai 1857 metais jis nuvyko į 
Londoną susipažinti su Britų muziejaus Prancūzijos revo- 
liucijos kolekcija, Anglijos visuomenė deramai įvertino 

Tocgueville'į. Jo vizitas sukėlė net sąmyšį. Princas Alber- 
tas pasikvietė Tocgueville'į £ėte-4-tėte'*. Dažnos vaišės vi- 
siškai sutrikdė skrandžio veiklą. Britų karo laivu Tocgue- 
ville'is grįžo namo į Šerbūro pusiasalį. Parodyta pagarba 
nustelbė susierzinimą, kurį jam anksčiau kėlė britų vy- 
riausybė, visai nesijaudinusi dėl politinės laisvės sunai- 
kinimo Prancūzijoje. 

Nors Tocgueville'io smalsumas neblėso, išseko jėgos. 
1858 metais jis vėl atsikosėjo krauju, tad gydytojo spiria- 
mas kitą Žiemą turėjo praleisti prie Viduržemio jūros. Ta- 
čiau dabar rimtas kliuvinys buvo Mary dvasinė būsena. 
Ji taip niekada ir neatgavo ramybės, pajutusi pagrindą su- 
abejoti Tocgueville'io ištikimybe, nors šis, au fond“, liko 
jai atsidavęs. Matydama progresuojančios tuberkuliozės 
simptomus ir pati trokšdama paguodos ji dar labiau skun- 
dėsi. Gyvenimas be jo turėjo jai atrodyti siaubingas. Vy- 
ro šeima niekada jos nepripažino. Ji taip ir liko Prancū- 
zijoje įstrigusi anglė. 

1858 metų lapkričio kelionė į pietus buvo tikra katast- 
rofa. Žiema užgriuvo per anksti ir į Kanus Tocgueville'is 
nuvyko leisgyvis. Dėl švelnaus Provanso klimato sveika- 
ta kartais šiek tiek pagerėdavo, tačiau galas, kaip liūdnai 
konstatuoja Beaumont'as, nekėlė jokių abejonių. Tocgue- 
ville'is mirė 1859 metų balandį, nesulaukęs penkiasdešimt 
ketverių. 

Taip Prancūzija prarado savo didžiausią liberalios 
minties puoselėtoją - mąstytoją, suderinusį Montesguieu 
politinės valdžios išsklaidymo idėją su būtinybe pripažinti 
demokratines visuomenės permainas, protą, kuriame de- 
rėjo šiuolaikiškas tikėjimas asmenybės autonomija ir se- 
noji pilietiškumo, arba patriotizmo, dvasia. Daug ginčų 
sukėlė klausimas, ar Tocgueville'is mirė krikščionis ar ne. 
Turbūt tiksliausia būtų pasakyti, kad jis buvo pusiau ti- 
kintis — Tocgueville'is tikėjo, kaip jis vadino, „krikščioniš- 

kąja morale“. Šiais žodžiais jis nusakė tikėjimą prigimti- 
ne žmonių lygybe bei brolybe, garantuojančiomis lygią vi- 
sų teisę į laisvę. 

Krikščionių Bažnyčia kėlė Tocgueville'iui nepasitenki- 
nimą. Jo manymu, savo moralinių įsitikinimų Bažnyčia 
niekados nepavertė politiniu veiksmu. Ji niekada aiškiai 
nepasakė esanti už tokį valdymą, kuris būtų grindžiamas 
susitarimu, ir už tokią valdžios formą, kuri leistų šį susi- 
tarimą pasiekti. Bažnyčia taip pat niekada nepareiškė, kad 
piliečių pareiga yra patiems rūpintis visuomenės reikalais. 
Štai kodėl Tocgueville'is teigė, kad svarbiausias jo politi- 
nės veiklos tikslas buvo suderinti krikščionybę su šiuolai- 
kiniu pasauliu ir parodyti, kad krikščioniškoji moralė be 
liberalios pilietinės pareigos doktrinos nėra tobula. Bažny- 
čia, ypač Katalikų, privalėjo prisiimti atsakomybę už pasau- 
lį, kurį pati padėjo sukurti, ir paremti jo laisvas institucijas. 

Laisvė Tocgueville'iui nebuvo paviršutiniškas dalykas. 
Didelės, gražios ir liūdnos jo akys, žvelgiančios iš portre- 
tų, byloja apie didžiulę atsakomybę. Dveji metai prieš 
mirtį jis rašė senam bičiuliui: 


Žinai, esu įsitikinęs, kad gyvenime nėra laiko ilsėtis; iš- 
orinės, o dar labiau vidinės pastangos senatvėje būtinos kaip 
ir jaunystėje — ne, dar reikalingesnės. Žmogus yra keliau- 
ninkas į vis šaltesnį ir šaltesnį kraštą, ir kuo tolesnė platu- 
ma, tuo spartesnis turi būti jo žingsnis. Šaltis yra didžioji sielos 
liga. Kad įveiktum šį grėsmingą blogį, reikia ne tik nuolat 
aktyviu darbu mankštinti protą, bet ir bendrauti su kitais 
žmonėmis bei domėtis šio pasaulio reikalais. Sulaukus to- 
kio amžiaus ypač negalima sustoti ties tuo, kas jau išmok- 
ta, bet stengtis sužinoti dar daugiau (OC XIIIb. 324-325). 


Tocgueville'is atėjo į pasaulį niūriais laikais. Nenuos- 
tabu, kad jo gyvenimas buvo toks nerimastingas ir inten- 
syvus. 

Trečiąjį dešimtmetį Tocgueville'is gyveno dvigubą gy- 
venimą. Išoriškai jis teisės studentas, nuo 1827 metų jau- 
nesnysis teisėjas Versalyje. Šiuo laikotarpiu Tocgueville'į 
lydėjo greičiau nesėkmės nei sėkmė. Teisės studijos jam 
buvo nuobodžios, o nepasitikėjimas savimi kaip oratoriu- 
mi teisėjaujant trukdė siekti paaukštinimo. Tačiau Tocgu- 
eville'io vidinis gyvenimas — visai kas kita. Šiuo laiko- 
tarpiu jis išgyveno didelį intelektualinį pakilimą. Jaudu- 
lį, kurio neteikė karjera, suteikė idėjos, kilusios įsitrau- 
kus į trečiojo dešimtmečio Didžiuosius debatus. Šios idė- 
jos palengva kreipė jo dėmesį į Jungtines Amerikos Vals- 
tijas ir jis kaip niekada atsidėjęs pradėjo tyrinėti ameri- 
kiečių institucijas. 

Kad ir kaip keista, į to laikotarpio Tocgueville'io as- 
menybės evoliuciją per mažai kreipta dėmesio. Gal todėl, 
kad Tocgueville'is nepaliko jokių duomenų apie savo in- 
telektinį formavimąsi. Be to, rašydamas „Apie demokra- 
tiją Amerikoje“ (1835 m.) jis siekė naujumo, o tai neska- 
tino užpildyti intelekto spragų. Paties prisipažinimas, kad 
rašydamas apie kokį nors dalyką buvo linkęs neskaityti 
knygų ta tema ir tik 1835 metais pirmą kartą perskaitęs 
tokius politinės minties filosofus kaip Platonas ir Machia- 
velli, taip pat gali klaidinti. Visi šie dalykai atitraukia dė- 
mesį nuo jo veiklos trečiąjį dešimtmetį. 

Vis dėlto kai tik laiškai leidžia mums pažvelgti į Tocgu- 
eville'io vidų, įsitikiname, jog trečiąjį dešimtmetį jis vi- 
sas buvo pasinėręs į studijas. 1825 metais padedamas 
buvusio Meco laikų mokytojo Tocgueville'is pradėjo ly- 
ginti Prancūzijos ir Anglijos institucijų istorinę raidą. 
Kaip tik tuo metu šis gretinimas tapo svarbiausiu libe- 
ralų atsparos tašku per Didžiuosius debatus. Trečiojo 
dešimtmečio pabaigoje kartu su naujuoju draugu Beau- 
mont'u Tocgueville'is ėmėsi dar vienos ambicingos stu- 
dijų programos. Ir vėl tokių liberalų kaip Guizot ir Ba- 
rante'o darbai atsidūrė jo studijų dėmesio centre. Tocgu- 
eville'is daugiausia skaitė istorijos veikalus. Tačiau tai 
buvo kitokia istorija — analitinė ir sociologinė, turėjusi 
didelės reikšmės liberalų argumentams per Didžiuosius 
debatus. Šiuose veikaluose nemažai vietos užėmė so- 
cialinės ir politinės teorijos. 

Debatai dėl Restauracijos politikos buvo Tocgueville'io 
minčių katalizatorius. Akivaizdu, ir tiesiogiai, ir netiesio- 
giai, kad jo mintis formavo liberalų, vadinamųjų Doctri- 
naires“? — Royer-Collard'o, Barante'o ir Guizot, taip pat po- 
nios de Staėl ir Benjamino Constant'o — darbai. Tocgue- 
ville'io panegirika „liaudį nuo karaliaus ir karalių nuo 
liaudies gynusiam“ proseneliui Malesherbes'ui buvo pa- 
siskolinta iš ponios de Staėl „Prancūzijos revoliucijos ap- 
mąstymų“ (1818 m.), veikalo, paruošusio dirvą kitą de- 
šimtmetį prasidėjusiam liberalų ginčui. 

Iš Tocgueville'io laiškų žinome, kad apie dvejus me- 
tus, iki 1830 metų revoliucijos, jis lankė Francois Guizot 
paskaitas, godžiai skaitė Guizot straipsnius, jo analitinį 
požiūrį laikė pavyzdžiu. 1829 metų rugpjūtį Beaumont'ui 
jis rašė: 


Šią žiemą turime kartu dar kartą perskaityti [Guizot 
„Civilizacijos istoriją“ ], mano mielasis drauge. Idėjų anali- 

ze ir žodžių parinkimu ji nuostabi, tikrai nuostabi. Ją per- 
skaitęs įgijau esminių Žinių apie IV amžių, kurio iki šiol vi- 
siškai nepažinojau, nors jis geriausiai atskleidžia visą didžio- 
jo romėnų aparato subyrėjimo esmę (OC VIlla. 80-81). 


Ne mažiau Tocgueville'is garbino ir Pierre'ą Royer- 
Collard'ą, trečiąjį dešimtmetį buvusį liberalų opozicijos ul- 
trarojalistų vyriausybei vadovu ir ieškojusį modus viven- 
di"! tarp Burbonų ir liberalų. Nė vienas kitas valstybės vei- 
kėjas nelaimėjo tokio Tocgueville'io pripažinimo. Kai iš- 
spausdinęs „Apie demokratiją Amerikoje“ Tocgueville'is 
išgarsėjo, nedelsdamas pasinaudojo proga susidraugauti 
su Royer-Collard'u; laikė jį savo mokytoju ir kone tėvu, 
ne kartą jam pačiam prisipažindamas, kad „nuoširdžiai 
žavisi ir jo būdu, ir darbais“ (OC XI. 9). 

Apskritai Restauracija tapo Tocgueville'iui modeliu. 
Vėliau šį laikotarpį jis pavadino „didžių klausimų“ ir „di- 
džių partijų“ laikotarpiu, priešindamas jį Liepos monar- 
chijai ir Antrajai imperijai. Esminė Restauracijos laikų de- 
batų tema — Europos socialinių pokyčių prigimtis bei 
kryptis ir būtinybė sukurti atstovaujamąją valdžią — vi- 
siems laikams prikaustė Tocgueville'io dėmesį. Žavėjima- 
sis Restauracija buvo versmė, maitinusi jo mąstymą. 

Tocgueville'io laimei, tuo metu, kai liberalioji mintis 
persikėlė į Paryžių, jis jau buvo brandus žmogus. Didieji 
Restauracijos laikų debatai atsidūrė ties lemiamu posūkiu. 
Pasikeitė ne tik programa, bet ir liberaliosios minties po- 
būdis. Gimė naujas žanras. Tocgueville'is genialiai suge- 
bėjo perprasti Didžiųjų debatų nagrinėjamas problemas, 
suvokė jų reikšmę, kurios nesuprato net jo mokytojai 
Royer-Collard'as ir Guizot. 

Kodėl Didieji debatai buvo tokie svarbūs liberaliosios 
minties raidai? 1815 metais žlugus Napoleonui I ir grį- 
žus Liudvikui XVIII pirmosiose Restauracijos vyriausybė- 

se daugumą turėjo Doctrinaires vadovaujami liberalai, bet 
1820 metais, po pasikėsinimo į sosto įpėdinį, buvo suda- 
ryta ultrarojalistų vyriausybė (pasak šmaikštuolių, „roja- 
listiškesnė už patį karalių“). Ši Villėle'io vadovaujama vy- 
riausybė trečiojo dešimtmečio viduryje ėmėsi įgyvendin- 
ti ambicingą įstatymų programą. Liberalų nuomone, tai 
buvo ne kas kita, kaip mėginimas atkurti Prancūzijoje 
aristokratiją ir jos valdžią. Tada ir prasidėjo ilgai trukę, 
įvairiausias sritis ir reiškinius palietę liberalų ir ultraro- 
jalistų debatai, kelerius metus viešpatavę Deputatų rū- 
muose, spaudoje ir pamfletuose. 

Didieji debatai lėmė liberalų argumentaciją. Liberalai 
turėjo parodyti, kad tai, ką siūlo ultrarojalistai, yra ne tik 
neteisinga, bet ir neįmanoma: net jeigu ultrarojalistai ir ga- 
lėtų — nors ir laikinai —- naudotis visa politine valdžia, 
Prancūzijoje jau įvykę socialiniai ir ekonominiai pokyčiai 
verstų Žiūrėti į jų aristokratijos atgaivinimo programą 
kaip į senienų rinkinį, ne daugiau. Jokie įstatymai ar dek- 
retai, net karinės jėgos ir klerikalų palaikomi, negalėtų pa- 
naikinti nuosavybės perdalijimo, rinkos ekonomikos ir so- 
cialinio judrumo, būdingų XIX amžiaus Prancūzijai. Li- 
beralų akimis, ultrarojalistų daugumą sudaranti provin- 
cijos bajorija ir buvę ėmigrės yra tik lunatikai, svaičiojan- 
tys apie dvarininkų ir garbių ponų Prancūziją, kuri jau 
nebeegzistuoja. 

Puolant ultrarojalistų įstatymų leidybos programą 
svarbiausia liberalų tema tapo „aristokratijos sunaikini- 
mas“ Prancūzijoje — to žlugimo pėdsakų liberalai įžvelgė 
jau prieš daugelį šimtmečių. Taigi jie visai kitaip įvertino 
1789 metų revoliuciją. 

Liberalų požiūriu, revoliucija greičiau įteisino Prancū- 
zijos visuomenės pokyčius ir tiems pokyčiams pritaikė 
Prancūzijos valdžios struktūrą, nei pati buvo pirminė so- 
cialinių pokyčių priežastis. Liberalai išmoko tiksliai skir- 

ti politines institucijas ir socialinę struktūrą, iš kurių prie- 
žastinį pirmumą teikė pastarajai. Guizot tai tiksliai api- 
brėžė dar 1822 metais: 


Norėdami suprasti visuomenės būklę, jos civilizacijos 
laipsnį arba tipą... dauguma autorių studijavo politines ins- 
titucijas. Išmintingiau būtų pradžioje ištirti pačią visuome- 
nę, kad būtų galima suprasti jos politines institucijas. Prieš 
tapdamos priežastimi politinės institucijos pačios būna pa- 
darinys; visuomenė sukuria jas, o tik paskui jos keičia vi- 
suomenę. Todėl norint suprasti tautos padėtį, užuot anali- 
zavus valdymo sistemą ar formą, tą padėtį pirmiau ir rei- 
kėtų ištirti, tada paaiškėtų, koks turėjo ir galėjo būti tautos 
valdymas. 

Visuomenė, jos sudėtis, individų gyvenimo būdas atsi- 
žvelgiant į jų socialinę padėtį, skirtingų klasių santykiai, 
ypač asmens padėtis (I'ėtat??) - tai pirmiausia reikalauja dė- 
mesio... tyrėjo, kuris siekia suprasti, kaip valdoma tauta. 

Tam, kad suprastum politines institucijas, reikia suprasti 
skirtingas socialines sąlygas (klases) ir jų santykius. Kad su- 
prastum skirtingas socialines sąlygas, reikia suprasti nuosa- 
vybės prigimtį ir santykius („Esė apie Prancūzijos istoriją“ 
[1822], 87-90). 


Išvada buvo akivaizdi: visuomenės sandara nustato 
politinio pasirinkimo ribas. Pavyzdžiui, nuosavybės pa- 
sidalijimas, švietimo plitimas ir socialinis judrumas pakir- 
to iš feodalizmo paveldėtą kastų sistemą, tad jokia val- 
džia, kad ir kokia būtų jos bravūra, negali atkurti aris- 
tokratų visuomenės Prancūzijoje. 

Visiškai aišku, kad liberalai socialinę struktūrą ir po- 
litines institucijas pradėjo akcentuoti ne šiaip sau. To rei- 
kalavo polemika. Tyrinėdami Prancūzijos institucijų rai- 
dą nuo viduramžių — originaliausią pavidalą tokios pa- 
stangos įgavo Guizot veikale „Civilizacijos istorija“ (1828— 
1830 m.) - liberalai rado priežasčių ne tik pasitenkinti, bet 

ir susirūpinti. Visuomenės pokyčiai nuo feodalizmo su- 
klestėjimo laikų jiems atrodė naudingi ir teisingi, tačiau 
Prancūzijos valdžios permainos buvo toli gražu ne tokios 
džiuginančios. 

Taigi Restauracijos laikų liberalai suprato, kad reikia 
polemizuoti dviem frontais: galima džiaugtis tuo, ką po- 
nia de Staėl pavadino „lygybės pažanga“, o Guizot — „vi- 
durinės klasės iškilimu“, bet privalu kritikuoti biuro- 
kratinę valstybės struktūrą, išsikerojusią nuo Richelieu ir 
Liudviko XIV laikų. Visuomenės pokyčiai, kulminaciją pa- 
siekę per pilietinės lygybės triumfą 1789 metais, atitiko 
tikrąjį teisingumą, tačiau centralizuotos valdžios stiprėji- 
mas ir savivaldos sunaikinimas atrodė mažų mažiausiai 
pavojingas. 

Liberalų atmintyje tebebuvo gyva tironiška Napoleo- 
no valstybė, nes Restauracijos laikų Prancūzija iš esmės 
išlaikė Napoleono Prancūzijos administravimo struktūrą. 
Restauracijos pradžioje Doctrinaires — Royer-Collard'as, 
Barante'as ir Guizot - dirbo Vidaus reikalų ministerijoje. 
Jie iš vidaus matė, kaip veikia Prancūzijos valstybės ma- 
šina. Suprato, kaip vietos valdžia buvo sumenkinta iki 
vietinės administracijos, kai net merai tapo labiau atsa- 
kingi Paryžiaus valdininkams negu vietos rinkėjams. Vie- 
tinė iniciatyva išblėso. Nuomonės vietose buvo galima ne- 
paisyti. Liberalų akimis, tai atsitiko tik dėl to, kad ultra- 
rojalistai, kontroliuodami galingą valstybės mašiną, leido 
sau klaidingai manyti galį panaikinti socialinius pokyčius, 
iš tiesų jau seniai pakirtusius Prancūzijos aristokratiją. 

Būtinybė polemizuoti dviem frontais - ginti demokra- 
tinę visuomenės permainų kryptį ir kritikuoti Prancūzi- 
jos valstybės tironišką pobūdį - nubrėžė Restauracijos lai- 
kų liberalizmo kontūrus ir padeda paaiškinti jo ištakas. 
Doctrinaires buvo priversti ganėtinai nauju būdu tyrinėti 
socialinės struktūros pokyčių ir valdžios formos pokyčių 

ryšį. Tai darydami jie prarado dalį liberalios minties op- 
timizmo, paveldėto iš pirmtakų, tuo skiriasi ir nuo XVII 
amžiaus Visuomenės sutarties teoretikų, ir nuo XVIII am- 
žiaus škotų Šviečiamosios epochos atstovų. 

Tokie XVII amžiaus Visuomenės sutarties teoretikai 
kaip Locke'as ginčijosi iš neistoriškų „prigimtinės būklės“ 
pozicijų ir daugiausia dėmesio skyrė politinių teisių pro- 
blemai. Kitaip nei jie, Restauracijos laikų liberalai pirmiau- 
sia turėjo aptarti socialinius reiškinius, Prancūzijos visuo- 
menės permainų, įvykusių nuo feodalizmo laikų, prigimtį 
ir kryptį. Todėl jie negalėjo leistis tolyn tiesiog nužymė- 
dami Žmogaus prigimties prielaidas ir dedukciškai paro- 
dydami iš tų prielaidų kylančias „tinkamo“ visuomenės 
ir valdžios organizavimo išvadas. Jie negalėjo apsieiti be 
istorijos. 

Vis dėlto apsiriboti vien socialinių pokyčių eigos ana- 
lize Restauracijos liberalai taip pat negalėjo. Jie neabejo- 
tinai vadovavosi tomis sociologijos idėjomis, kurias XVIII 
amžiuje iškėlė Montesguieu i ir Šviečiamojo amžiaus Ško- 
tijos mąstytojai. Škotų Adamo Smitho, Adamo Ferguso- 
no ir Johno Millaro išplėtota vadinamoji Keturių stadijų 
teorija („Four Stages“ theory), - kuria visuomenės evoliu- 
cija atsekama per (a) medžioklės ir rinkimo, (b) nomadi- 
nę ir pastoralinę, (c) žemdirbystės ir (d) komercinę stadi- 
jas, - buvo grindžiama „egzistavimo būdu“, taikomu 
kiekvienai stadijai atpažinti. Tada su ja funkciškai sieja- 
ma kita socialinė praktika. XVIII amžiaus škotai, sekda- 
mi, kaip keitėsi „egzistavimo būdas“, įgudo nustatyti nuo- 
savybės teisių, socialinio susisluoksniavimo, šeimos struk- 
tūros, moterų vaidmens ir net religijos pokyčius. 

Restauracijos liberalai, pradėję nagrinėti Prancūzijos 
socialinių pokyčių prigimtį ir kryptį, be abejonės, vado- 
vavosi šiomis idėjomis, tačiau sociologinę analizę jie pa- 
pildė nepalyginti didesniu susirūpinimu valdžios forma, 

konstituciniais klausimais. XVIII amžiaus škotams nete- 
ko patirti, kas yra galinga valstybės mašina, kokia suko- 
si Prancūzijoje. Neteko jiems susidurti ir su programa, 
nors kiek panašia į reakcinę ultrarojalistų programą. Tie- 
sa, škotai nerimavo, kaip darbo pasidalijimas paveiks pi- 
lietiškumą ir pilietinę dorą. Tą susirūpinimą jie išreiškė 
senesne klasikinės respublikos kalba. Tačiau jie nepasiū- 
lė naujos politinės teorijos programos, nesukūrė ir naujo 
žodyno jai nusakyti. Tą privalėjo padaryti būtent Restau- 
racijos liberalai. 

Doctrinaires siekė išsiaiškinti, kaip Prancūzijos valdžios 
formos pokyčiai „ištryško“ iš socialinių pokyčių, ar iš Na- 
poleono laikų paveldėta galinga valstybės mašina neiš- 
vengiama modernioje demokratinėje visuomenėje. Ar de- 
centralizacija išties įmanoma? Poreikis suvokti socialinių 
ir politinių pokyčių ryšį pastūmėjo Restauracijos libera- 
lus iškelti teoriją apie „neišvengiamą“ perėjimą iš „aris- 
tokratinės“ į „demokratinę“ visuomenę, o tai kreipė dė- 
mesį į politinį pavojų, kurį kėlė naujoji visuomenės struk- 
tūra. Visuotinė lygybė, arba „atomizacija“, atvedė prie 
„Centralizacijos“, vietinės autonomijos sunaikinimo. 

Liberalai įrodinėjo, kad anksčiau valdžią sklaidžiusių 
ir lokalizavusių tarpinių institucijų išnykimas skatino be- 
veik neribotą centrinės valdžios stiprėjimą, biurokratinės 
valstybės formos atsiradimą. 1822 metais Royer-Collard'as 
sąvoką la sociėtė en poussiėre*“? (atomizuota visuomenė) — 
šios sąvokos ištakas aptinkame iškalbingame Edmundo 
Burke'o veikale „Apmąstymai apie revoliuciją Prancūzi- 
joje“ (1790 m.) - pavartojo demokratinei visuomenei grės- 
mę keliančiam centralizmui apibūdinti. 


Mūsų akyse žlugo senoji visuomenė, o su ja kartu ir vi- 


sa ta daugybė krašto institucijų ir nepriklausomų magistra- 
tų..., buvusių tikromis respublikomis monarchijoje. Šios ins- 

titucijos, tiesa, nesidalijo suverenumu, tačiau visur nustatė 
jo ribas ir jas atkakliai gynė. Nė vienos tų institucijų neišli- 
ko. Revoliucija paliko tik individus. Ji sunaikino net, saky- 
tum, fizinius bendruomenės saitus. Tai pavyzdžio neturin- 
tis reiškinys! Iki šiol apie tokią suardytą ir į mažiausias įma- 
nomas dalelytes suskaldytą tautą galima buvo pasiskaityti 
tik filosofų knygose. 

Centralizacija radosi iš atomizuotos visuomenės. Nėra ko 
ieškoti jos kilmės kur nors kitur. Centralizacija neįžengė sce- 
non aukštai iškelta galva, kaip neginčijamas principas; ji iš- 
sirutuliojo kukliai, kaip padarinys, neišvengiamybė. Iš tie- 
sų ten, kur yra tik individai, visi reikalai, kurie nėra jų rei- 
kalai, būtinai tampa viešaisiais reikalais, valstybės reikalais. 
Kur nėra nepriklausomų pareigūnų, esti tik centrinės val- 
džios įgaliotiniai. Štai kaip mes tapome administruojamais 
žmonėmis, valdomais neatsakingų valstybės tarnautojų, sa- 
vo ruožtu paklūstančių centralizuotai valdžiai, kurios įga- 
liotiniai jie yra („Apie spaudos laisvę“, „Diskursai“, 1822 m. 
sausio 2 d.). 


Royer-Collard'o sąvoka atkreipė dėmesį į tai, kad li- 
beralų iš XVII amžiaus paveldėta Visuomenės sutarties te- 
orija — su jai būdingu manevravimu tarp to, kas „iš pri- 
gimties individualu“, ir to, kas visiems bendra, kitaip ta- 
riant, yra valstybės, - neskatino tarpinių grandžių atsira- 
dimo. Iš tiesų Royer-Collard'as iškėlė mintį, kad tylus ne- 
pasitikėjimas tokiomis grandimis padėjo sukurti naują Le- 
viataną. Tik po kelerių metų Tocgueville'is veikale „Apie 
demokratiją Amerikoje“ pavers Royer-Collard'o sąvoką 
pačiu stipriausiu sociologiniu vaizdiniu. Greičiausiai ši są- 
voka prikaustė jį iš pat pradžių. Pavergė, nes atmetė bet 
kokį paprastą ar naivų optimizmą socialinių ir politinių 
pokyčių atžvilgiu, atkreipdama dėmesį į tai, kaip naujoji 
demokratinė visuomenės struktūra gali išsikeroti vietinės 
autonomijos sąskaita. „Centralizacija radosi iš atomizuo- 
tos visuomenės“. 

Trečiojo dešimtmečio pabaigoje Tocgueville'is jau mąs- 
tė Doctrinaires sukurtais terminais. Perimdamas šias sąvo- 
kas jis perėmė ir tam tikras prielaidas. Naują visuomenę 
Restauracijos liberalai pavadino „demokratine“, XVIII am- 
žiaus škotai ją vadino „komercine“. Skirtumas akivaizdus. 
Škotų vartota sąvoka padarė „egzistavimo būdą“ bene le- 
miamu socialinių pokyčių veiksniu, o Prancūzijos libera- 
lai akcentavo skirtingus įsitikinimus arba normas, kurie 
padėjo susidaryti aristokratinei ir demokratinei visuome- 
nėms. Pirmajai būdinga teisių ir sąlygų nelygybė, antra- 
jai — teisių ir sąlygų lygybė. Taip Prancūzijos liberalai tra- 
dicinę Visuomenės sutarties teorijos „prigimtinės lygybės“ 
prielaidą pavertė visuomenės sandaros rūšimi ir atsiribojo 
nuo ultrarojalistų, tvirtinusių neva aristokratinės visuome- 
nės modelis yra vienintelis vadinamasis „tinkamas“. 

Visuomenės tipui apibūdinti vartodami terminą „de- 
mokratinis“, Doctrinaires ne tik sustiprino opoziciją ultra- 
rojalistams, bet ir atsiribojo nuo ikirevoliucinio antikos 
kulto. Ponia de Staėl ir Benjaminas Constant'as (pastara- 
sis veikale „Apie senąją ir moderniąją laisvę“, 1817 m.) 
įrodinėjo, kad senovės polis, arba miestas-valstybė, iš es- 
mės nebuvusi tobula sistema — piliečiai buvo vien privi- 
legijuotųjų kasta, o vergai, moterys ir kitur gimusieji ne- 
turėjo nei piliečio statuso, nei teisių. Tai piršo išvadą, kad 
moderni demokratija ne tik negali būti lyginama su anti- 
kos demokratija, bet moralės požiūriu esanti už ją geres- 
nė. Ko gero, neatsitiktinai Constant'as, ponia de Staėl ir 
Guizot buvo protestantai. Teigdami, kad Europos visuo- 
menės permainas - perėjimą nuo aristokratijos į demokra- 
tiją — lėmė vis labiau įsigalinčios krikščioniškosios normos, 
jie siekė nutraukti krikščionybės ir aristokratijos ryšį, ku- 
rį ultrarojalistai laikė savaime suprantamu dalyku. 

Šių liberalų protestantų nuomone, krikščionybės esmi- 
nis bruožas - primygtinai pabrėžiama esminė žmonių ly- 

gybė: niekas nėra morališkai įpareigotas paklusti kitam. 
Tad liberalai priėjo išvadą, kad teisė vadovauti ir parei- 
ga paklusti negali būti priskiriamos tam tikriems asme- 
nims ir paveldimos, kaip buvo aristokratinėje visuome- 
nėje. Šiuo požiūriu liberalizmas sutapo su krikščionišką- 
ja morale, nes svarbiausia ir esminė liberalizmo koncep- 
cija taip pat buvo Žmonių lygybė: iš jos radosi liberaliz- 
mo ištikimybė „visiems vienodos laisvės“ principui. 
Krikščioniškosios moralės ir liberalizmo analogiją ypač ak- 
centavo Guizot. Šis tvirtinimas tapo svarbiausiu Krikščio- 
niškosios moralės draugijos, - Guizot padedant įkurtos 
trečiojo dešimtmečio viduryje siekiant suburti liberalus 
kovai su ultrarojalistais, - argumentu. Ko gero, ir Tocgue- 
ville'is priklausė šiai draugijai. Jei taip, tuomet tai buvo 
labai svarbus žingsnis, paskatinęs jį „atsiversti“ į libera- 
lizmą ir visiems laikams įspaudęs jo mąstyme šią svar- 
bią Guizot iškeltą analogiją. 

Liberalų protestantų prielaidos piršo mintį, kad visuo- 
menės valdymas, grindžiamas pavaldinių sutikimu, nėra 
jokia chimera. Demokratinė valdžia neatitiko ultrarojalistų 
valdžios supratimo, jiems „valdžia“ buvo tik hierarchinė 
arba aristokratinė visuomenė. Todėl, užuot pasistengę su- 
prasti Europos visuomenės raidą, ultrarojalistai tikėjo įsa- 
kų galia. Jų akimis, atotrūkis nuo aristokratinio visuome- 
nės modelio buvo pavojingas ne tuo, kad leistų atsirasti 
naujo tipo visuomenei, 0 tuo, kad nebeliktų jokios visuo- 
menės, įsiviešpatautų anarchija arba brutali jėga. Iškelda- 
mi demokratinės valdžios idėją Restauracijos liberalai at- 
metė ultrarojalistų peršamą argumentaciją. Tačiau dėl to 
jiems tik dar svarbiau buvo nuodugniai išnagrinėti, ko- 
dėl Prancūzijoje randantis demokratinei visuomenei su- 
stiprėjo valstybės valdžia. 

Kaip tik tai daryti skatino ir Royer-Collard'o iškeltas 
į centralizaciją vedančios atomizuotos visuomenės vaiz- 

dinys. Kaip demokratinė visuomenė, išlaisvindama indi- 
vidus nuo tradicinių statuso ir priklausomumo saitų, su- 
naikino korporacinį visuomenės pobūdį? - štai į ką buvo 
kreipiamas dėmesys. Tarpinės institucijos, kadaise padė- 
jusios sklaidyti valdžią ir mažinusios vieno asmens įta- 
ką, buvo sunaikintos. Ten, kur kadaise tarpo privilegijuo- 
tųjų sluoksnis, provincijų dvarai, gildijos, parlements“* ir 
dvarų teismai, buvo telikę individai. Valstybė tapo savi- 
ninke ir tik ji viena pretendavo vienodai atstovauti visų 
interesams. Valstybė sukūrė ir gynė individų teises, pa- 
dėjusias demokratinei visuomenei susidaryti, ir todėl vals- 
tybės stiprėjimas reikšmingai ir neišvengiamai buvo susi- 
jęs su socialinės lygybės pažanga. 

Tačiau kokia turėjo būti tos valstybės forma? Ar ne- 
buvo galima išvengti biurokratinės valstybės? Tam, kad 
suvoktų visuomenės pokyčius ir jų politinius padarinius, 
1828-1829 metais Tocgueville'is pradėjo vadovautis Doc- 
trinaires kategorijomis. Tačiau į „centralizmą“ vedančios 
„atomizuotos“ visuomenės vaizdinys kėlė jam ne vieną 
klausimą. Tie klausimai galiausiai privertė jį atmesti an- 
gliškąjį valdžios modelį kaip Prancūzijai tinkamą „spren- 
dimą“ (jį siūlė tokie senesnės kartos liberalai kaip ponia 
de Staėl) ir nukreipti dėmesį į Amerikos federalizmą. 

Norėdami suprasti, kaip Restauracijos laikų liberaliz- 
mo kategorijos formavo jaunojo Tocgueville'io mąstymą 
ir savo ruožtu vertė tas kategorijas keisti, privalome nuo- 
dugniau panagrinėti trečiojo dešimtmečio Didžiuosius de- 
batus: pradžioje ginčą dėl socialinių ir ekonominių poky- 
čių, paskui — dėl politinių. 

Užsimoję sutriuškinti trečiojo dešimtmečio ultrarojalis- 
tų programą, liberalai pradėjo įrodinėti, jog nuo XI am- 
žiaus Europoje vieno tipo visuomenę negrįžtamai keitė ki- 
ta, tai yra „aristokratiją“ keitė „demokratija“. Tačiau ką 
šis procesas lėmė? Ogi kastų visuomenės žlugimą. Feo- 

dalizmas pradžioje sukūrė dvi kastas: kartu su kariškių 
aristokratijai, tituluotiesiems, priklausiusia žemės nuosa- 
vybe atsirado ir teisė valdyti tuos, kurie buvo nuolat prie 
žemės pririšti — servus. Politinės teisės tapo paprasčiau- 
siai vienu nuosavybės teisių aspektų. Liberalai įrodinėjo, 
kad feodalizmo erozija prasidėjo vėlyvaisiais viduram- 
žiais, sulig miestų ir prekybos atgimimu, rinkos ekono- 
mikos augimu, paskatinusiu reikmių daugėjimą bei dides- 
nį darbo pasidalijimą. Bet ne vien tai. Radosi ir nauja, tar- 
pinė, vidurinė visuomenės klasė — buržuazija. Ši naujoji 
klasė buvo ypatinga tuo, kad jos nariai buvo laisvi judė- 
ti, pirkti ir parduoti. 

Prancūzijoje nuo XV iki XVIII amžiaus judant link nau- 
jo, arba „vidurinio“, socialinio būvio palengva nyko pra- 
dinės feodalinės visuomenės kastos. Senoji diduomenė, 
norėdama konkuruoti su naująja vartotojiška komercine 
klase, privalėjo prasimanyti pinigų, todėl turėjo pardavi- 
nėti savo žemes. Kaimo žmonės, bėgdami nuo feodalinės 
priespaudos, kraustėsi į miestus. Vidurinė buržuazijos 
klasė stiprėjo tiek skaičiumi, tiek turtais ir įkūnijo naujas 
„prigimtinės“ lygybės normas. Buržuazijos stiprėjimas su- 
tapo su individualių ir, o tai ne mažiau svarbu, nuosa- 
vybės teisių atsiradimu. 

Taip Europos istorija tapo perėjimo nuo nelygių 
teisių ir sąlygų prie lygių teisių ir sąlygų liudytoja. 
XVIII amžiuje, nepaisant formalios iš kastų visuome- 
nės išlikusios nelygybės, vidurinės klasės dinamika ir 
gerovė padarė lemiamą poslinkį visuomenės jėgų pu- 
siausvyroje. Gerove, išsilavinimu ir gyvenimo būdu 
Prancūzijos miestų vidurinė klasė mažai skyrėsi nuo 
noblesse, o dauguma valstiečių servų tapo žemvaldžiais. 
Atsirado nauja „demokratinio“ tipo visuomenė. 1789 
metais buvo telaukiama, sakytum, formalaus lygiateisiš- 
kumo įteisinimo. 

Ironiška, tačiau pati ultrarojalistų programa padėjo li- 
beralams geriau suprasti negrįžtamą Prancūzijos visuo- 
menės transformaciją, nes ultrarojalistų siūlymas atkurti 
aristokratų privilegijas kreipė dėmesį nuo vienos institu- 
cijos prie kitos, į tai, kaip smarkiai jos pakito nuo feoda- 
lizmo laikų. 

Todėl liberalų kritika, nukreipta į ultrarojalistų siūly- 
mus, padėjo išsiaiškinti, kuo demokratinė visuomenė ski- 
riasi nuo aristokratinės. Liberalai išskyrė pagrindinius vi- 
suomenės struktūros elementus: nuosavybės teises, susi- 
sluoksniavimą, šeimos tipą, religinius įsitikinimus, dar- 
bo sąlygas, socialinį ir geografinį judrumą. Šie elemen- 
tai, arba palyginimo taškai, leido tiksliau ir subtiliau įver- 
tinti Prancūzijos socialinių pokyčių, įvykusių nuo XI am- 
žiaus, mastą. 

Tocgueville'is įsigilino į Restauracijos laikų liberalų so- 
ciologinio ginčo subtilybes. Neatsitiktinai 1831 metais, tik 
nuvykęs į Jungtines Amerikos Valstijas, jis prašė iš Pran- 
cūzijos jam atsiųsti Guizot „Civilizacijos istoriją“, rafinuo- 
tą liberalų argumentų per Didžiuosius debatus rinkinį; 
norėjo pasinaudoti Guizot analize svarbiausiems demo- 
kratinės visuomenės struktūros elementams nustatyti. Iš 
tiesų jis jau buvo pasinaudojęs šia analize. Trečiojo de- 
šimtmečio pabaigoje Guizot „Civilizacijos istorija“ jam pa- 
dėjo įsitikinti ultrarojalistų pastangų atgaivinti Prancūzi- 
joje aristokratų privilegijas bergždumu. 

Ultrarojalistų trečiojo dešimtmečio programos ambi- 
cingumas gniaužė kvapą. Galiausiai tai ir buvo pamoko- 
miausias dalykas. Savo pasiūlymais kraštutinių pažiūrų 
rojalistai grasino sujungti Bažnyčią ir valstybę vėl suteik- 
dami klerikalams svarbų vaidmenį vyriausybėje; įstaty- 
mais įteisinti, kad šventvagystė būtų baudžiama mirtimi; 
atgaivinti pirmagimystės teisę (turtą turi paveldėti vy- 
riausiasis sūnus — vert.) ir senąją Žemės paveldėjimo 

tvarką, kad žemės valdos būtų išlaikytos senosios nobles- 
se rankose; suvaržyti (jau suvaržytą) balsavimo teisę 
taip, kad vienintelė politinė klasė liktų stambieji žemval- 
džiai; paminti revoliucijos paskelbtą šūkį — „Karjera ta- 
lentams!“ — noblesse palikuonių naudai, suteikiant jiems 
privilegijuotą padėtį; atgaivinti knygų cenzūrą ir paža- 
boti spaudos laisvę; uždrausti paskaitas universitetuose; 
panaikinti prisiekusiųjų teismą; pakeisti darbo sąlygas 
apribojant sutarčių vaidmenį; atkurti tėvo autoritetą šei- 
moje. Sklandė gandai, kad ultros ketina grąžinti net gil- 
dijų sistemą ir taip sunaikinti laisvos darbo jėgos rinką. 
Apskritai atrodė, kad ultrarojalistai ne tik linkę ignoruoti 
1814 metais Liudviko XVIII paskelbtą Konstitucijos char- 
tiją, bet ir sugriauti visą XIX amžiaus Prancūzijos visuo- 
menės struktūrą. 

Šie ultrarojalistų siūlymai vertė liberalų opoziciją sis- 
temingai tyrinėti „senosios“ ir „naujosios“ visuomenės, 
„aristokratijos“ ir „demokratijos“ skirtumus. Vis dažniau 
liberalai akcentavo ne vien tai, kad ultrarojalistų siūlymai 
kuria neteisybę, bet ir tai, kad jie grindžiami nesuprati- 
mu, nes prieštarauja galingiems priežastiniams ryšiams, 
kurių negalima įveikti įstatymų dekretais. 

Liberalai įrodinėjo, kad skirtingai nei ankstyvojo feo- 
dalizmo laikais egzistavusi žemės ūkio sistema, laisvas 
nuosavybės judėjimas sukūrė tokią ekonominę gerovę ir 
taip susaistė skirtingus visuomenės sluoksnius, jog pastan- 
gos atkurti pirmagimystės teisę ir senąją žemės paveldė- 
jimo tvarką siekiant atgaivinti kaimo aristokratiją pa- 
smerktos žlugti. Pranašesnio darbo pasidalijimo, sociali- 
nio ir geografinio judrumo, aukštesnio išsilavinimo lygio 
Prancūzijoje paprasčiausiai jau nebuvo galima sunaikin- 
ti. Kiekvienas įstatymų leidėjas privalėjo atsižvelgti į šiuos 
esminius faktus, net jeigu ir būtų norėjęs juos keisti. Ly- 
giai taip pat neatitiko labai tvirtai visuomenėje įsišakni- 

jusių demokratijos lūkesčių ir ultrarojalistų noras pamin- 
ti principą, kuriuo suteikiamos lygios galimybės siekti 
karjeros ir aukštesnių pareigų atsižvelgiant į nuopelnus 
(pavyzdžiui, į karininkus jie ketino priimti tik aristokra- 
tijos atstovus). 

Liberalų akimis, ultrarojalistų pastangos atkurti anks- 
tesnį Bažnyčios vaidmenį buvo taip pat beprotybė. Villė- 
le'io ministrų kabinetas ir Karolis X (1824 metais pakei- 
tęs Liudviką XVIII) rėmė katalikų dvasininkijos pastan- 
gas „iš naujo pakrikštyti“ šalį. Po visą Prancūziją, jos 
miestus ir miestelius traukiančios atgailautojų procesijos 
buvo šių pastangų padarinys. Karolio X karūnavimas 
Reimse 1825 m., jo nusižeminimas Paryžiaus arkivysku- 
pui liberaliai nusiteikusiai visuomenei pasirodė kaip vi- 
duramžių atgyvena. Villėle'io ministrų kabinetui buvo 
siūloma imtis ir kitų „viduramžiškų“ priemonių, kaip an- 
tai uždrausti tikėjimo laisvę ir grąžinti švietimo reikalus 
į klerikalų rankas. 

Liberalai savo ruožtu pripažino, kad dvasininkijai bū- 
nant vieninteliu išsilavinusiu luomu, Bažnyčia vaidino 
daug svarbesnį vaidmenį. Tačiau išaugus miestams ir pa- 
plitus pasaulietiniam mokslui tokia padėtis seniai buvo 
pakitusi. Šių socialinių reiškinių nebuvo galima staiga pa- 
naikinti. Maža to, ultrų troškimas pasinaudoti Bažnyčia 
kaip visuomenės kontrolės įrankiu, atgaivinti pagarbą se- 
niai Prancūzijoje išnykusiai privilegijuotųjų klasei prieš- 
taravo pačios krikščionybės tiesoms, kurias ultrarojalistai 
pretendavo ginti. Todėl Royer-Collard'as parlamente prie- 
šinosi ultrarojalistų įvestiems apribojimams, suvaržiu- 
siems įsitikinimų ir spaudos laisvę bei uždraudusiems 
skaityti universitetuose paskaitas: „Vadovaujantis šiuo 
įstatymu pirštųsi mintis, kad Dievas pasielgė labai neiš- 
mintingai sukurdamas šiame pasaulyje Žmogų tokį lais 
vą ir protingą“. 

Ultrarojalistų puolimas prieš piliečių lygybe grindžia- 
mą visuomenę ne tik prikaustė Paryžiuje teisę studijuo- 
jančio Tocgueville'io dėmesį, bet ir baugino. Jo vaikystę 
temdė pilietinio karo vaizdai, o suvokimas, kokį pavojų 
kelia pasipriešinimas esamiems visuomenės pokyčiams, 
atsirado būtent studijų metais, subrendus. Trečiojo de- 
šimtmečio pabaigoje rašyti Tocgueville'io laiškai ne tik iš- 
duoda panieką savo luomo žmonių aklumui, bet ir at- 
skleidžia tvirtą įsitikinimą, kad atkurti privilegijas būtų 
neteisinga. 1828 metais laiškuose Beaumont'ui apie bur- 
žuazijos iškilimą feodalinės aristokratijos ir servų sąskai- 
ta jis rašė: 


Ji (buržuazija - vert.) įgijo viską, ką kiti du luomai pra- 
rado, nes labiau nei anie priartėjo prie natūralaus Žmonių 
rasės būvio... . Galų gale protinga lygybė yra vienintelė na- 
tūrali žmogaus būsena, sykį [Europos] tautos prie jos pri- 
artėjo, nors ir iš tokių skirtingų starto pozicijų ir tokiais skir- 
tingais keliais (OC VIIla. 56-57). 


Visiškai aišku, kad Tocgueville'is jau buvo perpratęs 
visuomenės pokyčių kryptį ir tvirtai perėmęs liberalų „vi- 
siems vienodos laisvės“ principą. Jis pradėjo bjaurėtis 
Prancūzijos ultrarojalistų ir katalikų hierarchų dažnai to- 
kia ciniška sąjunga - jų pastangomis panaudoti Bažnyčią 
kaip politinės kontrolės įrankį. 

Po kelerių metų vienam draugui anglui Tocgueville'is 
apibūdino ydingą Restauracijos monarchijos religinę po- 
litiką. „Burbonai grįžo manydami turį paremti sostą al- 
toriumi...“ 


Teikdami rekomendacijas, kurioms priskiriama tokia di- 
delė reikšmė, klerikalai įgijo politinį autoritetą. Postai daž- 
nusyk buvo dalijami atsižvelgus į juos pretenduojančių as- 
menų įsitikinimus, o ne į jų sugebėjimus ir kompetenciją. 

Bent jau taip buvo įprasta manyti. Restauracijai įsitvirtinant 
Bažnyčios ir valstybės sąjunga tapo vis akivaizdesnė. Buvo 
priimtas įstatymas, su didžiausiu griežtumu baudęs liturgi- 
nių indų profanavimą ir vagystes bažnyčiose. Visi arkivys- 
kupai ir daug vyskupų tapo Perų Rūmų nariais. Tautą val- 
dė, tikriau ši taip manė, dvasininkai, jų įtaka buvo įžvelgia- 
ma visur. Paskui atgimė vadinamoji Voltaire'o dvasia, ki- 
taip tariant, sistemingas priešiškumas ir tyčiojimasis ne tik 
iš religijos tarnų, bet ir iš pačios religijos, visų krikščiony- 
bės formų... Karikatūros, vaidinimai ir dainos negailestin- 
gai pašiepė klerikalus ir išvirto į neįtikimą smurtą. Tuo metu 
ėjau pareigas, atitinkančias karaliaus prokuroro, ir pastebė- 
jau, kad kaskart, kai kunigas, jo nelaimei, būdavo apkalti- 
namas pažeidęs įstatymus, paprastai atlaidūs prisiekusieji 
nuteisdavo jį bemaž vienbalsiai (OC [Beaumont] II. 44-66). 


Visa tai netrukus davė politinių vaisių. „Kone visi li- 
beralai, vadinasi, dauguma tautos, iš politinių principų 
liovėsi tikėti“ (ibid.). Kadangi dvasiškiai buvo siejami su 
karaliaus valdžios savivale ir socialinėmis privilegijomis, 
liberalai nusprendė, kad bedieviškumas yra būtina opo- 
zicijos forma. 

Tai, kad kai kurios trečiojo dešimtmečio vidurio de- 
batų temos turėjo įtakos jaunajam Tocgueville'iui, nėra tik 
spėjimas. 1826-1827 metais lankydamasis su broliu Edou- 
ard'u Italijoje jis rašė dienoraštį, kuriame girdėti Didžių- 
jų debatų aidai. Parlamente ir spaudoje buvo ką tik pra- 
ūžusios diskusijos apie ultrarojalistų įstatymų projektą 
(1826 metų vasaris), numatantį grąžinti pirmagimystės ir 
žemės paveldėjimo teises bei panaikinti Civilinio kodek- 
so punktą, leidžiantį visiems vaikams po lygiai pasidaly- 
ti turtą. Ultrarojalistų manymu, šis punktas buvo vienin- 
telė ir pati didžiausia kliūtis Prancūzijos aristokratijai at- 
gimti. Susipažinęs su Žemės nuosavybės tvarka Sicilijoje, 
Tocgueville'is pakeitė savo požiūrį ir pradėjo akcentuoti, 

kaip svarbu išdalyti žemę valstiečiams norint padidinti 
darbo našumą. Jis pasitelkia liberalų argumentus, kai rem- 
damasis stambių Anglijos ūkių pavyzdžiu įrodinėja, kad 
pirmagimystės teisė ir senoji žemėvalda nebūtinai teikia 
naudą. Tai, kad žemė tampa įgytos gerovės saugykla, o 
ne trukdžiu tai gerovei didinti, veikiau esti vėlesnė rin- 
kos ekonomikos stadija. Reikšmė, kurią Tocgueville'is pri- 
skyrė Lygių pajų (lygiomis dalimis pasidalyto turto — 
vert.) įstatymui, išryškėjo rašant „Apie demokratiją Ame- 
rikoje“. Šis įstatymas, jo galva, tapo luomų lygėjimo va- 
rikliu, bemaž puikiai, kaip jis pamatė, veikiančiu Jungti- 
nėse Valstijose. Iš tiesų Tocgueville'is pervertino jo reikš- 
mę Amerikai, bet net ir šis klaidingas jo vertinimas liu- 
dija, kaip smarkiai jis rėmėsi Didžiųjų debatų problema- 
tika siekdamas perprasti Amerikos institucijas. 

Jei būtų sudarytas trečiojo dešimtmečio viduryje Pa- 
ryžiuje virusių diskusijų temų sąrašas ir palygintas su 
knygos „Apie demokratiją Amerikoje“ (1835 m.) turiniu, 
pamatytume nuostabų sutapimą. Daugelį šios diskusijos 
temų Tocgueville'is pavertė savo knygos skyriais. Deba- 
tai padėjo jam atskleisti svarbiausius demokratinės visuo- 
menės bruožus ir apnuoginti jos struktūrą taip, kad nu- 
stebo net amerikiečių skaitytojai. Socialinės lygybės pa- 
žanga, nuosavybės pasidalijimas, Bažnyčios ir valstybės 
atskyrimas, tikėjimo laisvė ir jos padariniai, savanoriškų 
organizacijų svarba, spaudos laisvė ir prisiekusiųjų teis- 
mas, socialinio ir geografinio judrumo vaidmuo - šios vei- 
kalo „Apie demokratiją Amerikoje“ temos rodo, kokius 
klausimus Tocgueville'io galvoje pirmiausia iškėlė Didieji 
debatai. Būtent tokia dvasia į prancūziškus klausimus, 
kaip vėliau atvirai prisipažino draugui Louis de Kergo- 
lay, Tocgueville'is ir ieškojo amerikietiškų atsakymų. 

Tačiau kodėl amerikietiškų? Kodėl Tocgueville'is pra- 
dėjo manyti, kad galima pasimokyti būtent iš Amerikos 

institucijų? Ir šio klausimo raktas slypi Didžiuosiuose de- 
batuose, nes per juos liberalai ne tik nagrinėjo ekonomi- 
kos ir visuomenės pokyčius - Didieji debatai iškėlė ir po- 
litines problemas, turėjusias ne menkesnės įtakos Tocgue- 
ville'iui. 

Restauracijos pradžioje tokie liberalai kaip ponia de 
Staėl dar buvo nepraradę ikirevoliucinio optimizmo, ti- 
kėdamiesi, kad panaikinus socialines privilegijas įsivieš- 
pataus Anglijos modelio parlamentinė valdžia, kai savi- 
valda egzistuoja de facto“. Tačiau trečiąjį dešimtmetį to- 
kie liberalai kaip Royer-Collard'as ir Barante'as tuo jau 
nebuvo tikri. Iki 1820 m. jie dirbo Vidaus reikalų minis- 
terijoje ir matė, kaip smarkiai Prancūzijos valdžia susikon- 
centravo į savivaldą sunaikinusį biurokratinį aparatą. 

1822-1823 metais Royer-Collard'as, kaip Žinome, įro- 
dinėjo, kad sunaikinus tokias tarpines institucijas kaip par- 
lements ir provincijos dvarai visuomenę tesudarė pavie- 
niai individai, formaliai gal ir lygūs, bet vienodai silpni. 
Beveik nebeliko nieko, kas galėtų pažaboti centrinę val- 
džią. Royer-Collard'as niūriai konstatavo, kad demokra- 
tinėje visuomenėje tik spaudos ir organizacijų laisvė bei 
prisiekusiųjų teismas gali užkirsti kelią kraštutiniam val- 
džios koncentravimuisi. 

Ar biurokratinė valstybė, taigi potencialiai tironiška 
valstybės forma, yra neišvengiamas demokratinės visuo- 
menės padarinys, jos struktūrinė silpnybė? Jei taip, savi- 
valda yra praeities atgyvena. Vis dėlto jaunesniosios kar- 
tos Doctrinaires, Barante'as ir Guizot, nebuvo tokie pesi- 
mistai. Jie pradėjo kelti naujus klausimus: kodėl XVII am- 
žiaus pabaigoje Anglijoje išsirutuliojo atstovaujamoji val- 
džia ir savivalda, o Prancūzija pasidavė karaliaus despo- 
tizmui ir centralizmui? Norėdami tai suprasti, jie pradė- 
jo lyginti Prancūzijos ir Anglijos institucijų raidą nuo 
ankstyvųjų viduramžių — būtent šio lyginimo trečiojo de- 

šimtmečio viduryje nusprendė griebtis ir jaunasis Tocgu- 
eville'is. Jis beveik tiksliai sekė jų pėdomis. 

Klasių konfliktas Prancūzijoje tapo Doctrinaires tema. 
Aršiai trečiojo dešimtmečio ultrarojalistų ir liberalios bur- 
žuazijos kovai įsiplieskus šios temos vargiai buvo galima 
išvengti. Barante'as ir Guizot surado Prancūzijos ir An- 
glijos raidos skirtumų nuo ankstyvųjų viduramžių. Jie 
tvirtino, kad normanų užkariavimas sukūrė Anglijoje stip- 
resnę monarchiją, labiau centralizuotą feodalizmo formą, 
reikalingą priešiškai nusiteikusiems gyventojams kontro- 
liuoti. XIII amžiuje karaliaus valdžios stiprėjimas vertė an- 
glų diduomenę vienytis, kad galėtų atsispirti karaliaus 
pretenzijoms. Norėdama sustiprinti savo įtaką, aristokra- 
tija pakvietė Bendruomenių Rūmų lyderius į parlamen- 
tą. Ši sąjunga de facto, skirta karaliaus valdžiai apriboti, 
iš esmės paveikė Anglijos visuomenės sanklodą ir valdžią. 
Monarchija buvo priversta dalytis suverenia valdžia su 
parlamentu. Poveikis visuomenės sanklodai buvo ne ma- 
žiau reikšmingas: feodalų klasė tolydžio susimaišė su Ben- 
druomenių Rūmų lyderiais ir susikūrė „natūrali aristok- 
ratija“. Ji išsiskyrė greičiau turtu ir išsilavinimu nei kil- 
me. 1828 metais Tocgueville'is suprato: „Įsteigus parla- 
mentą lordai beveik nuolat siekė sąjungos su bendruome- 
nių atstovais ir palaikė juos visais atvejais, o tai leido 
abiem luomams, Europoje buvusiems nesutaikomais prie- 
šais, palengva susijungti“ (OC VIIIa. 60). 

Prancūzijoje reikalai klostėsi visiškai kitaip. Ankstyvai- 
siais viduramžiais Prancūzijos monarchija tiek nusilpo, 
kad tebuvo veikiau simbolis, tikrąja valdžia dalijosi feo- 
dalų diduomenė. Todėl kai atgijusiems miestams prirei- 
kė sąjungininkų kovoti su vietiniais feodalais engėjais, jie 
atsigręžė, faute de mieux““, į karūną. Taip užsimezgė ir su- 
stiprėjo buržuazijos ir sosto sąjunga, skirta vietinei diduo- 
menės valdžiai sunaikinti. Ši sąjunga ilgainiui turėjo reikš- 

mingų padarinių Prancūzijos visuomenės ir valdžios 
struktūrai. Arši diduomenės ir buržuazijos konkurencija 
neleido „natūraliai aristokratijai“ susidaryti, o kova su 
vietine diduomene atvedė prie karaliaus valdžios centra- 
lizacijos, prie biurokratinės valstybės formos. Taip Doc- 
trinaires atskleidė savivaldos sunykimo Prancūzijoje prie- 
žastis: jų manymu, tai buvo netyčinis aristokratijos žlu- 
gimo padarinys. 

Šiuo argumentu grindžiamas 1822 metais išleistas ne- 
didelis Prospero de Barante'o veikalas „Apie aristokrati- 
ją ir bendruomenes“. Barante'as tvirtino, kad pasikliau- 
dama karūna ir nuosekliai perduodama jai valdžią Pran- 
cūzijos buržuazija pagimdė savotišką pabaisą, nes Napo- 
leono valstybė savo forma buvo dar despotiškesnė už tą, 
kurią gerokai anksčiau buvo sukūrę Richelieu ir Liudvi- 
kas XIV. Ar Tocgueville'is buvo skaitęs Barante'o knygą? 
Negalime būti tikri, bet kai kurios detalės rodytų, kad 
taip. Barante'as ragino prancūzus decentralizuoti valdžią. 
Jis tvirtino, kad norint atgaivinti Prancūzijoje politinį eli- 
tą, kitaip tariant, sukurti natūralią aristokratiją, būtina at- 
gaivinti savivaldą ir iniciatyvą. Atrodė, kad luomus vie- 
tose bendradarbiauti skatinanti savivalda gali geriausiai 
įveikti klasių konfliktą. Tai buvo vienintelė biurokratinės 
tironijos alternatyva demokratinėje visuomenėje. 

Tačiau nebuvo išspręsta dar viena problema. Kaip su- 
derinti savivaldą su teisėta valdžios hierarchija, įkūniju- 
sia valstybės „suvereniteto“, reikalingo bendriems visos 
šalies įstatymams, idėją. Atrodė, kad įgyvendinus savival- 
dą gali subyrėti valstybė. Restauracijos laikais ši šmėkla 
vaidenosi kaskart, kai Ia charte provinciale (Provincijos 
chartija), išplėtusi atstovaujamas institucijas ir vietiniu, ir 
regioniniu lygiu, tapdavo diskusijų objektu. Atsakydami 
į tai ponia de Staėl, Benjaminas Constant'as ir Guizot siūlė 
„Naująjį federalizmą“, kuris būtų galėjęs išsirutulioti į ki- 

tą atstovaujamosios valdžios stadiją. 1828-1830 metais 
Guizot savo paskaitose, kurias Tocgueville'is lankė, atkrei- 
pė dėmesį į federalizmui būtinas intelektines ir morali- 
nes sąlygas. Jis priešpriešino federalizmą ir feodalinei vi- 
suomenei būdingą valdžios pasiskirstymą, kai ne teisė, o 
jėga garantuodavo valdžios decentralizaciją. Guizot tvir- 
tino, kad feodalinė visuomenė, formaliai įgyvendinusi val- 
džios pasidalijimą, dar nebuvo moraliai ir intelektualiai 
subrendusi tokiai politinei sistemai kaip federalizmas. 

Tada Doctrinaires pamėgino iš naujo apibrėžti svar- 
biausias moderniai demokratinei visuomenei iškilusias 
politines problemas. Nebesirūpindami, kuo turėtų būti 
grindžiami politiniai įsipareigojimai arba kada prasideda 
teisėtos valdžios veiksmai, - problemomis, kurias gvilde- 
no XVII amžiaus politiniai filosofai, - jie kaip svarbiau- 
sią iškėlė kitą problemą. Ar demokratinėje visuomenėje 
galima išlaikyti centrinės valdžios ir savivaldos pusiau- 
svyrą, kitaip tariant, sukurti tokią visuomenę, kurios sa- 
vivaldą gintų jau ne aristokratų valdžia? Šis klausimas 
kliudė -pačios valstybės idėją. Nes, kaip tvirtino Royer- 
Collard'as, net Montesguieu (jis rėmėsi Anglijos modeliu) 
siūlytas centrinės valdžios padalijimas nesuteikia patiki- 
mos garantijos, kad savivalda nebus sunaikinta apeliuo- 
jant į valstybės suverenitetą. Retrospektyviai žvelgiant aiš- 
ku, kad taip buvo pradėta atsisakyti angliškojo „sprendi- 
mo“, anksčiau vyravusio liberalų siūlomuose receptuose, 
kaip „užbaigti“ Prancūzijos revoliuciją. 

1828 metais Tocgueville'is perėmė Doctrinaires siūlomą 
svarbiausios politinės problemos, su kuria susidūrė mo- 
derni demokratinė visuomenė, formuluotę. Tais metais jis 
susijaudinęs rašė Beaumont'ui: 


Organizuojant tautą reikėtų vengti dviejų žalingų da- 
lykų: visuomenės valdžia arba koncentruojama centre, ar- 


56 


2. DIDIEJI TREČIOJO DEŠIMTMEČIO DEBATAI 


ba paskirstoma regionams. Kiekvienas tų būdų turi savo 
pranašumų ir trūkumų. Kai viskas surišama į vieną ryšulį, 
mazgui atsirišus viskas išbyra ir tauta išnyksta. Kai valdžia 
padalyta, jos veiksmai aiškiai apriboti, bet visur priešinama- 
si. Nežinau, ar įmanoma rasti pusiausvyrą tarp šių dviejų 
kraštutinumų (OC VIlIla. 53). 


Nei liberalai, nei ultrarojalistai iki to laiko nebuvo ra- 
dę įtikinamo atsakymo į klausimą, kaip atrasti pusiausvy- 
rą tarp centrinės valdžios ir savivaldos. Liberalai, siūly- 
dami Anglijos parlamentinių institucijų modelį, išleido iš 
akių faktą, kad Anglijoje savivaldą garantavo ne parla- 
mentinis suverenitetas, o ten egzistavusi galinga „natū- 
rali aristokratija“, kurios nebuvo Prancūzijoje. Ultraroja- 
listų siūlomi vaistai buvo dar nepatikimesni, nes neigda- 
mi socialinius ir ekonominius pokyčius, per kelis šimtme- 
čius pakeitusius Prancūziją, jie mėgino atkurti senųjų pri- 
vilegijų visuomenę, atgaivinti aristokratų savivaldą. 

Ko gero, šie netikę problemos, kaip rasti centrinės val- 
džios ir savivaldos pusiausvyrą, sprendimai ir privertė 
Tocgueville'į spėti, kad Amerikos federalizmas galėtų bū- 
ti geresnis reformų modelis nei Anglijos parlamentinė 
valdžia. Tiksliai nežinome, kada tai atsitiko, tačiau išli- 
ko trečiąjį dešimtmetį rašytas intriguojantis laiškas, ku- 
riame Tocgueville'is kritikuoja pusbrolį, rašytoją Cha- 
teaubriand'ą, kad šis painioja iš Ispanijos išsikovotą Pie- 
tų Amerikos valstybių nepriklausomybę su „tikrąja“ sa- 
vivalda (ar tik ne Šiaurės Amerikos modelis turimas gal- 
voje?). 1828 metais Paryžiuje Tocgueville'is susipažino su 
Amerikos istoriku ir Washingtono biografu Jaredu Spark- 
su. Sparksas priminė Tocgueville'iui jo herojaus Males- 
herbes'o Žavėjimąsi naująja respublika ir jos mėginimais 
įdiegti savivaldą. XVIII amžiaus devintąjį dešimtmetį Ma- 
lesherbes'as pasikvietė į Paryžių Amerikos atstovus Ben- 
jaminą Frankliną ir Thomasą Jeffersoną, taip pat pasirū- 

pino, kad pirmas oficialus Prancūzijos atstovas Žemyno 
kongrese būtų pusbrolis ševaljė de la Luzerne'as. Ko ge- 
ro, Malesherbes'as žvelgė į Jungtines Valstijas kaip į ga- 
limą prieglobstį, jei būtų revoliucijos ištremtas iš Pran- 
cūzijos. Be jokios abejonės, jis skatino Chateaubriand'ą 
aplankyti naująją tautą. Grįžęs iš šios kelionės Chateaub- 
riand'as parašė „Rėnė“ ir „Atala“ ir tapo žymiu literatu. 
Panašu, kad šios sąsajos paveikė ne pagal amžių subren- 
dusį jaunąjį Tocgueville'į. 

Tvirtinama, kad Tocgueville'is susidomėjo centraliza- 
cijos problema tik ketvirtojo dešimtmečio viduryje. Tuo- 
met reikėtų manyti, kad jo kelionė į Jungtines Valstijas 
buvo gana atsitiktinė. Bet taip tikrai nebuvo. Akivaizdu, 
kad 1828 metais Tocgueville'is pritarė Doctrinaires sufor- 
muluotam apibrėžimui, kokia yra svarbiausia moderniai 
demokratinei visuomenei iškilusi politinė problema. Ge- 
rai pažįstama jam buvo ir tėvo veikla parlamento komi- 
tete, kuris 1828-1829 metais ieškojo būdų, kaip įdiegti 
vietinės valdžios atstovavimo principą (Ia charte provin- 
ciale). Prisiminimuose apie Tocgueville į Beaumont'as tei- 
gia, kad šis kelerius metus suko galvą dėl klausimų, ga- 
liausiai privertusių aplankyti Ameriką. Laiške, kurį jo 
draugas Chabrolis parašė Tocgueville'iui į Ameriką, kal- 
bama apie centralizacijos problemą, ilgai pastarajam rū- 
pėjusią. Tačiau geriausią įrodymą pateikia pats Tocgue- 
ville'is. „Jau beveik dešimt metų tikiu kai kuriais iš tų 
dalykų, kuriuos tau čia minėjau. Į Ameriką vykau tik 
tam, kad juos išsiaiškinčiau“, — rašė jis 1835 metais (OC 
XIII. 1. 374). Tyrinėtojus klaidina faktas, kad būdamas 
Amerikoje Tocgueville'is prašė tėvo atsiųsti tikslių Pran- 
cūzijos administravimo detalių, laiške parodydamas ne- 
išmanąs šių dalykų. Bet tai jau visai kita problema. Iki 
to laiko Tocgueville'is domėjosi vien bendro pobūdžio ar- 
ba teoriniais debatų aspektais. 

Neįmanoma tiksliai atsekti, kaip Tocgueville'is atsisa- 
kė Anglijos „sprendimo“, neaišku ir kada pirmą kartą pa- 
manė, kad Amerikos institucijos būtų tinkamesnis radi- 
kaliai centralizuotos Prancūzijos valstybės reformų mo- 
delis. Tačiau galima neabejoti, kad būtent tai paskatino 
jį keliauti į Ameriką jos stebėti. Praėjus vos kelioms sa- 
vaitėms nuo atvykimo į Niujorką ir gerokai prieš pradė- 
jus tyrinėti Amerikos institucijas — tada abu su Beau- 
mont'u buvo labai užimti „kalėjimų verslu“, buvusiu jų 
kelionės dingstimi, - Tocgueville'is rašė pusbroliui Louis 
de Kergolay: 


Neįveikiamos jėgos stumiami... mes artėjame prie ne- 
žabotos demokratijos. Visos pastangos užgniaužti šį pro- 
cesą baigsis tik laikinu jo pristabdymu... Esu priverstas ma- 
nyti, kad Burbonai, užuot mėginę vėl sustiprinti aristokra- 
tijos principus, kurie baigia tarp mūsų sunykti, privalėtų 
iš visų jėgų stengtis suteikti demokratijai naujų tvarkos ir 
stabilumo motyvų. Mano nuomone, bendruomeninė ir de- 
partamentų sistema iš pat pradžių turėjo prikaustyti visą 
jų dėmesį. Užuot diena dienon gyvenę su Bonaparte'o pa- 
liktomis bendruomeninėmis institucijomis, jie turėtų sku- 
bėti jas keisti, tolydžio skatinti Žmones pačius tvarkyti sa- 
vo reikalus... kurdami vietinius interesus ir diegdami, jei 
tai apskritai įmanoma, tuos papročius ir teisines idėjas, ku- 
rios, mano manymu, yra vienintelė įmanoma demokratijos 
atsvara (OC XIIlIa. 233). 


Tad svarbiausia knygos „Apie demokratiją Ameriko- 
je“ idėja jau buvo suformuluota: „neįveikiama“ demokra- 
tinė revoliucija ir būtinybė rasti priemones, kaip išsaugoti 
savivaldą esant centralizacijos spaudimui. 

Visiškai aišku, kad trečiojo dešimtmečio Didieji deba- 
tai padėjo Tocgueville'iui susikurti koncepciją, atvedusią 
jį į Ameriką ir lėmusią jo stebėjimus. Didieji debatai pa- 

kišo jam minčių, kurios peraugo į hipotezę: jei Prancūzi- 
jos centralizacija buvo netyčinis kovos su aristokratų pri- 
vilegijomis padarinys, tuomet Jungtinės Valstijos, — nie- 
kada nepatyrusios feodalizmo ar aristokratijos privilegi- 
jų, - būtų įrodymas, kad demokratinė visuomenė nebū- 
tinai pasmerkta centralizacijai. Amerikos institucijos ga- 
lėjo parodyti, kad Prancūzijos centralizmas buvo vien per- 
einamojo laikotarpio problema. 


3. „APIE DEMOKRATIJĄ AMERIKOJE“ 
(1835 m.) 


Rašydamas „Apie demokratiją Amerikoje“ (1835 m.) 
Tocgueville'is siekė nepaprasto tikslo: pakeisti Europoje 
visuotinai paplitusią valstybės sampratą. Ko gero, labiau- 
siai šiai sampratai įsivyrauti padėjo Jeano Bodino „Šešios 
Knygos apie respubliką“ (1576 m.) ir Thomaso Hobbeso 
„Leviatanas“ (1651 m.). Bodinas ir Hobbesas sukūrė vals- 
tybinio „suvereniteto“ - neribotos ir nedalomos valstybės 
valdžios tam tikroje teritorijoje - koncepciją. Suverenite- 
tas buvo suvokiamas kaip skiriamasis valstybės ženklas, 
svarbiausias jos požymis. Pasak jų, pozityvus arba vals- 
tybės skelbiamas įstatymas buvo ne kas kita kaip suve- 
renios institucijos „komanda“. 

Tocgueville'is jau neabejojo, kad tokia valstybės sam- 
prata yra atgyvenusi. Ji nebetiko Europoje susidariusiai 
naujai demokratinei visuomenei. „Visiškai naujam pasau- 
liui reikia naujo politinio mokslo“, — atkakliai teigė jis 
knygos „Apie demokratiją Amerikoje“ (1835 m.) pradžio- 
je. Jo požiūriu, susikūrus visuotinei lygybei iškilo naujos 
valstybės sampratos būtinybė, visuotinai paplitusi senoji 
tebuvo pereinamojo iš aristokratijos į demokratiją laiko- 
tarpio klasių konflikto rezultatas. Senoji samprata buvo 
grindžiama nuostata, kad valstybei būtina „suvereni“ ins- 
titucija, turinti valdžios monopolį. Be jokios abejonės, ši są- 
lyga buvo naudinga puolant feodalinę jurisdikciją, bet da- 

bar ji tarnavo tironijai, nes padėjo pateisinti kraštutinį val- 
džios centralizmą. Nelaimei, ilgai trukusi kova su feoda- 
line jurisdikcija apakino europiečius: jie nebematė šios są- 
lygos keliamo pavojaus. 

Tocgueville'io, kaip teoretiko, įnašas retai kada pri- 
pažįstamas. Politinės minties istorija ir toliau rašoma jo 
net neminint. Ironiška, kad Tocgueville'is tapo savo 
sėkmės auka. Rašydamas „Apie demokratiją Ameriko- 
je“ (1835 m.) jis siekė sudominti kuo daugiau skaityto- 
jų, todėl, užuot rėmęsis formaliais apibrėžimais ir de- 
dukciniais išvedžiojimais, savo argumentus dėstė pa- 
vyzdžiais. Tocgueville'is supažindino prancūzų skaity- 
tojus su tokia valstybe, kokios šie niekada nepatyrė ir 
net neįsivaizdavo esant — tikrai decentralizuota. 

Savo gyvumu knyga „Apie demokratiją Amerikoje“ 
(1835 m.) tapo vienu skaitomiausių visų laikų politinės 
minties veikalų. Tačiau ta pati savybė atitraukė dėmesį 
nuo Tocgueville'io argumentų teorinio konteksto. Tocgue- 
ville'io bičiulis Beaumont'as pasakojo atvejį, kai vienas 
„Apie demokratiją Amerikoje“ skaitęs anglas, sutikęs au- 
torių karštai pasveikino jį taip puikiai pavykus išvengti 
bendro pobūdžio idėjų! O vis dėlto, kaip jau įsitikinome, 
Tocgueville'is nagrinėjo Restauracijos laikais iškilusią, bet 
taip ir neišspręstą teorinę problemą - klausimą, ar demo- 
kratijos sąlygomis įmanoma decentralizuota valstybė, vi- 
suomenė, ex hypothesi“", be valdančiosios klasės. Anglijos 
valdymas, kaip sektinas modelis, nebeatrodė naudingas. 
Juo vadovavosi Montesguieu, norėdamas įrodyti, kad val- 
džia gali būti išsklaidyta tik išsaugojus aristokratinę vi- 
suomenę. Deja, išnykus aristokratinės visuomenės struk- 
tūros teikiamoms garantijoms ir Anglijos savivalda nebe- 
atrodė patikima. Susvyravus tradicinei vietinei aukštes- 
niosios ir vidurinės klasės hegemonijai parlamentinė val- 
džia nebebuvo svarbi kraštutinio centralizmo kliūtis. 

Neatrodė, kad visuomenė be valdančiosios klasės, net 
tokio atviro modelio kaip Anglijos aristokratinė santvar- 
ka, galėtų pati save valdyti. Argi ji nebuvo pasmerkta 
anarchijai arba naujos rūšies tironijai, biurokratinei vals- 
tybės formai? Rūpestingai Richelieu ir Liudviko XIV pa- 
rengtas ir Napoleono „ištobulintas“ Prancūzijos valstybės 
aparatas buvo grėsmingas pavyzdys. Toks valstybės me- 
chanizmas Restauracijos laikais pasirodė esąs ypač atspa- 
rus reformoms ir kėlė grėsmę paversti atstovaujamąją val- 
džią pasityčiojimo objektu. 

Tačiau tai buvo ne vien praktinė problema: decentra- 
lizuotos valstybės idėja kėlė ir teorinių keblumų. Ponia de 
Staėl rėmėsi ikirevoliuciniu federalistiniu judėjimu ir piršo 
mintį, kad federalizmas yra kita atstovaujamosios val- 
džios stadija. Benjaminas Constant'as nuėjo dar toliau. Sa- 
vo veikale „Politikos principai“ (1815 m.) jis išdėstė min- 
tis apie „naująjį federalizmą“. Šiais žodžiais jis nusakė to- 
kią sistemą, kai bendruomenės ir regionai tvarko tik sa- 
vus reikalus, o centrinė valdžia - tik visiems bendrus. De- 
ja, Constant'as savo knygoje nenurodė, kokiomis konsti- 
tucinėmis priemonėmis būtų galima šį tikslą pasiekti. Pa- 
vyzdžiui, kaip priversti miestus ir regionus, gavusius re- 
alią autonomiją, derintis prie bendrų viso krašto įstaty- 
mų? Jei renkami vietiniai pareigūnai būtų atsakingi tik sa- 
vo rinkėjams, kas sukliudytų jiems griebtis politikos, ga- 
linčios suardyti valstybę? 

Trečiąjį dešimtmetį Guizot mėgino įveikti decentra- 
lizuotos valstybės idėjai iškilusius sunkumus, kritikuo- 
damas suvereniteto koncepciją, nuo Bodino ir Hobbeso 
laikų laikytą svarbiausiu valstybės požymiu. Guizot 
tvirtino, nors ir ne visuomet pakankamai aiškiai, kad 
suverenitetas, suvokiamas kaip tam tikra institucija ar 
grupė valstybėje, turinti įstatymų leidimo monopolį, ne- 
reikalingas nei valstybingumo idėjai, nei jos įgyvendi- 

nimui. Guizot atmetė bet kokios institucijos — ar tai bū- 
tų karalius, ar įstatymus kuriantis parlamentas, ar net 
žmonių dauguma - pretenzijas į monopolisto teises. Ta- 
čiau ir jis nenurodė jokių konstitucinių priemonių, ku- 
riomis būtų galima sukurti tokią politinę sistemą, arba 
valstybę, kad įstatymų leidimo teisė būtų paskirstyta, o 
savivalda ginama. Jis tik ragino atskirti valdžias, buvo 
už dviejų rūmų parlamentą, prisiekusiųjų teismą ir 
spaudos laisvę. 

Štai šiame kontekste ir derėtų vertinti pirmąsias Tocgue- 
ville'io pastabas laiškuose iš Amerikos. Pirmiausia jį ten 
pribloškė „valdžios nebuvimas“. Jis turėjo galvoje nebu- 
vimą tokios centralizuotos valstybės formos kaip Pran- 
cūzijoje. „Pati save tvarkanti" visuomenė jį nudžiugino. 
Sprendžiant iš kupinos energijos Amerikos piliečių visuo- 
menės, atrodė, kad centrinė valdžia nėra tokia svarbi. Tai 
buvo pirmas ženklas, patvirtinantis, kad jį į Ameriką at- 
vedusi hipotezė gali būti teisinga. Decentralizacija buvo 
galima demokratinėje visuomenėje. Klasių sąmonės nevar- 
žomi amerikiečių kolonistai ėmėsi kurti tokią valdžią, ku- 
rią būtų galima pavadinti „natūraliu“ demokratinės vi- 
suomenės būviu, t.y. pirmiausia jie susibūrė į savival- 
džius vietos darinius, bendruomenes, o paskui susijun- 
gė į regionus, valstijas; ir tik daug vėliau pradėjo jungtis 
į valstijų sąjungą, kitaip tariant, sudarė nacionalinę vy- 
riausybę. 

Suvokęs šį procesą kaip „natūralų“, Tocgueville'is pa- 
darė atradimą: Amerikoje lemtingą vaidmenį suvaidino 
klasinės sąmonės nebuvimas. Didieji debatai parengė jį 
visuomenei, kurioje piliečių lygybė vadovaujantį vaidme- 
nį suteikė vidurinei klasei. Taip jau buvo Prancūzijoje. 
Tačiau Tocgueville'is nebuvo pasirengęs visuomenei, ku- 
rioje nebebūtų iš aristokratinės santvarkos atsiradusių 
statuso skirtumų. 

Nepaisant visų vienodos lygybės prieš įstatymus, 
Prancūzijoje klasės savo nuostatomis, elgsena ir tapatu- 
mo jausmu labai skyrėsi viena nuo kitos. Tačiau Jungti- 
nėse Valstijose žmonės nesijautė esą iš esmės skirtingi. Be 
abejo, buvo turtuolių ir vargšų, bet šie skirtumai buvo 
vertinami kaip atsitiktiniai. Žmogaus viršenybės, arba jo, 
kaip žemesnio rango atstovo, jausmas Amerikoje nevai- 
dino svarbaus vaidmens. Šiuo atžvilgiu Amerikos visuo- 
menę buvo galima vertinti kaip visiškai įgyvendinusią de- 
mokratijos principus. Visi daugiau ar mažiau priklausė 
„vidurinei klasei“, grėsminga išimtis buvo tik juodaodžiai 
vergai ir čiabuviai indėnai. 

Šios išvados apie socialinio vyksmo kryptį ir jo dik- 
tuojamą politinę programą vyravo Tocgueville'io „Apie 
demokratiją Amerikoje“ (1835 m.) įžangoje. Tai, ką pa- 
matė Jungtinėse Valstijose, įtikino jį, kad demokratinės 
visuomenės gali sulaukti decentralizuotos ateities, bet tai 
įmanoma tik esant tam tikroms moralinėms ir politi- 
nėms sąlygoms. Jis rašė siekdamas atskleisti tas sąlygas 
prancūzams. 

Knyga prasideda iškalbinga ataskaita apie socialinės 
lygybės pažangą Europoje. Tocgueville'is rašo kaip visiš- 
kai kitokios tikrovės viziją puoselėjęs aristokratas, tarsi 
žiūrėtų iš šalies, ir didingai skelbia vieno tipo visuome- 
nės žlugimą ir kitos atėjimą. Visuose krikščioniškuose Va- 
karuose „aristokratija“ užleidžia vietą „demokratijai“. 
„Esame didžios demokratinės revoliucijos liudytojai“. 


Jei, pradėdami XI amžiumi, panagrinėsime, kas atsitin- 
ka Prancūzijoje per pusšimtį metų, kiekvieno tokio laikotar- 
pio pabaigoje pastebėsime dvigubą revoliuciją, įvykusią vi- 
suomenės sandaroje. Kilmingasis bus nusileidęs visuomenės 
pakopomis, varguomenės Žmogus - pakilęs; vienas atsidu- 
ria žemiau, kitas aukščiau. Kas penkiasdešimt metų jie vis 
labiau suartėja ir neilgai trukus susilygina (OC Ia. 4). 

Teisių ir sąlygų nelygybė, feodalizmo laikais pasiekusi 
kraštutinę išraišką, „visame krikščioniškame pasaulyje“ 
užleido vietą teisių ir sąlygų lygybei. 

Nusakydamas vis stiprėjančias visuomenės permai- 
nas, kurias pavadino „demokratine socialine revoliuci- 
ja“, Tocgueville'is pasitelkė viską, ko buvo išmokęs per 
Didžiuosius debatus. Pats terminas daug ką atskleidžia. 
Jis rodo, kad Tocgueville'is iš Restauracijos laikų libe- 
ralų išmoko skirti visuomenės struktūrą nuo politinių 
institucijų ir bet kokią diskusiją apie politines instituci- 
jas pradėti ataskaita apie socialinius pokyčius. Terminu 
„demokratinė“ Tocgueville'is pirmiausia apibrėžia vi- 
suomenės tipą, o sakydamas „revoliucija“ —- daugiau 
visuomenės struktūros pokyčius negu dramatiškus po- 
litinius įvykius. Terminu „demokratinė revoliucija“ jis 
apibūdina ne dinastijos žlugimą, o iki tol pavyzdžio 
neturėjusios visuomenės — grindžiamos piliečių lygybe — 
atsiradimą. | 

Atskleisdamas, kaip aristokratija užleido vietą demo- 
kratijai, Tocgueville'is vadovavosi tais klausimais, kurie 
buvo nagrinėjami Prancūzijoje trečiąjį dešimtmetį, atkreip- 
damas dėmesį į žemės pasidalijimą ir naują nuosavybės 
judėjimo reikšmę, į rinkos ekonomikos plėtrą ir reikmių 
daugėjimą, į Žinių plitimą ir socialinį judrumą. Visų šių 
pokyčių rezultatas buvo tas, kad anksčiau tik išimtiniais 
atvejais pasitaikantis socialinių sąlygų „vienodėjimas“ 
dabar sparčiai tapo viso Vakarų pasaulio norma. Sociali- 
niai kraštutinumai, tokie kaip atotrūkis tarp senosios di- 
duomenės ir neišsilavinusios valstietijos, nyko. 

Vis dėlto šią visuomenės struktūros revoliuciją Tocgu- 
eville'is pateikia ne kaip brutalų faktą, spontanišką ir su- 
krečiančią atsitiktinę priežastį, o kaip „savalaikį“ faktą. 
„Visa knyga parašyta su kone religine pagarbia baime, ki- 
lusia autoriui stebint šią neįveikiamą revoliuciją, šimtme- 

čiais vykusią nepaisant jokių kliūčių“. Taip suvokti Va- 
karų istoriją jam padėjo Restauracijos liberalai. 


Ilgi stebėjimai ir apmąstymai skatina šių laikų Žmogų 
pripažinti, jog tiek Žmonijos istorijos praeitį, tiek ateitį le- 
mia tolygi, nuosekli lygybės raida, ir perša jam mintį, jog 
tai yra Viešpaties valios pasireiškimas. Taigi pastangos su- 
stabdyti demokratijos raidą būtų tarsi kova prieš patį Die- 
vą (OC la. 5). | 


Tocgueville'io kalbai būdingas „neišvengiamumo“ ir 
„religingos baimės“ atspalvis tampa problemiškas, nes ga- 
li atrodyti, kad jis tikėjo, jog istorija yra valdoma aukš- 
tesnių dėsnių, kuriems Žmonės neturi jokios galios. Vis 
dėlto tokia išvada būtų klaidinga. Kad suprastume kodėl, 
turime atsižvelgti į Tocgueville'io skaitytoją. Labiausiai 
Tocgueville'is troško paveikti išsilavinusią savo laikų 
Prancūzijos visuomenę. Visuomenę, kaip jis manė, suskal- 
dytą aristokratijos ir demokratijos principų. 

Šis konfliktas baugino jį, nes reiškė, kad Prancūzija 
prarado aristokratinės visuomenės privalumus neįgyda- 
ma tų, kuriuos teikia demokratinė visuomenė. Prancūzi- 
ja buvo įstrigusi pereinamajame iš vieno tipo visuomenės 
į kitą laikotarpyje. „Taigi mes atsisakėme tų gerų daly- 
kų, kuriuos galėjo mums duoti senasis būvis, ir nesuge- 
bėjome pasiimti nieko naudinga iš dabarties, - apgailes- 
tavo Tocgueville'is. —- Sunaikinę aristokratinę visuomenę 
ir jaukiai įsikūrę senojo statinio griuvėsiuose, atrodo, no- 
rime čia pasilikti visam laikui“ (OC Ia. 8-9). Klasinė ne- 
apykanta Prancūzijoje buvo nesibaigiančio aristokratijos 
ir demokratijos principų konflikto požymis. 

Knygos „Apie demokratiją Amerikoje“ (1835 m.) įva- 
dą Tocgueville'is paskyrė pereinamojo laikotarpio proble- 
moms. Iš tiesų būtent jas jis ir vadino „demokratine re- 
voliucija“. Šiam revoliuciniam arba pereinamajam laiko- 

tarpiui buvo būdingi principų konfliktai, pasireiškiantys 
kaip klasių konfliktai. Būtent šioje vietoje Tocgueville'is 
pranoko Restauracijos liberalus. Pereinamojo laikotarpio 
sąvoka leido jam tvirtinti, kad visuomenės „atomizacija“ 
ir valdžios „centralizacija“ nėra nei privalomi, nei nuola- 
tiniai demokratinės visuomenės bruožai, kaip manė Royer- 
Collard'as. Tai veikiau pereinamojo iš aristokratijos į de- 
mokratiją laikotarpio klasių konflikto rezultatas. 

Kova su aristokratų privilegijomis Prancūzijoje XIX 
amžiaus pradžioje jau buvo atvėrusi plyšį tarp klasių, pa- 
kirtusi įstatymo autoritetą ir nepaprastai išpūtusi centri- 
nės valdžios aparatą. Prancūzijos demokratiniai sluoksniai 
per vėlai susigriebė, kad sunaikindami aristokratijos val- 
džią sunaikino ir savivaldą. Jų politinės idėjos, suformuo- 
tos pereinamojo laikotarpio kovų, netiko ieškant būdų, 
kaip atremti valstybės valdžios keliamą grėsmę visuoti- 
nės lygybės, arba demokratinėje, visuomenėje. 


Pastebiu, jog mes sunaikinome individus, galėjusius pa- 
vieniui kovoti prieš tironiją, bet matau, kad visas privile- 
gijas, atimtas iš giminių, korporacijų ir atskirų Žmonių, pa- 
veldėjo valdžia pati viena; taigi vietoj būrelio piliečių ga- 
lios — kartais engiamos, bet dažniausiai globojamos - atsi- 
rado visuotinė silpnybė. Turtų padalijimas sumažino atstu- 
mą, skiriantį skurdžių nuo turtuolio; tačiau suartėdami jie 
tarytum rado naujų priežasčių neapkęsti vienas kito ir pil- 
ni baimės ir pavydo stengiasi nustumti vienas kitą nuo val- 
džios. Tiek vienam, tiek kitam svetima teisės idėja ir abu 
laiko jėgą vieninteliu dabarties argumentu ir vienintele atei- 
ties garantija (OC Ia. 8). 


Tocgueville'is atsisakė pripažinti, kad jo laikų Prancū- 
Zija yra galutinis demokratinės socialinės revoliucijos re- 
zultatas. „Nenorėčiau tuo patikėti; Europos tautoms Die- 
vas rengia ramesnę ir pastovesnę ateitį“ (OC Ja. 11). 

Tokia ateitis būtų įmanoma tik tuo atveju, jei demo- 
kratijos principai neginčijamai įsitvirtintų, o įstatymai ir 
maeurs galėtų plėtotis „demokratijai darant įtaką“. 


Mano supratimu, tai būtų tokia visuomenė, kurioje visi 
žmonės, įstatymą laikydami bendro darbo vaisiumi, jį mėgtų 
ir jam lengvai paklustų; <...> Jei kiekvienas turėtų tam tik- 
ras teises ir būtų įsitikinęs, kad gali tomis teisėmis naudo- 
tis, visus luomus susietų tvirtas pasitikėjimas vieni kitais ir 
tarpusavio pagarba, nieko bendra neturinti nei su puikybe, 
nei su vergišku nuolankumu. Suvokdami savo interesus, 
žmonės suprastų, jog, norint naudotis visuomenės gėriu, rei- 

"kia vykdyti jos prievoles. Tuomet asmeninę kilmingųjų val- 
džią galėtų pakeisti laisva piliečių bendrija, ir valstybė bū- 
tų apsaugota nuo tironijos ir savivalės (OC Ia. 7). 


Šis aprašymas rodo, kokį vaidmenį Tocgueville'is teiks 
Amerikos politinėms institucijoms: jos priklauso ne per- 
'einamajam, o vėlesniam laikotarpiui. Tai institucijos, ne- 
iškreiptos aristokratijos ir demokratijos principų konflikto, 
nes Amerikos visuomenė buvo demokratinė nuo pat pra- 
džios. Iš tikrųjų ji niekuomet nepatyrė feodalizmo ar aris- 
tokratijos privilegijų. Taigi galima daryti išvadą, kad 
Amerikos institucijų neiškreipė ilgai trukusi kova su aris- 
tokratija. Amerikos politinių institucijų pavyzdys galėjo 
būti pamokomas, nes „toji šalis, pati nepatyrusi revoliu- 
cijos, mato pas mus vykstančios demokratinės revoliuci- 
jos padarinius“ (OC Ia. 11). 

Jungtinių Valstijų pavyzdys leido Tocgueville'iui tvir- 
tinti, kad gali būti du visiškai skirtingi demokratinės vi- 
suomenės susikūrimo politiniai rezultatai: tokia valstybės 
forma kaip Amerikos federalizmas ir kraštutinai centra- 
lizuota Prancūzijos valstybė. Demokratinė socialinė revo- 
liucija pati savaime negarantuoja savivaldos ar laisvų ins- 
titucijų pergalės. Priešingai, socialiniai konfliktai, būdin- 

gi revoliuciniam arba pereinamajam laikotarpiui, sukuria 
rimtų kliūčių laisvoms institucijoms įsitvirtinti. Galvose- 
na ir papročiai, kilę iš klasių konflikto ir išlikę ilgiau nei 
jų šaltinis, trukdo klasėms bendradarbiauti taip, kaip to 
reikalauja laisvos institucijos. Tos institucijos verčiau pa- 
klūsta tolimai biurokratinei valdžiai, nei dalijasi vietine 
valdžia su buvusiais klasiniais priešais. 

Deja, būtent taip ir atsitiko Prancūzijoje. Demokratų 
partiją reikėjo atpratinti nuo jakobinų tradicijos, kuriai 
centralizuota valstybė buvo vienintelė socialinės pažan- 
gos priemonė. Aristokratų partiją reikėjo įtikinti, kad biu- 
rokratinė valstybės forma nėra vienintelė visuomenės kon- 
trolės priemonė, vienintelis stabdys, neleidžiantis sulygė- 
jusų luomų visuomenei nuslysti į anarchiją. Šios nuosta- 
tos sutrukdė prancūzams suprasti, kokia politinė sistema 
ar valstybė tiktų demokratinei visuomenei, visuomenei, 
kurios nebekamuoja formali statuso nelygybė. Būtent to 
buvo galima pasimokyti iš Amerikos institucijų, nes jas 
sukūrė visuomenė, niekada nepatyrusi tokių socialinių 
privilegijų ar klasių konflikto kaip Prancūzijos. 

Tačiau prieš taikant Prancūzijai Amerikos institucijų 
įkvėptą naująjį „politikos mokslą“, buvo būtina iš esmės 
moraliai apsispręsti. Vadindamas demokratinę socialinę 
revoliuciją „neįveikiama“ arba „savalaike“ ir suteikęs jai 
bemaž religinį atspalvį Tocgueville'is ir nusakė šį pasirin- 
kimą. Jo manymu, moralinis apsisprendimas buvo būti- 
na sąlyga siekiant įveikti klasių konfliktus, trukdžiusius 
Prancūzijai pereiti iš aristokratijos į demokratiją ir pasi- 
rinkti laisvas institucijas. Neradus teisingo moralaus 
sprendimo demokratinė socialinė revoliucija galėjo baig- 
tis tiesiog tironija. 


Šiuolaikinių krikščioniškųjų tautų būklė man kelia bai- 
mę; nešanti jas srovė jau pernelyg stipri, kad būtų galima 

ją sulaikyti, bet dar ne tokia veržli, kad nebūtų vilties nu- 
kreipti jos tėkmę; tautos laiko likimą savo rankose, bet ne- 
trukus nebeįstengs jo išlaikyti (OC Ia. 5). 


Tad koks turėtų būti, Tocgueville'io manymu, spren- 
dimas? Sprendimas pripažinti, kad demokratinė revoliu- 
cija neįveikiama, nes yra teisinga, t.y. moraliai neįveikia- 
"ma. Tocgueville'is pats padarė tokį sprendimą trečiąjį de- 
šimtmetį. 

Tocgueville'į apstulbino prieštaravimai tarp abiejų 
Prancūzijos partijų pažiūrų, prieštaravimai tarp jų mora- 
lės principų ir politinių programų. „Atrodo, jog dabar bū- 
tų nutrauktas įprastinis ryšys, pažiūras siejęs su polinkiais, 
veiksmus su įsitikinimais, - pažymi jis. - Nebeliko nuo am- 
žių buvusios jausmų ir idėjų harmonijos, ir, galima saky- 
ti, nūnai nebegalioja jokie moralinės analogijos įstatymai“ 
(OC Ia. 9). Vis dėlto tie prieštaravimai teikė jam vilčių, nes 
rodė, kad per konfliktą kiekviena partija išaugo savo tik- 
rąsias pažiūras. Taip pat ir tai, kad dviem Prancūzijos po- 
litinėms partijoms nebuvo svetima teisingumo nuojauta. 

Prancūzijos pereinamojo laikotarpio klasių kova sukū- 
rė pavojingą moralinę painiavą. Aristokratų partija nepri- 
pažino krikščioniškuose įsitikinimuose slypinčio egalita- 
rizmo, o demokratų partija puolė Bažnyčią, nes šioji pri- 
klausė aristokratų visuomenei. Į tai atsakydamas Tocgue- 
ville'is siūlė atkreipti dėmesį į krikščioniškosios moralės 
ir pilietinės lygybės analogiją (ją pirmiausia iškėlė Gui- 
zot ir Krikščioniškosios moralės draugija), nes ji galinti su- 
silpninti antidemokratinį aristokratų ir antireliginį demok- 
ratų nusiteikimą. „Krikščionybė, paskelbusi, jog visi žmo- 
nės lygūs prieš Dievą, negali nepripažinti, kad visi pilie- 
čiai lygūs ir prieš įstatymą“. 

Ši analogija buvo skirta parodyti, kad iš esmės abiem 
bendra teisingumo koncepcija, grindžiama moralinės, ar- 
ba prigimtinės, lygybės prielaida. 

Jei abi Prancūzijos partijos pajėgtų pripažinti krikščio- 
niškosios moralės ir pilietinės lygybės analogiškumą, 
Prancūzijoje būtų žengtas pats svarbiausias žingsnis į san- 
tarvę. Nes, Tocgueville'io įsitikinimu, svarbiausias visuo- 
menės stabilumo šaltinis neabejotinai yra bendri įsitikini- 
mai. „Neįmanoma sukurti laisvės karalystės, nesukūrus 
doros (maeurs) karalystės, nei įtvirtinti doros, neturint tvir- 
tų įsitikinimų“. 

Pasitelkdamas šią analogiją ir religinį vaizdinį Tocgue- 
ville'is ne vien perša mintį, kad demokratinė revoliucija 
neįveikiama, nes teisinga. Iškeliama ir tikimybė, kad 
krikščioniški įsitikinimai per šimtmečius daug prisidėjo 
puoselėjant teisingumo jausmą, taigi ir prie demokratinės 
revoliucijos. Tocgueville'is nuolat tvirtina, kad būtent 
„krikščioniškosios tautos“ patiria šias didžias socialines 
permainas. 

Vis dėlto Tocgueville'is nevisiškai sutiko su tvirtinimu, 
kad krikščioniški įsitikinimai paveikė Vakarų visuomenės 
permainų kryptį. Veikiausiai taip nuspręsti jam neleido jo 
paties dvejonės. Jis nebuvo linkęs sumenkinti istorinių 
veiksnių. Buvo ir kita priežastis. Jis norėjo taip susilpninti 
demokratijos siejimą su netikėjimu, kad nebūtų pakurstytas 
Prancūzijos kairiųjų antiklerikalizmas ir kad pats nebūtų ap- 
šauktas katalikų apologetu. Jam būtų pakakę, kad demok- 
ratų partija pripažintų, jog jos moralinių įsitikinimų šaknys 
galbūt glūdi krikščionybėje. Tam ir buvo skirta ši paralelė. 

Tocgueville'is naudojo šią analogiją norėdamas padėti iš- 
sivaduoti iš socialinių konfliktų, lydėjusių pereinamąjį nuo 
aristokratijos į demokratiją laikotarpį. Viena vertus, klasių 
konfliktai vertė aristokratus, ginančius socialines privilegi- 
jas ir politinį absoliutizmą, į pagalbą pasitelkti Bažnyčią. 


Tačiau, keistai susiklosčius įvykiams, religija susisiejo su 
demokratijos griaunamomis institucijomis, ir dabar dažniau- 

siai atsitinka taip, kad ji atmeta pamėgtą lygybę ir prakei- 
kia laisvę kaip priešininkę, užuot paėmusi ją už rankos ir 
palaiminusi jos siekius (OC Ia. 9). 


Kita vertus, klasių konfliktų apakinta demokratų par- 
tija pamynė savivaldai būtinus moralinius įsitikinimus. 
„Tačiau jie išvysta religiją savo priešininkų stovykloje, ir 
to jiems pakanka: vieni atvirai ją puola, kiti nesiryžta jos 
ginti“. 

Klasių konflikto pagimdyta moralinė painiava trukdė 
Prancūzijai pasiekti santarvę. Krikščioniškosios moralės ir 
pilietinės lygybės analogija siūlė išeitį. Šitaip argumentuo- 
damas Tocgueville'is ėjo keliu, kurį jau buvo nutiesę Res- 
tauracijos laikų liberalai protestantai. Jie atskyrė krikščio- 
nybę nuo katalikų reakcionierių, laikiusių demokratiją 
krikščionybės griovėja, peršamų padorumo pretenzijų. Šie 
protestantai taip pat pašalino iš liberalizmo filosofinį ma- 
terializmą ir utilitarinę moralę. Taigi Tocgueville'is sąmo- 
ningai iškėlė teisėmis grindžiamo teisingumo teorijos ir re- 
ligijos paralelę. Jis bjaurėjosi matydamas, kaip religingi 
žmonės priešinasi laisvei, kai „tvarkos pomėgis pinasi su 
polinkiu į tironiją, o šventas laisvės kultas — su įstatymų ne- 
paisymu“. Lygiai taip pat jis nekentė ir tų, kurie laisve 
naudojosi tik religijai pulti: „Esama ir kitokių, kurie, prie- 
šingai, kalba apie laisvę taip, lyg būtų pajutę jos didybę 
ir šventumą, ir garsiai reikalauja Žmonijai teisių, apie ku- 
rias patys nieko nėra girdėję“ (OC Ia. 10). 

Krikščioniškosios moralės ir pilietinės lygybės analo- 
gija tapo kertiniu Tocgueville'io knygos „Apie demokra- 
tiją Amerikoje“ (1835 m.) argumentu. Tai ryšku jau pir- 
muose skyriuose. Kad paaiškintų, kaip amerikiečiai tapo 
save valdančia tauta, Tocgueville'is buvo priverstas išnag- 
rinėti trijų veiksnių, sąlygojusių visuomenės būklę, san- 
tykinę svarbą: fizines Šiaurės Amerikos žemyno sąlygas; 

pirmųjų naujakurių maeurs, jų „išeities tašką“; ir pozity- 
vių įstatymų vaidmenį. Laiškai, rašyti pirmaisiais mėne- 
siais Amerikoje, kai iš Niujorko keliavo į Mičigano tyrus, 
o paskui iš prancūzų Kanados į Naująją Angliją, atsklei- 
džia jo galvoje knibždėjusias mintis apie santykinę šių 
veiksnių svarbą. Išvados, kurias priėjo, sąlygojo pirmus 
knygos skyrius. 

Aprašęs fizines Šiaurės Amerikos sąlygas, tas neribo- 
tas galimybes, kurias Europos naujakuriams teikė derlin- 
gas ir beveik negyvenamas žemynas, Tocgueville'is nu- 
kreipia savo dėmesį į anglų kilmės amerikiečių „išeities 
tašką“: nuostatas ir papročius, arba moeurs, kuriuos Nau- 
josios Anglijos naujakuriai atsivežė iš tėvynės. Kilę iš An- 
glijos vidurinės klasės, kupini lygybę akcentuojančios pro- 
testantizmo dvasios, beveik prilygstančios respublikoniš- 
kumui, šie naujakuriai atsivežė Anglijos savivaldos sufor- 
muotas nuostatas ir papročius. Jie buvo pratę drauge 
svarstyti ir spręsti savo reikalus. Steigdami kolonijas jie, 
žinoma, ir vadovavosi šiomis nuostatomis bei papročiais. 
Tad socialinė lygybė ir tautos suverenumo idėja Naujo- 
joje Anglijoje plėtojosi drauge. 


Jų sambūris Amerikos žemėje iš pat pradžių buvo ypa- 
tingas reiškinys: mat radosi visuomenė, kurioje nebūta nei 
didikų, nei prasčiokų — kitais žodžiais tariant, nei turtuo- 
lių, nei vargšų <...> ir tuo metu, kai tėvynėje Žmonės vis 
dar buvo despotiškai skirstomi pagal luomų hierarchiją, ko- 
lonijoje vis labiau ryškėjo visais požiūriais nauja, vienalytė 
visuomenė. Iš senosios visuomenės gelmių visa didybe ir ga- 
lia iškilo demokratija — tokia, apie kurią nesvajota nė anti- 
kos laikais (OC Ia. 31-34). 


Tvirti religiniai įsitikinimai ir politiniai papročiai — 
„bendruomeninė savivalda, ta vaisinga laisvųjų institu- 


cijų sėkla buvo jau tvirtai įdiegta į anglų papročius“, — 

skyrė Naujosios Anglijos naujakurius nuo kitų kolonistų 
(OC Ia. 28). Kitas kolonijas buvo įkūrę nuotykių ieško- 
tojai, visokio plauko nevykėliai ir neišprusėliai. Kitaip nei 
jie, Naujosios Anglijos vidurinės klasės naujakuriai va- 
dovavosi įsitikinimais, skatinusiais ir socialinę lygybę, ir 
savivaldą. 

Naujojoje Anglijoje krikščioniškosios moralės ir pilie- 
čių lygybės analogija stiprino „tikėjimo dvasios“ ir „lais- 
vės dvasios“ sąjungą. Užuot kariavusios, kaip Prancūzi- 
joje, jos susiliejo į „stebuklingą derinį“. Jį šlovinanti ištrau- 
ka atskleidžia svarbiausią Tocgueville'io viltį, puoselėtą 
rašant „Apie demokratiją Amerikoje“ (1835 m.). 


Pilietinė laisvė, religijos požiūriu, - taurus Žmogaus su- 
gebėjimų ugdymas, o politikos pasaulis - dirva, Kūrėjo pa- 
ruošta proto darbui. Laisva ir visagalė savo srityje, paten- 
kinta jai numatyta vieta, religija žino, kad jos karalystė bus 
tuo stipresnė, kuo labiau ji viešpataus kliaudamasi savo jė- 
gomis ir pati viena, niekieno nepadedama, valdys žmonių 
širdis. 

Religija, laisvės požiūriu, — tai jos kovų ir pergalių liu- 
dytoja, jos vaikystės lopšys, dieviškasis jos teisių šaltinis. Re- 
ligiją ji laiko papročių (maeurs) sargu, o papročius - įstaty- 
mų garantija ir jos pačios būties laidu (OC Ia. 42-43). 


Tikėjimas moraline žmonių lygybe leido pripažinti, 
kad laisvė yra prigimtinė Žmogaus teisė, o socialinė ne- 
lygybė yra sąlygiška. Taip susijungė tikėjimas ir laisvė. 
Krikščionių sektų gausa Amerikoje tik pabrėžė, kokia di- 
delė joje yra moralinė santarvė. 

Tačiau pietinių valstijų išeities taškas buvo kitas. Ten 
steigiant kolonijas nebuvo vadovaujamasi „jokiomis kil- 
niomis mintimis, jokiais nematerialiais motyvais“. Maža 
to, pietinių valstijų vergija buvo vienintelis reiškinys Jung- 
tinėse Valstijose, primenantis aristokratinę visuomenę. 

„Vergija, kaip kalbėsime toliau, nuvertina darbą; su ja vi- 
suomenėje įsigali tinginystė, o drauge - tamsumas ir pui- 
kybė, skurdas ir prabanga. Ji pakerta proto galias ir už- 
migdo Žmogaus veiklumą“. Jungtinių Valstijų laisvųjų 
institucijų triumfas taip niekada galutinai ir nepanaikino 
Naujosios Anglijos ir pietinių valstijų m0eurs skirtumų, at- 
siradusių dėl skirtingo jų „išeities taško“. 

Tocgueville'io svarstymai apie „nuostabią“ Naujosios 
Anglijos religijos dvasios ir laisvės dvasios sąjungą padėjo 
jam suformuluoti laisvų maeurs sąvoką. Ja Tocgueville'is 
nusakė pažiūras ir papročius tautos, kuri kliovėsi savimi 
ir savanoriškai būrėsi spręsti visiems bendrų reikalų. Di- 
džiulis atotrūkis tarp Amerikos ir Prancūzijos visuome- 
nių privertė jį skirti dalykus, kurių paprastai neskyrė Res- 
tauracijos laikų liberalai, t.y. tautos socialines sąlygas nuo 
jos maeurs, pasyvius ir aktyvius visuomenės struktūros as- 
pektus. Pirmasis apėmė pilietinę teisę ir nuosavybės pa- 
skirstymo principus, antrasis siejosi su tomis tautos pa- 
žiūromis ir papročiais, kuriuos tauta gali perkelti į visiš- 
kai naują situaciją - taip, kaip Naujosios Anglijos nauja- 
kuriai atsinešė savo laisvus maurs į Naująjį pasaulį. 

O kaip kiti du veiksniai, suformavę Amerikos institu- 
cijas: pozityvūs įstatymai ir fizinės sąlygos? Aptardamas 
pirmuosius Tocgueville'is sutelkė dėmesį ne tiek į forma- 
lią visų lygybę prieš įstatymą, kiek į paveldėjimo įstaty- 
mus. Šie įstatymai, tvirtino jis, turėjo lemiamos įtakos vi- 
suomenės struktūrai, nes nuo jų priklausė nuosavybės pa- 
siskirstymas ir šeimos pobūdis. Jis parašė visą skyrių, ku- 
riame įrodinėja, kad nei Prancūzijoje, nei Jungtinėse Vals- 
tijose nebuvo tokios didelės žemės nuosavybės koncen- 
tracijos kaip Anglijoje, dėl to šios visuomenę vis dar bu- 
vo galima apibūdinti kaip aristokratinę visuomenę. Bū- 
tent šiame skyriuje ryškiausia trečiojo dešimtmečio debatų 
apie pirmagimystės teisę ir žemės nuosavybę įtaka, deja, 

turėjusi nelabai vykusį poveikį. Dėl jos Tocgueville'is per- 
vertino paveldėjimo įstatymų pakeitimus, padarytus po 
Amerikos revoliucijos. Jis taip troško rasti Prancūzijos ir 
Jungtinių Valstijų socialinių sąlygų panašumus, kad ne- 
įžvelgė skirtumų tarp įstatymų, leidžiančių vaikams po ly- 
giai pasidalyti turtą, ir įstatymų, verčiančių būtent taip jį 
pasidalyti. Šią „lygių pajų“ taisyklę Prancūzijoje įvedė Na- 
poleono Civilinis kodeksas. 

Iš tikrųjų jau iš Tocgueville'io Šiaurės Amerikos fizi- 
nių sąlygų aprašymo aišku, kad, nepaisant įstatymų, aris- 
tokratinei visuomenei būtina žemės nuosavybės koncen- 
tracija Jungtinėse Valstijose, ko gero, negalima. Didžiuliai 
laisvos žemės plotai ir galimybė kraustytis į Vakarus pa- 
darė darbo jėgą per brangią, kad galėtų susidaryti tokios 
didelės kaip Europoje žemės valdos. 


Amerikos dirvai visiškai netiko aristokratinė žemėvalda. 
Įsitikinta, kad tiems neklusniems dirvonams išplėšti reikia 
nuolatinių ir nuoširdžių paties savininko pastangų. Įdirbus 
žemę, paaiškėjo, jog ji ne tokia derlinga, kad pralobintų sy- 
kiu ir žemvaldį, ir valstietį. Užtat žemė savaime buvo su- 
skaldyta nedideliais sklypais, paties savininko įdirbamais 
(OC Ia. 29). 


Tačiau jei taip, ar įmanoma, kad aplinka buvo svar- 
biausias Amerikos institucijas formavęs veiksnys - t.y. 
svarbesnė už mazurs ar įstatymus? Išvykęs iš Niujorko ir 
pradėjęs kelionę per Amerikos tyrus Tocgueville'is nuo- 
lat užduodavo sau šį klausimą. Atsakymą galiausiai su- 
teikė tik apsilankymas prancūzų Kanadoje. Pagaliau 
Tocgueville'is galėjo tiksliai suklasifikuoti maurs, įstaty- 
mus ir fizines sąlygas pagal jų priežastinę svarbą. 

Tai, ką Tocgueville'is pamatė Kvebeko provincijoje, 
nėra tiesiogiai aprašyta „Apie demokratiją Amerikoje“ 
(1835 m.) Tačiau tai, ką jis ten išvydo, sumenkino fizinių 

aplinkybių ir net įstatymų, palyginti su maurs, svarbą. 
Kartu su Beaumont'u pradėjęs kelionę iš Albanio į Vaka- 
rus per retai gyvenamus šiaurinius Niujorko valstijos miš- 
kus, ypač išgyvenęs „nuotykį“ Mičigano tyruose, Tocgue- 
ville'is lengvai galėjo pamanyti, kad neaprėpiamos beri- 
bės žemės, kurias vėliau Frederickas Jacksonas Turneris 
pavadino „pasienio teritorija“, ir yra svarbiausias Ame- 
rikos institucijas sąlygojęs veiksnys. Bet jam keliaujant 
aukštyn Šv. Lauryno upe ši hipotezė vis labiau blanko. 
Prancūzų Kanadoje jis rado tautą, visai nepasižyminčią 
anglų kilmės amerikiečiams būdinga aistra savivaldai ir 
komerciniais instinktais, nors jų gyvenama fizinė aplinka 
buvo tokia pati, o nuo to laiko, kai britai užkariavo Ka- 
nadą, netgi tokie patys įstatymai. 

Kanados prancūzai įsikūrė siaurame ruože palei Šv. 
Lauryno upę. Jų nepaviliojo negyvenamo žemyno siūlo- 
mos galimybės, pirmenybę jie teikė namų židiniui, šeimai 
ir savo kaimui. Šie iš dviejų tautų kilusių naujakurių skir- 
tumai buvo lemtingi Šiaurės Amerikai - joje įsivyravo an- 
glų kilmės amerikiečiai. Išvykęs iš Kvebeko ir nukakęs į 
Naująją Angliją Tocgueville'is parašė esė, kurioje nagri- 
nėjo šių skirtumų priežastis. Jis tvirtino, kad Kanados 
prancūzų maeurs vis dar buvo paveikti kraštutinio ancien 
rėgime laikų Prancūzijos valdžios centralizmo. Paryžiaus 
valdžia, užuot leidusi kolonistams patiems rūpintis savi- 
mi, kaip elgėsi Anglijos valdžia (bent iki XVIII amžiaus 
septintojo dešimtmečio), siekė numatyti ir reguliuoti sa- 
vo kolonijoje viską. Anglų kolonijos klestėjo ir plėtėsi, nes 
naujakuriai vadovavosi Anglijos savivaldos suformuotais 
papročiais ir nuostatomis. O prancūzų kolonistai buvo 
pratę prie valstybės globos. 

Tocgueville'is padarė išvadą, kad laisvi Naujosios An- 
glijos naujakurių m10urs turėjo lemiamą įtaką Amerikos 
institucijoms. Šią išvadą jis išdėstė beveik pačioje veikalo 

„Apie demokratiją Amerikoje“ (1835 m.) pabaigoje. „Įsta- 
tymai labiau nei fizinės sąlygos padeda išsaugoti demo- 
kratinę respubliką Jungtinėse Valstijose, 0 papročiai 
(maeurs) padeda dar labiau už įstatymus“ (OC Ia. 319). 
Ši išvada savo ruožtu leido jam pateikti Amerikos fede- 
ralizmą - kai valdžia plinta nuo bendruomenių per vals- 
tijas iki nacionalinės vyriausybės — kaip amerikiečių lais- 
vų moeurs įteisinimą. Amerikiečių moralinė santarvė, tai, 
kad joje nebuvo aristokratijos ir demokratijos principų 
konflikto, reiškė, kad nuožmūs klasių konfliktai nepakir- 
to Amerikos naujakurių savivaldos papročių. Priešingai, 
laisvi amerikiečių maeurs sukūrė naują valstybės formą. 

Visuotinės lygybės ir laisvų maeurs dermės padariniai 
sklaidant valdžią Jungtinėse Valstijose buvo stulbinami. 
Amerikiečiai įkūnijo tai, ką suprato kaip „tautos suvere- 
nitetą“. Valdžia kilo iš apačių pradedant pirmomis nau- 
jakurių bendrijomis, bet nebuvo aukštesnės klasės nuleista 
iš viršaus kaip Europoje, kur aukštesnioji klasė turėjo pa- 
lengva užleisti tą valdžią „suvereniai valstybei“, o ši su 
dauguma gyventojų elgėsi kaip su pavaldiniais. Tad 
užuomina prancūzų skaitytojams buvo aiški: centrui ne- 
buvo suteikti įgaliojimai turint tikslą sunaikinti vietinę 
aristokratų valdžią. 

Bostone, kuriame rado intelektualiausią visuomenę 
Amerikoje, Tocgueville'is tyrinėjo Amerikos savivaldos iš- 
takas - bendruomenių sistemą. Būtent šiame mieste dis- 
kusijose su istoriku Jaredu Sparksu, vokiečių publicistu 
Francisu Lieberiu ir kitais jis iškėlė svarbiausią savo kelio- 
nės klausimą: kaip sutvarkyti politinę sistemą, kad joje de- 
rėtų centrinė valdžia ir savivalda? Nenuostabu, kad Tocgue- 
ville'is daugiau dėmesio skyrė ne federalinei valdžiai, o ben- 
druomenėms. Prancūzams nereikėjo aiškinti, kaip dirba 
centrinė valdžia. Jiems reikėjo parodyti aiškų savivaldą 
remiančių taisyklių ir jos teikiamų privalumų vaizdą. 

Prancūzams reikėjo suprasti ir tai, kuo Amerikos fe- 
deralizmas skyrėsi nuo ankstesnių konfederacinių val- 
džios formų - kaip konstitucinė sistema nustatė aiškias 
valdžios sferas. „Ši Konstitucija, pirmu įspūdžiu pasi- 
kliaujant, lyg ir panaši į ankstesnes federalines konstitu- 
cijas, iš tikrųjų remiasi visiškai nauja teorija ir turi būti 
laikoma dideliu šiuolaikinių politinių mokslų laimėjimu“ 
(OC Ia. 159). Kad ir kokias teises prisiimdavo ankstesnės 
konfederacinės vyriausybės (tokios kaip Šveicarijos, Vo- 
kietijos imperijos ir Olandijos), sąjunginė valstybė pasilik- 
davo teisę vykdyti visuotinius įstatymus arba rinkti mo- 
kesčius. Dėl to arba stipresnė jos narė primesdavo savo 
valią kitoms, arba konfederacinė vyriausybė tapdavo ko- 
ne bejėgė. Tačiau Jungtinėse Valstijose taip neatsitiko. 


Amerikoje sąjunga valdo ne valstijas, o paprastus pilie- 
čius. Norėdama rinkti mokesčius, ji kreipiasi ne į Masačū- 
setso vyriausybę, bet į kiekvieną Masačūsetso gyventoją. 
Ankstesnės federalinės vyriausybės turėdavo reikalų su vals- 
tybėmis, tautomis, o sąjungos vyriausybė - su atskirais Žmo- 
nėmis. Jai nereikia jėgų iš šalies, ji turi jų pati, - turi savo 
pareigūnus, savo teismus, savo teisėjus, savo kariuomenę 
(OC Ia. 160). 


Norėdamas išsklaidyti netikrumą ir neaiškumą, kurie 
temdė pirmųjų liberalų raginimus kurti naująjį federalizmą, 
Tocgueville'is pasinaudojo Amerikos konstitucine sistema. 
Jis rėmėsi „Federalistu“ („Federalist Papers“),1787-1788 me- 
tais parašytais Jameso Madisono, Alexandero Hamiltono ir 
Johno Jay traktatais bei straipsniais, raginusiais priimti siū- 
lomą Konstituciją, ir kai kuriais Konstitucijos komentarais. 

Teismams priskirtas iki tol pavyzdžio neturėjęs vaid- 
muo padarė lemtingą įtaką „naujajam politiniam moks- 
lui“, kurį siūlė Amerikos federalizmas, nes teismai, ypač 
Aukščiausiasis Teismas, turėjo galios ne tik taikyti įsta- 

tymus, bet ir skelbti, kad jie prieštarauja Konstitucijai. Ši 
patikrinimo galia, leidžianti Aukščiausiajam Teismui teisti 
ne tik pavienius piliečius, bet ir valstijų, Kongreso bei pre- 
zidento veiksmus, reiškė, kad visa politinė sistema paklūs- 
ta svarbiausiam, arba Konstitucijos, įstatymui. Maža to, 
galutinis šio svarbiausio įstatymo interpretavimas priklau- 
so Aukščiausiajam Teismui. Taip Amerikos politinė sis- 
tema pažabojo daugumos galią, ypač įtvirtindama Kon- 
stitucijos apibrėžtas esmines individų teises, ir kartu ga- 
rantavo tautos vienybę, suteikdama galutinį žodį dėl ju- 
risdikcijos konfliktų nacionaliniam tribunolui. Abu šie 
bruožai padėjo sukurti tokią politinę sistemą, arba vals- 
tybę, kuri buvo liberali ir decentralizuota, tačiau anarchi- 
jos nedraskoma, kaip buvo būdinga ankstesnėms konfe- 
deracijoms. 

Vietos teismų vaidmuo buvo taip pat naujas ir svar- 
bus. Galimybė kreiptis į teismus — didžiąją žiuri arba pa- 
prastus valstijos teismus — leido ištaisyti vykdomosios 
valdžios klaidas ir net vykdyti administravimo veiksmus. 
Jokia biurokratinė hierarchija nebuvo reikalinga. „Taigi 
tai, kad vykdomosios valdžios pareigūnai renkami ir ne- 
atšaukiami, tai, kad nėra administracinės hierarchijos, 
kad teisėsaugos organai dalyvauja žemesnės pakopos 
valdžios organų darbe, ir yra pagrindiniai amerikietiškos 
vykdomosios valdžios bruožai nuo Maino iki Floridos“ 
(OC Ia. 82). Ištyręs bendruomenių vaidmenį, vietinių pa- 
reigūnų atsiskaitomumą teismams tarp rinkimų, taip pat 
ir prisiekusiųjų sistemą, Tocgueville'is galėjo pasiūlyti bū- 
dų, kaip būtų galima decentralizuoti net unitarinę Euro- 
pos valstybę. 

Apskritai siekdamas patikrinti Restauracijos laikų li- 
beralų valdžios centralizacijos supratimą, Tocgueville'is 
pasinaudojo Amerikos bendruomenių pavyzdžiu. Jis at- 
skyrė „vyriausybės“ ir „administracijos“ centralizaciją ir 

tvirtino, kad vyriausybinis centralizmas nebūtinai lemia 
vykdomosios valdžios centralizmą. Būtent šis „atradimas“ 
teikė viltį, kad demokratinės visuomenės galės suderinti 
centrinę valdžią ir savivaldą. Ankstesnėse prancūzų dis- 
kusijose dėl centralizmo šie du dalykai paprastai būda- 
vo painiojami ir daroma išvada - klaidinga, - kad decen- 
tralizacija sukurs mažus besivaržančius suverenus. Ame- 
rikos federalizrmas parodė, kad unifikuota teisinė sistema, 
viena teisinės valdžios struktūra, yra suderinama su de- 
centralizuotu valdymu. 

Naujosios Anglijos bendruomenių pavyzdys taip pat 
leido Tocgueville'iui parodyti, kokią praktinę ir morali- 
nę naudą teikia savivaldą palaikanti politinė sistema. 
Svarbus praktinis privalumas buvo tas, kad Jungtinėse 
Valstijose atsirado nauja interesų teorija. Tuo metu, kai 
Tocgueville'is rašė, Europoje varžėsi dvi interesų teorijos: 
viena, kurioje vyravo Benthamite'o utilitarizmas, laikė vi- 
suomenės interesą tiesiog individų interesų sankaupa; ki- 
ta, susijusi su Rousseau, skelbė objektyvųjį visuomenės in- 
teresą kaip nepriklausomą nuo de facto individų interesų. 
Abi šios teorijos kirtosi. Abi nenorėjo pripažinti, kad tarp 
individualių ir visiems bendrų interesų esama daugybės 
tarpinių interesų, t.y. valstybės. Remdamasis Amerikos fe- 
deralizmu Tocgueville'is siūlė atkreipti dėmesį į koncen- 
trinių interesų teoriją, interesų, kurie kyla iš individų, bet 
neignoruoja ir grupių bei sričių, siauresnių nei visa visu- 
ma, arba valstybė, poreikių. Tokia koncentrinių interesų 
teorija buvo geras vaistas nuo XVII amžiuje Europoje at- 
siradusios individualistinės, protoliberalios visuomenės 
esminės silpnybės, — vaistas, kai kuriais atžvilgiais ana- 
logiškas vokiečių filosofo Hegelio argumentams, išdėsty- 
tiems veikale „Teisės filosofija“ (1821 m.). 

Vienas privalumas buvo tas, kad suvokiant interesus 
kaip virtinę koncentrinių ratų - Amerikos bendruomenių, 

apygardų ir valstijų modelis - gyventojams buvo skiepi- 
jamas labai svarbus teisingumo jausmas, kuris priešinosi 
teorijoms, skatinančioms kaupti tik individų pretenzijas 
arba materializuotas visų pretenzijas. Toks suvokimas tei- 
kė piliečiams labai svarbių interesų, buvusių nelyginant 
kontrolinis sąrašas, į kurį buvo privalu atsižvelgti spren- 
džiant visuomenės politikos reikalus. Tai buvo nuostabus 
įrodymas, kaip politinė sistema gali padėti ugdyti ir mo- 
kyti savo narius, skiepydama jiems jautrumą teisingumo 
reikalavimams. Apskritai paėmus, Amerikos federalizmo 
įkūnyti konstituciniai potvarkiai skatino interesų koncep- 
ciją, kuri nuo to laiko vadinama pliuralistine. Iš tiesų kny- 
gą „Apie demokratiją Amerikoje“ (1835 m.) galima ver- 
tinti kaip indėlį, prisidėjusį prie pliuralistinio demokra- 
tijos modelio atsiradimo, nes Tocgueville'is, - iškeldamas 
daugumos tironijos pavojų, kurį jam nurodė Prancūzijos 
klasių konfliktas, ir paskelbdamas visuotinę lygybę dau- 
gumos principo veikimą suvaržančios politinės sistemos 
imperatyvu, — aiškiai žodžiais neišreikštą „Federalinių do- 
kumentų“ pliuralizmą pavertė sąmoninga programa. 
Kartais tvirtinama, kad Tocgueville'io būgštavimai dėl 
įsigalėsiančios daugumos tironijos rodo jo nesugebėjimą 
suprasti, kaip Amerikos Konstitucija, per federalizmą ir 
valdžių atskyrimą daugindama valdžios sferas, sumaži- 
no daugumų atsiradimo tikimybę. Tačiau vargu ar tokią 
nuomonę verta nagrinėti. Tocgueville'is pabrėžė, kad pra- 
dėjęs tyrinėti daugumos tironijos pavojų, turėjo galvoje 
valstijas, tuo metu buvusias svarbiausiu valdžios orga- 
nu, nes federalinė valdžia rūpinosi daugiausia užsienio 
reikalais. Dažna valstijų Konstitucija būdavo sukurta va- 
dovaujantis kitomis nuostatomis nei federalinė Konstitu- 
cija —- būdavo susilpninama vykdomoji valdžia, renkant 
teisėjus pakertama teisėtvarkos nepriklausomybė. Bet tai 
dar ne viskas. Aptardamas daugumos tironijos pavojų 

Tocgueville'is sutelkė dėmesį į valstijas ir dėl to, kad jos 
labiau tiko kaip analogija kalbant apie Prancūziją ir kitas 
unitarines Europos valstybes. Federalizmas, manė jis, ne- 
buvo ta prabanga, kurią svarbiausios Europos valstybės 
galėtų sau leisti. 

Pradėjęs aptarinėti demokratinės valdžios privalumus 
ir ydas, Tocgueville'is neabejojo, jog didžiausia šios val- 
džios dorybė buvo ta, kad ji puoselėjo pagarbą ir pasiti- 
kėjimą įstatymu, nes žmonės žinojo, jog patys jį sukūrė 
ir prireikus gali keisti. Todėl aristokratijos valdžia, nors 
dažnai būdavo labiau įgudusi tvarkyti reikalus ir darnes- 
nė, vadovavosi šališkais interesais. „Valdant aristokrati- 
jai, jos pareigūnai turi luominio pobūdžio interesų, kurie 
kartais sutampa su daugumos interesais, bet dažniausiai 
nuo jų skiriasi“ (OC Ia. 244). 

Faktas, kad aristokratinės santvarkos pareigūnų išsi- 
lavinimo ir įgūdžių lygis buvo aukštesnis nei demokra- 
tinės santvarkos, kurioje visuomeniniai instinktai slopin- 
davo gabiausių žmonių norą siekti pareigų ir valdžia daž- 
nai atitekdavo meilikautojams, nesutrukdė demokra- 
tinėms institucijoms tenkinti išsyk visų sluoksnių porei- 
kius ir norus, o aristokratinės santvarkos pareigūnai daž- 
nai nesąmoningai dirbdavo vienos kurios nors visuome- 
nės dalies naudai. 

Europoje paplitusi baimė, kad sulig demokratija pra- 
sidės nuolatinė netvarka ir smurtas, buvo nepagrįsta. Dar 
kartą buvo painiojama klasių neapykanta, būdinga per- 
einamajam iš aristokratijos į demokratiją laikotarpiui, su 
demokratijos veikimu jai visiškai įsigalėjus. Todėl pagar- 
ba individų teisėms vaidino nepaprastai svarbų vaidme- 
nį Amerikos santvarkoje, įkūnydama abipusiškumo prin- 
cipą, natūraliai papildžiusį lygybę, kuri sudaro demokra- 
tinės visuomenės pagrindą. Tocgueville'is pastebėjo, kad 
kitaip nei Europoje, Jungtinėse Valstijose niekas neprieš- 

taravo teisei į nuosavybę. Priežastis buvo akivaizdi — 
„Kiekvienas, turėdamas ginti savo turtą, iš principo pri- 
pažįsta nuosavybės teisę“. Nuosavybės pasidalijimas pa- 
vertė šį principą išsyk visų privalumu. Galimybė lyginti, 
kėlusi nepasitenkinimą, pavyzdžiui, Anglijoje, kurioje dar 
buvo likę aristokratijos pėdsakų, socialinėms sąlygoms su- 
vienodėjus tapo stabilumo šaltiniu. Tai tiko ir politinei sis- 
temai. „Demokratinė santvarka įteigia supratimą apie po- 
litines teises visiems savo piliečiams, kaip ir turtų pasi- 
dalijimas kad daro prieinamą kiekvienam žmogui nuosa- 
vybės teisės sąvoką“ (OC Ia. 249). Piliečiai nebuvo linkę 
prieštarauti kitų teisėms, nes nenorėjo rizikuoti savo pa- 
čių teisėmis. Taip ir nuosavybės pasidalijimas, ir politi- 
nių teisių paplitimas neleido kilti revoliucijoms demokra- 
tinėse visuomenėse, visiškai priešingai nei bijojo Tocgue- 
ville'io laikų europiečiai. 

Demokratinės respublikos piliečiai, toli gražu nelaikę 
įstatymo savo natūraliu priešu, paprastai su juo susitapa- 
tindavo ir jausdavo asmeninį interesą jam nusilenkti. Šis 
jausmas, kad dalyvauji valdyme, turi lemiamos reikšmės 
pilietinei visuomenei, nes kai valdžia grindžiama disku- 
sijomis ir bendradarbiavimu, jie persiduoda ir visuome- 
nei. Politinės sąjungos tradicija sukuria ir piliečių sąjun- 
gas. Iš tiesų kone karštligiška veikla, nesibaigiantys siū- 
lymai ką nors keisti ir tobulinti tampa svarbiausiu demo- 
kratinės santvarkos bruožu. Savigarba, kurią piliečiui tei- 
kia politinės teisės, įkvepia ir pasitikėjimą savimi, kai jis 
nusprendžia imtis komercinės veiklos. „Politikos srityje jis 
prisideda prie svetimų sumanymų vykdymo, ir šitai jį pa- 
skatina imtis ko nors savo jėgomis“ (OC Ia. 254). Taip de- 
mokratinė politinė sistema savaime skatina polinkį į nau- 
joves. „Demokratija neduoda liaudžiai itin sumanios val- 
džios, bet padaro tai, ko dažnai nesugeba padaryti nė pati 
kūrybingiausia valdžia: ji pripildo visuomenę nerimastin- 

gos veiklos, nepaprastų galių, energijos — viso to, kas įma- 
noma tik esant demokratijai ir kas daro stebuklus, susi- 
klosčius daugiau ar mažiau palankioms aplinkybėms“ 
(OC Ia. 255). Ši politinės laisvės skatinama nuostabi ener- 
gija savo ruožtu tampa svarbiu saugiklių, apsaugančiu 
nuo daugumos tironijos. 

Demokratinė valdžia, nesiimanti tokių atsargumo prie- 
monių, kokių ėmėsi Amerikos federalistai, linkusi sustip- 
rinti įstatymų leidybą vykdomosios valdžios ir teisėtvar- 
kos sąskaita, taip pasiduodama nežabotai daugumos prie- 
vartai. Sutinkant, kad didesnės Žmonių grupės interesai 
yra svarbesni už mažesnės ir kad daugumos nuomonė tei- 
singesnė, daugumos įstatymų leidžiamoji valdžia stipri- 
nama ir morališkai. Padariniai - juos Tocgueville'is galė- 
jo matyti daugelyje valstijų - didesnis įstatymų ir vykdo- 
mosios valdžios nestabilumas negu aristokratinėje san- 
tvarkoje. Politinė sistema tapo priklausoma nuo netikėtos 
ir nevaržomos visuomenės nuomonių kaitos, buvo pra- 
rastas politikos tęstinumas, didelis potencialus aristokra- 
tinės santvarkos privalumas. 

Vis dėlto didesnį pavojų demokratinei valdžiai kėlė 
ne stabilumo stoka, o daugumos tironija. Tironijos grės- 
mė, Tocgueville'io įsitikinimu, yra neatskiriama bet ko- 
kios suverenios valdžios, - nesvarbu, ar ji priklauso vie- 
nam asmeniui, keliems ar daugumai, — dalis, tačiau pa- 
vojus, paremtas akivaizdžių moraliniu daugumos auto- 
ritetu, įgyja visai kitą jėgą. Štai kodėl reikėjo nedelsiant 
iškelti naują valstybės idėją, tokią, kuri daugiau nebebū- 
tų siejama su neribota suvereniteto teise, suteikta vienai 
institucijai. Tocgueville'is atsisakė tradicinio mišrios val- 
džios kaip chimeros supratimo. Jo požiūriu, kiekvienoje 
visuomenėje galiausiai įsivyrauja vienas „veikimo prin- 
cipas“ - lygiai kaip XIX amžiaus pradžios Anglija dar te- 
bebuvo aiškiai aristokratinė visuomenė, taip Jungtinėse 

Valstijose viešpatavo demokratijos principas. Vadinasi, 
būtinybė įtvirtinti tą suverenią valdžią, net jei ji atiduo- 
dama daugumai ir jos atstovams, dar nesuteikia valdžiai 
teisės įsakinėti ką užsigeidus. 


Esama visuotinio įstatymo, kurį sukūrė ar bent jau pri- 
pažino ne tik vienos ar kitos tautos dauguma, bet visos žmo- 
nijos dauguma. Tai vadinama teisingumu. Todėl teisingu- 
mas nubrėžia bet kokios liaudies teisių ribas (OC Ia. 26). 


Užuomina aiški: turi būti sukurta tokia politinė siste- 
ma, kuri taikytų virtinę apribojimų nevaržomai daugu- 
mos valdžiai. Reikalingas dviejų rūmų parlamentas, vyk- 
dytojas, kuris turėtų galios rodyti iniciatyvą ir taikyti ap- 
ribojimus, taip pat ir nepriklausoma teisėtvarka. Bet jų ne- 
pakanka. 

Geroji Amerikos politinės sistemos ypatybė buvo ta, 
kad ji kitais būdais suvaržė daugumos principą. Jei gry- 
nasis federalizmas neįmanomas (o Tocgueville'is, kaip jau 
įsitikin6me, nemanė, kad jis tinka stiprių varžovų apsup- 
toms Europos valstybėms), tuomet būtina bent jau decen- 
tralizuoti administravimą, kad kintančios visuomenės 
nuotaikos ir nuomonės nebūtų kaskart ir iškart lengvai 
įgyvendinamos. „Kai jai [i.e. tautos daugumai] atstovau- 
janti centrinė valdžia duoda nurodymą, jo vykdymą ji turi 
patikėti pareigūnams, kurie dažnai nuo jos nepriklauso ir 
kuriems ji negali kaip patinka nurodinėti“ (OC Ia. 224). 
Bet ir tai dar ne viskas. Neregėta galia, kurią Amerikos 
politinė sistema suteikė teismams — teisę panaikinti įsta- 
tymų leidėjų ir vykdomosios valdžios potvarkius, jei jie 
neatitinka svarbiausiojo, arba Konstitucijos, įstatymo - pa- 
vertė visą teisininkų klasę pusiau aristokratiniu luomu. 
Mat ji skatino teisininkus varžyti daugumos valdžią. To- 
kį suinteresuotumą stiprino ir jų teisinis išsilavinimas, 
ypač anglų kilmės amerikiečių papročių teisė. „Man tik 

atrodo, jog visuomenėje, kurioje teisininkai be kliūčių 
užims savaime jiems priklausančią aukštą padėtį, jie bus 
itin konservatyvūs ir nusistatę prieš demokratiją“ (OC Ia. 
276). Kai nėra princų ir diduomenės, teisininkai tampa 
aristokratijai artimiausiu luomu. 

 Prisiekusiųjų sistema teikė dar vieną daugumos prin- 
cipo suvaržymą Amerikoje, tik šiuo atveju tai buvo savi- 
varžos forma. Nes kai prisiekusieji laikomi ne tiek teisi- 
ne, kiek politine institucija, akivaizdu, kad „tikras visuo- 
menės tvarkymas atiduodamas į rankas valdomiesiems 
arba bent jų daliai, bet ne valdantiesiems“ (OC Ia. 284). 
Dėl tos priežasties prisiekusiųjų teismas tampa visiškai 
respublikoniška institucija net tokioje aristokratinėje visuo- 
menėje kaip Anglijos. Jis paverčia visus arba dalį žmo- 
nių galutiniais teisėjais, o supažindindamas žmones su tei- 
sinės sistemos taisyklėmis ir procedūromis daro jiems 
svarbią moralinę įtaką. Prisiekusiųjų institucija padeda pi- 
liečiams suprasti, kaip konkrečiais atvejais veikia teisėt- 
varka, ir suvokti juridinių teisių pobūdį bei svarbą. 


Prisiekusiųjų teismas nepaprastai padeda ugdyti visuo- 
menės sąmonę ir plėsti jos akiratį. Tai, mano nuomone, di- 
džiausias jo privalumas. Jį galima laikyti savotiška nemo- 
kama ir visiems atvira mokykla, kurioje kiekvienas prisie- 
kusysis mokosi savo teisių ir kasdien bendrauja su labiau- 
siai išprususiais ir patyrusiais aukštesnių klasių kolegomis, 
kurioje teisės mokslai dėstomi praktiškai (OC Ia. 286). 


Laikinai paversdama piliečius teisėjais ji ne tik ugdo jų 
sprendžiamąją galią, bet ir moko atsakomybės už savo pa- 
čių veiksmus bei įdiegia pagarbą įstatymui - nuostatą, ku- 
ri galutinai suvaržo tironiją demokratinėje visuomenėje. 
"Taigi Jungtinėse Valstijose visiškai sumažinti daugu- 
mos tironijos grėsmę padėjo trys svarbiausios politinės sis- 
temos ypatybės. Pirma, federalinė valdžios forma, „leidusi 

sąjungai naudotis didelės respublikos galia ir mažos sau- 
gumu“; antra, stiprios bendruomeninės institucijos, kurios, 
suteikdamos žmonėms mokslumą save valdyti, neleido at- 
sirasti daugumos tironijai; ir trečia, teismų vaidmuo var- 
žant kraštutinius visuomenės nuomonės svyravimus. Net 
šiuos bruožus lėmė laisvi amerikiečių maurs, palaikomi 
ta „laisvės dvasios“ ir „religijos dvasios“ sąjunga, kuri, 
skiepydama pagarbą individų teisėms ir taip sukurdama 
užtvaras daugumos nuomonei, ir pačią religiją pavertė 
svarbia politine institucija. 

Tocgueville'is maeurs įtaką laikė lemiamu ilgalaikiu 
veiksniu, o svarbiausias dalykas formuojant pačius maurs 
Amerikoje buvo tas, kad krikščionybė ten reiškėsi „de- 
mokratijos ir respublikos“ forma. Amerikoje buvo visuo- 
tinai tikima, kad piliečių lygybę, arba „visiems vienodą 
laisvę“, sankcionuoja religija. Ji ne tik teikė vidinį prie- 
globstį nuo politinio ir komercinio gyvenimo sukrėtimų, 
bet ir garantavo, kad pagarbą esminėms visuomenės tei- 
sėms amerikiečiai perkelia ir į viešąjį gyvenimą, reguliuo- 
jantį ir jų mintis, ir veiksmus. Tie, kurie prieštaravo nau- 
jovėms Amerikoje, privalėjo „būti pagarbūs krikščioniš- 
kai moralei ir teisingumui, ir, jei jų sumanymai priešta- 
ravo tiems principams, jie negalėjo jų nepaisyti“, rašė jis 
(OC Ia. 306). „Ligi šiol Jungtinėse Valstijose neatsirado 
nė vieno žmogaus, kuris būtų išdrįsęs paskelbti mintį, jog 
visuomenės labui viskas leistina! Tai bedieviška mintis, 
regis, gimusi laisvės eroje, norint pateisinti visus būsimus 
tironus“. Stiprindama pagrindines teises ir taip daryda- 
ma įtaką mceurs, religija Amerikoje tapo pačia svarbiau- 
sia politine institucija. Amerikoje buvo visuotinai suta- 
riama, kad „religija būtina respublikoniškoms instituci- 
joms palaikyti“. 

Tocgueville'is kūrė naudingą mitą. Dorovinė piliečių 
dalyvavimo politikoje potencija jam buvo netikėtas 

Amerikos decentralizacijos aspektas, sukėlęs nuoširdų su- 
sižavėjimą lankantis Bostone. Būtinybė ir galimybė kar- 
tu tvarkyti bendruomenės reikalus puoselėjo visuotinio 
rūpestingumo ir pilietinę dvasią. Buvo matyti, kad poli- 
tinė sistema, skatindama Žmones spręsti visuomeninius 
reikalus ir įgyvendinti sprendimus, ugdė jų dorovę. Res- 
tauracijos laikų liberalai, tokie kaip Constant'as ir Baran- 
te'as, numatė praktinius savivaldos privalumus, bet la- 
biausiai jie, sekdami Montesguieu tradicija, nerimavo dėl 
valdžios išsklaidymo ir naujos politinės klasės, arba „ėli- 
tė“, atsiradimo. Amerikos institucijos įtikino Tocguevil- 
le'į, kad dorovinė piliečių dalyvavimo politikoje poten- 
cija yra ne mažiau svarbi. Iš tiesų jis pradėjo suvokti, jog 
savivaldos skatinama pilietinė dvasia yra galutinis garan- 
tas, saugantis nuo svetimos globojančios jėgos — biuro- 
kratinės valstybės — grėsmės. 

Administracinio skrupulingumo arba paviršinės tvar- 
kos nederėtų painioti su visuomenės gyvybingumu, o 
kaip tik juos prancūzų valdžios centralizmo apologetai, 
deja, painiojo. 


Matau, jog dauguma tų Prancūzijos bendruomenių, pui- 
kuojančių tobula buhalterija, visiškai neišmano savo tikrųjų 
reikalų ir skendi tokioje nesudrumsčiamoje apatijoje, jog vi- 
suomenė tarytum veikiau gyvalioja, negu gyvena; kita ver- 
tus, aš pastebiu, jog tose amerikiečių bendruomenėse, kurių 
biudžetai sudaryti be jokios metodikos, nei juo labiau pagal 
kokį vieną pavyzdį, gyventojai yra nuovokūs, aktyvūs ir ini- 
ciatyvūs; visuomenė ten visada veikli. Tas kontrastas mane 
stebina; nes, man atrodo, jog rimtos vyriausybės pagrindinis 
tikslas — užtikrinti piliečių gerovę, o ne įvesti tam tikrą tvar- 
ką, visuomenėje viešpataujant skurdui (OC Ia. 92-93, n.51). 


Norint apčiuopti tikrąjį kraštutinės centralizacijos po- 
veikį, reikėjo pažvelgti, kas slepiasi po paviršiumi. 

Tiesa, centralizacija žmogaus veiksmams lengvai primeta 
tam tikrą išorinį vienodumą, prie kurio priprantama savai- 
me, nesvarstant, kam jis reikalingas, - taip stabmeldžiai gar- 
bina statulą, pamiršdami, kokią dievybę ji vaizduoja. Cen- 
tralizacijai nesunkiai pavyksta kasdieniams reikalams suteik- 
ti tobulo vyksmo iliuziją, išmoningai reguliuoti viešosios 
tvarkos detales, slopinti šiokią tokią netvarką ir nedidelius 
nusižengimus, išlaikyti tam tikrą visuomenės status guo??, 
kurio negalima pavadinti nei nuosmukiu, nei pažanga, 
stengtis, kad visuomenė, nesirūpindama vykdomąja valdžia, 
grimztų į savotišką mieguistumą, vykdomosios valdžios at- 
stovų paprastai vadinamą pavyzdine tvarka ir visuomenės 
ramybe. Žodžiu, ji nuostabiai sugeba trukdyti, bet ne veikti 
(OC Ia. 91). 


Tai, kad Amerikoje nebuvo vienodų taisyklių ir pavir- 
šinės tvarkos, galėjo būti tam tikras kliuvinys ar net dar 
blogiau, tačiau socialiniai ir moraliniai decentralizuoto val- 
dymo privalumai smarkiai nusvėrė šiuos nepatogumus. 

Nauda buvo didžiulė: visuomenės gyvybingumas ne- 
paprastai padidėjo ir susiformavo savimi pasitikinčios, 
energingos asmenybės - piliečiai tikra to žodžio prasme. 
Kraštutinis centralizmas grasino anksčiau ar vėliau tai su- 
naikinti. 


Amerikoje valstijos valdžia ne tokia darni, ne tokia kom- 
petentinga ir išmintinga kaip Europoje, bet šimtąsyk stip- 
resnė. Nėra tokio krašto pasaulyje, kuriame Žmonės taip 
stengtųsi socialinės gerovės labui. Nežinau kitos tokios ša- 
lies, kurioje būtų tiek daug ir tokių gerų mokyklų, bažny- 
čių, tenkinančių tikinčiųjų poreikius, arba geriau prižiūrimų 
bendruomenės kelių. Tad Jungtinėse Valstijose neverta ieš- 
koti pažiūrų darnos ar pastovumo, smulkių dalykų skrupu- 
lingumo, administracinių procedūrų tobulumo; čia randame 
įsikūnijusią jėgą, gal ir primityvoką, užtat gyvybingą, ir gy- 
venimą, kupiną nelaimingų atsitikimų, užtat judrų ir dar- 
bingą (OC Ia. 92). 

Tai buvo stulbinamas kontrastas Prancūzijai, kurioje 
vadinamieji piliečiai dažnai jausdavosi visiškai svetimi 
savo šalies valdžiai, nes jų vaidmuo buvo ne ką dides- 
nis kaip samdinių. Štai kaip paaiškėjo, kad administra- 
cinis centralizmas yra mirtinas pilietiškumo priešas. Pran- 
cūzui dažnai visiškai nerūpėjo „kaimo gerovė, gatvės 
saugumas, jo bažnyčios ir parapijos likimas“, jis manė, 
kad „visa tai jam svetima ir priklauso visagaliui svetim- 
šaliui, vadinamam vyriausybe“, liūdnai pažymi Tocgue- 
ville'is. (OC Ia. 93). 

Maža to. Pernelyg centralizuota valstybė grasino ne 
tik pilietiškumui, bet ir laisvai Žmonių valiai bei pačiai 
moralei. 


Pagaliau bene man svarbu, jog valdžia visad budi, rū- 
pinasi, kad ramiai mėgaučiausi gyvenimu, stengiasi užbėg- 
ti man už akių ir pašalinti iš kelio visus pavojus, neleisda- 
ma man pačiam tuo pasirūpinti, jeigu ta valdžia, sauganti 
mane nuo menkiausių nemalonumų, yra visiška mano lais- 
vės ir gyvenimo šeimininkė <...>. 

Labiausiai mane žavi Amerikoje ne administraciniai, bet 
politiniai decentralizacijos rezultatai. Jungtinėse Valstijose vi- 
sur jauti tėvynę. Ji - vienintelis rūpesčių objektas, pradedant 
mažiausiu miesteliu, baigiant visomis Jungtinėmis Valstijo- 
mis. Gyventojas įsijaučia į savo krašto interesus, lyg tai bū- 
tų jo paties interesai. <...> Prie tėvynės jis prisirišęs beveik 
taip pat kaip prie savo šeimos ir rūpinasi valstybe tartum 
savanaudiškais sumetimais. 

Europiečiui valstybės pareigūnas dažnai simbolizuoja jė- 
gą; amerikiečiui jis simbolizuoja įstatymą. Tad galima sakyti, 
kad Amerikoje Žmogus paklūsta ne Žmogui, bet teisingumui 
arba įstatymui (OC Ia. 93-95). 


Nagrinėdamas savivaldos privalumus Tocgueville'is 
pasiekė aukščiausią naujųjų amžių politinės teorijos lyg- 
menį. Juk jis tyrė visuomenės moralės sąlygas ir moder- 

nios tautinės valstybės problemas. Jis gvildeno klausimus, 
kuriuos ankstesniame amžiuje iškėlė Jeanas Jacgues'as 
Rousseau. 

Veikale „Visuomenės sutartis“ (1762 m.) Rousseau pa- 
mėgino apibrėžti sąlygas, kurioms susiklosčius būtų ga- 
lima teigti, kad Žmogus, paklusdamas įstatymui arba vals- 
tybei, paklūsta savo apsišvietusiai valiai — t.y. tik sau pa- 
čiam. Griežtai vadovaudamasis klasikinės respublikos tra- 
dicija Rousseau priėjo išvadą, kad, tiksliai formuluojant, 
individo valia ir teisingumo reikalavimai gali sugyventi 
tik mažoje bendruomenėje, kurios piliečiai dalyvauja vie- 
šuose debatuose ir daro sprendimus, o tai skatina jų no- 
rą lavintis ir būti dorovingiems. (Iš tiesų Rousseau „vi- 
suotinės valios“ koncepcija pateikė šitokio sugyvenimo 
apibrėžimą.) Didelė valstybė, net jei ji apdovanota tokio- 
mis atstovaujamosiomis institucijomis, kokios XVIII am- 
žiuje jau buvo Anglijoje, negali pasiekti šio tikslo, tvirti- 
no Rousseau. Nes valia negali būti atstovaujama. Formuo- 
ti intencijas galima tik tiesiogiai dalyvaujant valdyme, vi- 
suomenės debatuose ir darant sprendimus. t 

Tiksliai nežinome, kaip nuodugniai Tocgueville'is bu- 
vo susipažinęs su Rousseau veikalu, tačiau panašu, kad 
dėstydamas šias mintis jis turėjo omenyje „Visuomenės 
sutartį“. Jo atsidavimas pilietinei dorai daug kuo primi- 
nė Rousseau. Kita vertus, Tocgueville'is buvo pasinėręs į 
Restauracijos laikų liberalų rašinius, kritikuojančius Rous- 
seau „klaidas“ ir „perlenkimus“. Liberalai, pavyzdžiui, po- 
nia de Staėl ir Constant'as, atkakliai stengėsi įrodyti, jog 
Rousseau pavyko suderinti individų ketinimus su teisingu- 
mu vien apibrėžimo lygmenyje, dar blogiau — centralizuo- 
ta valdžia, pretenduojanti atstovauti visuotinei valiai, arba 
„Žmonėms“, šia formuluote galėjo lengvai manipuliuoti. 

Rousseau argumentai, kuriais teroro viešpatavimo lai- 
kais buvo piktnaudžiaujama, trukdė tokiems liberalams 

kaip Constant'as atskirti „dorą“ nuo pasirinkimo, mora- 
lę nuo laisvės. Constant'as įspėjo dėl XVIII amžiuje vy- 
ravusio susižavėjimo poliais ir vien dalyvavimą nusakan- 
čia samprata. Toks laisvės apibrėžimas, įrodinėjo jis, ne- 
leido įsitvirtinti pačiai svarbiausiai šiuolaikinei šio žodžio 
prasmei — piliečių teisei į asmeninį pasirinkimą ir auto- 
nomiją. Teroro viešpatavimo laikais dorovinės politinio 
dalyvavimo galimybės buvo įgijusios prastą šlovę. Taigi 
Restauracijos laikų liberalai nepasitikėjo pilietinio huma- 
nizmo retorika ir pirmenybę teikė atstovaujamosios val- 
džios 4 Vanglaise“? tyrinėjimui. 

Tocgueville'is buvo išimtis. Ankstyvieji jo laiškai, kaip 
ir 1826-1827 metais Italijoje rašytas dienoraštis, alsavo an- 
tikos laisvės ir pilietinės doros dvasia. Dienoraščio ištrau- 
koje, skirtoje Gibbonui, Tocgueville'is Romos žlugimą da- 
tavo ta diena, kai Romos Respublika prarado savo laisvę — 
t.y. kai imperija sunaikino laisvąsias institucijas. Galbūt 
reikšminga ir tai, kad Hervė de Tocgueville'is trečiąjį de- 
šimtmetį pasakytoje kalboje įspėjo dėl nebrandaus žavė- 
jimosi klasikinės respublikos institucijomis. Jis galėjo tu- 
rėti galvoje savo jauniausią sūnų. 

Tocgueville'io samprotavimai apie Naujosios Anglijos 
bendruomenės sąrangą ir jos teikiamas galimybes daly- 
vauti valdant valstybę išlaisvino jį iš Restauracijos libe- 
ralizmo kalėjimo. Amerikos bendruomenių pavyzdys lei- 
do Tocgueville'iui „išsaugoti“ Rousseau ginamą dalyva- 
vimo sampratą bei šio dalyvavimo dorovinį poveikį ir at- 
mesti tuos aspektus, kurie ignoravo antikinės ir šiuolai- 
kinės visuomenės, polio ir tautinės valstybės, visuomenės 
doros ir asmens teisių skirtumus. 

Tocgueville'is nustatė, kad šiuolaikinės demokratinės 
visuomenės pilietinė dora negali būti tapatinama su an- 
tikos polio dora. Šiuolaikinę Vakarų visuomenę nuo pirm- 
takų skyrė du pavyzdžio neturėjusios statuso lygybės pa- 

dariniai: pirma, kiekvienas individas įgijo teisę pats tvar- 
kyti tik jam rūpimus reikalus; antra, kiekvienas individas 
jautė būtinumą taip elgtis. Ši teisė ir šis būtinumas reiš- 
kė, kad nebebuvo galima vadovautis senąja pilietinės do- 
ros koncepcija, skirta privilegijuotųjų klasei. Privilegijuo- 
tųjų žavėjimasis polio didybe, turėjusia ryškų militaristi- 
nį atspalvį, privalėjo užleisti vietą iš esmės komercinei pri- 
vačiai veiklai, demokratinėje visuomenėje tapusiai vieno- 
dai prieinama kiekvienam. Dabar kiekvienas turėjo pats 
rūpintis tiek savo, tiek visuomenės reikalais. Aukščiausias 
lygias teises įgijusių individų visuomenės standartas yra 
„išprusęs suinteresuotumas“ - savų interesų paisymas at- 
sižvelgiant į visų kitų asmenų svarbiausias teises. Ape- 
liavimas į visuomenės dorą - pilietinį drausmingumą — 
tampa piktnaudžiavimu, jei kėsinamasi į teisingumą ar- 
ba lygiateisiškumą, jei pernelyg kišamasi į privatumo sfe- 
rą. Tai išsiaiškinęs, remdamasis Amerikos konstituciona- 
lizmu, Tocgueville'is jau galėjo suformuluoti grynai libe- 
ralią pilietiškumo doktriną. 

Įrodydamas, kad pilietiškumas gali būti derinamas su 
tokiu teisingumu, kokį jį suvokė liberalai, Tocgueville'is 
atgaivino pilietiškumo dvasios idealą. Ir ne tik jį. Jis at- 
skleidė, kad decentralizuota valstybė vaidina svarbiausią 
vaidmenį puoselėjant ir stiprinant pilietinę dvasią, ypač 
tokių visuomenių, kurios, siekdamos sunaikinti aristokra- 
tijos privilegijas, centralizavo valdžią ir tapo demokra- 
tinės. 1831 metų rugsėjį keliaudamas po Jungtines Vals- 
tijas savo užrašuose jis pasižymi: „Amerikoje laisvi maurs 
sukūrė laisvas institucijas; Prancūzijoje laisvos instituci- 
jos turi sukurti laisvus maurs“. Tai ir tapo knygos „Apie 
demokratiją Amerikoje“ (1835 m.) tema. 

Antrą „Apie demokratiją Amerikoje“ (1840 m.) dalį 
parašyti užtruko daug ilgiau, negu Tocgueville'is tikėjo- 
si. Tačiau vargu ar tai turėtų kelti nuostabą - ji tokia drąsi 
ir originali. Darbas reikalavo tiek daug skaitytojo vaizduo- 
tės pastangų, kad nebuvo iškart populiarus kaip 1835 me- 
tų pirmtakas. Vis dėlto tai knyga, garantuojanti Tocgue- 
ville'iui visuomenės mokslų mąstytojo reputaciją — šioje 
srityje jis tvirtai stovi ant žemės ir be paliovos atranda ką 
nors nauja. Tocgueville'is remiasi Restauracijos laikų li- 
beralizmo argumentais, tačiau kartu pajudina tokius da- 
lykus, kurių joks ankstesnis visuomenės mokslų mąsty- 
tojas nemėgino kliudyti. 

Veikale „Apie demokratiją Amerikoje“ (1840 m.) dau- 
giausia dėmesio telkiama ne į politinius aspektus, nors 
paskutiniame skyriuje Tocgueville'is grįžta ir prie anks- 
tesnės knygos temų. Labiausiai jam rūpi ištirti, kaip dviejų 
tipų visuomenės, aristokratinė ir demokratinė, veikia idė- 
jas, jausmus ir papročius, t.y. maeurs. Toks sumanymas sa- 
vaime buvo pakankamai naujas. Tačiau dar originalesnis 
buvo Tocgueville'io būdas jam įgyvendinti. 

Tocgueville'is ryžtingai peržengė pirmųjų XVIII am- 
žiaus sociologų nubrėžtas ribas, Montesąuieu metodiką, 
pranoko ir Šviečiamojo amžiaus škotų autorius. Visi jie 
apibrėžė visuomenės tipus ištyrę įvairias veiklos sritis, 

sudariusias visuomenės struktūrą. Būtent šių veiklų „der- 
mė“ sužavėjo Montesguieu ir XVIII amžiaus škotus. Jų 
požiūris buvo išviršinis, o siūlomas aiškinimo modelis — 
priežastinis, toks, kaip jį suprato Hume'as - grindžiamas 
aiškiai apibrėžtomis nusistovėjusio elgesio taisyklėmis. 

Tačiau tik išviršinis arba elgesio stebėjimas netenkino 
Tocgueville'io. Jis siekė iš vidaus užčiuopti procesus, su- 
vokti, ką reiškia veikti vieno ar kito visuomenės tipo 5ą- 
lygomis. Kokią prasmę veiksmams suteikia aristokratinės 
ir demokratinės visuomenės sąlygos? Norėdamas tai iš- 
siaiškinti, Tocgueville'is sukuria menamus, kiekvienai šiai 
visuomenei tipiškus atstovus — „aristokratijos žmogų“ ir 
„demokratijos žmogų“ — akcentuodamas kiekvienai visuo- 
menei būdingų įsitikinimų ir veiklos prasmes. Tad 1840 
metais parašytoje „Apie demokratiją Amerikoje“ veiksmų 
paskatoms nagrinėti skiriama ne mažiau dėmesio nei prie- 
žastingumui aiškinti. 

Taigi Tocgueville'is ragina skaitytojus tapti aktoriais: 
įsigilinti į kiekvienos visuomenės tipiškam atstovui skir- 
tą scenarijų ir stebėti, kaip šie scenarijai veikia skirtin- 
gus vaizdinius, jausmus ir ketinimus. Kiekvienas scena- 
rijus skaitytojui leidžia įsijausti į skirtingą asmenybę. Taip 
Tocgueville'iui pavyksta parodyti, kad aristokratinei ir de- 
mokratinei visuomenėms būdingi skirtingi Žmogaus tipai. 

Retai kada atkreipiamas dėmesys į Tocgueville'io me- 
todo naujumą, nors tai — tikras socialinės minties lūžis, 
nes buvo nurodytas kelias, kaip įveikti socialinę mintį 
temdžiusią ir tebetemdančią dilemą. Tocgueville'is deri- 
na aiškinimus, paprastai suvokiamus kaip alternatyvius — 
priežastinį, arba elgesio aiškinimą, su aiškinimu apeliuo- 
jant į veiksmų priežastis. Jis tiria aristokratinę ir demo- 
kratinę visuomenes laviruodamas tarp empirinės visuo- 
meninės veiklos ir toms visuomenėms tipiškų atstovų mo- 
tyvų, parodydamas, kaip abu veikia vienas kitą. Vaizduo- 

tė tampa svarbiausiu tarpininku, atspindinčiu socialines 
sąlygas, podraug ir skatinančiu intencijas, galinčias tas są- 
lygas keisti. 

Kaipgi Tocgueville'iui sekasi įrodinėti tokiu būdu? Sa- 
vo metodą jis grindžia skirtingomis filosofinėmis tradici- 
jomis, ypač škotų Švietimo. Tocgueville'io darbuose bri- 
tų empirizmo, pasikliaujančio priežastiniu aiškinimu, įta- 
ka kompensuojama introspekciją akcentuojančia prancū- 
zų tradicija. Parodyti šių dviejų filosofinių tradicijų skir- 
tumus padeda Rousseau laisvės koncepcija. Empirikų lais- 
vės apibrėžimas - kaip kliūčių ar trukdžių nebuvimas — 
Rousseau atrodė per daug išviršinis ir fizinis, kad leistų 
užčiuopti, kokia yra žmogaus pasirinkimo prigimtis. Jis 
įrodinėja, kad žmones nuo gyvulių skiria pirmųjų suge- 
bėjimas pasirinkti veiksmus reguliuojančias taisykles, sa- 
vo valia nusileisti taisyklei. Sąmoningas Žmogaus veiks- 
mų pobūdis skiria jį nuo gyvulio. 

Tokiems prancūzų filosofams kaip Rousseau visuome- 
ninės institucijos buvo ne tiek elgesio modelis, kiek rin- 
kinys taisyklių, kurių reikia laikytis. Šis dėmesys vidinei 
dimensijai, taip vertintas prancūzų ir niekintas britų 
empirikų, būdingas ir Tocgueville'iui, jis padėjo jam nu- 
statyti visos visuomenės ir asmeninių tikslų ryšį. Empi- 
rizmo ir introspekcijos aiškinimo būdus sujungęs Tocgue- 
ville'io metodas iš tiesų perša mintį, kad pasikliaujant tik 
vienu kuriuo atsiranda dirbtinė socialinės minties dile- 
ma — pirmenybę teikiant arba „išoriniam“, arba „vidi- 
niam“ aspektui galimybių sritis susiaurėja. O būtina at- 
skleisti socialinių sąlygų ir asmeninių tikslų sąveiką. Abu 
derėtų tirti lygiagrečiai, nes tai dvi vieno medalio pusės. 

Akivaizdu, kad Tocgueville'is nebuvo pernelyg susi- 
žavėjęs formalia filosofija. Tačiau tai dar nereiškia, kad jo 
neveikė Restauracijos laikų Prancūzijos filosofinės minties 
raida. Grupė filosofų, kuriai priklausė Royer-Collard'as, 

Maine'as de Biranas ir Victoras Cousinas, naujai aiškino 
valią, aktyvųjį arba sąmoningą patyrimą. Originaliausias 
ir įtakingiausias šios grupės mąstytojas Maine'as de Bi- 
ranas kritikavo XVIII amžiaus empirizmą dėl iškreiptos 
priežastingumo idėjos, dėl to, kad elgesio motyvai arba 
įsitikinimai nebuvo pripažinti kaip priežastis. Birano po- 
žiūriu, tikslingas noras arba tikslinga veikla yra mūsų su- 
pratimo apie tikrąjį įvykių ryšį source“9. Kitaip nei jis, em- 
pirikai, vadovaudamiesi išviršiniu stebėjimu, jų Žodžiais 
tariant — „priežastiniais ryšiais“, įvykių ryšį laikė tik hi- 
potetiniu ir parazitiniu mūsų troškimų ir veiklos atžvil- 
giu. Biranas padarė išvadą, kad mūsų, kaip atstovų, pa- 
tirtis yra sui generis“!. Jos negalima sumenkinti kaip ne- 
valingos, tik išoriškai „sąlygotos“. Abu šie patirties „fak- 
tai“ yra vienodai svarbūs ir reikalaujantys skirtingų aiš- 
kinimo būdų. 

Restauracijos pradžioje Maine'as de Biranas buvo svar- 
biausia filosofų grupės, kuriai priklausė ir Guizot, figū- 
ra. Trečiąjį dešimtmetį Guizot pritaikė Birano mintis apie 
„Au patirties būdus“ rašydamas naujo tipo istoriją - joje 
visuomenės struktūros pokyčių analizė kaitaliojama su in- 
telekto istorija, idėjų ir įsitikinimų pokyčių analize. 


Visiškai aišku, kad civilizacijos istoriją reikia vertinti 
dviem būdais, kylančiais iš dviejų šaltinių, atsižvelgiant į du 
skirtingus apsektus. Istorikas galėtų įsijausti į konkrečios 
tautos Žmogaus sielą, konkrečiu laikotarpiu, konkrečioje 
epochoje. Jis galėtų tirti, aprašyti, atpasakoti visus įvykius, 
visas permainas ar revoliucijas, įvykusias Žmogaus viduje. 
Ir kai jis baigtų, turėtų tautos ir laikotarpio, kurį pasirinko, 
civilizacijos istoriją. Šį darbą jis galėtų atlikti ir kitaip: užuot 
įsijautęs į Žmogų, galėtų likti tik stebėtojas. Jam reikėtų įsi- 
vaizduoti save pasaulio įvykių sūkuryje ir, užuot aprašius 
idėjų kaitą ir individų jausmus, aprašyti istorinius faktus, 
įvykius, visuomenės struktūros pokyčius. Šios dvi dalys, šios 

dvi civilizacijos istorijos glaudžiai tarpusavyje susijusios. Jos 
yra viena kitos paveikslas, atspindys (Guizot, „Europos ci- 
vilizacijos istorija“, 1828, 29). 


Taip Maine'o de Birano - jis akcentavo „du patyrimo 
faktus“, taigi ir būtinybę aiškinti visuomenės sąrangą 
dviem būdais - kritiką, nukreiptą į XVIII amžiaus empi- 
rizmą, Guizot pavertė nauju socialinių reiškinių aiškini- 
mo modeliu. Kai trečiojo dešimtmečio pabaigoje Tocgue- 
ville'is pasinėrė į Guizot darbus, Guizot modelį, kuris pa- 
dėjo suformuoti savąjį metodą, jis perėmė veikiausiai nie- 
ko nenumanydamas apie Maine'o de Birano indėlį. 

Šiuo metodu naudotis Tocgueville'is įgudo rašydamas 
1835 metų „Apie demokratiją Amerikoje“. Dvejopas jo 
vertinimas ypač išryškėja aptariant paveldėjimo įstatymą. 


Dalijimo lygiomis dalimis (tarp vaikų) įstatymas veikia 
dviem būdais: veikdamas turtą, jis veikia žmogų; veikda- 
mas žmogų, daro įtaką turtui; vienaip ar kitaip, jis padaro 
didelę žalą žemėvaldai ir labai sparčiai susidoroja tiek su 
giminėmis, tiek su turtais (OC Ia. 49). 


Pats Tocgueville'is savo metodo nesureikšmino, anaip- 
tol nevertino jo kaip naujo „visuomenės mokslų“ pagrin- 
do. Kai jis rašė, tokių pagundų, kurias vėliau sukūrė pro- 
fesionalių intelektualų pasaulis, dar nebuvo. Tocgueville'is 
tiesiog norėjo kiek galėdamas geriau perprasti du visuo- 
menės tipus. Vis dėlto tai, kaip jis tyrė socialinių sąlygų 
ir asmeninių tikslų sąveiką, taip pat jo nuoširdus troški- 
mas apginti laisvę, galėjo turėti svarios įtakos vėlesnei so- 
cialinei minčiai. Pribloškia tai, kad labai panašiai aiškinti 
visuomenės reiškinius siūlo XIX amžiaus pabaigos vokie- 
čių sociologas Maxas Weberis. Jis galėjo užčiuopti, kad 
Tocgueville'io metodas siūlė būdą, kaip išvengti pozity- 
vizmo ir idealizmo, „priežasčių“ ir „proto“ konflikto — 

dilemos, kuriai tokią aštrią formą suteikė vokiečių filoso- 
finė tradicija. 

Kad ir kaip būtų, šis metodas leido Tocgueville'iui 
stulbinamai originaliai tirti socializacijos procesą aristok- 
ratinėje ir demokratinėje visuomenėje, t.y. lyginant tipiš- 
kus kiekvienos jų atstovus. Šis metodas leido tuoj pat pa- 
rodyti, kad aristokratinė ir demokratinė visuomenė visiš- 
kai skirtingai supranta laisvę. Pirmoji ją suvokia kaip „pri- 
vilegijas', antroji — kaip visuotinę teisę, „visiems vieno- 
dą laisvę“. 

Skirtingas laisvės suvokimas leidžia pajusti, kaip skir- 
tingai aristokratinė ir demokratinė visuomenės formuoja 
asmenybę. Aristokratinėje visuomenėje laisvė iš tikrųjų 
yra ne moralės principas, bet socialinė kategorija: privi- 
legijomis grindžiamoje visuomenėje tapatumas arba ran- 
gas asmeniui priskiriamas nuo gimimo. Vieni gimsta su 
teise vadovauti, kiti — su pareiga paklusti. Nėra sociali- 
nio vaidmens, kuriuo visi vienodai dalytųsi. Griežtai ta- 
riant, tokioje visuomenėje nėra individų. Tai ikiindividu- 
alistinė visuomenė, nes įsitikinimai ir praktika negrindžia- 
mi.visų vienodos, arba „žmogiškosios“ prigimties, „pri- 
gimtinės“ lygybės pripažinimu. 


Kai gyvenimo sąlygos nevienodos ir kai nelygybė yra 
nuolatinis būvis, individai ilgainiui darosi tokie nepanašūs, 
jog galima sakyti, kad yra tiek įvairių Žmonijos atmainų, 
kiek ir luomų. <...> Didieji Romos ir Graikijos proto genijai 
niekada negalėjo prieiti prie tokios visuotinės ir drauge to- 
kios paprastos minties, jog kiekvienas Žmogus gimdamas 
yra panašus į kitus ir turi tą pačią teisę į laisvę. Jie atkak- 
liai stengėsi įrodyti, jog vergija esanti įgimtas dalykas ir gy- 
vuos amžinai <...> Visi didieji antikos rašytojai priklausė 
vergvaldžių aristokratijai ar bent jau buvo įsitikinę tos aris- 
tokratijos neginčijamomis teisėmis: taigi jų protas, tarytum 
beribis, šiuo požiūriu buvo ribotas, ir tik Jėzui Kristui at- 

ėjus į Žemę Žmonės pagaliau suprato, jog visi jie panašūs 
vienas į kitą ir lygūs (OC Ib. 22). 


Aristokratinės laisvės, ją suprantant kaip privilegiją, 
samprata yra natūrali išraiška visuomenės, kurioje skir- 
tingas individų tapatumas nulemtas nuo gimimo. 

Štai kodėl klaidinga kalbėti apie „individus“ aristok- 
ratinėje visuomenėje. Skirtingų kastų nariai neturi nieko 
bendra ir vargu ar mano priklausą vienai rūšiai. Tokia 
ryški socialinė nelygybė turi reikšmingų padarinių žmo- 
nių gebėjimui užjausti. 


Aristokratinėje šalyje kiekviena kasta turi savo pažiū- 
ras, įsitikinimus, teises, moralės principus - žodžiu, gyve- 
na skyrium. Tad vieną kastą sudarantys Žmonės niekuo 
nepanašūs į kitų kastų narius; jie visiškai kitaip mąsto ir 
jaučia ir vargu ar laiko save tos pačios Žmonijos dalimi. 
Taigi, remdamiesi savo gyvenimo patyrimu, jie nesugebė- 
tų gerai suprasti nei kitų Žmonių jausmų, nei jų elgesio 
(OC Ib. 171-172). 


Kastos narių tarpusavio simpatija gyva ir stipri, bet ki- 
tų rangų Žmonėms tokia simpatija vargiai jaučiama. Bū- 
tent tokią padėtį ir keičia socialinės lygybės pažanga. „Kai 
kokios nors tautos luomai daugiau ar mažiau lygūs ir visi 
žmonės maždaug vienodai galvoja ir jaučia, kiekvienas 
akimoju gali perprasti visų kitų jausmus: jam reikia tik 
žvilgtelėti į save, ir to pakanka“. Dėl to demokratijos žmo- 
gus lengvai gali įsijausti kone į kiekvieno kančią. „Nesvar- 
bu, ar tai būtų svetimi Žmonės, ar priešai: jis iškart įsi- 
vaizduoja save jų vietoj“ (OC Ib. 174). Taigi socialinė ly- 
gybė linkusi paveršti užuojautą visuotine. Dabar indivi- 
das užjaučia kitus individus. Šia prasme lygybė prieš įsta- 
tymą suteikia „individui“ viešai pripažintą, arba visuo- 
meninį, vaidmenį. Ji praplečia užuojautos amplitudę, nors 
sumažina intensyvumą —- štai kodėl demokratijos laikai 

pasižymi racionalumu ir filantropija, o aristokratijos — 
aistrų proveržiais ir neteisybe. 

Kadangi demokratinė visuomenė remiasi pilietinės ly- 
gybės sąlyga, šia jos savybe naudojasi visi, o tai savo 
ruožtu reikšmingai veikia asmens tapatumą. Kastų visuo- 
menėje, kai statusas priskiriamas nuo gimimo ir išlaiko- 
mas visą gyvenimą, asmens rangas ir sudaro jo tapatumą; 
įsitikinimai ir praktika neįpareigoja skirti „individo“ nuo 
to vaidmens, kurį jis ar ji atlieka. Tačiau demokratinėje 
santvarkoje asmens tapatumui suteikiamas kitas pagrin- 
das. Visuotinė lygybė reikalauja skirti asmenybę nuo jos 
atliekamo vaidmens, nes tie vaidmenys neišsemia asmens 
tapatumo. Tocgueville'io argumentai perša mintį, kad de- 
mokratinėje visuomenėje visi vaidmenys yra antriniai, pa- 
lyginti su universaliuoju, arba pirminiu - t.y. asmenybės, 
kuris pagal apibrėžimą vienodai visiems priklauso. 

Šis žmogaus santykio su savimi pačiu pokytis reiškia, 
kad aristokratinėje visuomenėje tapatumas atrodo „pri- 
gimtinis“, arba nulemtas, o demokratinėje visuomenėje 
yra sukurtas, arba dirbtinis. Nes galimybė lyginti yra de- 
mokratinės visuomenės esmė. Individai gali rinktis per- 
sonažus ir vaidmenis, lyginti tuos vaidmenis ir siekti (bent 
jau iš principo) kone bet kokio vaidmens. Rezultatas nuo- 
stabus — demokratinėje visuomenėje nepaprastai atpalai- 
duojama energija. Individų nebestabdo nekintamas arba 
priskirtas tapatumas. Jie gali siekti valdžios, gerovės ir 
statuso. Taip pilietinė lygybė skatina ambicingą, novato- 
rišką ir nenuilstamai bruzdančią visuomenę. Kai žmonės 
nebesijaučia pririšti prie kokios nors padėties, tai, ką tu- 
ri, jie lygina su tuo, ką galėtų turėti, - taip dauginamos 
reikmės. Aristokratinės visuomenės Žmonės, jausdami, 
kad jų dalia negali būti pakeista, vadovaujasi nekintamais 
norais, o demokratinės visuomenės nariai yra apsėsti troš- 
kimų įsigyti ką nors, ko jie dar neturi. 

Aptardamas reikmių daugėjimą Tocgueville'is nagri- 
nėja reiškinį, užbūrusį Adamą Smithą ir kitus XVIII am- 
žiaus škotus. Bet Tocgueville'io traktuotė visiškai skirtin- 
ga. Užuot nustatęs, kokį poveikį toks reikmių daugėjimas 
daro ekonomikos augimui ir darbo pasidalijimui, Tocgue- 
ville'is tyrinėja, kaip tai veikia individo savastį, arba sie- 
lą. Jis supriešina kastų visuomenės nulemtą asmenybės ti- 
pą ir tą nekintamą poziciją, kurią ji užima, su demokra- 
tinės visuomenės asmenybe ir jos aiškiai neribotomis ga- 
limybėmis. 


Kai kuriuose Senojo pasaulio užkampiuose <...> didu- 
ma Žmonių yra labai tamsūs ir neturtingi; jie nesikiša į 
valdžios reikalus, ir valdžia dažnai juos engia. Šiaip ar 
taip, tie Žmonės paprastai atrodo ramūs ir dažnai net pui- 
kiai nusiteikę. 

Amerikoje mačiau laisviausius ir nepaprastai išprususius 
žmones, turinčius nuostabiausias gyvenimo sąlygas, kokias 
tik galima įsivaizduoti esant pasaulyje: man atrodė, jog keis- 
tas šešėlis tartum debesis buvo apniaukęs jų veidus; net pra- 
mogaudami jie man atrodė rimti ir kone liūdni. 

Pagrindinė priežastis yra ta, jog pirmieji nė kiek negal- 
voja apie savo kančias, o antrieji be paliovos mąsto apie gė- 
rybes, kurių neturi (OC Ib. 142). 


Taigi ambicijų atpalaidavimas ir reikmių skatinimas 
yra vienas didesnės lygybės aspektų, o nusivylimas ir vil- 
čių žlugimas - kitas. Baisus demokratinės visuomenės ne- 
rimastingumas trykšta iš abiejų šių dalykų, iš vilčių, ku- 
rias ji pagimdo, o paskui sudaužo. 


Kai visos kilmės ir turto privilegijos panaikintos, kai vi- 
sos profesijos yra prieinamos visiems, kai kiekvienas pats 
gali pasiekti kokią nori viršūnę, ambicingam žmogui atro- 
do lengva padaryti karjerą, ir jis tariasi, kad jo laukia kaž- 
koks ypatingas likimas. Tačiau tai klaidingas požiūris, jo 

ydingumą greit atskleidžia kasdienė patirtis. Ta pati lygy- 
bė, kuri leidžia kiekvienam piliečiui puoselėti didžias vil- 
tis, kiekvieną skyrium padaro silpną. Ji apriboja jo galias iš 
visų pusių ir drauge kursto jo norus. Amerikiečiai panaiki- 
no kai kurias jiems trukdančias nedaugelio privilegijas, bet 
susidūrė su visuotine konkurencija (OC Ib. 144). 


Visuomenė, kurioje kiekvienas pavaldus rinkos sąly- 
goms — čia Tocgueville'is aprašo viltis ir baimes, būdin- 
gas, pasak XVIII amžiaus škotų, rinkos ekonomikai, - mo- 
ka aukštą moralinę kainą. Aristokratiška Tocgueville'io 
kilmė padarė jį jautrų tai kainai, kurią tenka mokėti už 
socialinę lygybę: „Štai kodėl prabangoje skendinčius de- 
mokratinių kraštų žmones dažnai apima keistas liūdesys, 
štai kodėl juos, ramiai ir ištaigiai gyvenančius, kartais už- 
plūsta pasibjaurėjimas tuo gyvenimu“ (OC Ib. 145). Vi- 
sai kitaip esti aristokratinėje visuomenėje: tarytumei gied- 
ra ramybė ir net linksmumas būdingas žmonėms, aiškiai 
žinantiems, kas jie yra. Jie nėra priklausomi nuo neišsi- 
pildžiusių ambicijų kančios. 

Čia ir ryškėja paradoksas. Aiškiai nepaslanki aristok- 
ratinė visuomenė žadina įvairiausius skirtingą padėtį už- 
imančių savo narių pomėgius, aistras ir prietarus. O de- 
mokratinė visuomenė, atpalaiduodama visą energiją ir su- 
keldama nenuilstamą veiklumą, sviedžia kone visas am- 
bicijas į tą pačią dirvą — komercijos. Visi patiria rinkos 
spaudimą, todėl visiems būdingas naudos išskaičiavimas. 
Gėrybių vaikymasis tampa bemaž visuotine aistra, nes ne- 
bėra stabilios visuomeninės padėties, palaikančios kitus 
siekius, kilnius ar žemus. Šia prasme demokratinė visuo- 
menė skatina ambicijas, tačiau komercinis šių ambicijų po- 
būdis paverčia ją „antrarūše“ — siekius būtinai varžo ir 
sąlygoja išskaičiavimas. 

Kadangi demokratinės visuomenės nariai formaliai 
atskirti, nesuburti nuo gimimo į nuolatines sąjungas ar 

grupes, jie veikiau priversti patys stotis ant kojų ir rink- 
tis. Todėl socialinė lygybė plėtojasi lygiagrečiai su vis di- 
desnę reikšmę įgaunančia sutarties idėja. Sutartis, o ne nu- 
statytas statusas tampa esminiu dalyku vienos ar kitos sri- 
ties visuomeniniams santykiams. Aristokratinė santvarka 
primeta įsipareigojimus nepripažindama pasirinkimo - to- 
"dėl įsipareigojimai, griežtai kalbant, negali būti vadina- 
mi moraliniais, - o demokratinė visuomenė linkusi pateik- 
ti įsipareigojimus kaip pačių prisiimtus. Pirmuoju atveju 
žmones siejantys saitai esti kone apčiuopiami, o antruoju — 
šie ryšiai būtinai abstraktūs ir sąlyginiai, ne tokie realūs, 
kaip individų valia, kuria jie ir sukuriami, ir gali būti pa- 
naikinami. 

Niekur „dvejopas“ Tocgueville'io metodas nėra toks 
veiksmingas kaip aptariant šiuos klausimus. Jis parodo, 
kaip demokratinėje visuomenėje didesnis asmens tapatu- 
mo pažeidžiamumas atspindi ir didesnį bendruomenės 
trapumą. Mes jau matėme, kad aristokratijos žmogus ga- 
li „džiaugtis“ jam priskirtu tapatumu, o demokratijos 
žmogus savojo nuolat ieško. Pirmasis žino, kas jis yra, ant- 
rasis toli gražu nejįsitikinęs. Šis skirtumas ir yra tas po- 
tencialus moralinis demokratinės visuomenės privalumas, 
bet drauge ir potenciali silpnybė. Juk jeigu pasirinkimo 
našta tampa per sunki, jei sužadinti troškimai dažniau- 
siai baigiasi nusivylimu, tuomet pilietinės lygybės pagim- 
dyta pasirinkimo galimybė gali baigtis neviltimi ir pasy- 
vumu, kur kas pavojingesniais nei aristokratinės santvar- 
kos pasipūtėliškumas ir garbės troškimas. Ji gali baigtis 
tuo, ką Tocgueville'is vadina „demokratiniu pavydu“, pa- 
giežos ir baimės deriniu, keliančiu grėsmę bendrijai. Lio- 
vusis būti bendruomeninio pobūdžio, t.y. sudaryta iš pa- 
veldimų bendruomenių, demokratinė visuomenė meta in- 
dividus į konkurencijos stichiją. Kad ir kaip jiems būtų 
de facto sunku išgyventi ir veikti, vienintelė bendrija, ku- 

rios jie negali išvengti, yra valstybė (formaliai lygios jų 
padėties šaltinis) bei „natūrali“ šeimos sąjunga. Taigi 
įprastinis bendrijos pamatas yra savanoriškumas. Tai de- 
mokratinės visuomenės ir stiprybė, ir silpnybė, nes jei am- 
bicijų atpalaidavimą nusveria nusivylimas, arba dar blo- 
giau - klasinė pagieža pereinamuoju iš aristokratijos į de- 
mokratiją laikotarpiu, — iškyla pavojus, kad palyginimo 
procesas taps nebevaldomas ir „demokratinis pavydas“ 
pavers kiekvieną savo kaimyno priešu. Jei taip, tuomet 
kraštutinis gyvenimo privatumas pakerta bendruomeniš- 
kumą ir formalus demokratinės visuomenės narių atsisky- 
rimas tampa tikru skilimu, galinčiu turėti pražūtingų po- 
litinių padarinių. 

Net natūrali šeimos sąjunga atspindi šį visuomenės 
struktūros pokytį, naują savanoriškų bendrijų svarbą. Nes 
šeima yra mikrokosmosas. Aristokratinėje visuomenėje tė- 
vas ir vyriausias sūnus iškeliami aukščiau kitų narių, o 
demokratinėje visuomenėje tėvo autoritetas gerokai su- 
menkinamas ir tėra laikinas. 


Amerikoje nėra šeimos, vartojant tą žodį romėnų ir aris- 
tokratų įprastine reikšme. Išliko tik kai kurie jos požymiai, 
kurie pastebimi pirmuosius kelerius metus gimus vaikams. 
Tuomet tėvas, niekam nesipriešinant, tampa šeimos dikta- 
toriumi, o kadangi vaikai yra silpni, toji diktatūra reikalinga 
ir pateisinama, turint galvoje jų interesus ir tėvo neginčijamą 
pranašumą. Tačiau jaunajam amerikiečiui bręstant, sūnaus pa- 
klusnumo saitai kasdien silpnėja. Pradėjęs savarankiškai mąs- 
tyti, neilgai trukus jis tampa atsakingas už savo elgesį. 

Aristokratijos valdomose šalyse visuomenė pripažįsta tik 
tėvą. Ji prilaiko sūnų tėvo rankomis: ji valdo tėvą, o tėvas 
valdo sūnų. Tad tėvas turi ne tik prigimtinę teisę. Jam su- 
teikiama valstybinė teisė valdyti vaikus. Tėvas - šeimos kū- 
rėjas ir išlaikytojas; jis taip pat yra pareigūnas, kurio prie- 
dermė tvarkyti šeimą (OC Ib. 201). 

Demokratinėse visuomenėse visiems lygios laisvės 
principas taip paveikia, kad vaikai išsilaisvina tėvui net 
nesipriešinant. Visuotinė lygybė pakeičia šeimos ir poli- 
tinio autoriteto santykį. Aristokratinėse visuomenėse „val- 
džia niekad tiesiogiai nesikreipia į valdinių visumą. Ka- 
dangi Žmonės susaistyti vieni su kitais, valdomi tie, ku- 
rie yra pirmosiose gretose. Visi kiti seka iš paskos“. Ta- 
čiau demokratinės visuomenės sąlygos nesuderinamos su 
tokiu tarpininkavimu. 

Socialinės sąlygos valdo per įtaką vaizduotei. „Kai 
viešpatauja didelė nelygybė ir kai ta nelygybė - nuolati- 
nis būvis, žmonių vaizduotę užvaldo pranašumo, virše- 
nybės idėja. Netgi tada, kai įstatymas nenumato viršes- 
niajam jokių privilegijų, jas suteikia papročiai ir viešoji 
nuomonė“. Demokratinės visuomenės sąlygos, priešingai, 
suteikia visai kitokią kryptį vaizduotei. „Kai žmonės men- 
kai skiriasi vieni nuo kitų ir tie skirtumai nėra pastovūs, 
visuotinai puoselėjamas viršenybės vaizdinys išblanksta, 
darosi miglotas. Kad ir kaip įstatymų leidėjas stengtųsi 
įsakymus duodančiam Žmogui suteikti aukštesnę padėtį 
nei įsakymus vykdančiajam, papročiai, moralės principai 
(maeurs) gretina tuodu Žmones ir kasdien artina juos prie 
to paties lygmens“ (OC Ib. 202). Ar visuomenė laimi dėl 
šių pokyčių šeimoje? Tocgueville'is linkęs manyti, kad tė- 
vo autoriteto sumenkėjimas gali susilpninti šeimą kaip da- 
rinį, bet, antra vertus, tai leidžia išsiplėtoti laisvesniems 
ir šiltesniems jos narių santykiams. 

Lygiai toks pat stulbinamas ir šeimininko bei jo tarno 
santykių pasikeitimas atsiradus naujoms darbo sąlygoms, 
kai išnyksta visuomenės rangų gradacija. Tocgueville'is 
pabrėžia, kad demokratinėje visuomenėje taip pat egzis- 
tuoja turtingesnės ir skurdesnės klasės, bet jų santykių 
prigimtis reikšmingai keičiasi. Aristokratinėse visuomenė- 
se nuolat vieni nuo kitų atskirti ne tik tarnų ir šeiminin- 

kų luomai: kiekvienas jų dar viduje yra susiskirstęs ran- 
gais. Viską lemia hierarchijos principas. Rezultatas - keis- 
tas formaliai viršesnių ir žemesnių Žmonių draugiškumas; 
šeimininkas laiko tarnus „tarytum žemesne, antrine savo 
esybės dalimi ir dažnai tik skatinamas egoizmo rūpinasi 
jų likimu“ (OC Ib. 187). Tarnai savo ruožtu ima tapatin- 
tis su šeimininku ir „ilgainiui pasidaro lyg jo priedas tiek 
savo pačių, tiek šeimininko akyse“. Viena vertus, malo- 
ningas atlaidumas, antra vertus, pasididžiavimas drauge 
sukuria keistoką rezultatą. „Tarnas galop nustoja domė- 
tis savimi: jis atitrūksta, tarsi pabėga nuo savęs ir veikiau 
visai persikūnija į šeimininką, kuris tampa jo susikurtos 
asmenybės vaizdiniu. Jis puikuojasi šeimininkų turtais, sa- 
vinasi jų šlovę, puošiasi jų kilmingumu ir tolydžio svai- 
ginasi svetima didybe, dažniausiai teikdamas jai daugiau 
svarbos, negu tie, kurie ja visiškai ir teisėtai naudojasi“ 
(OC Ib. 188). Nieko panašaus nerandama demokratinėse 
visuomenėse, nes niekas negimsta su garantija, kad nuo- 
lat bus viršesnis arba žemesnis. 

Ne tik teisinė lygybė, bet ir socialinis judrumas nelei- 
džia demokratinės visuomenės turtuoliams ir vargšams 
vertinti save kaip visiškai skirtingus. 


Tarnas kiekvienu momentu gali tapti šeimininku ir to 
siekia. Taigi tarnas yra toks pat žmogus kaip ir šeiminin- 
kas. Kodėl vienas turi teisę įsakinėti ir kas verčia kitą klau- 
syti? Laikinas ir laisvas sutarimas — abipusiu pageidavimu. 
Iš prigimties nė vienas jų nėra žemesnis už kitą, ir juodu 
susisaisto laikinai, įsigaliojus sutarčiai. Kol galioja ta sutar- 
tis, vienas yra tarnas, o kitas - šeimininkas: ten, kur ta su- 
tartis negalioja, juodu yra piliečiai, žmonės (OC Ib. 189). 


Išnykus rangų gradacijai, podraug ir paveldimoms 
korporacijoms, kuriose buvo organizuojamas darbas, su- 
tarties modelis įsiveržia į visas darbo sferas. Dėl to dar- 

bas praranda liokajiškumo atspalvį. Darbo reabilitavimas 
Jungtinėse Valstijose reiškė, kad net ir didžiausi turtuo- 
liai turėjo rodytis užsiėmę naudinga veikla, antraip ver- 
čiau nešdintis į Europą, kurioje dar galėjai rasti dykaduo- 
nių klasės likučių. 

Aristokratinės ir demokratinės socialinės sąlygos vei- 
kia ir intelektinę sferą, ir praktinę veiklą. Aristokratinėje 
visuomenėje kartos ir klasės glaudžiai susisaisčiusios. 
Žmonės paveldi savo padėčiai deramus įsitikinimus bei 
prietarus ir nėra linkę jų atsikratyti. Valdžia instinktyviai 
gerbiama. Kai tarnai nedvejodami paklūsta šeimininkui, 
jie paklūsta ne šiaip sau vienam Žmogųui, bet visai už sa- 
ve aukštesnei klasei, subordinacija užvaldo Žemesniųjų 
vaizduotę ir pažiūras, taip pat ir jų elgseną. Todėl šeimi- 
ninkas vadovauja ne vien „jų darbams, kai kada tam tik- 
ru mastu ir mintims“ (OC Ib. 187). Tačiau rangams išny- 
kus visa tai pasikeičia. Vietoj instinktyvaus pasitikėjimo 
valdžia atsiranda instinktyvus nepasitikėjimas ja. Teisė tu- 
rėti asmeninę nuomonę - formalų šios teisės filosofinį api- 
brėžimą pateikė Descartes'as — yra natūralus demokra- 
tinių socialinių sąlygų padarinys, nors šios teisės reika- 
laujantys Žmonės niekuomet nestudijavo nei Descartes'o, 
nei apskritai jokios filosofijos. 


Daugiau ar mažiau supanašėję piliečiai pernelyg glau- 
džiai vienas su kitu bendrauja ir, nepastebėdami, kad kuris 
iš šalia esančių būtų neginčijamai kuo nors pranašesnis, to- 
lydžio vis labiau kliaujasi savo protu kaip regimiausiu ir ar- 
timiausiu tiesos šaltiniu. Taip sugriaunamas ne tik pasitikė- 
jimas kitu Žmogumi, bet ir polinkis tikėti kieno nors žodžiu. 
Tad kiekvienas bando spręsti apie pasaulį aklinai užsisklen- 
des savo kiaute (OC Ib. 18). 


Tačiau tai nereiškia, kad demokratinėje visuomenėje 
minties laisvė yra neribota. 

Bet kuri visuomenė, kad galėtų egzistuoti, 0 jos na- 
riai - bendradarbiauti, privalo pripažinti tam tikrus įsiti- 
kinimus arba pažiūras: tokie įsitikinimai arba pažiūros su- 
daro pagrindą tolesnėms mintims ir veiksmams. „Aristok- 
ratijos laikais gyvenantys Žmonės savo minčių vadovu, sa- 
vaime suprantama, linkę rinktis atskiro žmogaus arba luo- 
mo aukštesnį protą ir nelabai nusiteikę pripažinti minios 
neklaidingumą“. Lygybės amžiais nutiko priešingai. Kuo 
labiau piliečiai panašėja, tuo mažiau jie linkę aklai tikėti 
daugiau ar mažiau į save panašiais. Tačiau nepasitikėda- 
mi vieni kitais jie pasitiki dauguma, apskritai visuome- 
nės opinija. „Taigi viešoji nuomonė demokratinėse vals- 
tybėse turi ypatingos galios, kuri aristokratinėse šalyse net 
neįsivaizduojama. Ji nesistengia įteigti savo požiūrio, bet 
primeta jį, darydama neatremiamą kolektyvinio proto įta- 
ką kiekvieno paskiro Žmogaus intelektui“ (OC Ib. 18). 

1840 metų knygoje „Apie demokratiją Amerikoje“ Tocgu- 
eville'is labiau susirūpinęs „daugumos tironijos“ morali- 
ne nei politine grėsme. Socializacijos proceso aristokrati- 
nėje ir demokratinėje visuomenėse gretinimas leido jam 
įžvelgti, kaip visuotinės lygybės teikiamas skaidrumas, — 
kai kiekvienas gali lengvai suprasti kitą, visiškai priešin- 
gas nesusikalbėjimui, kylančiam iš skirtingų aristokrati- 
nės visuomenės kastų pažiūrų ir prietarų, - gali privesti 
prie pavojingo savo nuomonės išsižadėjimo. Individai ga- 
li prarasti pasitikėjimą savo sugebėjimu spręsti, jei jų pa- 
darytos išvados skirsis nuo tų, kurių visuotinai laikomasi. 
Plačiai paplitusios nuomonės galia atima žmogui drąsą ir 
pakerta jo jėgas. Rezultatas — moralinis paklydimas. Kai 
visi laikosi vienos nuomonės, lengva patikėti, kad ją ir rei- 
kia pripažinti. Tokia išvada trukdo protingai diskutuoti. 
Asmeninių įsitikinimų išsižadėjimas spaudžiant visuome- 
nės nuomonei gali baigtis moralės ir intelekto nusilpimu. 
1835 metais Tocgueville'is griežtai kritikavo „dvariškių“ 

dvasią, paverčiančią žmones abejingesniais demokratinei 
visuomenei, negu tikrieji dvariškiai buvo absoliutinei mo- 
narchijai. 


Valdant absoliutiniam monarchui, prie sosto susibūrę di- 
dikai pataikauja valdovui ir noriai tenkina jo aistras bei už- 
gaidas. Tačiau tautos diduma nepasiduoda vergystei: daž- 
niausiai ji lenkia galvą iš silpnumo, iš įpročio arba iš tam- 
sumo. <...> Yra didelis skirtumas tarp to, ką Žmogus daro 
tam nepritardamas, ir to, ką daro tariamai pritardamas; pir- 
muoju atveju tai silpnas Žmogus, antruoju - turįs tarno įpro- 
čių. Laisvose šalyse, kuriose kiekvienas vienaip ar kitaip gali 
pasakyti nuomonę apie valstybės reikalus <...>, kuriose su- 
verenas visiems prieinamas ir kuriose tereikia sušukti, kad 
jis išgirstų, pasitaiko daugiau Žmonių, trokštančių piktnau- 
džiauti jo silpnybėmis ir gyventi jo aistrų sąskaita, negu ab- 
soliutinės monarchijos šalyse (OC Ia. 268-269). 


Formali lygybė tarytum įpareigoja pritarti viešajai nuo- 
monei, tačiau tai baigiasi ne sprendimų laisve, o konfor- 
mizmu, nuomonių bendrininkavimu, nes jos plačiai pa- 
plitusios. 

Liūdna, bet šis pavojus moralės autonomijai kyla iš pa- 
čios lygybės, kuri ją ir sankcionuoja, iš formalaus žmo- 
nių atskyrimo demokratinėje visuomenėje. Tačiau prieš- 
nuodis yra. Šį pavojų įveikti gali bendruomeniškumas. 
Burdamiesi ir atrasdami kitus, besivadovaujančius tokio- 
mis pat pažiūromis, žmonės ima labiau pasitikėti savo pa- 
čių nuomone. Drauge jie geriau gali pagrįsti savo nuomo- 
nę ir siekti įtikinti plačiąją visuomenę, ypač per laikraš- 
čius. „Kuo labiau įsigali lygybė, tai yra panašėja gyveni- 
mo sąlygos, o žmonės patys vieni darosi silpnesni, tuo 
lengviau jie pasiduoda minios instinktams ir tuo jiems 
sunkiau pavieniui laikytis nuomonės, kuriai nepritaria mi- 
nia“. Laikraštis ne tik atstovauja kokiai nors sąjungai, 

mažesniai visuomenės daliai, bet ir nuolatos diskusijomis 
stiprina tą sąjungą. „Galima sakyti, kad jis kalba su kiek- 
vienu skaitytoju visų kitų vardu ir tuo lengviau jį patrau- 
kia į savo pusę, kuo tas žmogus yra silpnesnis kaip indi- 
vidas“ (OC Ib. 120-1). Tad laikraščių viešpatystė didėja 
įsigalint tarp Žmonių lygybei. Spauda suteikia žmonėms 
galimybę burtis ir padeda įsigalėti atskiroms nuomonėms. 
Tik per sąjungas Žmonės įgyja gebėjimą pasikliauti savo 
nuomone ir ja pasitikėti. Tai, kad daugėja sąjungų, yra ge- 
riausias demokratinės visuomenės konformizmo prieš- 
nuodis. Tocgueville'is puikiai suprato, jog tie, kurie jo lai- 
kais gynė aristokratinę santvarką, bijojo, kad didesnė ly- 
gybė nesukeltų moralinės ir intelektualinės anarchijos. Ta- 
čiau pats Tocgueville'is bijojo ne šio pavojaus. Jam bai- 
mę veikiau kėlė moralės ir intelekto sąstingis, galintis ras- 
tis iš viešosios nuomonės tironijos, iš pagundos pasiduo- 
ti kitų nuomonei, užuot pasikliovus savo protu. 
Demokratinei visuomenei grasina ne tiek pernelyg di- 
delė moralės autonomija, kiek jos nepakankamumas, ne 
didžiulė įvairovė, o jos trūkumas. Anksčiau aristokratinės 
visuomenės kuo geriausiai suteikdavo bendrą pamatą to- 
kioms vertybėms kaip karinės aristokratijos patriotizmas 
ir pomėgis pasirodyti, buržuazijos apdairumas, valstieti- 
jos stoicizmas, dvasininkijos atsiribojimas nuo šio pasau- 
lio. Šios vertybės ir nuostatos buvo, galima sakyti, visuo- 
menės nuolat palaikomos. Jos garantavo paveldimą pliu- 
ralizmą. Tačiau demokratinė visuomenė vien dėl savo pri- 
gimties neteikia nuolatinio institucinio prieglobsčio šioms 
vertybėms ir nuostatoms. Maža to, jų palaikymas tampa 
asmeninio pasirinkimo reikalu. Esant demokratinei san- 
tvarkai šis palaikymas, panašiai kaip ir asmens tapatumas 
ar bendruomeniškumas, darosi labai trapus. 
Aptardamas moralinį daugumos tironijos pavojų Tocgu- 
eville'is išplėtojo teiginį, išgirstą dar trečiąjį dešimtmetį 

Guizot paskaitose. Guizot tvirtino, kad pažangus Euro- 
pos civilizacijos pobūdis (palyginti su ganėtinai stagna- 
tišku kitų civilizacijų pobūdžiu) kyla iš jos pliuralizmo, 
iš to fakto, kad jokiai vienai institucijai arba vertybių sis- 
temai nepasisekė užgožti kitų. Todėl Europos civilizacija 
pasižymėjo ilgai trukusiomis teokratinių, monarchinių, 
aristokratinių ir demokratinių pretenzijų varžybomis. Nė 
vienai nepasisekė užgrobti valdžios monopolio arba ga- 
lutinai įsitvirtinti žmogaus sąmonėje. Tad vadinamieji mo- 
ralės dėsniai galynėjosi su raison d'ėtat“?, gimimo ir turto 
pretenzijos su daugybe kitų pretenzijų, anapusinių ver- 
tybių valdomas asketiškas gyvenimas su kaupimu, apdai- 
rus išskaičiavimas su pomėgiu puikuotis ar kontemplia- 
cija. Klausimas, turėjęs iškilti Guizot auditorijai - be abe- 
jo, ir jaunojo Tocgueville'io galvoje, - buvo, kaip šis Eu- 
ropos civilizacijos pliuralizmas galėjo išlikti, žlugus kor- 
poracinei visuomenei ir skirtingiems socialiniams luo- 
mams perėjus į „vidurinės klasės“ būvį. Ar naujajai bur- 
žuazinei etikai pavyks nurungti ankstesniąsias? Jei taip, 
Vakarų demokratijai iškyla ne nuomonių anarchijos, o ne- 
pakankamos nuomonių įvairovės pavojus, sakytum, mo- 
ralinio sąstingio pavojus. Naujasis pavojus buvo tas, kad 
moralinės lygybės postulatas, paveldėtas iš krikščionybės, 
sudariusios demokratinės socialinės revoliucijos pagrindą, 
galėjo įpiršti klaidingą ir pavojingą išvadą — išvadą, jog 
nuomonė teisinga vien todėl, kad jos visuotinai laikoma- 
si. Tokia demokratinė erezija, kai moralinės lygybės tei- 
kiama laisvė apleidžiama konformizmo labui, gali leng- 
vai paveikti demokratijos Žmogaus vaizduotę. 
Prancūzijos aristokratų partiją suklaidino destrukcijos 
baimė, kilusi vykstant kovai su socialinėmis privilegijo- 
mis ancien rėgime laikais. Tocgueville'is pastebėjo, kad 
Amerikoje teisė į asmeninę nuomonę nepasižymėjo ta ni- 
hilistine ir antireligine nuostata, kokią ji buvo įgavusi 

Prancūzijoje XVIII amžiuje, kai šią teisę gynė philosophes. 
Taip atsitiko todėl, kad Prancūzijoje nepasitikėjimas bu- 
vo tapęs kovos su socialinėmis privilegijomis ginklu, o 
Jungtinėse Valstijose teisė į asmeninę nuomonę sugyve- 
no su visuotinai priimamais krikščioniškosios moralės įsi- 
tikinimais, vyravusiais nuo pat tos visuomenės gimimo. 
Taigi viešoji nuomonė pati garantavo religijos viešpata- 
vimą. „Nuodugniau panagrinėjus, galima įsitikinti, jog ir 
religija ten viešpatauja ne tiek kaip pripažinta doktrina, 
o kaip visuomenės opinija“ (OC Ib. 18). 

Socialines sąlygas atspindėjo net pats ten vyraujantis 
Dievo ir jo santykių su Žmonija supratimas. Aristokrati- 
jos Žmogaus vaizduotė labiausiai linkusi į politeizmą, o 
demokratijos žmogaus vaizduotė krypsta į monoteizmą. 
Abiem atvejais socialinės sąlygos palieka savo pėdsaką. 


Būdami panašūs ir lygūs, žmonės lengvai pripažįsta vie- 
nintelį Dievą, kiekvienam jų duodantį tuos pačius įsakymus 
ir ta pačia kaina žadantį laimę būsimajame gyvenime. Žmo- 
nių giminės vienybės idėja jiems be perstojo skiepija vieno 
Kūrėjo idėją, o labai susiskaldę ir skirtingi Žmonės mielai 
susikuria tiek dievybių, kiek esama tautų, kastų, luomų ir 
giminių, ir nusibrėžia tūkstančius kelių, kuriais kiekvienas 
skyrium galįs pasiekti dangų (OC Ib. 30). 


Krikščionių Bažnyčioje šie sunkumai itin išryškėjo vi- 
duramžiais. Prisirišusi prie tikėjimo vieną Dievą, ji vis dėl- 
to „pagausino ir be saiko išaukštino jos tarnus“, teigia 
Tocgueville'is. „Angelų ir šventųjų garbinimas tapo be- 
veik stabmeldžių kultu, ir vienu tarpu net būgštauta, ar 
krikščionybė nenusmuksianti ligi tų religijų, kurias nuga- 
lėjo“ (OC Ib. 31). Visai kas kita nutinka, kai žmones ski- 
riančių socialinių barjerų sumažėja: jų protai bemaž ne- 
išvengiamai krypsta į vienos dievybės, vienodai besiel- 
giančios su visais žmonėmis, idėją. Svarbiausius mąsty- 

mo įpročius tuomet veikia aristokratinės ir demokratinės 
socialinės sąlygos. Kai visuomenė pasidalijusi į nekinta- 
mus rangus, arba klases, žmonės labiau pastebi skirtu- 
mus negu panašumus. „Mes galime kiekvieną jų tyrinė- 
ti tik skyrium ir, nepastebėdami bendro ryšio, siejančio 
juos visus į plačią Žmoniją, paprastai matome ne Žžmo- 
gų, bet tam tikrus Žmones“. Atitinkamai formuojama ir 
aristokratijos Žmogaus vaizduotė. „Aristokratinės visuo- 
menės nariai niekada nekalba apie save pernelyg apiben- 
drindami ir to pakanka, kad atsirastų įprotis nepasikliauti 
visuotinėmis idėjomis ir instinktyviai jomis bjaurėtis“ 
(OC Ib. 21-2). Visai priešingas įprotis vyrauja demokra- 
tinėje visuomenėje. Kai žmonės pakliūva į vienodas ap- 
linkybes ir vis labiau supanašėja, galvodami apie kokią 
nors vieną Žmonių giminės dalį jie beregint aprėpia visą 
žmoniją. Kuriam nors vienam taikoma tiesa lygiai taip 
pat gali pritikti ir kitiems. Įgudę ir kasdieniuose rūpes- 
čiuose vadovautis apibendrinimais, Žmonės savaime per- 
kelia tą įgūdį ir į visas kitas veiklos sritis. Tad nenuos- 
tabu, kad demokratinėse visuomenėse protus užvaldo 
pavienius atvejus unifikuojančių taisyklių paieška. Ji ir 
formuoja tiek gamtos, tiek kultūros supratimą. Žmogaus 
protas ima abstrahuoti mintis ir kaskart tampa vis ana- 
litiškesnis. Kalba darosi ne tokia gyva ir savita, o vis be- 
asmeniškesnė ir neutralesnė. 

Tokie mąstymo įpročiai lemia ir skirtingą Žmonijos 
praeities suvokimą. Aristrokratinės visuomenės istorikai 
pratę matyti palyginti nedaug svarbiausių veikėjų. Jiems 
atrodo, kad visuomeninis gyvenimas priklauso privilegi- 
juotiesiems. „Aristokratijos valdymo laikų istorikai visus 
įvykius paprastai priskiria tam tikrų Žmonių valiai ir cha- 
rakteriui ir menkiausius atsitikimus laiko reikšmingiau- 
sių revoliucijų priežastimi“. Tačiau demokratijos laikų is- 
torikai linksta manyti visiškai priešingai. „Diduma jų tvir- 

tina, jog individai neturi beveik jokios įtakos Žmonijos li- 
kimui, o piliečiai —- tautos daliai. Užtat menkus paskirus 
faktelius jie aiškina svarbių, visuotinių jėgų poveikiu“ 
(OC Ib. 98). 

Aristokratijos laikų istorikų silpnybė yra ta, kad jie lin- 
kę nepastebėti visuotinių jėgų poveikio ir suteikia nepel- 
nytą svarbą asmenybėms. Tačiau demokratijos amžių is- 
torikų veikaluose esama visiškai priešingo pavojaus, nes 
tų laikų istorikai, pernelyg susižavėję metodine tvarka, 
dažnai išleidžia iš akių piliečių laisvą valią ir atima iš tau- 
tų galimybę keisti savo lemtį priversdami jas klausyti „ar- 
ba nepalenkiamos Apvaizdos, arba aklo fatališkumo“.. 
Blogiausiu atveju tokia metodika gali pakirsti tautų valią 
pačioms keisti savo būklę ir pakreipia jas į istorinį fata- 
lizmą. „Jeigu tą neišvengiamos lemties idėją, tokią mielą 
demokratijos laikų rašytojams, iš istorikų perimtų skaity- 
tojai, ilgainiui pasigautų piliečių masės ir ji įsismelktų į 
viešąją nuomonę, galima numatyti, jog neilgai trukus ji 
paralyžiuotų naujų visuomenių aktyvumą ir krikščionis 
paverstų turkais“ (OC Ib. 92). 

Tai, kad Tocgueville'is kritikuoja istorijos doktrinas, 
leidžia mums suprasti, jog tyrinėdamas dviejų visuome- 
nės tipų veikimą jis vadovaujasi toli gražu ne vien spė- 
lionėmis. Nauja savižinos forma —- supratimas, kaip mū- 
sų jausmus, mintis ir įpročius veikia ta visuomenė, ku- 
rioje gyvename, - gali iš principo pakoreguoti nepagei- 
daujamas tendencijas, kurias pagimdo tam tikra visuo- 
meninė santvarka. Galimybė pasinaudoti nauju Žinoji- 
mu, siekiant kompensuoti tam tikras demokratinės vi- 
suomenės tendencijas, ir tapo veikalo „Apie demokratiją 
Amerikoje“ antro tomo, parašyto 1840 metais, paskuti- 
nės dalies tema. Jame Tocgueville'is susieja 1835 metų 
knygos politinius argumentus su savo naujais sociologi- 
niais tyrinėjimais. 

Kaip didžiausią demokratinės visuomenės struktūros 
silpnybę Tocgueville'is iškelia tai, ką jis vadina „indivi- 
dualizmu“. Šios sampratos ištakų reikėtų ieškoti Didžiuo- 
siuose debatuose. 1835 metais parašytos knygos „Apie 
demokratiją Amerikoje“ svarbiausia tema buvo „centra- 
lizacijos“ pavojus, o antrojoje gvildenama „atomizacija“ 
(la sociėtė en poussiėre). Savo individualizmo sampratą 
Tocgueville'is išplėtojo iš Restauracijos laikų liberalų ato- 
mizacijos idėjos, tačiau jis keičia pradinę jos reikšmę ly- 
giai taip pat, kaip pakeitė ir centralizacijos sąvoką. La- 
bai svarbu teisingai suprasti, ką Tocgueville'is vadina in- 
dividualizmu. Jis rūpestingai atsieja individualizmą nuo 
„savanaudiškumo“ arba besaikės savimeilės. Individua- 
lizmas yra pozicija, pagimdyta tam tikros visuomeninės 
struktūros, 


.. ramus, apgalvotas jausmas, nuteikiantis kiekvieną pilietį 
atsiskirti nuo kitų Žmonių masės ir pasitraukti į nuošalę kar- 
tu su šeima ir bičiuliais; šitaip susikūręs mažytę visuomenę 
savo reikmėms, jis mielai paliauja rūpinęsis didžiąja visuo- 
mene <...>. Egoizmas išdžiovina visų dorybių sėklą; indivi- 
"dualizmas pirmiausia išsekina tik visuomenės dorybių šal- 
"tinį, bet ilgainiui sunaikina ir visas kitas dorybes, o galiau- 
siai susilieja su egoizmu. Egoizmas — yda, tokia pat sena 
kaip pasaulis. Jis būdingas kiekvienai visuomenės valdymo 
formai. Individualizmas yra demokratinės kilmės ir stiprė- 
ja panašėjant žmonių gyvenimo sąlygoms, tai yra įsigalint 
lygybei (OC Ib. 105). 


Individualizmo yra tiek, kiek pasitraukiama iš visuo- 
meninių sričių, nusišalinama nuo visuotinių reikalų ir at- 
sikratoma atsakomybės už visuomenės gerovę. Individu- 
alizmas prieštarauja tam, ką senoji respublikos tradicija 
vadino pilietine dora arba patriotizmo dvasia. Individu- 
alizmas - tai besaikis ir pavojingas gyvenimo privatumas. 

Ar stipriai individualizmas įaugęs į demokratines vi- 
suomenes? Žinoma, jis visuomet paslėptas, nes demokra- 
tinė santvarka sunaikina nevalingą bendruomeniškumą, 
buvusį aristokratinės visuomenės pagrindu, ir pastato 
kiekvieną į tą patį lygį, formaliai kiekvieną padaro lygų 
su kitais ir laisvą. Šis formalus individų susiskaidymas 
Verčia kiekvieną ieškoti ir siekti sau naudos. Taigi savo 
naudos ieškojimas tam tikru požiūriu yra visuotinės ly- 
gybės „primestas“: tai vidinė, moralinė, piliečių visuome- 
nės dimensija. 

Aristokratinės visuomenės moralės pasaulis visiškai ki- 
toks, nes nekintančios šios visuomenės bendrijos neleidžia 
žmogui atsiskirti nuo kitų, į jį panašių. Žmogus jaučiasi 
susijęs su protėviais ir palikuonimis, tad „visos kartos pa- 
sidaro tarytum amžininkės“. Užsimezga ypač stiprūs ry- 
šiai. „Žmogus pažįsta beveik visus protėvius ir juos ger- 
bia; jis galvoja apie savo provaikaičių likimą ir juos my- 
li“. Taigi aristokratijos laikų Žmogus „mielai atlieka visas 
priedermes tiek vieniems, tiek kitiems ir dažnai aukojasi, 
atsižadėdamas asmeninių malonumų mirusiųjų ir dar ne- 
gimusiųjų labui“ (OC Ib. 105). Kai žmogus tapatinasi ne 
su apskritai visa visuomene, bet tik su viena jos klase ar 
grupe, stiprėja jo prieraišumas. Štai kodėl socialiniams 
barjerams nykstant ir lygybės idėjai plintant žmonės leng- 
viau supranta ir užjaučia vieni kitus, bet šių jausmų in- 
tensyvumas išblėsta. Nesavanaudiškas tarnavimas kitiems 
retai kada pasitaiko. Aristokratijos viešpatavimo laikais 
„bendrinė sąvoka „artimas“, arba „kitas Žmogus“ (sem- 
blable), yra miglota, ir žmonės nelabai nori aukotis žmo- 
nijos labui, bet dažnai aukojasi dėl konkrečių žmonių“. 

Konkurencijos sąlygos, į kurias demokratinė visuome- 
nė sviedžia savo narius, įpareigoja juos siekti asmeninės 
naudos. Iš tiesų, Tocgueville'io argumentai perša mintį, 
kad pati privatumo idėja yra pilietinės lygybės padarinys. 

Sulig nuosavybės judėjimu vis daugėja žmonių, kurie nėra 
nei turtuoliai, nei vargšai. Šiam naujam viduriniam visuo- 
menės būviui susiklosčius, žmonės jaučiasi „nieko niekam 
neskolingi ir iš kitų, galima sakyti, nieko nesitiki. Jie 
įpranta visada galvoti tik apie save ir įsivaizduoja savo 
likimą esant jų pačių rankose“. Būtent toks įsivaizdavi- 
mas skatina didesnį individualizmą. „Taigi demokratija 
ne tiktai skatina žmones pamiršti savo protėvius, bet ir 
atpratina juos nuo minčių apie palikuonis ir atskiria nuo 
amžininkų. Ji tolydžio verčia kiekvieną apsiriboti pačiu 
savimi, ir kyla pavojus, jog kada nors žmogus pasijus lyg 
įkalintas savo širdies vienatvėje“ (OC Ib. 106). Kraštuti- 
nis individualizmas tampa tiesiog egoizmu. 

Vis dėlto individualizmo stiprėjimo galima išvengti. 
Moralinis Žmonių izoliavimasis dažniausiai kelia pavojų 
tada, kai visuomenė tampa demokratinė, naikindama 
aristokratijos privilegijas. Pereinamojo laikotarpio grum- 
tynės reiškiasi buvusių privilegijuotųjų pagieža bei pa- 
nieka ir anksčiau buvusių nuskriaustųjų triumfu bei aist- 
ringu veržiumu. „Taigi pačioje demokratinės visuomenės 
užuomazgoje Žmonės yra dažniausiai linkę atsiskirti nuo 
kitų, - pabrėžia Tocgueville'is. - Demokratija neskatina 
žmonių suartėti su kitais į save panašiais, o demokratinės 
revoliucijos dargi verčia juos vengti, šalintis vieni kitų ir 
lygybės prieglobstyje visiems laikams paskleidžia neapy- 
kantą, gimusią nelygybės laikais“ (OC Ib. 108). Šioje vie- 
toje Tocgueville'is grįžta prie nukrypimų, atsirandančių 
pereinamuoju iš aristokratijos į demokratiją laikotarpiu, 
temos. 1835 metų knygoje „Apie demokratiją Ameriko- 
je“ svarbiausias jo nagrinėtas nukrypimas buvo kraštu- 
tinai centralizuota arba biurokratinė valstybės forma; 
1840 metų veikale „Apie demokratiją Amerikoje“ jis nag- 
rinėja moralinį ir socialinį šio nukrypimo atitikmenį - in- 
dividualizmą. 

Individualizmas demokratinėje visuomenėje visuomet 
paslėptas, nes piliečių lygybę galima vertinti ir kaip jos 
sukurtas asmens teises, ir kaip padėtį, verčiančią imtis as- 
meniniams tikslams skirtų sprendimų ir veiksmų, skati- 
nančią sąmoningai konkuruoti. Tačiau kai individualiz- 
mas prasiveržia į paviršių ir žmonės nusišalina nuo vi- 
suomenės reikalų, žiūrėdami savo asmeninių tikslų ir 
naudos, individualizmas ir centralizmas gali susijungti į 
lemtingą sąjungą, gresiančią nemaloniais padariniais. Ta- 
da biurokratinis valdymas pasinaudoja formaliu demo- 
kratinės visuomenės narių atsiribojimu ir paverčia jį tik- 
ru skilimu. 


Despotizmas, iš prigimties būdamas įtarus, Žmonių su- 
siskaidymą laiko patikimiausia savo gyvavimo garantija ir 
paprastai stengiasi juos suskaidyti, izoliuoti vieną nuo ki- 
to. <...> Lygybė surikiuoja Žmones į vieną gretą, bet nesu- 
saisto bendrais ryšiais. Despotizmas stato tarp jų sienas ir 
atskiria vieną nuo kito. Pirmoji nuteikia Žmones negalvoti 
apie kitus, pastarasis abejingumą skelbia savotiška visuome- 
nės dorybe (OC Ib. 109). 


Trečiąjį dešimtmetį Royer-Collard'as įrodinėjo, kad 
„atomizuota visuomenė“ neišvengiamai duoda pradžią 
centralizmui. Tocgueville'is patobulino atomizacijos sam- 
pratą - demokratinei visuomenei būdingą formalų indi- 
vidų atsiribojimą jis atsiejo nuo tikrojo skilimo, naikinan- 
čio bendruomeniškumą ir patriotizmo dvasią. Biuro- 
kratinis despotizmas — tai nuolatinė demokratinės san- 
tvarkos grėsmė, nes jis minta lengvai puoselėjamomis mo- 
ralės savybėmis — interesų suasmeninimu ir abejingumu 
kitų likimui. Bet tai nėra neišvengiamybė. 

Dar kartą Amerikos institucijos pasirodė esančios pa- 
mokomas pavyzdys. „Naudodamiesi laisve kaip ginklu, 
amerikiečiai kovojo prieš lygybės pagimdytą individua- 

lizmą ir laimėjo pergalę“ (OC Ib. 110). Vietinė autonomi- 
ja ir savivalda įpareigoja piliečius burtis, kartu aptarti 
bendrus reikalus. Taip jų dėmesys atitraukiamas nuo su- 
sirūpinimo vien savo nauda, jie priverčiami domėtis ir ki- 
tų interesais. Taip jie geriau supranta, kad formali pilie- 
čių lygybės teikiama nepriklausomybė nėra visiška nepri- 
klausomybė. „Kai bendrai svarstomi visiems svarbūs rei- 
kalai, kiekvienas žmogus pastebi, jog jis ne toks jau ne- 
priklausomas nuo kitų, kaip iš pradžių įsivaizdavo, ir 
kad, norėdamas gauti paramą, dažnai turi pagelbėti ki- 
tiems“ (OC Ib. 109). 

Tocgueville'is numatė paradoksą, kuris išryškėjo vėliau 
gyvenusio Prancūzijos sociologo Durkheimo darbuose: 
kuo labiau įsigali rinkos ekonomika ir didesnis darbo pa- 
sidalijimas, tuo labiau stiprėja Žmonių asmeninės nepri- 
klausomybės jausmas, o primityvesnės ekonomikos sąly- 
gomis, kai rūpinamasi vien pramitimu, būdami mažai pri- 
klausomi nuo tarpusavio bendradarbiavimo, žmonės 
daug stipriau jaučia ryšį su kitais. 

Atstovaujamosios institucijos pačios savaime dar ne- 
apsaugo nuo individualizmo. Individualizmui pažaboti 
būtinos vietinės ir regioninės institucijos. Jos gali būti pui- 
kios „pilietiškumo mokyklos“. 


Amerikos įstatymų leidėjai netikėjo, jog pakanka visuo- 
tinio atstovavimo pagydyti tokiai pražūtingai demokratijos 
laikų ligai. Jie manė, kad kiekvienai teritorijai reikia leisti 
turėti savo politinį gyvenimą, idant piliečiai gautų daugy- 
bę progų veikti išvien ir kasdien jaustų, jog priklauso vieni 
nuo kitų (OC Ib. 110). 


Taigi galimybė dalyvauti visuomenės reikaluose iš es- 
mės lemia ir piliečių moralę. Žmonės verčiami domėtis 
ne vien savo nauda, bet ir visuomenės gerovei svarbiais 
dalykais. Tai praplečia žmonių akiratį, išmoko juos auko- 

tis kitų labui. Tada prievarta arba valstybės valdžia, kaip 
viešosios tvarkos palaikytoja, tampa nebe tokia svarbi. 

Vietinė autonomija ugdo patį svarbiausią laisvų maurs 
bruožą — bendruomeniškumą. Be šio įgūdžio demokra- 
tinės visuomenės nariai būtų bejėgiai - lygūs, bet vieno- 
dai silpni. Štai kodėl demokratinei santvarkai būtinos są- 
jungos. Jos pakeičia aristokratijos valdžias. 


Aristokratinėje visuomenėje tarp gausybės individų, vi- 
sai negalinčių savarankiškai ką nors nuveikti, esama sauje- 
lės labai turtingų ir labai įtakingų piliečių, kurių kiekvienas 
gali atlikti didžius darbus. Aristokratinėje visuomenėje žmo- 
nėms nereikia vienytis, norint imtis kokios nors veiklos, nes 
ir Šiaip jie itin glaudžiai susieti. Kiekvienas turtingas ir įta- 
kingas pilietis ten tarytum vadovas kokios nuolatinės, prie- 
varta sutelktos sąjungos, sudarytos iš visų nuo jo priklau- 
somų Žmonių... 

“ ""Demokratinėse visuomenėse, priešingai, visi piliečiai yra 
nepriklausomi ir silpni; patys vieni jie beveik nieko negali, 
ir nė vienas jų nesugebėtų priversti kitų, kad jį paremtų. Tad 
visi jie tampa bejėgiai, jei neišmoksta vienas kitam padėti 
laisva valia (OC Ib. 114). 


Amerikiečiai kuria sąjungas dėl pačių įvairiausių tiks- 
lų, nebūtinai vien komercinių, bet ir visokių kitokių, rimtų 
ir nerimtų, dorovinių ir estetinių. Šios sąjungos padeda 
tenkinti žmonių, kurie kitaip būtų izoliuoti vieni nuo ki- 
tų, reikmes ir rasti veikimo priemones. 

Kai demokratinėje visuomenėje įsigali laisvi mours, 
vietinė autonomija ir bendruomeniškumas, individai ug- 
domi tapti piliečiais. Laisvos institucijos nejučia atitrau- 
kia Žmones nuo rūpinimosi vien siaurais asmeniniais in- 
teresais ir kreipia jų mąstymą į tai, ką Tocgueville'is va- 
dina „savaime suprantamos naudos teorija“. Šis principas 
neragina heroiškai aukotis arba didingai savęs atsižadė- 
ti, kaip būdinga toms visuomenėms, kurių moralines idė- 

jas ir retoriką diktuoja dykaduoniška privilegijuotųjų kla- 
sė. Visuomenėje, kurioje visi lygūs ir dalyvauja rinkoje, 
bergždžia ir net absurdiška būtų tikėtis, kad Žmonės pa- 
liautų paisyti savų interesų. Jie neturi jokio kito pasirin- 
kimo, kaip tik siekti savo naudos. Tačiau politinis daly- 
vavimas ir bendruomeniškumas moko žmones derinti sa- 
vąją naudą su kitų nauda. Jie išmoksta kitaip suprasti sa- 
vo interesus: „išlavinta savimeilė juos skatina tolydžio pa- 
dėti kitiems ir valstybės labui savanoriškai paaukoti dalį 
savo laiko ir turto“ (OC Ib. 128). 

Savaime suprantamos naudos teorija, parodydama, 
kad rūpestis dėl kitų interesų tolydžio pasitarnauja ir sa- 
viems tikslams, sukuria asmeninių ir visuomeninių inte- 
resų pusiausvyrą. „Savaime suprantamos naudos teorija 
nežadina didelio pasiaukojimo, bet kasdien reikalauja ne- 
didelių aukų“ (OC Ib. 129). Ji puoselėja apdairumą, nuo- 
saikumą ir geranoriškumą. Apskritai savaime supranta- 
mos naudos teorija yra laisvų moeurs išraiška. 

Šios savybės kovoja su potencialia demokratinės visuo- 
menės silpnybe. Geriausias skilimo pavojaus priešnuodis — 
vienijimasis į sąjungas. „Kad žmonės būtų civilizuoti, jų 
mokėjimas vienytis į sąjungas turi tuo labiau tobulėti, kuo 
labiau didėja jų lygybė“ (OC Ib. 117). Nes jei Žmonės ne- 
tobulins šio mokėjimo, demokratinė santvarka pasiduos 
biurokratinei tironijai, kuri minta Žmonių atsiribojimu ir 
amžiams jį įtvirtina. Kai tik išnyksta aristokratinei santvar- 
kai būdingos nevalingos sąjungos, lieka tik dvi galimy- 
bės — klestinčios savanoriškos sąjungos arba pavojingai 
besaikė valstybės valdžia. 

Tocgueville'is numatė mažiausiai dvi XX amžiaus po- 
litinės raidos kryptis, deja, abi jas ne itin vykusiai apibū- 
dino kaip „demokratinį despotizmą“. O skirti jas svarbu. 
Pirmoji —- tai biurokratinis despotizmas, grindžiamas bai- 
me ir pateisinamas partijos arba lyderio, pretenduojančio 

ginti liaudies valią nuo liaudies „priešų“, vardu. Būtent 
šios rūšies demokratinį despotizmą, išpranašautą Bona- 
parte'o imperijos, turėjo galvoje Tocgueville'is, kai 1835 
metais rašė „Apie demokratiją Amerikoje“, — policinę 
valstybę, grindžiamą privilegijų atkūrimo baime, nesvar- 
bu, ar tas pavojus kiltų iš vidaus, ar iš išorės. Tokia de- 
mokratinio despotizmo rūšis vėl pradėjo Tocgueville'iui 
vaidentis, kai 1851 metais Napoleono I sūnėnas, grasin- 
damas nauja, taip prancūzų valstietiją ir vidurinę klasę 
gąsdinusia socializmo šmėkla, atkūrė imperiją. 

Tačiau 1840 metais rašydamas antrą veikalo „Apie de- 
mokratiją Amerikoje“ knygą Tocgueville'is jau turėjo gal- 
voje visiškai kitokį despotizmą - subtilesnį ir, ko gero, to- 
lydžio vis pavojingesnį. Tai toks demokratinis despotiz- 
mas, kuris vargiai būtų panašus į ankstesnes despotizmo 
formas, nes iš paviršiaus atrodytų kur kas labiau linkįs 
gero. Valstybės valdžios plėtimosi nebevaržytų tradicinė 
visuomenės hierarchija. Negana to, jis būtų pateisinamas 
vardan gerovės, o kritikų burnos būtų užčiaupiamos tuo- 
jau duriant pirštu į aukštą visuomeninių paslaugų lygį. 
Iš tikrųjų visuotinės gerovės šūkiu pateisinama valdžios 
priespauda būtų pateikiama kaip tarnystė visuomenei, ta- 
rytum išlaisvinimas. Šis naujas demokratinis despotizmas 
per savo biurokratinę mašiną stengtųsi numatyti ir ten- 
kinti visus poreikius, kuriuos laikytų esant teisėtais. 


Stengiuosi įsivaizduoti, kokiais naujais bruožais despo- 
tizmas galėtų reikštis pasaulyje. Pirmiausia matai akimis ne- 
aprėpiamą minią lygių ir panašių vienas į kitą Žmonių, ku- 
rie be atvangos sukasi vienoje vietoje, trokšdami prasima- 
nyti menkų, lėkštų malonumų, tenkinančių jų dvasios po- 
lėkius. Kiekvienas jų, užsidaręs savo kiaute, yra sakytum 
svetimas visų kitų likimui: visą žmoniją, kaip jam regis, su- 
daro jo vaikai ir artimi draugai: visi kiti bendrapiliečiai yra 
šalia, bet jis jų nepastebi; jis susiliečia su jais, bet, jau gali- 

ma sakyti, nebeturi tėvynės. Virš visų tų Žmonių išlikusi be- 
ribė globėjiška valdžia, kuri vienintelė prisiima atsakomy- 
bę užtikrinti kasdienį jų gyvenimą ir sergėti jų likimus. Tai 
absoliuti, smulkmeniška, tvarkinga, įžvalgi ir švelni valdžia. 
Ji būtų panaši į tėvo valdžią, jeigu jos, kaip ir anos, tikslas 
būtų subrandinti ir išugdyti žmones savarankiškam gyve- 
nimui, bet ji, priešingai, turi uždavinį amžinai įkalinti juos 
vaikystėje. Jai patinka, jog piliečiai mėgaujasi malonumais; 
jai svarbu, kad jie apie nieką kita ir negalvotų, tik apie ma- 
lonumus. Ji mielai padeda jiems siekti laimės, bet nori būti 
vienintelė jų laimės sergėtoja. Ji rūpinasi jų saugumu, nu- 
mato ir tenkina jų poreikius, padeda lengviau prasimanyti 
malonumų, tvarko pagrindinius jų reikalus, valdo pramo- 
nę ir visą ūkį, nustato paveldėjimo taisykles, dalija paliki- 
mus. Kodėl gi ji negalėtų visiškai išvaduoti juos nuo min- 
čių, kvaršinančių galvą, ir gyvenimo, kurį taip sunku nu- 
gyventi? Šitaip kasdien ji sudaro sąlygas, kad jiems reikėtų 
kuo rečiau naudotis laisva valia, vis labiau susiaurina va- 
lios reiškimosi sritį... Lygybė paruošė dirvą žmonėms viso 
to atsižadėti, nuteikė juos atlaidžiai į tai Žiūrėti ir netgi daž- 
nai laikyti tai gėriu (OC Ib. 324). 


Pasipriešinti tokiam demokratiniam despotizmui bū- 
tų neapsakomai sunku. 

1840 metais Tocgueville'is numatė būtinybę ne tik la- 
biau reguliuoti visuomenę, iškilusią po 1848 metų vasa- 
rio socialistinio judėjimo, bet ir tolygesnę XX amžiaus ge- 
rovės valstybės raidą. Tocgueville'is, 1848 metais akis į akį 
susidūręs su socializmu, nusprendė, kad svarbiausias jo 
bruožas yra troškimas plėsti valstybės valdžią. 


Pasivadinkite kaip norite, tik ne demokratais. Šiuo var- 
du draudžiu jums vadintis. Jūs to nenusipelnėte... Kas rei- 
kalauja demokratijos, reikalauja didžiausios įmanomos lais- 
vės kiekvienam piliečiui, turtingam ar vargšui, galingam ar 
menkam... Kaip tuomet demokratija galėtų būti visiems 

vienoda vergovė? Ne, ji yra visiems vienoda laisvė... Visi 
pančiai, kuriuos dabar nori užnerti socialistai, argi jie nė- 
ra tie pančiai, kuriuos sutraukė Prancūzijos revoliucija? 
Valstybė užima šeimininko vietą ir pati sau vadovauja (OC 
IIlc. 193-195). 


Socialistų kėsinimasis į privačios nuosavybės teises jį 
pribloškė, pirmiausia —- kaip naujas žingsnis į centraliz- 
mą. Nes nuosavybės teisės, kad ir kokias problemas kel- 
damos, turėjo lemiamos reikšmės išsklaidant valdžią. 

Tocgueville'is neneigė gerovės palaikymo priemonių 
kaip tokių. Tačiau į tėviškumo kauke prisidengusį val- 
džios centralizmą jis visuomet žvelgė kaip į asmenybės 
naikintoją, pakertantį ir laisvą valią. Nauja demokratinė 
paternalizmo forma „nepalaužia žmonių valios, bet atbu- 
kina ją, palenkia ir valdo: ji retai skatina veikti, bet toly- 
džio tramdo veiklą“. Savo kalba aplenkęs Nietzsche, 
Tocgueville'is padarė išvadą, kad demokratinis paterna- 
lizmas „netironizuoja, bet gniuždo, sekina, varžo, slopi- 
na, bukina ir galiausiai kiekvieną tautą paverčia papras- 
čiausia bailių darbinių gyvulių banda, kurią gano vyriau- 
sybė“ (OC Ib. 324-325). Tad galiausiai žmogiškųjų savy- 
bių ugdymas ir valdžios išsklaidymas turi būti supranta- 
mi kaip dalykai, kartu išsilaikantys ir kartu žlungantys. 

Vis dėlto negalima nuginčyti fakto, kad Tocgueville'is 
nebuvo laissez-faire?? liberalas. Jo doktrinoje ir toliau tam 
tikrą vaidmenį vaidino krikščioniškosios moralės koncep- 
cija, nors jis retai kada tai pripažindavo taip atvirai, kaip 
1848 metų kalboje, pasakytoje per parlamento diskusijas 
apie „teisę į darbą“. 


Prancūzijos revoliucija degė troškimu - troškimu, kuris 
žmonių akyse buvo ne tik šventas, bet dargi sakralinis - lab- 
darybę paversti politikos dalimi. Labdarybė tapo supranta- 
ma kaip valstybės pareiga varguoliams, kenčiantiems pilie- 

čiams. Tai buvo tokia stipri, visuotinė ir kilni idėja, kokios 
ligi tol niekas neįsivaizdavo. Štai tokį supratimą mes ir tu- 
rime ištaisyti — kartoju, ne individų apdairumą ir išmintį 
keisdami valstybės apdairumu ir išmintimi, bet noriai ir 
veiksmingai, pasitelkę tas priemones, kurias valstybė gali su- 
teikti, eiti į pagalbą tiems, kurie kenčia, ir tiems išsekėliams, 
kurie, valstybei neištiesus rankos, būtų pasmerkti skurdui 
(OC Illc. 179-180). 


Tocgueville'is taip niekada ir neišsivadavo iš religinių 
kančių, kurios apniko jį trečiąjį dešimtmetį tikėjimui su- 
svyravus. „Vasario revoliucija privalo būti krikščioniška 
ir demokratiška; bet ji neturi būti socialistinė. Šie žodžiai 
perteikia viską, ką norėjau pasakyti“. 

1840 metų „Apie demokratiją Amerikoje“ atskleidžia, 
koks savitas buvo Tocgueville'io liberalizmas. Jis sėkmin- 
gai išvairavo tarp pilietinio dorybingumo ir asmens lais- 
vės, tarp politikos ir religijos, tarp laisvos rinkos ir į krikš- 
čionišką labdarą pretenduojančios valdžios geradėjos 
vaidmens. Bet, ko gero, didžiausias Tocgueville'io talen- 
tas buvo tas, kad pats būdamas aristokratas jis labai ašt- 
riai žvelgė į režimus, savo valdžią grindusius kadaise 
engtų klasių pagieža. Jis suprato, kad engiamieji gali tapti 
savo pačių engėjais. Didžiausias aristokrato vertas nuo- 
pelnas moderniai demokratinei visuomenei buvo parody- 
ti, kad orumo lygių piliečių visuomenėje negalima išsau- 
goti be savivaldos. Patikėti savo gerovę kitų priežiūrai ga- 
li liokajus, bet ne pilietis. 


5. RELIGIJA ||| 
IR VISUOMENĖS STRUKTŪRA 


Nuo 1840 iki 1848 metų Tocgueville'io kaip mąstytojo 
raida veikiausiai buvo nutrūkusi, mat išrinktas į Deputa- 
tų Rūmus jis visas pasinėrė į politiką. Net per ilgas vasa- 
ros pertraukas, kai deputatai neposėdžiaudavo, tekdavo 
rašyti parlamento ataskaitas ir susitikinėti su rinkėjais. 
Tocgueville'is aktyviai reiškėsi tiek vietos, tiek nacionali- 
nėje politikoje, penktojo dešimtmečio viduryje tapo svar- 
biausia Normandijos dėpartement“*, kuriame buvo išrink- 
tas, politine figūra. Šios naujos pareigos, kaip ir pastan- 
gos neišleisti iš akių Alžyro kolonizavimo reikalų, tuo me- 
tu buvusių vienu svarbiausių Prancūzijos užsienio poli- 
tikos taikinių, surijo nemažai Tocgueville'io laiko. Kolo- 
nizavimo pastangos, žlugusios ancien rėgime laikais, jį su- 
domino 1831 metais lankantis Kanadoje. Dabar jis troško 
išgelbėti Prancūzijos politiką nuo panašių klaidų — klai- 
dų, kurias priskyrė vykdomosios valdžios centralizacijai. 
Šie tyrinėjimai jam vėl suteikė progą pakeliauti. Tačiau 
1841 metais nuvykęs į Alžyrą Tocgueville'is rimtai susir- 
go. Nuo tada pasikliauti sveikata jis nebegalėjo. 

Vis dėlto nepaisydamas naujų pareigų ir pašlijusios 
sveikatos Tocgueville'is ir po 1840 metų nesiliovė galy- 
nėjęsis su teorinėmis problemomis. Intelekto veržiumo jis 
nebuvo praradęs. Kasdienės parlamento rietenos ir intri- 
gos jį vargino, tad netrukus jis pradėjo ieškoti atgaivos 
idėjose. 1843 metais Moralės ir politikos mokslų akade- 

mija paprašė jį imtis šiuolaikinės moralės doktrinų studi- 
jos. Buvo norima nustatyti, kas jose atsirado nauja ir ap- 
skritai ar atsirado. Ar tikrai XVII ir XVIII amžių filosofija 
papildė Europos moralės įsitikinimų aruodą? 

Nuolat stokodamas laiko Tocgueville'is nesiryžo im- 
tis užduoties vienas. Taip susiklostė, kad jis ką tik buvo 
susipažinęs su gabiu, dykinėjančiu ir, ko gero, nebus per- 
nelyg stipriai pasakyta, keistoku jaunuoliu Arthuru de 
Gobineau. Tocgueville'į traukė Gobineau aistra idėjoms, 
bet kartu jis jautė ir gailestį šiam jaunuoliui. Į aristokra- 
tišką kilmę pretenduojantis, nors tos pretenzijos kėlė abe- 
jonių, Gobineau nebuvo radęs sau vietos porevoliucinėje vi- 
suomenėje. Jo aistrą idėjoms iš dalies buvo galima paaiš- 
kinti noru susivokti visuomenės permainų akivaizdoje. Ly- 
giai tą patį prieš penkiolika metų išgyvenęs Tocgueville'is 
veikiausiai užjautė jaunąjį pažįstamą ir suprato jo keblią pa- 
dėtį. Taigi pradėjęs tyrimą pasikvietė jį į padėjėjus. 

Gobineau neturėjo nė trisdešimties, tačiau jau buvo gy- 
venimo vėtytas ir mėtytas. Pradžioje domėjęsis poezija ir 
islamu - vienu metu net dėvėjo turbaną - Gobineau bu- 
vo priverstas įsidarbinti pašte, tačiau 1840 metais šį dar- 
bą metė ir pamėgino įsitvirtinti kaip littėrateur“?. Kuklių 
pajamų pelnėsi iš žurnalistikos. Lyg ir norėdamas kom- 
pensuoti tokią savo padėtį Gobineau laikėsi griežtų aris- 
tokratinių ir legitimistinių pažiūrų. Iš tikrųjų jis buvo ki- 
lęs iš Žirondos buržuazinės šeimos, nors sklandė gandai, 
kad jo motinos tėvas buvo nesantuokinis Liudviko XV 
vaikas. Ko gero, ši mintis guodė jaunąjį Gobineau, slegia- 
mą tėvo skurdo ir skandalingo motinos nepastovumo (dėl 
savo elgesio ji net buvo papuolusi į kalėjimą). 

Jau nuo pat pradžių Tocgueville'is nebuvo tikras, kur 
pakryps Gobineau mąstymas. „Jūsų įvairaus pažinimo, 
guvaus proto ir puikiausių manierų sunku būtų neįver- 
tinti, kad ir didžiausiu demokratu būnant, - rašė jis 1843 
metų rugpjūčio 8 dieną. — Prie visų šių savybių pridur- 

kite dar vieną, kuri mažiau paglostys jūsų savimeilę ir yra 
nepastebima tik su jumis susipažinus, ir kas liks iš šių sa- 
vybių, ar nepavers jų niekais plačiai paplitusios šio šimt- 
mečio ligos, jus apnikusios ne mažiau kaip jūsų amžinin- 
kus?“ (OC IX. 43). Kažkas vertė Tocgueville'į suklusti, ir 
juodviem ėmus nagrinėti XVIII amžiaus moralės doktri- 
nas jo įtarimai tik sustiprėjo. Tocgueville'is pamatė, kad 
Gobineau nekenčia demokratijos, maža to, dar ir liguis- 
tai niekina krikščionybę. Gobineau tvirtino, kad svarbiau- 
sios XVIII amžiaus moralės filosofijos teorijos neturi nie- 
ko bendra su krikščionybe, kad iš tikrųjų tarp krikščio- 
nybės priesakų ir tokių XVIII amžiaus doktrinų kaip uti- 
litarizmas yra milžiniškas atotrūkis. 

Gobineau teiginiai trikdė Tocgueville'į. Jie kėsinosi su- 
griauti jo pažiūras, taip sunkiai įgytas po trečiąjį dešimt- 
metį jį ištikusios tikėjimo krizės. Gobineau nuostatos visiš- 
kai prieštaravo Europos istorijos suvokimui, kurį Tocguevil- 
le'is buvo perėmęs iš tokių Restauracijos laikų liberalų 
kaip Guizot. Įsiliepsnojo nuostabus ir karštas jųdviejų susi- 
rašinėjimas. Iš tiesų tuose laiškuose buvo gvildenama ne kas 
kita, kaip tikėjimo ir visuomenės santvarkos sąryšis. Restau- 
racijos laikų liberalai išmokė Tocgueville'į įžvelgti glaudų 
ryšį tarp Europos demokratinės krypties socialinių permai- 
nų ir krikščioniškosios moralės įsitikinimų. Tai prisidėjo prie 
jo „atsivertimo“ į liberalizmą ir tikėjimo Europos civilizaci- 
jos pranašumu. Dabar šie įsitikinimai galėjo susvyruoti. 

Norėdami suprasti, kuo Tocgueville'is rizikavo, turė- 
tume pasidomėti, kodėl Restauracijos liberalai pradėjo bū- 
tent taip tvirtinti. Restauracijos laikų politinis ginčas bu- 
vo labiau istorinio ir sociologinio pobūdžio negu XVIII 
amžiaus polemika. Iš esmės buvo keliamas socialinių per- 
mainų kilmės klausimas. XVIII amžiaus filosofinis mate- 
rializmas užkliudė tik šios problemos paviršių, o Šviečia- 
mojo amžiaus Škotijos mąstytojai, kitaip nei doktrinieriai, 
nurodė, kad svarbiausias socialinių permainų veiksnys 

buvo „egzistavimo būdas“. Tačiau XIX amžiaus pradžio- 
je katalikybę kritikavę Šviečiamojo amžiaus mąstytojai, 
ypač Maistre'as ir Bonald'as, pasiūlė visiškai kitą atsaky- 
mą į šį klausimą. Jie tvirtino, kad Europos revoliucinė kri- 
zė kilo išsižadėjus moralės, atsisakius pripažinti Katalikų 
Bažnyčios doktrinas taip, kaip jas aiškino popiežius. Jų 
požiūriu, ir tikrasis moralės autoritetas, ir Dievo nusta- 
tyta socialinė hierarchija pasmerkta pražūčiai, jei nebus 
su šaknimis išrauta protestantų įkvėpta visuomenę skal- 
danti teisė į asmeninę nuomonę. 

Todėl Restauracijos liberalai protestantai - ponia de 
Staėl, Constant'as ir Guizot - buvo priversti kautis dviem 
frontais. Kaip protestantai jie nepripažino, kad liberaliz- 
mas būtinai yra ateizmo arba filosofinio materializmo są- 
jungininkas. Tuo pat metu jie atmetė ir Maistre'o bei Bo- 
nald'o požiūrį, esą Europos demokratinės krypties socia- 
linės permainos yra katalikybės doktrinų išsižadėjimo re- 
zultatas. Jie ragino savo skaitytojus suvokti, kad antikinės 
vergovės išnykimas ir feodalizmo žlugimas liudija nuosek- 
lų krikščioniško tikėjimo žmonių lygybe įsitvirtinimą. Taigi 
ragindamas įtvirtinti piliečių lygybę liberalizmas tiesiog iš- 
ryškino krikščioniškų moralės nuostatų potekstę. Guizot iš 
esmės teigė, kad liberalizmas yra taikomoji krikščionybė. 

Restauracijos laikų liberalai suteikė Prigimtinės teisės 
teorijai istoriškumą. Polemikai reikalaujant vaizdžiai su- 
sieti krikščionybę su liberalizmu jie atsisakė „prigimtine 
būkle“ grindžiamų argumentų ir pateikė Europos raidos 
etapus kaip įrodymą, kad visuomenės santvarka per šimt- 
mečius kito veikiama krikščioniškosios moralės. Jie tvir- 
tino, kad aristokratinės institucijos, įsitvirtinusios Europoje 
po germanų įsiveržimo, iš esmės buvo svetimos krikščio- 
niškiems įsitikinimams, bet tuometinėmis sąlygomis ne- 
išvengiamos. Europos istoriją nuo ankstyvųjų viduramžių 
jie pavertė aristokratinių pažiūrų ir praktikos, kurias iš vi- 
daus griovė vis labiau įsigalinčios krikščioniškos normos, 

nykimo istorija. Ponia de Staėl nustatė tris Europos rai- 
dos etapus: „aristokratinės laisvės“ (kai laisvė suteikiama 
tik nedaugeliui), lygios priklausomybės (absoliučiam mo- 
narchui) ir galiausiai visiems vienodos laisvės ir atstovau- 
jamosios valdžios (čia pirmavo anglai). 

Liberalų protestantų paveiktas Tocgueville'is ėmė lai- 
kytis požiūrio, kad tikėjimas labiau nei materialiniai veiks- 
niai ar nuoga jėga lemia visuomenės tvarką. Knygoje „Apie 
demokratiją Amerikoje“ (1835 m.) šia išvada Tocguevil- 
le'is vadovaujasi kritikuodamas Montesąuieu samprota- 
vimus apie Rytų despotizmą. 


Montesguieu, man regis, suteikė jam daugiau garbės, ne- 
gujis nusipelno. Despotizmas nesukuria nieko tvaraus. Ge- 
rai panagrinėjus absoliutinę valdžią, galima įsitikinti, jog 
priežastis, dėl kurios ji taip ilgai klestėjo, buvo ne baimė, bet 
tikėjimas. Nesunku pastebėti ir tai, kad Žmonės iš tikrųjų 
stiprūs tik tada, kai bendradarbiauja ir vienijasi laisva valia. 
Pasaulyje tik patriotizmas arba religija gali būti paskata pi- 
liečiams išvien ir ilgai siekti to paties tikslo (OC Ia. 99). 


Tocgueville'io požiūriu, visuomenės struktūrai for- 
muojantis religiniai įsitikinimai turi lemiamos reikšmės. 
Bet tai nereiškia, kad visos religijos yra vienodo lygio. 5ą- 
žinę, arba pasirinkimo teisę, akcentuojanti krikščionybė la- 
biau nei kitos religijos skatina visuomenės struktūros pa- 
žangą. Šia prasme krikščionybę galima vertinti kaip lais- 
vų Žmonių religiją, kuri Europos civilizacijai galų gale su- 
teikė esminį pranašumą. Liberalams protestantams, kaip 
ponia de Staėl, Constant'as ir Guizot, tai buvo nepapras- 
tai svarbus Reformacijos aspektas. Gali būti, kad Tocgue- 
ville'is dėl to nesugebėjo priimti katalikybės dogmų, jog 
iš dalies perėmė šį protestantišką požiūrį. Nėra jokių abe- 
jonių, kad jis pritarė šių liberalų nuomonei, jog Bažnyčią 
reikėtų atskirti nuo valstybės. 

Todėl neturėtų stebinti, kad Tocgueville'į taip trikdė 
Gobineu pažiūros 1843 metais juodviem pradėjus susira- 
šinėti. Ginčą pradėjo Tocgueville'is, suabejojęs, ar šiuolai- 
kiniai moralistai — jis turėjo galvoje nuo XVII amžiaus gy- 
venusius filosofus — tikrai paklojo naują Žmogaus teisių 
ir pareigų pamatą. Veikiau jie tik išdėstė naujas iš krikš- 
čionybės moralės kylančias išvadas. Pirma, krikščionybė 
apvertė ankstesnę dorybių rikiuotę aukštyn kojom - to- 
kios „pusiau laukinės“ vertybės kaip jėga ir puikybė at- 
sidūrė paskutinėje vietoje, o romiosios savybės, kaip 
užuojauta, gailestis ir nuolankumas, buvo išaukštintos. 
Antra, krikščionybė reikalavo, kad moralinių įsipareigo- 
jimų laikytųsi ne vien privilegijuota piliečių klasė, bet ir 
visa Žmonija. Taip tolydžio buvo įtvirtinama Žmonių ra- 
sės lygybė ir vienybė. Trečia, krikščionybė pašalino mo- 
ralės sankciją iš šio pasaulio ir perkėlė į aną, taip buvo 
sudvasinta veiksmų motyvacija. 

Be jokios abejonės šiuolaikiniai moralės filosofai pada- 
rė naujas išvadas iš šių krikščionybės principų, nes „mū- 
sų religiniai įsitikinimai nebe tokie tvirti, o supratimas 
apie aną pasaulį dar miglotesnis“ (OC IX. 46). Demokra- 
tinėse visuomenėse, kuriose lygybė yra ne kito, o šio pa- 
saulio reikalas, moralė turėjo pasidaryti palankesnė ma- 
terialinei naudai ir malonumams. Ir šiame gyvenime tu- 
rėjo būti rastas papildomas moralės dėsnių, „kurių nebe- 
buvo galima ramiai patikėti vien pomirtiniam gyveni- 
mui“, pateisinimas (OC IX. 116). Ir vis dėlto pagrindiniai 
moralės principai liko krikščioniški. „Mūsų visuomenė 
nusigręžė veikiau nuo teologijos, nei nuo krikščioniško- 
sios filosofijos“, — atkakliai tvirtino Tocgueville'is. 

Dvi plačiai paplitusios valdymo sampratos atskleidžia, 
kaip šiuolaikinė moralės filosofija „išplėtojo ir praplėtė iš 
krikščioniškosios moralės kylančias išvadas, nepakeisda- 
ma jos principų“ (OC IX. 46). Pirmosios sampratos šali- 

ninkai buvo įsitikinę, kad visi žmonės privalo turėti ly- 
gias pagrindines teises, vienodą teisę bent į kai kurias šio 
pasaulio gėrybes, ir kad tie, kurie tų gėrybių turi daugiau, 
privalo pagelbėti mažiau jų turintiems. Antrieji buvo ša- 
lininkai naujos socialinio teisingumo koncepcijos, paver- 
tusios labdarybę ne vien asmenine dorybe, bet visuome- 
nine pareiga, ir priskyrusios ją valstybės atsakomybėn. Tai 
buvo Tocgueville'io „Memuarų apie skurdą“ (1835 m.) te- 
ma. Krikščioniška valstybė prisiėmė atsakomybę už žmo- 
nių gerovę, įsipareigojo ištaisyti kai kuriuos nelygybės pa- 
darinius ir ateiti į pagalbą tiems, kurie nebegali patys sau 
padėti. Taigi Tocgueville'is, pripažindamas, kad XVII ir 
XVIII amžių filosofai iš krikščioniško tikėjimo Žmonių ly- 
gybe padarė naujų išvadų, atkakliai laikėsi nuomonės, 
kad svarbiausias dorovės principas - mylėk savo artimą 
kaip pats save - nepakito. 

Šiuolaikinė moralė tik vienu aspektu patobulino krikš- 
čioniškus įsitikinimus ir vėl atsigręžė į antikos sampratą — 
ėmė naujai akcentuoti pilietines pareigas ir pilietiškumą, 
tvirtino Tocgueville'is. 


Krikščionybė, taigi ir krikščioniškoji moralė įsitvirtino ne- 
paisydama jokių politinių valdžių ir net tautų. Jos laimėji- 
mų didybė yra ta, kad nepriklausomai nuo jokių tautinių 
visuomenių buvo sudaryta Žmonių visuomenė. Žmonių kaip 
piliečių įsipareigojimai kitiems Žmonėms, piliečio įsipareigo- 
jimai tėvynei, kitais Žodžiais tariant, visuomenės dorovin- 
gumas, atrodė krikščioniškosios moralės prastai apibrėžtas 
ir net apleistas. Tai buvo silpnoji šios puikios moralės pu- 
sė, lygiai taip pat kaip vienintelė tikrai geroji antikos mo- 
ralės pusė. Nepaisant to, kad krikščioniškoji žmonių broly- 
bės idėja yra visiškai užvaldžiusi šiuolaikinį protą, visuo- 
menės dorovingumas mūsų laikais tik pradeda atsikovoti 
pozicijas; esu įsitikinęs, kad praėjusio ir dabartinio amžiaus 
moralistai juo rūpinosi daug labiau negu jų pirmtakai... Taip 

dabartinis pasaulis prikėlė ir deramai pagerbė antikos mo- 
ralę, įterpdamas jos dalį į nuostatas, kurios sudaro krikščio- 
nybės moralę (OC IX. 46-47). 


Naująjį dalyvavimo principą, kurio ištakos glūdėjo an- 
tikinėje pilietiškumo sampratoje, dabar varžė paskirstymo 
principas, krikščionybės įkvėpta socialinio teisingumo 
samprata, įtvirtinanti visuomenės ir politikos dorovingu- 
mą, „tik labai menkai pažįstamą senovėje, sujungusią an- 
tikos politines idėjas ir krikščionybės moralės sampratą“. 

Būtent toks šiuolaikinės visuomenės ir politikos mo- 
ralės prigimties supratimas vertė Tocgueville'į karštai 
trokšti, kad būtų įveiktas Europoje įsiplieskęs Krikščionių 
Bažnyčios ir liberalizmo konfliktas, trukdęs įžvelgti lais- 
vės ir lygybės principų krikščionišką kilmę ir neleidęs at- 
sirasti laisviems mours, kurie, Tocgueville'io nuomone, 
buvo geriausia garantija, kad demokratinė visuomenė tap- 
tų savavaldė. Pastraipoje, kurios neįtraukė į knygą „Apie 
demokratiją Amerikoje“ (1835 m.), Tocgueville'is apiben- 
drina krikščioniškosios moralės supratimą, kuriuo ir va- 
dovavosi susirašinėdamas su Gobineau. 


Krikščionybė, net reikalaudama pasyvaus paklusnumo 
dogmoms, vis tiek iš visų religinių doktrinų yra palankiau- 
sia laisvei, nes ji beldžiasi tik į širdis ir protus tų, kuriuos 
nori palenkti. Nėra kitos tokios religijos, kuri būtų taip pa- 
niekinusi prievartą, kaip Jėzaus Kristaus religija... Kai sako- 
me, kad krikščioniška tauta pavergta, sprendžiame lyginda- 
mi ją su kita krikščioniška tauta. Tačiau jei lygintume su ne- 
tikinčia tauta, nustebtume, kokia iš tikrųjų laisva pirmoji 
yra. Lygiai taip pat krikščionybė, kad ir kaip interpretuoja- 
ma, iš visų religinių doktrinų palankiausia lygybei. Tik 
J[ėzaus] K[ristaus] religija pripažįsta pareigą vienintele žmo- 
gaus didybe, kurią kiekvienas gali pasiekti... („Apie demo- 
kratiją Amerikoje“, ed. Nolla, i.224). 

Dėl šių visiems galiojančių moralinių įsipareigojimų li- 
beralizmą buvo galima iš esmės traktuoti kaip supasau- 
lietintą krikščionybės formą, o šiuolaikinį pasaulį — kaip 
Bažnyčios kūdikį. 

Tačiau Gobineau suvokimas buvo visiškai kitoks. Bū- 
damas griežtai antikrikščioniškų pažiūrų jis tvirtino, kad 
XVIII amžiaus folosofijoje įvyko radikalus lūžis. Buvo dis- 
kredituota ne tik teologija, bet ir pati krikščioniškoji mo- 
ralė. Jo nuomone, krikščioniškoji moralė, atkakliai teigda- 
ma, kad „tas, kas netiki, negali būti doras“ (OC IX. 50), 
pavirto „antrarūše“. Dėl to Gobineau atmetė galimybę, 
kad krikščioniškosios moralės normos gali išlikti ir veikti 
nepriklausomai nuo teologinių įsitikinimų - būtent tai bu- 
vo Tocgueville'io supratimo apie Europos istorijos eigą es- 
mė. Pradžioje Gobineau tikriausiai nesuvokė, kad šios 
Tocgueville'io pažiūros nebuvo naujos ar atsitiktinės, bet 
lėmė jo brandų gyvenimą. 

Panieka krikščionybei paveikė Gobineau išvadas tiek 
apie jos kilmę, tiek apie moralės turinį. Jis kildino 
krikščionybę kone iš antikos Žemiausių sluoksnių sava- 
naudiškumo. 


Jie savo kailiu patyrė blogiausius jėgos teisės padarinius 
ir džiaugėsi galėdami apsiginti nuo smurto ir skelbdami pa- 
reigą mylėti bei gailėtis. Kaip neišprusę amatininkai, kasdien 
aimanuojantys dėl vargo, kuriame skendėjo, dėl visokiausių 
nelaimių, užgulusių vargšus, būtų galėję atsispirti troškimui 
sutramdyti galinguosius? Paprasčiausias kelias jiems būtų bu- 
vęs paskleisti sau palankias taisykles (OC IX. 49). 


Būtent šis instinktas, o ne „protingas ir pagrįstas įsiti- 
kinimas, kaip turėtų būti“, įkvėpė krikščioniškąją mora- 
lę. Drauge (tarsi pats sau prieštaraudamas) Gobineau ma- 
nė, jog didžiausia krikščioniškosios moralės yda buvo ta, 
kad ji palenkė dorovę tikėjimui, šio pasaulio interesus — 

ano pasaulio interesams. Jis tvirtino, jog nesirūpinimas 
šiuo pasauliu — mirtinas visuomenės pažangos priešas — 
radosi iš krikščionybės principo, esą kančia šventa. „To- 
dėl manau, jog nė vienas nesuklys pasakęs, kad krikščio- 
niškoji moralė tenkinasi blogio nedarymu ir vargiai žen- 
gia toliau šios ribos“ (OC IX. 50). 

Gobineau sutiko, kad naujoji moralė, atsiradusi Euro- 
poje XVIII amžiuje, dar nebuvo nuosekli doktrina. „Tai 
ganėtinai padrikas rinkinys išvadų, padarytų iš vis dar 
dažnusyk prastai apibrėžtų principų“ (OC IX. 49). Vis dėl- 
to iš kitų ji aiškiai skyrėsi polinkiu pripažinti, jog doro- 
vinga veikla nepriklauso nuo religinių įsitikinimų. „Pir- 
miausia [XVIII amžiaus moralistai] atskyrė ryšius, sieju- 
sius žmones vienus su kitais, nuo to, kaip bet kokios re- 
ligijos išpažinėjas supranta Dievo ir Žmogaus ryšius“ (OC 
IX. 51). Šis žingsnis pašalino bet kokį pretekstą civiliniams 
teisėjams kištis į religinius įsitikinimus ir padėjo įsitvir- 
tinti tikėjimo laisvei. 

Tačiau, pasak Gobineau, XVIII amžiuje buvo žengtas 
ir kitas Žingsnis. Užuot rūpinusis sielomis, kaip tradiciš- 
kai įprasta krikščionims, naujoji moralė siekė nustatyti 
skurdo priežastis ir nutarė, kad daugumų gerovę, arba so- 
cialinę naudą, galima reguliuoti įstatymais. Taigi aukš- 
čiausios gerovės siekimas vis labiau slopino individualių 
labdaros aktų paskatas. 


Neverta gailėtis nelaimėlio, nes tai tik laikinai jį paguos- 
tų: geriau vertėtų... sukurti valdžiai tokias sąlygas, kad ji 
naikintų skurdą ir kiekvieną Žmogų paverstų darbininku, 
plušančiu visuomenės labui, darbininku, kuris privalo ne- 
likti pasyvus... Visi turi lygią teisę į darbą. Argi ši maksima 
nėra visiškai nauja ir tokia skirtinga nuo Kristaus mokymo, 
pakartojusio Mozės žodžius: „Žmogus pasmerktas darbui“ 
(OC IX. 52). 

XVIII amžiaus filosofija ėmėsi uždavinio reabilituoti 
kūniškas vertybes — gerovę, pažinimą ir laimę iškėlė 
aukščiau tradiciškai krikščioniškosios moralės puoselėja- 
mos pasiaukojimo vertybės. Tokį pasitraukimą nuo 
krikščioniškos moralės vertinamos rezignacijos ir atsiri- 
bojimo nuo šio pasaulio Gobineau laikė neabejotina do- 
rovės idėjų pažanga, įtvirtinančia požiūrį į darbą kaip 
dorybę. Kadangi plebėjiška krikščionybės kilmė nuolat 
priešinosi bet kokioms savęs įtvirtinimo formoms, krikš- 
čionybė kentė beviltišką pasyvumą. „Svarbiausias jos rū- 
pestis buvo išganymas, o šis negalėjo būti įgyjamas nie- 
kaip kitaip, kaip tik visiškai nusišalinant [nuo pasaulio], 
kai nesant jokių pagundų ir visuomeninių pareigų be- 
veik nebeliko ir galimybės būti naudingam kitiems Žžmo- 
nėms“ (OC IX. 50). 

Tocgueville'iui Gobineau pažiūros atrodė absurdiškai 
nuvertinančios moralinę krikščionybės reikšmę. „Turiu 
pripažinti, kad mano nuomonė apie krikščionybę visiš- 
kai skiriasi nuo jūsiškės, — rašė jis 1843 metų spalio 2 
dieną. — Nesu tikintysis (nors tuo anaiptol nesigiriu), 
tačiau kad ir būdamas toks netikintis niekuomet nesu- 
gebėjau nuslopinti tų jausmų, jurie užplūsta skaitant 
Evangeliją“ (OC IX. 57). Krikščionybė neturėtų būti 
vertinama sprendžiant tik iš jos praktikos ir priesakų, 
neatsižvelgiant į tas barbariškas socialines sąlygas, ku- 
riomis Bažnyčia turėjo tenkintis daugiau nei tūkstantį 
metų. Lygiai taip pat negalima nubraukti ir krikščioniš- 
kosios moralės principų vien todėl, kad, kaip ir visos 
religijos, akcentuodami likimą, jie labiau susiję su tikė- 
jimu nei su pačia dorove. Krikščionybės esmė, tvirtino 
Tocgueville'is, yra visiškai paprastas principas: „Mylėk 
Dievą visa širdimi, o savo artimą kaip pats save. Tai ir 
yra visa pranašų skelbiamo įstatymo esmė“ (OC IX. 58). 
Gobineau aiškinimas, kad „pareiga būti geram arba pa- 

lankiam savo artimui — krikščionybei ne tokia svarbi 
kaip pats tikėjimas“, buvo pasityčiojimas iš šio princi- 
po (OC IX. 50). 

Apskritai krikščionybė Gobineau buvo nelyginant silp- 
nųjų sąmokslas prieš stipriuosius, varguolių prieš turtuo- 
lius. Panašiai kaip Nietzsche, tik anksčiau, jis buvo nusi- 
statęs ne tik prieš dvasininkus ir Bažnyčią kaip instituci- 
ją, bet ir prieš pačius krikščioniškosios moralės principus. 
Tocgueville'is buvo pakankamai susipažinęs su XVIII am- 
Žiaus antiklerikalizmu, bet visuomet buvo linkęs supras- 
ti jį kaip norą atsiriboti nuo Bažnyčios turtų, neliečiamu- 
mo ir privilegijų, kurias ji įgijo susisaisčiusi su aristokra- 
tine visuomene. Jam atrodė beveik neįsivaizduojamas da- 
lykas, kad europietis atmestų krikščioniškosios moralės 
principus, kurie jam atrodė ne tik aukšti, bet ir „teisingi“ 
bei neprieštaraujantys „prigimčiai“. Kai Gobineau tvirtin- 
davo, kad Koranas daugeliu atvejų pranašesnis už krikš- 
čionių Evangelijas, Tocgueville'is ginčydavosi, jog mora- 
lės požiūriu Evangelijų priesakas mylėti visus Žmones 
kaip savo brolius yra doresnis ir ne toks parankus tikin- 
tiesiems kontroliuoti kaip Koranas. Evangelijos siekia 
įdiegti pasauliui vaiskią moralę ir tyrus ketinimus, o Ko- 
ranas — kuo smulkiausius nurodymus ir draudimus. Ypač 
jis pateisina jėgos panaudojimą. Tocgueville'iui tai turėjo 
lemiamos reikšmės - jam tai prilygo grįžimui prie primi- 
tyvesnių Senojo Testamento idėjų. 

Kuo ilgiau juodu susirašinėjo, tuo labiau augo Tocgue- 
ville'io baimė ir susirūpinimas. Tai, kaip atkakliai Gobi- 
neau neigė Vakarų demokratinės pakraipos visuomenės 
permainų ir krikščioniškosios moralės prielaidų ryšį, kė- 
lė jam pasibaisėjimą. Intelektualiai Gobineau darėsi tarsi 
jo alter eg0“*. Gobineau pažiūros, savitas filosofinio mate- 
rializmo, utilitarizmo ir elitizmo mišinys, vertė aukštyn 
kojom visa, kuo Tocgueville'is buvo įtikėjęs. Nors Gobi- 

neau argumentai Tocgueville'io neįtikino, šis buvo bemaž 
persigandęs. Susidūręs su tokiu kategorišku moralinių 
prielaidų, kuriomis jis grindė savo teoriją apie socialinį 
vyksmą, neigimu, Tocgueville'is pasijuto, tarytum pasau- 
lis dar kartą susvyravo. 

Nepraėjus nė metams nuo to laiko, kai abu ėmė kartu 
dirbti, Tocgueville'is nutraukė tyrinėjimus, nes vargiai ga- 
lėjo tikėtis, kad Gobineau esant taip priešiškai nusiteikus 
jo paties supratimui, juodu galės panašiai interpretuoti 
šiuolaikinės moralės doktrinas. Kaip kartą pasakė Saint- 
Beuve'as, Tocgueville'is vis dar buvo per daug tikintis, 
tad nuolat susidurdamas su tokiu intelektualiu priešišku- 
mu negalėjo gilintis į labiausiai jam rūpimus dalykus. Jis 
buvo mieliau linkęs ir toliau laikytis savosios sampratos. 
Vis dėlto Tocgueville'io santykiai su Gobineau nenutrū- 
ko. 1849 metais tapęs užsienio reikalų ministru jis pasiū- 
lė Gobineau asmeninio sekretoriaus vietą. Jis vis dar ža- 
vėjosi jaunuolio aistra idėjoms nepaisydamas tų savitų 
kelių, kuriais šis ėjo. Be to, bendraujant su Gobineau kaip 
sekretoriumi galima buvo išvengti filosofinių klausimų, 
dėl kurių taip smarkiai skyrėsi jų nuomonės. Baigęs ne- 
ilgai trukusį vadovavimą Užsienio reikalų ministerijai, 
Tocgueville'is sugebėjo gauti savo protėgė“ vietą diploma- 
tinėje tarnyboje, galiausiai nuvedusioje Gobineau į Persiją. 

Tocgueville'is nesutarė su Gobineau dėl ilgai trukusio 
krikščionybės poveikio Vakarų moraliniams įsitikini- 
mams. Tocgueville'io argumentai piršo mintį, kad net iš 
paviršiaus pasaulietiškiausios šiuolaikinės moralės doktri- 
nos, pavyzdžiui, utilitarizmas, buvo iš esmės paveiktos 
krikščioniškų nuostatų. Vargu ar bus per stipriai pasaky- 
ta, kad Tocgueville'is manė, jog vakarietiška individualiz- 
mo samprata galiausiai kilo iš krikščioniško tikėjimo žmo- 
nių lygybe ir žmonijos vienybe, - tikėjimo, suteikusio pa- 
grindą, atrodytų, tokiai pokrikščioniškai socialinei minčiai. 

Tai, kad individas yra ne gamtos faktas, o kultūrinis ar- 
tefaktas, dar kartą padarė didžiulį įspūdį Tocgueville'iui, 
kai jis susidomėjo tema, leidusia atlikti lyg ir minties eks- 
perimentą apie religinių įsitikinimų ir visuomenės san- 
tvarkos sąsajas. Penktojo dešimtmečio viduryje Tocguevil- 
le'į sudomino Indija, ypač britų imperija Indijoje. Tas jo 
susidomėjimas bent jau iš pradžių nebuvo atsitiktinis. Jis 
numatė, kad gali kilti Prancūzijos ir Didžiosios Britanijos 
konfliktas. Indija buvo britų pasaulinės galybės kertinis 
akmuo, o Tocgueville'į domino tai, kaip Didžioji Britani- 
ja sugebėjo užkariauti ir išlaikyti savo valdžioje tokį di- 
džiulį subkontinentą. Vis dėlto Tocgueville'io gilinimasis 
į literatūrą apie Indiją baigėsi nenumatytais padariniais — 
jo dėmesį vis labiau traukė induistų įsitikinimų ir Indijos 
kastų sistemos sąryšis. Iš tiesų jam kilo klausimas, ar tik 
ne induistų tikėjimas lėmė kastų sistemos atsiradimą. 

Kaip Didžioji Britanija sugebėjo užkariauti ir išlaikyti 
Indiją? Kaip keli tūkstančiai europiečių galėjo kontroliuoti 
šimtų milijonų gyventojų subkontinentą? Šių klausimų, 
kaip jam atrodė, europiečiai dar nebuvo aiškiai suformu- 
lavę. Šie klausimai sukosi Tocgueville'io galvoje, kai penk- 
tojo dešimtmečio viduryje per vasaros atostogas palikęs 
Paryžių jis studijavo britų parlamento ataskaitas apie In- 
diją, keliautojų užrašus ir prisiminimus, taip pat anksty- 
vąją Indijos istoriją, ypač Jameso Millio parašytą. Didieji 
įvykiai, kaip Indijos užkariavimas, neatsitinka šiaip sau. 
Britams tai pavyko neatsitiktinai. Tocgueville'is buvo tvir- 
tai įsitikinęs, kad tokius įvykius lemia „bendrosios prie- 
žastys“ ir jas galima nustatyti. Kai 1843 metais pradėjo 
rašyti apie Indiją, būtent šias priežastis jis ir norėjo su- 
rasti. Tačiau iš tikrųjų jo išvados ne tik paaiškina, kaip 
britai išlaikė valdžią Indijoje, bet ir atskleidžia Tocguevil- 
le'io koncepciją apie religinių įsitikinimų ir visuomenės 
struktūros sąryšį. 

Kai kuriuose nebaigtuose skyriuose apie Indiją - pra- 
dėtą rašyti knygą jis galiausiai užmetė, nes negalėjo ap- 
lankyti šios šalies, - Tocgueville'is išryškino kelias pagrin- 
dines priežastis, nutiesusias kelią britų užkariavimui. Vė- 
liau jis nustatė dar kelias „aplinkybes“, prisidėjusias prie 
šio rezultato. Argumentus Tocgueville'is dėstė jam tipiš- 
ku būdu: apibrėždamas įvykius lėmusius ilgalaikius, ar- 
ba struktūrinius, elementus, jis stengėsi neišbraukti ir 
trumpalaikių, arba „atsitiktinių“, priežasčių, taip pat tu- 
rėjusių reikšmės rezultatui. Socialinė analizė neturėtų būti 
atliekama istorinių aplinkybių sąskaita. 

Kaip svarbiausią Indijos bruožą Tocgueville'is iškėlė 
kastų sistemą ir jos poveikį jausmams. Indijoje apskritai 
neegzistavo nieko panašaus į rūpestį visa visuomene, nie- 
ko panašaus į Europos visuomenėms būdingus tautinius 
jausmus ar patriotizmą. Dėl kastų sistemos lojalumas bu- 
vo koncentruojamas visiškai kitu pagrindu. 


Indijoje yra daugybė kastų, bet nėra tautos, veikiau 
kiekviena tų kastų yra tarytum maža savarankiška tautelė 
su savo pažiūromis, papročiais, įstatymais ir atskira val- 
džia. Būtent kastose glaudžiasi induistų dvasia. Jiems kas- 
ta yra tėvynė. Kitur jos nėra, bet čia ji gyvuoja... Visi už- 
kariautojai nesunkiai nuvertė politines Indijos valdžias, nu- 
griovė sostus ir pavergė karalystes, bet kai tik jie mėgin- 
davo įsikišti į kastų sistemą, susidurdavo su neįveikiamais 
sunkumais (OC Illa. 447). 


Kastų sistema savo ruožtu buvo induistų tikėjimo, 
nuo gimimo įtvirtinančio milžinišką socialinę nelygybę, 
padarinys. „Didžiulė induistų dauguma priklauso že- 
miausioms kastoms, — pažymi Tocgueville'is. — Kad ir 
kas nutiktų, jie nuo gimimo amžius stovi ant Žemiausios 
socialinių laiptelių pakopos, kur labai maža vilties su- 
laukti valdžios pagalbos ir beveik nebėra ko bijotis — 

nieko negali padaryti, jei gimei iš Brahmos kojų, o ne iš 
jo galvos“ (OC Ila. 44). 

Kitas pribloškiantis Indijos istorijos faktas - kaip men- 
kai vietiniai gyventojai priešinasi būti valdomi kitų reli- 
ginių įsitikinimų žmonių. Šiuo atžvilgiu Indijoje vyraujan- 
čios pažiūros prieštaravo Vakarų supratimui apie religi- 
jos vaidmenį. „Religija, pakankamai užvaldžiusi sielas, 
kad galėtų sukurti ir išlaikyti valstybę, savo santvarka 
taip prieštaraujančią prigimčiai, turėtų įkvėpti tikintie- 
siems fanatišką netoleranciją, daugeliui barbarų tautų at- 
stojančią patriotizmą“ (OC Illa. 448). Tačiau Indijoje taip 
neatsitiko. Brahmanizmas kitoms religijoms visuomet bu- 
vo nepaprastai tolerantiškas ir jų atžvilgiu pasyvus. Tocgue- 
ville'is padarė išvadą, kad taip yra todėl, jog brahmaniz- 
mas yra „privilegijų religija“. 


Ją išpažįstančių tikinčiųjų ribas nubrėžia kilmė. Žmogus 
priklauso savo rasei nuo gimimo; nėra jokio būdo, leidžian- 
čio peržengti jos ribas, jei nuo gimimo jai nepriklausai. Tad 
nėra priežasties, dėl kurios būtų verta puoselėti neapykan- 
tą tiems, kuriuos Brahma paliko už ribos. Bendros žmoni- 
jos kilmės, žmonių panašumo ir visiems priskiriamos parei- 
gos melstis tam pačiam Dievui idėja - štai kas pagimdė pa- 
saulyje ir prozelitizmą, ir persekiojimą (OC Illa. 448). 


Taigi klaidinga manyti, kad visos religijos savo prigim- 
timi yra prozelitiškos. 

Tocgueville'io mintys apie induistų tikėjimo ir kastų 
ryšį leidžia tiksliai paaiškinti vieną iš prielaidų, kuriomis 
jis grindžia savo darbus. Tai prielaida, apibrėžianti, kas 
skiria krikščionybę iš kitų religijų. 

Atidžiau pažvelgus tampa aišku, kad prozelitizmas, at- 


rodytų toks natūralus, tėra sąvoka, kartais iškylanti ir val- 
doma pirminės žmonių lygybės idėjos. Taigi jis nėra žmogui 

natūralus. Tai krikščionybė jį pasiūlė pasauliui. O tada jį pa- 
siskolino musulmonai. Prozelitizmas randasi ne iš tikėjimo 
nuoširdumo, bet iš žmonių lygybės ir ypač iš Žmonijos vie- 
nybės idėjos (OC IIla. 507). 


Universalus krikščioniškosios moralės pobūdis ir pro- 
zelitizmas - dvi vieno medalio pusės, nes krikščionybė nė 
vieno jų kategoriškai nenubraukia. Tocgueville'io nuomo- 
ne, būtent tai sąlygoja dinamišką krikščionybės pobūdį, 
o induistų išpažįstama privilegijų religija lemia statišką, 
arba „suakmenėjusį“, Indijos visuomenės pobūdį. 

Induistų religijos tolerantiškumas bei pasyvumas tu- 
rėjo ir reikšmingų politinių padarinių. Induistai nejautė 
religinio priešiškumo svetimtaučiams užkariautojams. 
„Taigi tikėjimas, sukūręs tiek daugel ydingų institucijų ir 
netikusių taisyklių, neskatino vienintelio gero dalyko, ku- 
rio galima tikėtis net iš pačios blogiausios religijos“, - pa- 
stebėjo Tocgueville'is. Britai jokiu būdu nebuvo pirmieji 
Indijos pavergėjai neinduistai. Dar anksčiau be jokio reli- 
ginio pasipriešinimo ar sukilimo savo valdžią pavyko 
įtvirtinti persų ir mongolų valdovams. 

Trečias bendro pobūdžio Indijos visuomenės bruožas, 
palengvinęs britų užkariavimą, buvo tai, kad vietos val- 
džia nevaidino beveik jokio vaidmens Indijos socialinėje 
struktūroje. Visos svarbios vietos administracijos pareigos 
buvo paveldimos. Komuna, arba „bendruomenė“ (kaip 
Tocgueville'is ją apibūdino), buvo iš tiesų esminis ir dėl 
kastų sistemos pats save ginantis Indijos visuomenės da- 
rinys. Todėl revoliucijos centrinėje vadovybėje — dinasti- 
jų iškilimas ir Žlugimas, taip pat ir svetimtaučių įsivieš- 
patavimas — galėjo vykti nesudarydamos pavojaus ir net 
reikšmingiau nepaveikdamos vietos administracijos. Nes 
kiekviena svarbi vietinio lygio funkcija, ar tai būtų mo- 
kesčių rinkėjo, mokytojo, šventiko ar tvarkos sergėtojo, 

buvo aiškiai apibrėžta ir tėvo perduodama sūnui. Taigi 
„tikroji Indijos socialinė dirva - komuna“, padarė išvadą 
Tocgueville'is. „Viskas, kas jai nepriklauso, verda, juda ir 
kinta. Tik ji viena lieka nepajudinama ir stabili“. 

Pati Indijos visuomenės struktūra savotiškai palengvi- 
na galimų pavergėjų uždavinį. Nes vienintelė valdžia, iš 
tikro svarbi daugumai indų, yra vietos valdžia. „Visas po- 
litinis induistų gyvenimas sutelktas komunoje, ten kon- 
centruota visa administracija“. Tokia padėtis atsiliepė ir 
induistų politinėms pažiūroms. „Turint galvoje, kad ko- 
muna visuomet išlieka, gyventojams mažai turi reikšmės, 
kas valdo imperiją, - jie vargiai pastebi, kad šeimininkas 
pasikeitė“ (OC IIla. 450). Pavergimas nesunaikina vietos 
valdžios, kaip atsitinka labiau centralizuotose Europos 
valstybėse. Užkariautojai paprasčiausiai paveldi ir naudo- 
jasi jau sukurtu įrankiu - kastų sistema, kuriai priklauso 
ir vietos valdžia. 

Taigi trys bendro pobūdžio priežastys, leidusios sve- 
timtaučiams palyginti lengvai pavergti Indiją, buvo šios: 
kastų sistema, įdiegusi daugumai induistų abejingą po- 
žiūrį į tai, kieno rankose centrinės valdžios vadelės; „pri- 
vilegijų religija“, išgujusi prozelitizmą ir norą pakilti į 
šventą karą prieš kito tikėjimo svetimtaučius valdovus; ir 
galų gale paveldima vietos valdžios sistema. Prie šių ben- 
dro pobūdžio, arba struktūrinių, bruožų Tocgueville'is 
dar pridūrė virtinę „aplinkybių“, palankių užkariavimui, 
ypač britų: faktą, kad jau buvo prasidėjęs Mogolų impe- 
rijos žlugimas ir dar neiškilusi jokia nauja galybė, kuri už- 
imtų jos vietą; taip pat ir tai, kad po Prancūzijos revoliu- 
cijos kilusi sumaištis leido britams jokios kitos Europos 
jėgos netrukdomiems užgrobti Indiją. 

Labiau įsigilinus akivaizdu, kad visos trys Tocguevil- 
le'io išvardytos bendro pobūdžio priežastys yra ne kas ki- 
ta, kaip Indijos religijos bruožai. Abejingumas „naciona- 

linei“ politikai, nepaprasta religinė tolerancija ir stabili 
vietos valdžia — visa radosi iš tikėjimo, skelbiančio ne uni- 
versalią, arba žmogiškąją, prigimtį, bet skirtingas prigim- 
tis, nulemtas gimimo, arba kastos. Tokių įsitikinimų su- 
kurta ir palaikoma nelygi socialinė padėtis negalėjo su- 
kurti dinamiškos, pažangios visuomenės. Tocgueville'iui 
induizmas atrodė „nepaprastai pavergiantis sielas“, nes 
jis atleido nuo atsakomybės už savo likimą ir pasmerkė 
neperžengti gimimo nubrėžtų ribų. Tik kitame gyvenime, 
įvykus reinkarnacijai, gal ir buvo galima išsivaduoti iš pri- 
mesto socialinio vaidmens. Rezultatas — fatalizmas ir vi- 
suomenės „sustabarėjimas“. Kitaip nei krikščioniški Va- 
karai, Indijos visuomenė nesugebėjo pati keistis. „Jeigu jau 
įstatymas įrašomas į šventą raštą, laikui bėgant arba ti- 
kėjimas būtinai užleidžia vietą civilizacijai, arba civiliza- 
cija sustoja prieš tikėjimą, —- daro išvadą Tocgueville'is. — 
Pastarasis atvejis ir ištiko induistus“ (OC Illa. 509). 
Vakarų visuomenėms pavojų kėlė kraštutinė centrali- 
zacija, o Indijai — arba religinės, arba politinės valdžios 
centralizacijos stoka, slopinusi civilizacijos raidą. Tocgue- 
ville'io argumentai perša mintį, kad laikantis universalios, 
arba žmogiškosios, prigimties koncepcijos būtina bent ko- 
kia valdžios centralizacija. Be jos ir piliečių, ir religinė vi- 
suomenė subyra į daleles ir jokia bendra viršenybė nepri- 
pažįstama. „Iš tiesų, — nusprendė Tocgueville'is, - brah- 
manų religiją sudaro daugybė pavienių Bažnyčių“. Kartu 
brahmanų religija apima daugybę dažnai vienas kitam 
prieštaraujančių principų ir idėjų. „Rezultatas, manau, yra 
tas, kad tokios religijos valdžia priklauso kastai, o ne hie- 
rarchijai, ir valdžia niekur nėra centralizuota“. Nepripa- 
žįstant jokios universalios žmogiškosios prigimties nelie- 
ka ir jokių moralinių kastas siejančių ryšių. „Yra kastos, 
bet pavaldumo ir kastas siejančių ryšių iš esmės nėra. Jos 
tarytum paskiros, tik vienoje žemėje gyvenančios tautos“. 

Tokioje nevienalytėje visuomenėje baisiausia nepri- 
klausyti nė vienam iš daugelio jos padalinių, nes tai reikš- 
tų, tiesiogine šių Žodžių prasme, neturėti tapatumo. 
„Svarbu skirti žemiausių kastų žmones nuo tų, kurie bu- 
vo iš savo kastų išvaryti, - sako Tocgueville'is. - Būtent 
pastarųjų izoliacija absoliuti“. Tokie žmonės neturi pripa- 
žinto socialinio vaidmens ar apibūdinimo. Jie neegzistuoja 
nei kaip kastos nariai, nei kaip individai, Vakarų supra- 
timu. Griežtai kalbant, jie —- anomalija. 

Tocgueville'io mintys apie Indiją atskleidžia, kaip 
smarkiai jis buvo įsigilinęs į problemą, kad religiniai įsi- 
tikinimai ir visuomenės struktūra gali atimti iš Žmonių 
laisvę, kuri, jis tikėjo, teisėtai, arba „iš prigimties“, jiems 
priklauso. Būtent Tocgueville'io susidomėjimas prigimti- 
mi ir religinių įsitikinimų vaidmeniu skyrė jį nuo žymio- 
jo amžininko ir draugo Johno Stuarto Millio. Palyginimas 
su Milliu padeda suprasti, kaip smarkiai ir visiems lai- 
kams pamaldus abato Lesueuro auklėjimas paliko savo 
pėdsaką Tocgueville'io mąstysenoje ir jo požiūryje į so- 
cialinę teoriją. Kitaip nei Tocgueville'is, Millis buvo tėvo, 
Benthamo šalininko, auklėjamas pasaulietiška, utilitarine 
dvasia. Ketvirtąjį dešimtmetį Millis peržengė šių idėjų nu- 
brėžtas ribas, ir tai iš dalies lėmė pažintis su Tocguevil- 
le'iu. Aistringas Tocgueville'io domėjimasis pilietine do- 
ra bei demokratinės visuomenės stipriųjų ir silpnųjų pu- 
sių analizė sužavėjo Millį ir atkreipė jo dėmesį į XVIII am- 
žiaus hedonistinio utilitarizmo ribotumą. Vis dėlto „moks- 
las“ arba patikrinimo metodas tebebuvo Milliui svarbiau- 
sias ramstis. Kuriamasis tikėjimo vaidmuo - supratimas, 
kaip tikėjimas prisideda prie skirtingų visuomenės san- 
tvarkų atsiradimo ir jų palaikymo, - Millio filosofijoje už- 
ima netvirtą vietą. 

Palankus Tocgueville'io požiūris į „tikėjimą“ visuomet 
skyrė jį ir Millį, bet nesukėlė rimtų jųdviejų nesutarimų, 

nors abiem trukdė galutinai perprasti vienas kito mąsty- 
mą. Kai 1843 metais Millis nusiuntė Tocgueville'iui savo 
veikalo „Logikos sistema“ („System of Logic“) egzemplio- 
rių, šis labai mandagiai padėkojo, bet savo laišku leido 
suprasti, kad ambicingas Millio indukcinio „visuomenės 
mokslo“ projektas menkai jį tedomina. Tocgueville'is pa- 
sitenkino pritardamas Millio minčiai skirti būtinumą nuo 
priežastingumo, nes tai tiko aiškinant visuomenės dės- 
nius. Tai buvo vienintelis, Tocgueville'io manymu, juos 
siejęs dalykas. Tačiau tai, kad Millis, vadovaudamasis uti- 
litarizmo tradicija, „individą“ vertino kaip brutalų faktą, 
buvo svetima Tocgueville'iui, jį stulbino, kaip skirtingi įsi- 
tikinimai iš esmės veikia asmens tapatumą ir įtvirtina vie- 
nokią ar kitokią socialinę santvarką. Millio pažiūras su- 
formavo XVIII amžiaus mokslą akcentavusių empirikų fi- 
losofija, o Tocgueville'į veikiau galima vadinti XIX am- 
žiaus pradžios romantinio filosofų judėjimo, akcentavu- 
sio kuriamąją tikėjimo galią, kūdikiu. 


6. „ANCIEN RĖGIME 
IR REVOLIUCIJA“ (1856 m.) - 
RATAS UZŽSIDARO 


1849 metais, baigęs eiti užsienio reikalų ministro pa- 
reigas, Tocgueville'is neturėjo jokių iliuzijų dėl Louis Na- 
poleono ketinimų atkurti imperiją. Beveik nekilo abejonių, 
kad jam pasiseks. Ši perspektyva komplikavo Tocguevil- 
le'io padėtį. Ant plauko pakibo ir jo politiniai įsitikinimai, 
ir gyvenimo būdas. Savo siekius jis buvo susiejęs su lais- 
vomis Prancūzijos institucijomis. Jei Louis Napoleonas su- 
naikins parlamentinę valdžią, Tocgueville'iui nebeliks jo- 
kio visuomeninio vaidmens. 

Tokia neveikli ateitis kėlė jam nerimą. Tocgueville'is 
buvo pratęs prie visuomeninio gyvenimo šurmulio, jam 
buvo reikalingas nuolatinis jaudulys, neleidžiantis apsnūs- 
ti. Jis nenorėjo nugrimzti į glebų privatų gyvenimą. Tocgue- 
ville'io santuoka buvo bevaikė. Nors po parlamento po- 
sėdžių jis mėgo pasinerti į chūteau de Tocgueville vienatvę, 
pakankamai gerai save pažinojo ir neabejojo, kad po 
trumpo atokvėpio vėl reikės veiklos — tokios, kuri jį visą 
įtrauktų ir neleistų pasikartoti depresijos priepuoliams, 
kankindavusiems nuo pat paauglystės. 

Kaip išvengti šio pavojaus? 1850-1851 metų žiemą So- 
rente Tocgueville'is ne tik parašė prisiminimus apie 1848 
metų Revoliuciją („Souvenirs“), bet ėmė planuoti naują 
knygą. Jos tema, kaip apibūdino draugams, turėjo būti 
Pirmosios imperijos gimimas — Tocgueville'is ketino at- 

skleisti, kaip 1789 metų revoliucija, įvykdyta laisvės var- 
dan, po dešimties metų išvirto į karinę diktatūrą. Tokia 
tema būtų leidusi paaiškinti panašią padėtį Prancūzijoje 
po 1848 metų vasario, kai bet kuriuo momentu galėjo 
įvykti perversmas. Jis būtų siekęs parodyti, kad abiem at- 
vejais klasių konfliktas nutiesė kelią tironijai, o vykdo- 
mosios valdžios centralizacija suteikė tam reikiamas prie- 
mones. Tocgueville'is ketino parašyti ne naratyvinę, o 
analitinę, arba „filosofinę“, istoriją. Šio žanro buvo išmo- 
kęs dar trečiąjį dešimtmetį iš Guizot. Jis neturėjo nei no- 
ro, nei, tiesą sakant, įgūdžių rašyti naratyvinės revoliu- 
cijos istorijos. 

Tačiau kai po 1851 metų gruodžio mėnesio Louis Na- 
poleono įvykdyto coup d ėtat Tocgueville'is rimtai ėmėsi 
darbo, pradžioje užsibrėžtą temą pakeitė kita. Užuot ra- 
šęs apie Pirmąją imperiją ir jos atsiradimo aplinkybes, 
Tocgueville'is padarė laiko šuolį atgal. Įsitikinęs, kad Na- 
poleono atkurta Prancūzijos valstybė buvo grįžimas prie 
centralizmo ir ancien rėgime praktikos, Tocgueville'is nu- 
sprendė, kad 1789 metų revoliucijos rezultatą galima pa- 
aiškinti tik ištyrus jos ištakas. Tad sprendimo rakto rei- 
kėjo ieškoti ancien rėgime. 

Taip jo dėmesys nukrypo kitur. Kelis jau parašytus 
skyrius apie Prancūzijos laikotarpį po Termidoro, Tocgue- 
ville'is atidėjo į šalį vėlesniam laikui. Toks posūkis į pra- 
eitį suteikė Tocgueville'iui didžiulį privalumą - leido dar 
kartą pasinaudoti analitiniu metodu, kurį buvo atradęs ra- 
šydamas esė „Socialinė ir politinė Prancūzijos būklė prieš 
revoliuciją“ (1836 m.). Šis Didžiųjų debatų „pasufleruo- 
tas“ metodas 1836 metais leido Tocgueville'iui tvirtinti, 
kad nepaisant išlikusios feodalinės jurisdikcijos XVIII am- 
žiaus Prancūzija savo visuomenine struktūra ir valdymo 
forma buvo moderniausia Europos valstybė. Socialinės są- 
lygos Prancūzijoje, ypač nuosavybės pasiskirstymas, to- 

liau vienodėjo, kartu plėtojosi ir biurokratinė valdymo for- 
ma. Šio proceso variklis buvo klasių konfliktas. 

Rašyti Tocgueville'iui niekuomet nebuvo lengva. Ne- 
sisekė ir 1852-1855 metais. Jis pasirinko sunkią temą, bet 
kliudė ne vien tai. Laisvų institucijų sunaikinimas Ant- 
rosios imperijos laikais kėlė jam didžiulį ir bemaž skaus- 
mingą rūpestį. Tocgueville'is jautėsi svetimas savo lai- 
kams ir savo tautai. Pajutęs parlamentinių institucijų tei- 
kiamo viešumo ir laisvos spaudos privalumus jis nebe- 
galėjo pakęsti matydamas, kaip informaciją pakeitė impe- 
ratoriaus dvaro paskalos ir cenzūruojama spauda. 


Negaliu apsakyti, koks pasibjaurėjimas, panieka ir nuo- 
bodis kyla manyje, matant šį nevaisingą, pasigailėtinai men- 
ką bruzdesį, vis dar viešpataujantį ant buvusios politinės 
klasės liekanų, niekada neperaugantį į rimtus veiksmus, su- 
kuriantį nebent beprasmes intrigėles, nieko bendra neturin- 
čias su kilnumu. Ilgiuosi savo ąžuolų alėjos ir karvių drau- 
gijos (OC VIIlc. 39). 


Ieškodamas patikimos informacijos, Tocgueville'is už- 
siprenumeravo Vokietijos laikraštį. Jis mėgino pramokti 
vokiškai. Įprotis lyginti buvo esminis jo mąstymo bruo- 
žas, tad nusprendė, kad norėdamas perprasti XVIII am- 
žiaus Prancūziją, privalo ką nors Žinoti ir apie XVIII am- 
žiaus Vokietiją. 

Taip darbas „Ancien rėgime ir revoliucija“ apėmė pla- 
tesnį XVIII amžiaus Europos kontekstą ir tai turėjo reikš- 
mės idėjų struktūrai, kurią jis pritaikė šiai temai nagrinėti. 
„Atomizacijos“ ir „centralizacijos“ temos buvo išnagrinė- 
tos jau Restauracijos metais, gretinant Prancūzijos ir Ang- 
lijos institucijų raidą nuo feodalizmo laikų. Jos turėjo pa- 
rodyti, kodėl Prancūzijoje išsiplėtojo despotiška monarchi- 
ja, o ne Anglijos modelio atstovaujamoji valdžia. Taigi 
1836 metų esė Tocgueville'is lygino du dalykus: kaip 

Anglijos aristokratija, siekdama suvaržyti pernelyg galin- 
gą karalių, susivienijo su Bendruomenių Rūmų atstovais, 
o kur kas silpnesnis Prancūzijos karalius kovai su vieti- 
ne moblesse valdžia pasitelkė trečiąjį luomą. Rezultatas — 
trečiasis luomas nesipriešindamas palengva atidavė savo 
vietines laisves karūnai, kol pastaroji galiausiai tapo ab- 
soliučiai suvereni. Administracijos centralizacija arba vie- 
tinės autonomijos sunaikinimas Prancūzijoje buvo patei- 
kiamas kaip netyčinis trečiojo luomo ir noblesse konflikto 
padarinys. 

Ši klasių konflikto analizė buvo tarsi darbo „Ancien rė- 
gime ir revoliucija“ teiginių įžanga. Tačiau Tocgueville'is 
jos neperša tiesmukai. Ji išryškėja kartkartėmis, pavyz- 
džiui, kai jis aptaria skirtingą žodžių „gentilhomme““ ir 
„gentleman'“? reikšmę. Pirmoji sąvoka būdinga visuome- 
nės struktūrai, kurioje n0blesse nuo buržuazijos skiria kas- 
tų prietarai, o antroji - tokiai visuomenei, kurioje valdan- 
čiosios klasės - „natūralios“ aristokratijos — nariu leidžia 
tapti gerovė ir išsilavinimas. Žinoma, kad pirmuoju atveju 
kalbama apie Prancūziją, antruoju — apie Angliją. 

Rašant „Ancien rėgime ir revoliuciją“ Tocgueville'iui 
kur kas labiau rūpėjo Prancūzijos centralizacijos padari- 
niai negu ištakos. Užuot nagrinėjęs, kaip klasių konflik- 
tas Prancūzijoje sukūrė centralizmą, jis parodė, kaip cen- 
tralizmas, atskyręs luomus ir neleidęs jiems išmokti ben- 
dradarbiauti vietose, prisidėjo prie XVIII amžiaus klasių 
konflikto. Priede apie Langvedoką atskleidžiama, kad ten, 
kur centralizmo poveikis buvo silpnesnis, t.y. kur išliko 
savivalda, daug silpnesnis buvo ir klasių konfliktas bei 
kastų galvosena. 

Vis dėlto pateikęs tik savo 1836 metų teiginių išvadas 
ir neaprašęs klasių konflikto, kuris leido tas išvadas pa- 
daryti, Tocgueville'is rizikavo Prancūzijos karaliaus val- 
džios stiprėjimą pavaizduoti kone kaip sąmokslą. Galbūt 

manė, kad tą riziką nusveria metodo pranašumai. Vienas 
pranašumas buvo poleminis. Rašydamas Antrosios impe- 
rijos laikais Tocgueville'is neturėjo nė mažiausio noro 
švelninti Prancūzijos valstybės kėslų. Kitas pranašumas 
buvo aiškinamasis. Jau pačioje knygos pradžioje Restau- 
racijos laikų temos leido nustatyti, kad socialinių sąlygų 
suvienodėjimas ir radikaliai centralizuota valdžios forma 
buvo esminiai XVIII amžiaus Prancūzijos bruožai. 

Knygos „Ancien rėgime ir revoliucija“ pirmos dalies tu- 
rinį sudaro demokratinės socialinės revoliucijos postulatai, 
o antroje vyrauja Prancūzijos administracijos centraliza- 
cijos ištakų ir padarinių analizė. Rašydamas trečią dalį 
Tocgueville'is palietė temas, kurių anksčiau nebuvo nag- 
rinėjęs, ypač philosophes vaidmenį ir ekonomikos tenden- 
cijas iki revoliucijos, taip pat trapius politinės ir administ- 
racinės reformos padarinius prieš pat 1789 metus. 

Rašydamas knygą „Ancien rėgime ir revoliucija“, kaip 
ir „Apie demokratiją Amerikoje“, Tocgueville'is pirmiau- 
sia pradeda nuo visuomenės struktūros revoliucijos, ta- 
čiau dabar jis tai daro toli gražu ne taip tiesmukai. Ap- 
žvelgdamas virtinę klaidingų 1789 metų revoliucijos in- 
terpretacijų ir siekdamas paaiškinti, kodėl amžininkams 
taip sunkiai sekėsi apibrėžti revoliucijos priežastis, To- 
cgueville'is vartoja sąvoką demokratinė socialinė revoliu- 
cija. Pradžioje kitos Europos vyriausybės manė, kad tai 
tik dar vienas politinis įvykis, kurį bus galima panaudoti 
prieš Prancūziją. Vėliau, po karaliaus egzekucijos prasi- 
dėjus teroro karalystei, analitikai, tarp jų ir Josephas de 
Maistre'as, užuot sumenkinę Prancūzijos įvykių naujumą, 
ėmė juos interpretuoti kaip demoniškus ir metafizinius, 
kaip sukilimą prieš pačią moralę. Tačiau nei politinis, nei 
metafizinis interpretavimas nepadėjo geriau suprasti pra- 
sidėjusių esminių permainų - naujo tipo visuomenės kon- 
solidavimosi. 

Plačiai paplito dar du klaidingi revoliucijos vertinimai. 
Vienų nuomone, revoliucija iš esmės siekė sunaikinti Baž- 
nyčią ir krikščionybę, kitų - ji buvo nukreipta prieš bet 
kokią politinę valdžią, taigi buvo gaivališka. Ginčydamas 
šias dvi nuomones Tocgueville'is įrodinėja, kad priešiš- 
kumo Bažnyčiai nebeliks, kai tik ši liausis buvusi privile- 
gijuota feodalinės struktūros dalimi. Jis taip pat tvirtina, 
kad visuotinė lygybė tarpinėms institucijoms išnykus lin- 
kusi ne mažinti, o stiprinti valstybės valdžią. 


Po anarchijos skraiste slėpėsi didžiulė, labai centralizuota 
valdžia, pasiglemžusi ... visą autoritetą ir įtaką, kurią iki šio- 
lei dalijosi daugybė menkesnių, nekoordinuotų jėgų: trys 
valstybės luomai, profesinės organizacijos, šeimos ir indivi- 
dai. Pasaulis nuo pat Romos imperijos laikų nebuvo matęs 
tokios centralizuotos valdžios. Šią naująją galybę sukūrė re- 
voliucija, arba, tiksliau, ji beveik savaime gimė iš revoliuci- 


jos chaoso (OC Ila. 85). 


Liudviko XVI valdžia buvo nuversta, nes ji buvo sie- 
jama su privilegijomis. Tačiau tai toli gražu nereiškė, kad 
buvo atmetama valdžia per se“. 

Amžininkai niekaip nepajėgė suprasti vieno dalyko — 
kad Prancūzijos revoliucija buvo veikiau proceso pabai- 
ga, o ne pradžia. Dar gerokai iki 1789 metų feodalizmo 
sukurta kastų visuomenė buvo sugriuvusi, o jos vietą už- 
ėmusi kitokio tipo visuomenė. Tos feodalizmo apraiškos, 
kurios išliko iki XVIII amžiaus, tebuvo tuščios formos. 
1789 metų revoliucija tik perkėlė senus socialinius ir eko- 
nominius reiškinius į teisinę bei politinę sferas. 


Revoliucija jokiu būdu nebuvo atsitiktinis įvykis; ji nu- 
stebino pasaulį, tačiau buvo vienintelis įmanomas ilgo nėš- 
tumo kūdikis, ūmi ir smurtinė proceso, kuriame pakaitomis 
dalyvavo dešimt kartų, pabaiga. Net jei ji nebūtų įvykusi, 

senoji visuomenės struktūra vis tiek būtų subyrėjusi, vienur 
greičiau, kitur vėliau. Skirtumas tik tas, kad užuot žlugusi 
taip staiga, ji būtų trupėjusi mažais gabaliukais (OC Ila. 96). 


1789 metų revoliucija išrovė iš Prancūzijos visuome- 
nės ir valdžios visa, kas siejosi su feodalinėmis arba aris- 
tokratinėmis privilegijomis. 

Kadaise feodalinės institucijos vyravo visoje Vakarų ir 
Vidurio Europoje. Viduramžiais, kaip rodo Prancūzijos, 
Anglijos ir Vokietijos pavyzdžiai, jos sudarė savitą socia- 
linę sistemą. „Bendruomenė buvo atidalyta tomis pačio- 
mis užtvaromis, o luomai išsirikiavę ta pačia hierarchi- 
ja“, - pabrėžia Tocgueville'is. Bajorija, lygiai kaip ir mies- 
tų valdžia, visur užėmė tas pačias pozicijas, o valstietijos 
padėtis skyrėsi tik nekur ir nesmarkiai. Panašios buvo ne 
vien šių šalių institucijos, bet dažnai ir veiklos rūšis va- 
dinosi vienodai - feodalinė žemės valda, dvaras arba seig- 
neurie*!, baudžiava, feodalinės duoklės ir prievolės, pre- 
kyba ir amatų gildijos. 

Nuo XIV iki XVIII amžiaus šios feodalinės institucijos 
vis labiau iro. „Šį kartą nekeliu sau tikslo ištirti, kaip pa- 
lengva silpo ir nyko senoji Europos santvarka. Apsiribo- 
siu nurodydamas, kad XVIII amžiuje šis procesas buvo 
ją bemaž sugriovęs“ (OC Ila. 92). Be jokios abejonės, ši 
erozija Vakarų Europoje buvo daug spartesnė nei Rytų, 
bet visur pastebima. XVIII amžiaus visuomeniniams ir 
ekonominiams pokyčiams prasidėjus — baigė išnykti feo- 
dalinė bajorija, atsirado tarpinės klasės, vis reikšminges- 
ni darėsi miestai ir prekyba - feodalinės institucijos tebu- 
vo tuščias kevalas. Galutinai jo nesudaužiusi Anglija, pa- 
vyzdžiui, jau buvo „visiškai moderni valstybė“, kurioje 
visi buvo lygūs prieš įstatymą, o luomai gerokai susimai- 
šę. Žemyne, ypač Prancūzijoje, sulig visuomenės permai- 
nomis radosi nauja valdžios forma. „Centrinė administ- 

racija smelkėsi visur, įsitvirtindama ant vietinės valdžios 
griuvėsių; biurokratinė hierarchija nenumaldomai silpni- 
no diduomenės galią“ (OC Ila. 94). 

Tocgueville'is tiesiogiai nekelia klausimo, kodėl Euro- 
pos visuomenės permainos pakrypo demokratine, arba 
egalitarine, linkme, tačiau, kaip ir knygoje „Apie demo- 
kratiją Amerikoje“, netiesiogiai sieja revoliuciją su krikš- 
čioniškais įsitikinimais. Pirmiausia jis teigia, kad „revoliu- 
cijos tikslas buvo pakeisti feodalines institucijas papras- 
tesne ir visiems tinkamesne tvarka, grindžiama žmonių 
lygybės samprata“. Toliau jis neigia bet kokį krikščiony- 
bės ir demokratijos nesuderinamumą. 


Nieko nėra klaidingiau už manymą, kad demokratija sa- 
vaime priešiška religijai. Krikščionybė ir net katalikybė nie- 
kaip neprieštarauja demokratijos principui; abi kai kuriais 
atžvilgiais aiškiai jam palankios (OC Ila. 84). 


Demokratijos, kaip ir krikščionybės, doktrina gina 
žmonių teises ir pareigas nepriklausomai nuo to, kokiai 
visuomenei jie priklauso. „Prancūzijos revoliucija kilo 
dėl šio pasaulio reikalų lygiai kaip religinės revoliucijos 
kyla dėl ano pasaulio reikalų“ (OC Ila. 89). Abiem bū- 
dinga universali moralės kalba: abi savo prigimtimi pro- 
zelitiškos. 

Pirmosios „Ancien rėgime ir revoliucijos“ dalies pabai- 
goje Tocgueville'is pateikia revoliuciją daugiau kaip pro- 
ceso pabaigą nei pradžią, ir tvirtina, kad permainų, ku- 
rias ji atnešė, buvo galima pasiekti ir taikiai, reformomis. 
Tai ir yra toji grandis, kuri sujungė pirmą ir antrą kny- 
gos dalis, nes iškeliamas klausimas, kodėl galiausiai vi- 
sus Europos kampelius pasiekusios socialinės permainos 
Prancūzijoje baigėsi smurtu. Tocgueville'io atsakymas 
stulbinamas. Prancūzijos revoliucija išsiveržė me todėl, 
kad Prancūzija buvo atsilikusi, bet todėl, kad ji buvo 

„priešaky“. Feodalizmo erozija Prancūzijoje buvo labiau 
išplitusi, tačiau ji nebuvo lydima atitinkamų teisinių ir 
valdymo reformų. Tocgueville'is be užuolankų suvertė 
visą kaltę centralizacijai. Biurokratinis Prancūzijos vals- 
tybės pobūdis sunaikino vietinę savivaldą, skatinančią 
skirtingas socialines grupes bendrauti vieną su kita, pa- 
žinti viena kitos interesus ir mokytis juos derinti. 

Taip susiklostė, kad XVIII amžiaus viduryje Prancū- 
zijoje socialinės sąlygos ir teisinės institucijos pavojingai 
neatitiko. Viena vertus, visuomeniniame gyvenime ir 
toliau vyravo formalus teisių nelygybės principas. Tik 
aristokratams buvo leidžiama kreiptis į karalių ir vie- 
šai nešioti ginklus, tik aristokratai galėjo užimti svar- 
bius karinius postus ir eiti svarbias valstybines parei- 
gas. Dar pavojingiau buvo tai, kad nmoblesse, kaip luo- 
mas, naudojosi neliečiamumu, daugeliu mokesčių leng- 
vatų, nors jau nebeatsakė už vietos valdžią. Noblesse ta- 
po paprastu luomu, kuriam išskirtinumą teikė nebent 
privilegijos, nors nebuvo aišku, kokia iš jų nauda vi- 
suomenei. 

Kita vertus prancūzai buvo kur kas labiau susilyginę 
negu kuri nors kita Europos tauta. Žemės pasidalijimas 
seniai buvo sugriovęs baudžiavą ir sukūręs didelę, žemės 
savininkais tapusią valstietiją; moblesse turtai nuolat ma- 
žėjo — visiškai priešingai, negu paliovusios būti išskirtine 
Anglijos aristokratijos. Iš tikrųjų Prancūzijos vidurinė kla- 
sė turtais, išsilavinimu ir papročiais labai menkai tesiskyrė 
nuo noblesse. Tačiau tuo pat metu Prancūzijos vykdomo- 
sios valdžios centralizacija buvo pasiekusi neregėtą mas- 
tą. Buvo panaikinti Generaliniai luomai (trijų luomų — 
dvasininkijos, bajorijos ir prastuomenės —- asamblėja), sie- 
kiant padidinti karaliaus pajamas buvo paskelbtas muni- 
cipalinių privilegijų išpardavimas, o kaimų pareigūnai ta- 
po greičiau valstybės nei vietinių Žmonių atstovais. Pro- 

vincijų reikalai beveik galutinai buvo perduoti karaliaus 
paskirtų pareigūnų žinion. 

Prancūzijos centralizacija buvo pažengusi toliausiai, be 
to, labai daug valstiečių tapo savininkais. Štai dėl ko Pran- 
cūzijoje feodalizmo liekanų neapkęsta daug nuožmiau nei 
kur nors kitur. Savininku tapusio valstiečio požiūris į pa- 
saulį pasidarė daug komerciškesnis. Tuo pat metu vieti- 
niai aristokratai, kad ir praradę savo vaidmenį valdžioje 
ir atsisakę įsipareigojimų, anksčiau pateisinusių jų privi- 
legijas, tebekėlė feodalines pretenzijas. Suprantama, tai 
siutino valstietiją ir sėjo revoliucijos sėklas. Paradoksalu, 
kad feodalizmas Prancūzijoje buvo taip nekenčiamas dėl 
to, kad jis jau beveik nebeegzistavo. 

Ypač Tocgueville'is akcentavo negailestingą karaliaus 
valdžios kėsinimąsi į kitas jurisdikcijas. Išvydama bajori- 
ją iš vietinės ir provincijų valdžios, karališkoji administ- 
racija atskyrė ją kaip luomą nuo valstiečių, tarp kurių ši 
gyveno. Bajorai gyveno tarp valstiečių nelyginant „privi- 
legijuoti svetimšaliai“, o tikroji šalies valdžia priklausė in- 
tendantams, kurių dauguma buvo kilę iš vidurinės kla- 
sės. Intendantus skyrė ir atleisti galėjo tik generalinis kon- 
trolierius. 


Visiems savo ketinimams ir tikslams įgyvendinti centri- 
nė valdžia turėjo tik vieną pareigūną Paryžiuje, lygiai taip 
pat ji turėjo tik po vieną atstovą ir kiekvienoje provincijoje. 
Tiesa, XVIII amžiuje dar buvo didikų, turinčių provincijos 
gubernatoriaus titulą. Nors su jais buvo elgiamasi pagarbiai, 
jie nebeturėjo jokios valdžios. Visa tikroji valdžia priklausė 
intendantams (OC Ila. 109). 


Municipalinės ir provincijų autonomijos sunaikinimas 
užkirto kelią veiksmingam vietiniam pasipriešinimui ir 
karaliaus valdžia galėjo didinti savo pajamas neatsižvelg- 
dama į socialinius padarinius. 

Norėdamas parodyti karaliaus valdžios stiprėjimą To- 
cgueville'is veikale „Ancien rėgime ir revoliucija“ apsiri- 
bojo kaip pavyzdį pateikdamas pirmą be Generalinių luo- 
mų sutikimo įvestą mokestį faille**. Ieškodamas vis naujų 
pajamų šaltinių, karalius dar labiau didino šį mokestį ir 
lengvabūdiškai naikino vietines teises. Tai tapo Tocgue- 
ville'io analizės apie stiprėjančią karaliaus valdžią leitmo- 
tyvu. Tocgueville'io nuomone, Prancūzijos administraci- 
nės teisės raida buvo simptomiška. Jis ją laikė kraštuti- 
nai centralizuotai valdžiai būdingu įrankiu ir natūraliu 
centro gebėjimo išvengti teisinio atskaitingumo simboliu. 

Galima būtų ginčytis, kad nepateikęs klasių konflikto 
analizės, išdėstytos 1836 metų esė, Tocgueville'is per daug 
suprastino Prancūzijos valstybės kišimosi priežastis — ver- 
tino jas kaip karalių ir biurokratų nepasotinamo valdžios 
troškimo, nekontroliuojamos administracinės mašinos ir 
didikų iliuzijų padarinį. Kadangi Tocgueville'is ne tik rašė 
istoriją, bet ir puolė Louis Napoleono Antrąją imperiją, to- 
kie argumentai galėjo tikti jo užsibrėžtam tikslui. Nepai- 
sant to, vėlesnių laikų istorikai kritikavo Tocgueville'į už 
tai, kad jis neatsižvelgė į kitas Prancūzijos centralizacijos 
priežastis, tokias kaip galingų kaimynų karinis spaudimas 
žemyninei valstybei, - spaudimas, kurį, pavyzdžiui, An- 
glija jautė kur kas silpniau. 

Vis dėlto nukreipęs savo dėmesį kita linkme, nei ra- 
šydamas 1836 metų esė, Tocgueville'is sukūrė originaliau- 
sius ir subtiliausius knygos „Ancien rėgime ir revoliucija“ 
skyrius. Tuose skyriuose jis nagrinėja kraštutinės centra- 
lizacijos poveikį atskiriems visuomenės luomams pasku- 
tinėje ancien rėgime laikų fazėje. Pakeitęs požiūrio tašką, 
jis galėjo susitelkti ties skirtingų luomų ir net jų vidinių 
moralinių ryšių nykimu. Naujai idėjai išreikšti jis sukūrė 
naują terminą - šių moralės ryšių nykimą pavadino „ko- 
lektyviniu individualizmu“. Tai buvo reikšmingas Restau- 

racijos laikų liberalų iškeltos „atomizacijos“ temos išplė- 
tojimas. 

Šią naują sampratą galėjo įkvėpti Indijos kastų tyrinė- 
jimas, kurio jis ėmėsi penktąjį dešimtmetį. Didžiausią nuo- 
stabą Tocgueville'iui kėlė tai, kad Indijos kastų nesiejo 
bendra ištikimybė ir jos nesijautė priklausančios didesnei 
visuomenei arba tėvynei, visuomeninis solidarumas ar 
užuojauta egzistavo nebent pačiose kastose. Panašu, jog 
Tocgueville'is, nežinia ar sąmoningai, ar ne, šį Indijos mo- 
delį, kaip idealų pavyzdį, turėjo galvoje knygoje „Ancien 
rėgime ir revoliucija“ kalbėdamas apie visuomeninių ry- 
šių sunykimą XVIII amžiaus Prancūzijoje. Pradžioje luo- 
mams nebuvo reikalo bendradarbiauti, o paskui, sunai- 
kinus norą suprasti vienas kito poreikius, pasidarė per- 
nelyg sudėtinga - tai buvo morališkai pasibjaurėtinas val- 
džios centralizacijos padarinys. 

Ancien rėgime laikais praktiniai klasių simpatijos sai- 
tai nuolat silpo. Žinoma, luomams paliovus domėtis vie- 
nas kito likimu visuomeninių saitų praradimas toli gra- 
žu nebuvo toks ryškus kaip tarp Indijos kastų. Taip atsi- 
tikti neleido įsitikinimai, kuriuos įkūnijo krikščioniškosios 
Europos Bažnyčia ir valstybė, ypač tikėjimas universalia 
„Žmogiškąja“ prigimtimi. Vis dėlto lemtinga valdžios cent- 
ralizacijos yda buvo ta, kad ji tolydžio griovė ankstesnį 
„aristokratinį“ bendruomeniškumo jausmą, neleisdama 
įsigalėti naujam — „demokratiniam“. Ji leido Prancūzijos 
visuomenei subyrėti į daugybę grupelių, besivaržančių 
dėl neliečiamumo, finansinių lengvatų ir statuso. Ji beveik 
sunaikino pilietinę dvasią Prancūzijoje. 

Visi XVIII amžiaus Prancūzijos luomai buvo morališ- 
kai pakirsti ir gal senoji noblesse akivaizdžiausiai. Tai, kad 
diduomenė prarado įtaką valdžioje, savo raison d'ėtre“, jai 
buvo katastrofa. Tocgueville'is ir toliau liko negailestin- 
gas noblesse kritikas. Už pasipūtimą diduomenė sumokė- 

jo ne vien savo, kaip luomo, galybe, bet ir turtais. Nepa- 
jėgūs suprasti, kad valdžią perėmė „tikroji“ aristokratija, 
didikai tapo viso labo titulais ir mažmožiais mulkinamais 
dvariškiais. Tokią politiką pradėjo dar Richelieu ir Liud- 
vikas XIV. Noblesse likimas gerai parodo, kaip nepagrįs- 
tai ji rietė nosį. 


Prancūzijos diduomenė užsispyrusi šalinosi kitų luomų, 
kol galiausiai neteko kone visų savo pareigų bendruome- 
nei, mieliau įsivaizduodama, kad gali išlaikyti didingą sta- 
tusą ir nebūdama įsipareigojusi... Tačiau kuo laisvesnė ji bu- 
vo, tuo labiau skurdo. Kita vertus, vidurinė klasė (su kuria 
didikai taip bijojo susimaišyti) nenumaldomai turtėjo ir švie- 
tėsi be diduomenės pagalbos ir, tiesą sakant, jos sąskaita. 
Taip bajorams, nenorėjusiems pripažinti buržuazijos atsto- 
vų savo sąjungininkais ir net bendrapiliečiais, beliko įsivaiz- 
duoti juos esant varžovais, kol šie tapo priešais ir galiau- 
siai šeimininkais (OC IIa. 189). 


Tai buvo skaudus kontrastas, palyginti su XVIII amžiaus 
Anglija. Ten feodalų klasė, norėdama išsaugoti politinį vaid- 
menį, pamynė savo išdidumą ir pasidalijo valdžia su par- 
lamento Žemaisiais Rūmais. Atsirado tikroji aristokratija, 
grindžiama ne vien kilme, bet ir turtu bei išsilavinimu. Vie- 
tinius reikalus vis dar tvarkė vietiniai vadovai. 

Prancūzijos buržuazija taip pat buvo centralizacijos au- 
ka. Nesipriešindama municipalinės autonomijos žlugdy- 
mui ji atkirto save nuo valstietijos, turinčios savišką pa- 
sididžiavimo jausmą, tą feodalo pavainikio išdidumą. 
„Nors bajorija ir vidurinė klasė ėjo skirtingais keliais, vie- 
nu aspektu jos buvo panašios; buržua ištiko toks pat li- 
kimas kaip ir didikus - galiausiai jis buvo izoliuotas nuo 
tautos, — liūdnai konstatavo Tocgueville'is. - Nerodyda- 
mas jokio susirūpinimo valstiečiais, jis užmerkė akis prieš 
jų nelaimes, užuot ėmęsis bendro reikalo atremti ir jį kliu- 

džiusias socialines negandas; jis apdairiai skatino sau pa- 
lankias naujas neteisingumo formas; iš tiesų jis troško už- 
sigarantuoti ypatingą padėtį ne mažiau, kaip kiekvienas 
didikas atgauti savo privilegijas“. Taip noblesse, teikian- 
čios pirmenybę privilegijoms, o ne valdžiai, pavyzdys su- 
formavo buržuazijos pažiūras ir elgseną. Buržuazijai, kaip 
ir moblesse, valstietija pasidarė „svetima, nesuprantama 
žmonių rasė“. Priimdama valstybės globą buržuazija sten- 
gėsi įgyti lengvatų ir tapo valstybės rentiers*“*. Pažiūros, 
susiformavusios dėl valstybės globos, turėjo neigiamų 
padarinių Prancūzijos buržuazijai — sutrukdė jai tapti stip- 
ria Anglijos tipo verslo klase bei išsiugdyti pilietinę dvasią. 
Tocgueville'is buržuaziją vertina su paniekos atspal- 
viu, tuo tarpu ataskaitoje apie valstietijos būklę to nera- 
sime. Tocgueville'io nuomone, valstietija buvo didžiausia 
valdžios centralizacijos auka. Dėl tokio karaliaus valdžios 
elgesio, kurį greičiau galima vadinti klasių atskyrimo po- 
litika, valstietija neteko vadovybės. Turtingesnė, labiau iš- 
silavinusi visuomenės dalis nusisuko nuo valstietijos ir 
paliko ją amžinai pajamų stokojančio karaliaus valdžios 
malonei. Noblesse ir buržuazijos išsikovotos mokesčių 
lengvatos tik dar labiau sunkino valstietijos naštą, o feo- 
dalinė duoklė ne tik skurdino, bet ir žemino. 
Prancūzijos bajorai, gyvendami periferijoje kaip „privi- 
legijuoti svetimtaučiai“, klydo manydami esą tautos va- 
dai. „Iš tikrųjų, deja, jie niekam nebevadovavo; jie buvo 
vieni, ir puolimui prasidėjus neturėjo kitos išeities, kaip 
tik bėgti“. Ne ką geresnė vadovė buvo ir buržuazija. Dras- 
koma neapykantos aristokratų privilegijoms — ypač kai li- 
kus keliems dešimtmečiams iki 1789 metų noblesse suge- 
bėjo jas apginti — ir troškimo įsilieti į kilmingųjų gretas, ji 
niekuomet nesusimąstė galinti susivienyti su valstietija 
bendrai kovai už pilietinę lygybę ir laisvas institucijas. 
Kaip ir didikai, nustoję rūpintis valstiečiais, kai prarado 

savo vaidmenį vietos valdžioje, taip ir trečiojo luomo na- 
riai, įgiję turtą bei išsilavinimą, išsikraustė iš periferijos į 
miestus. Deja, buržuazijai, įpratusiai valstybės mašiną lai- 
kyti savo gynėja, vietinės laisvės tebuvo pasipelnymo ir 
statuso šaltinis. 

Jaudinančiomis pastangomis Tocgueville'is vis dar 
stengėsi suprasti savo klasės moralinę izoliaciją, ištiku- 
sią paskutiniais ancien rėgime dešimtmečiais — priežastis, 
kodėl ji taip staiga buvo atstumta ir pradėta persekioti. 
Jis padarė išvadą, kad vietos autonomijos sunaikinimas 
Prancūzijoje taip atskyrė luomus, kad juos siejo nebent 
abipusis nepasitikėjimas ir neapykanta, o ne įprotis iš- 
vien dirbti ar siekti bendro tikslo. Tad nenuostabu, jog 
valstietija savo pagiežą nukreipė į finansines ir kitokias 
vis dar šalia gyvenančių „svetimšalių“ privilegijas - į 
noblesse. 

Tocgueville'io dėmesį prikaustė ir dar du Prancūzi- 
jos ancien rėgime patologijos bruožai. Pirmasis buvo Pa- 
ryžiaus iškilimas. Sunaikinus vietos ir provincijų autono- 
miją visi valdžios siūlų galai atsidūrė Paryžiuje, pramo- 
nės augimas pagimdė miestų proletariatą, tapusį svar- 
biausiu nuo 1789 metų viena po kitos nusiritusių revo- 
liucijų veikėju — revoliucijos mase. Taigi valdžios centra- 
lizacija, nutraukusi moralinius piliečių ir luomų ryšius, 
paskatino revoliuciją, o Paryžiaus iškilimas buvo palanki 
aplinkybė jai įvykti. Kitaip monarchija vargiai būtų taip 
staiga žlugusi. 

Lygiai taip pat revoliucijai palanki buvo ir XVIII am- 
žiaus pabaigos Prancūzijos mintis, nes valdžios centraliza- 
cija paliko pėdsakus ir prancūzų supratimui apie visuo- 
menės reikalus. Valdymo patirties stoka leido įsiviešpa- 
tauti itin bendro pobūdžio idėjoms, abstrakčioms formu- 
luotėms, trukdžiusioms įžvelgti „net pačias akivaizdžiau- 
sias kliūtis, kad ir pagirtiniausių reformų kelyje“ (OC Ila. 

195). Toks vadovavimasis abstrakčiomis sąvokomis poten- 
cialiai paskatino po 1789 metų prasidėjusį smurtą, neišski- 
riant ir valstybinio. 

Dabar Tocgueville'io požiūris į dvi svarbias ancien rė- 
gime laikų grupes buvo kitoks, nei jam rašant 1836 me- 
tų esė. Jis kur kas mažiau buvo linkęs vertinti Bažnyčią 
kaip vien valdžios įrankį. Tocgueville'is tebebuvo kritiš- 
kas aukštų dvasininkų atžvilgiu, bet dabar jam atrodė, 
kad ginti valstietiją ir palengvinti jos dalią mėgino ko- 
ne vieni žemesnio rango dvasininkai — tik jie ir prieši- 
nosi moralinei izoliacijai, grasinusiai atkirsti Prancūzijos 
valstietiją nuo kitų luomų. Veikale „Ancien rėgime ir re- 
voliucija“ Tocgueville'is švelniau žvelgia į žemesnio ran- 
go dvasininkus, o philosophes jis vertina dar griežčiau ne- 
gu 1836 metais. Nuodugniai valstybiniu požiūriu išstu- 
dijavęs jų darbus, jis liko priblokštas, kaip smarkiai, nors 
nesąmoningai, jie pasitarnavo centralizacijai — jų siūlo- 
muose „racionalių“ reformų planuose viskas atiduoda- 
ma į centrinės institucijos, galėjusios juos bausti, rankas. 
Jų programa paklojo pamatą valstybės valdžios koncen- 
travimuisi. 

Tam tikra prasme philosophes, iš jų ryškiai skyrėsi tik 
Malesherbes'as, perėmė ankstesnį ancien rėgime laikų tei- 
sininkų vaidmenį ir pateisino valdžios centralizaciją, su- 
naikinusią Prancūzijoje laisvus maeurs. Pirmieji savivaldos 
daigai, pasireiškę federalistinio judėjimo pavidalu, ėmė 
kaltis tik pačiais paskutiniais ancien rėgime metais, bet jau 
gerokai pavėlavę. Tuo metu Prancūzijoje jau buvo suve- 
šėjusi neapykanta privilegijoms, po 1789 metų ji nieko ge- 
ra nežadėjo ir Prancūzijos eksperimentams su savivalda. 
Užuomina skaitytojams buvo pakankamai aiški: Louis 
Napoleono Antroji imperija tebuvo dar viena centralisti- 
nio mąstymo ir praktikos, kurių šaknys driekėsi toli į an- 
cien rėgime laikus, apraiška. 

Laiškai, kuriuos Tocgueville'is parašė kurdamas kny- 
gą „Ancien rėgime ir revoliucija“, kupini pasipiktinimo 
Louis Napoleono beprotybe ir jo dvaro pretenzijomis. 
Prancūzų vangumas šio „išsišokėlio“ akivaizdoje Tocgue- 
ville'iui buvo nepakenčiamas, tačiau dar aršiau už ben- 
drininkavimą su tironu jis puolė aukštąją dvasininkiją. 
Vis dėlto Tocgueville'is nesitikėjo, kad Antroji imperija 
greitai žlugtų, pripažino Louis Napoleono gebėjimą gąs- 
dinti valstietiją socializmo šmėkla ir skatinti armijos am- 
bicijas. Tuo jis grindė savo valdžią ir staiga tam padary- 
ti galą nebuvo galima. Pasiekti šį tikslą būtų įmanoma 
nebent beprotiška karine avantiūra. Galiausiai, socializ- 
mo baimei išblėsus, prancūzų išdidumas nebeleis taiks- 
tytis su tuo, kad jie taip smarkiai buvo nušalinti nuo val- 
džios. Tada galėtų pradėti veikti papročiai ir idėjos, at- 
siradusios per kelis atstovaujamosios valdžios dešimtme- 
čius (1815-1848 m.). Tačiau iki tol ką nors pakeisti vil- 
ties buvo labai maža. 

Niūri Prancūzijos perspektyva nežadino Tocguevil- 
le'io dvasios ir dėl to, matyt, daug kas klaidingai su- 
prato jo politines pažiūras. Nors Tocgueville'is puikiai 
suvokė Prancūzijos visuomenės silpnybes — kad klasių 
konfliktas, veikdamas moeurs, trukdė sukurti Prancūzi- 
joje tvirtą atstovaujamąją valdžią, kaip buvo Anglijoje, — 
jis dažnai vertinamas kaip fatalistas, netikėjęs, jog Pran- 
cūzija pajėgi sukurti savivaldą. Tačiau tokia išvada ne- 
teisinga. Tocgueville'io tikėjimas Žmogaus laisve reiškė, 
kad iki tam tikrų ribų Žmonės laisvi patys tvarkyti sa- 
vo ateitį. Vadinasi, Prancūzija gali, kad ir lėtai bei 
skausmingai, išplėtoti laisvus maeurs, kurie padėtų su- 
derinti demokratinę visuomenės būklę su atstovaujamą- 
ja valdžia. Šio įsitikinimo nesugriovė net ir karti To- 
cgueville'io patirtis 1848 metais jam dirbant Konstituci- 
jos Komisijoje. 

Tocgueville'is visuomet buvo priešiškas bet kokiam fa- 
talizmui. Jis dar kartą gavo progos aiškiai tai išdėstyti šeš- 
tojo dešimtmečio viduryje, kai vėl įsivėlė į ginčą su bu- 
vusiu protėgė Arthuru de Gobineau. 1855 metais dabar sa- 
ve grafu tituluojantis de Gobineau išleido paskutinius sa- 
vo esė „Apie žmonių rasių nelygybę“ tomus. Ši knyga pa- 
vertė jį vienu iš šiuolaikinės rasistinės ideologijos pradi- 
ninkų. Tuo metu Gobineau ėjo diplomatines pareigas Per- 
sijoje. Jo ankstesnis polinkis į islamą ir neapykanta demo- 
kratijai susilydė su idėjomis apie arijų rasės pranašumą. 
Iš šio lydinio susikristalizavo sistema, aukštinanti arijus 
kaip pranašesnę rasę, kuriai pavojų kelia maišymasis su 
kitomis rasėmis, gabumų ir dorybių mažėjimo tvarka ri- 
kiuojamomis po arijų. Remiantis Gobineau analize, fizi- 
nis paveldimumas iš esmės lemia viską, o laisva valia be- 
veik nieko; aistringas jo troškimas priklausyti aristokra- 
tams galiausiai suformavo požiūrį, kad demokratija yra 
mišrios [skirtingų rasių Žmonių] santuokos forma. 

Skaitydamas laiškus iš Teherano, kuriuose Gobineau 
dėstė savo doktriną, Tocgueville'is pamatė, kad jo protė- 
gė - tarsi lemties atsiųstas išbandymas. Tocgueville'io per 
daug nenustebino Gobineau mąstymo posūkis, tačiau jis 
su siaubu jautė, kaip Gobineau griauna giliausius jo įsiti- 
kinimus, ir su baime suvokė, kokią žalą tokia rasistinė 
doktrina gali padaryti. Tai vertė Tocgueville'į atsakyti. Tie 
jo atsakymai yra vieni įtaigiausių XIX amžiaus laiškų. Ne- 
reikia manyti, kad juos rašyti buvo lengva, nes Tocgue- 
ville'is, kad ir visiškai nesutikdamas su Gobineau idėjo- 
mis, vis dar jį mėgo ir stengėsi išsaugoti jųdviejų drau- 
gystę. Skausmas, kurį jam kėlė Gobineau prielaidos - pa- 
sityčiojimas iš laisvos valios — buvo kone fizinis. 

Dar nė neperskaitęs naujausių Gobineau tomų, Tocgue- 
ville'is jį perspėjo, veikiausiai nesutiksiąs su jo teiginiais. 
„Niekuomet nuo jūsų neslėpiau, kad esu tvirtai nusista- 

tęs prieš idėją, kuria jūs, atrodo, vadovaujatės. Prisipažįs- 
tu, mane stebina, kad ji priklauso tai materialistinių te- 
orijų grupei ir yra viena pavojingiausių, kadangi kūno su- 
dėjimo fatališkumą taiko ne vien individui, bet ir indivi- 
dų grupėms, vadinamoms rasėmis“ (OC IX. 199). Perskai- 
tęs tuos tomus Tocgueville'is šiek tiek kitaip suformula- 
vo savo palyginimą: Gobineau doktriną jis apibūdino kaip 
tam tikrą tikėjimą lemtimi, glaudžiai susijusį su materia- 
lizmu. „Kad ir kaip būtų, abi teorijos veda prie labai di- 
delių suvaržymų, o gal ir prie visiško Žmogaus laisvės pa- 
naikinimo, - rašė Tocgueville'is. - Na, ką gi... lieku tvir- 
tai įsitikinęs absoliučiai šioms doktrinoms priešingais da- 
lykais. Jos, man atrodo, gerokai klaidingos ir tikrai pra- 
žūtingos“. 

Tocgueville'is neneigė, kad Žmonių rasę sudarančios 
giminės laikui bėgant ir dėl įvairių priežasčių išsiugdo 
skirtingas savybes ir polinkius. „Tačiau niekada ne tik ne- 
buvo įrodyta, bet iš esmės ir neįrodoma, kad šie polin- 
kiai ir savybės yra neįveikiami, nes tokiam įrodymui rei- 
kėtų disponuoti ne tik praeitimi, bet ir ateitimi“ (OC IX. 
202). Tocgueville'is tvirtino, kad neįmanoma nustatyti, 
kaip ir kiek atskiros žmonių giminės maišėsi. Pasikliauti 
vien rasiniu aiškinimu reiškė kategoriškai atmesti daugelį 
priežasčių, kuriomis tradiciškai grindžiama žmonijos is- 
torija. „Nejaugi iš tikrųjų manote, kad imdamasis šitaip 
aiškinti atskirų tautų likimą geriau atskleidžiate istoriją 
arba kad žmogaus pažinimas laimėjo nukrypus nuo ke- 
lio, kuriuo ėjo... tiek daug didžių protų, tikėjusių, kad įvy- 
kius gali nulemti atskiri Žmonės, jausmai, idėjos ir įsiti- 
kinimai?“ (OC IX. 203). 

Moralinis prieštaravimas Gobineau doktrinai ne ką 
mažiau įtaigus kaip nepritarimas pačiai jo skelbiamai tie- 
sai. Veikiau abu neatskiriami. 

Kokia nauda įtikinti vargšus Žmones, gyvenančius it 
barbarai, dykinėtojai arba vergai, kad dėl savo rasės jie nie- 
kaip negali pagerinti savo būklės, pakeisti m0aurs arba mo- 
difikuoti valdžios? Negi nematote, kad iš jūsų doktrinos na- 
tūraliai kyla visas blogis, kurį nuolatinė nelygybė suteikia 
gimimui: puikybė, prievarta, panieka artimui, tironija ir vi- 
sų pavidalų niekšingumas? (OC IX. 203). 


Dar sykį atsiskleidė Tocgueville'io pažiūros, susiforma- 
vusios trečiąjį dešimtmetį. Tačiau koncepcija apie libera- 
lizmo prigimtį ir pobūdį - liberalizmo kaip taikomosios 
krikščionybės — padėjo jam suprasti, kad toliau ginčytis 
su Gobineau bergždžia. „Tarp mano ir jūsų doktrinų plyti 
ištisas intelektinis pasaulis“. Teisingumo jausmas, padė- 
jęs Tocgueville'iui susitaikyti su demokratinės krypties so- 
cialiniais pokyčiais, Gobineau tebuvo tik dar vienas mo- 
ralinio išsigimimo, kylančio iš rasių maišymosi, taigi ter- 
šiančio „grynakraujų“ arijų rasę, įrodymas. 

Lygiai tokios pat atstumiančios Tocgueville'iui buvo ir 
politinės Gobinau pažiūros. Liepos monarchijos laikais 
Gobineau su pasimėgavimu vadino Prancūzijos „buržu- 
azinę“ politiką niekinga ir ištvirkusia, laikė ją demokra- 
tinio „išsigimimo“, kurį savo naujojoje knygoje priskyrė 
mišriai santuokai, požymiu. Dabar, šeštojo dešimtmečio 
viduryje, jis nepajėgė nuslėpti savo gėrėjimosi Louis Na- 
poleono imperija. Politinės laisvės ir viešų debatų suvar- 
žymai jam mažai reiškė palyginti su laimėjimais, kuriuos 
jis vadino „tvarka“ ir „autoritetu“. 

Šis mąstymas Tocgueville'iui buvo jau pažįstamas — 
tas pats nesirūpinimas politine laisve, būdingas daugeliui 
Restauracijos laikų atsidavusių krikščionių ir atgaivintas 
Antrosios imperijos vyskupijų. Gal ir nesąmoningai, tai 
buvo viena priežasčių, kodėl jam buvo taip sunku laiky- 
ti save krikščioniu ortodoksu. „Mano širdis sukyla matant 
tuos mažus ponus, leidžiančius laiką klubuose ar įtarti- 

nose vietelėse, arba didesnius, pasiryžusius bet kokiai 
niekšybei, taip pat ir įvairiausiai prievartai, postringau- 
jančius apie savo šventą religiją. Man visuomet kyla pagun- 
da riktelėti: „Verčiau būkite dori pagonys, išdidžios šir- 
dys ir švarios rankos, negu tokie krikščionys“ (OC IX. 
278). Apskritai Gobineau pažiūros buvo visiškai priešin- 
gos „teisingam“ laisvų institucijų reikalui, įkvėpusiam vi- 
so Tocgueville'io gyvenimo darbus. Tocgueville'is pajėgė 
užgniaužti savo išdidumą, nes to reikalavo vis dar krikš- 
čioniška jo sąžinė. Tokia buvo kaina, kurią jis sumokėjo, 
kad galėtų perprasti socialinio vyksmo kryptį. Gobineau 
to niekuomet nepadarė. Suprantama, kad Tocgueville'is 
nustebo 1856 metais iš paties Gobineau sužinojęs, kad šis 
tapo kataliku. Kartu Gobineau nuginkluojamai prisipaži- 
no, kad „įvairiais laiko tarpsniais tikrai buvau philosophe, 
Hegelio šalininkas ir ateistas“ (OC IX. 27). Gobineau dok- 
trina Tocgueville'iui atrodė visiškai priešinga krikščioniš- 
kos minties esmei. „Juk žinote, kad jokiu būdu negaliu 
su jumis sutikti; mano nuomonė tokia tvirta, kad jūsų pa- 
stangos mane įtikinti tik dar labiau sustiprina mano prie- 
šiškumą, kurio meparodau tik dėl prieraišumo jums“ (OC 
IX. 265). 

Kaip Gobineau galėjo nematyti, kad jo teorija priešta- 
rauja ir krikščionybės žodžiui, ir dvasiai? 


O dėl žodžio, ar begali būti aiškiau pasakyta kaip Pra- 
džios knygoje, kad Žmonių rasė yra vieninga ir visi atsira- 
do iš to paties Žmogaus? O dėl krikščionybės dvasios, ji vie- 
nareikšmiškai siekia panaikinti visus rasių skirtumus, ku- 
riems žydų religija leido egzistuoti, ir sukurti vieną Žmo- 
nių giminę, pripažįstant visų jos narių sugebėjimą tobulėti 
ir visų panašumą? 

Krikščioniškosios moralės esmė yra „visiems vienoda 
laisvė“, o ne nuolatinė nelygybė. Akivaizdu, kad krikščio- 
nybė linkusi paversti visus Žmones lygiais broliais. Jūsų 


170 


6. „ANCIEN RĖGIME IR REVOLIUCIJA“ (1856 m.) - RATAS UŽSIDARO 


doktrina geriausiu atveju padaro juos pusbroliais, kurių 
bendras tėvas yra tik danguje; čia, žemėje, yra tik nugalė- 
tojai ir nugalėtieji, šeimininkai ir vergai nuo gimimo. Štai 
kokia tai tiesa, kad jūsų doktrinoms pritaria, jas cituoja ir 
komentuoja, tik kas? — negrų savininkai, siekiantys išlai- 
kyti ypatingais rasių skirtumais grindžiamą amžiną vergo- 
vę (OC IX. 277). 


Tocgueville'is neabejotinai tikėjo, kad krikščionybė tam 
tikru požiūriu yra laisvų Žmonių religija. Jis beveik tvir- 
tino, kad akcentuojanti sąžinės svarbą ir laisvą valią krikš- 
čionybė, tinkamai suprasta, panaikina religijos autorita- 
riškumą. 

Tocgueville'io nuomone, ilgai Europos maeurs veikusi 
krikščionybė lėmė Europos pranašumą. Tocgueville'is ne- 
turėjo kantrybės gilintis į Gobineau susižavėjimą islamu. 
„Būdamas taip nusistatęs prieš religiją, kuri išvedė mus 
į Žmonijos priekį, jūs, regis, neabejotinai jaučiate silpny- 
bę islamui“ (OC IX. 68). Tocgueville'iui sąžinę ir pasirin- 
kimo laisvę akcentuojanti krikščionybė buvo kur kas vir- 
šesnė nei islamas, linkęs į griežtas taisykles. Tuo jis įsiti- 
kino seniai, studijuodamas Koraną. „Susipažinęs su Ko- 
ranu pamačiau, kad pasaulyje labai maža religijų, tokių 
pavojingų Žmonijai kaip Mahometo mokymas, - prisipa- 
žino jis. — Tai, mano manymu, svarbiausia musulmonų 
pasaulio dekadanso, dabar tokio akivaizdaus, priežastis. 
Nors šis mokymas ne toks absurdiškas kaip senovės po- 
liteizmas, jo socialinės ir politinės tendencijos kelia kur 
kas daugiau abejonių. Mano nuomone, jis artimas pago- 
nybei ir yra veikiau nuosmukis nei pažanga“ (OC IX. 69). 
Apskritai, pasak Tocgueville'io, laisvos institucijos neat- 
sitiktinai atsirado krikščioniškuose Vakaruose. 

Jis tikėjo, kad krikščionybė ir yra tas pirminis „visiems 
vienodos laisvės“ šaltinis, savo dorovės samprata ir to- 
liau ją stiprinęs. Kitaip nei XIX amžiaus radikalieji mąs- 

tytojai, manę, kad šiuolaikiškumo ir visuomenės pažan- 
gos raktas yra mokslas, Tocgueville'is netikėjo, kad krikš- 
čionybė Vakaruose bus išstumta. 


Žinau, kad daug žmonių mano, jog vieną dieną taip ir 
atsitiks, ir kas rytą žvalgosi pro langą tikėdamiesi paga- 
liau išvysti šį naują saulėtekį. Esu įsitikinęs, kad jie dairo- 
si bergždžiai. Greičiau patikėsiu, kad ateis nauja religija, 
negu tuo, kad šiuolaikinė visuomenė klestės be jokios re- 
ligijos (OC IX. 68). 


Tocgueville'io nuomone, pati religinio tikėjimo prigim- 
tis, reguliuodama kasdienio gyvenimo veiksmus, veikia 
žmoniją, kuria ir palaiko maurs. Gamtos mokslas, tikriau, 
madingu tapęs „visuomenės mokslas“, šio normintojo 
vaidmens atlikti negali. 

Paskutiniais savo gyvenimo metais Tocgueville'is su- 
sibičiuliavo su protinga, pamaldžia moterimi, užėmusia 
išskirtinę padėtį Europos katalikų pasaulyje. Sophie 
Swetchine buvo rusė, po Napoleono žlugimo apsigyve- 
nusi Paryžiuje. Dar būdama paauglė, Sardinijos ambasa- 
doriaus Josepho de Maistre'o paskatinta, Sankt Peterbur- 
ge ji priėmė katalikybę. Paryžiuje ponia Swetchine subū- 
rė saloną, garsėjusį religinėmis diskusijomis su misticiz- 
mo atspalviu, pritraukusį ne vieną ryškią tų dienų as- 
menybių. Šios dvidešimčia metų vyresnės moters drau- 
gystė Tocgueville'iui buvo nepaprastai guodžianti. Kai 
juodu susipažino, žmonos dorovė ir psichikos būklė ne- 
kėlė pasitikėjimo. Mary nebegalėjo suteikti jam to, ką 
davė ponios Swetchine bičiulystė, netemdoma nerimo ir 
aistrų. 

Kai Tocgueville'is susipažino su ponia Swetchine, jo 
gyvenimas tarytum apsuko visą ratą. Su šia pagyvenu- 
sia moterimi jis užmezgė be galo atvirus, inteligentiškus 
abipusio supratimo santykius, panašius į tuos, kurie jį 

dar vaiką siejo su abatu Lesueuru. Juose nebuvo nė še- 
šėlio konkurencijos, kurią visą laiką galėjo justi bendrau- 
damas net su artimiausiais draugais, tokiais kaip Beau- 
mont'as ir Kergolay; nebuvo ir dirbtinumo, kuris pakei- 
tė jo santuoką prasidėjus pavyduliavimui bei nepasitikė- 
jimui. Paskutiniais savo gyvenimo metais Tocgueville'is 
atvėrė širdį poniai Swetchine kaip niekam kitam. Jai ra- 
šyti laiškai — 0 jie nusipelno kur kas didesnio dėmesio — 
suteikia unikalią progą pažinti šį išdidų, bet pažeidžia- 
mą Žmogų. 

Juos siejo nuoširdus domėjimasis religinėmis proble- 
momis. Tocgueville'io širdį temdė dvejonės. Jis buvo kai 
ką išsaugojęs iš vaikystės tikėjimo nuolaužų, tačiau dau- 
geliu dalykų nebuvo tikras. Net ir šiuos tikėjimo likučius 
griovė nuolat užplūsdavusios abejonės - kaip ir tada, kai 
buvo šešiolikos, taip ir dabar jam atrodydavo, kad iš po 
kojų slysta žemė. Tik Sophie Swetchine jis galėjo atsiver- 
ti, kaip sunkiai jam sekėsi sudėlioti tuos nedaugelį daly- 
kų, kuriuos laikė prasmingais. Juodu susipažino tik šeš- 
tojo dešimtmečio pradžioje, tačiau ji nepaprastai greitai 
pelnė Tocgueville'io pasitikėjimą. 

Susirašinėti juodu pradėjo prieš pat knygai „Ancien rė- 
gime ir revoliucija“ pasirodant. Tocgueville'is kaupė jėgas 
knygos tęsiniui, bet jam kliudė nepasitikėjimo savimi prie- 
puoliai, kurių nepajėgė įveikti, nors ir suvokė, iš kur jie 
kyla. „Ir didis pasitikėjimas savimi, ir jo stoka randasi iš 
tos pačios versmės — begalinio troškimo sublizgėti, bet 
kaip tik tai ir trukdo vertinti save ramiai ir nuosaikiai, 
kaip derėtų“ (OC XVa. 264). 

Tocgueville'is neslėpė nerimaująs, kaip bus sutikta jo 
knyga „Ancien rėgime ir revoliucija“. „Koks būčiau laimin- 
gas, jei galėčiau pasakyti, kad įsitikinęs savo ketinimų 
nuoširdumu ir suvokdamas savo darbo vertę ramiai lau- 
kiu minios nuosprendžio“, — rašė jis jai. 

Deja, tai visai ne tas atvejas. Visos mane pasiekiančios 
pastabos apie knygą kelia jaudulį, kurio gėdijuosi. Tik jums 
prisipažindamas galiu šiek tiek atsigauti. Diduma to, ką iš- 
girstu, teikia malonumo. Žinoma, palankūs atsiliepimai, bent 
iki šiol, pranoksta mano lūkesčius. Tačiau žiūrėkite, kokios 
niekingos mano mintys! Malonumas, kurį jaučiu girdėda- 
mas pagyrimus, sparčiai blėsta ir praeina. Net menkiausia 
kritika sukelia sielvartą, kuris ilgai neapleidžia. Iš tiesų, po- 
nia, tik jūs įkvepiate man didžiulį pasitikėjimą pasidalyti 
šiais vargais (OC XVb. 281). 


Tocgueville'is nusprendė, kad didžiausia jo silpnybė 
yra „nepaliaujamas proto nerimastingumas... sumenkinan- 
tis net didžiausią svajonę, vos tik ši išsipildo“ (OC XVb. 
285). Tocgueville'is mėgino lenktyniauti su tais, kurie ga- 
lėjo eiti per gyvenimą susitelkę į „aukštesnį tikslą“, bet 
jam tai nesisekė. 

Nebent jo atsidavimą laisvei būtų galima prilyginti to- 
kiam tikslui. Jis nustelbė net troškimą literatūriniais dar- 
bais pelnyti populiarumą ir šlovę. 


Laisvė man yra ir visuomet buvo didžiausias gėris; ir to- 
liau laikau ją neišsenkamu Žmogiškųjų dorybių ir didžių po- 
elgių šaltiniu. Nėra tokios ramybės ar gerovės, kuri privers- 
tų mane nuo jos nusigręžti. Matau, kad dauguma mano am- 
žininkų, net didžiausi teisuoliai, <...> priešingai, - siekia tik 
kuo geriau prisitaikyti prie šeimininko ir — o tai galutinai 
sudrumsčia mano mintis ir kelia kone pasibjaurėjimą — mė- 
gina šį vergovės pomėgį paversti dorybe (OC XVb. 268). 


Apie tai Tocgueville'is kalba viename iš pačių iškal- 
bingiausių savo laiškų poniai Swetchine. 

Ji tikino, kad krikščionybė aiškiai teigia didesnę šio 
pasaulio lygybę. Jis sutiko, bet jam to buvo maža. „Vi- 
siškai su jumis sutinku, - rašė Tocgueville'is 1856 metų 
rugsėjį, - kad kuo lygesnis gėrybių ir teisių paskirstymas 

turi būti aukščiausias valdančiųjų tikslas“. Tačiau neva- 
lia pamiršti, kad lygybė yra ir galimybė dalyvauti poli- 
tikoje bei naudotis piliečių teisėmis. „Norėčiau tik, kad 
politinė lygybė reikštų visų lygią laisvę, o ne, kaip vis 
dažniau girdėti šiais laikais, visų vienodą pavaldumą vie- 
nam šeimininkui“ (OC XVb. 291-292). Tai neužbaigta, su- 
luošinta lygybė, galbūt klaidingo Evangelijos supratimo 
rezultatas. 


Man regis, kad moralė susideda iš dviejų dalių, vieno- 
dai svarbių Dievo akivaizdoje, bet mūsų dienų Viešpaties 
tarnų skelbiamų nevienodai uoliai. Pirmoji - susijusi su as- 
meniniu gyvenimu; tai pareigos, kurių privalo laikytis žmo- 
nės, būdami tėvai, vaikai, žmonos ir vyrai... Antroji susiju- 
si su viešuoju gyvenimu, kiekvienam piliečiui priskirtomis 
priedermėmis tėvynei ar Žmonių visuomenei, kurios dalis 
jis yra. Negi klystu manydamas, kad mūsų laikų dvasinin- 
kija sutelkė visą dėmesį į pirmąją moralės dalį, bet labai ma- 
žai jo skiria antrajai? (OC XVb. 292). 


Tocgueville'is tvirtino, kad nepaisant akivaizdžios ne- 
teisybės, gyvavusios ancien rėgime laikais, kai kurie senieji 
Prancūzijos didikai puoselėjo tikrą patriotizmo dvasią. Jis 
gerai įsiminė patarimą, kurį senelė buvo davusi jo tėvui, 
kai šis dar buvo vaikas. Išaukštinusi asmenines dorybes 
ji primygtinai mokė niekuomet nepamiršti, kad Žmogaus 
gyvenimas priklauso ir tėvynei. 

Taigi būtų neteisinga manyti, kad krikščioniški įsitikini- 
mai reikalauja tik nuolankiai paklusti bet kokiai valdžiai. 


Žinau, kad žmonės, skaitę Evangeliją, daro išvadą... jog 
politiniuose reikaluose krikščionio pareiga tiesiog paklusti 
valdžiai, kad ir kokia ji būtų. Leiskite man manyti, kad taip 
liepia veikiau aiškintojai, o ne pats tekstas, ir kad krikščio- 
nybė tuo neapribojo visuomenės dorovingumo. Žinoma, nė- 
ra abejonių, kad krikščionybė gali gyvuoti prie visokiausių 

valdžių; tuo ir ypatinga jos skelbiama tiesa. Ji niekuomet ne- 
buvo ir niekuomet nebus galutinai susisaisčiusi su kokia 
nors valdžia ar kokios nors tautos likimu; maža to, ji gali 
triumfuoti esant net pačiai blogiausiai valdžiai ir atrasti nuo- 
stabiausių vertybių negerovėse, kurias ta bloga valdžia žmo- 
nėms primeta. Tačiau tai nereiškia, nebent klysčiau, kad ji 
moko žmones būti bejausmius ar abejingus šioms negero- 
vėms ir kad neįpareigoja kiekvieno vaduoti iš jų savo arti- 
mą visomis teisėtomis priemonėmis, kurias tik leidžia sąži- 
nė (OC XVb. 297). 


Pareigos visuomenei neigimas kaip tik todėl ir pavo- 
jingas, kad jį sukurti padėjo krikščioniški įsitikinimai, — 
žmogus manė vien privačioje sferoje turįs teisę, sąžinės 
teisę, pats daryti sprendimus. 

Tačiau ši privati sfera neapima visų pareigų, kylančių 
iš priesako, kad žmonės privalo mylėti vieni kitus kaip 
broliai. Šis priesakas reikalauja ne vien gerbti kito auto- 
nomiją, bet ir juo rūpintis — skatina labdarą ir gerus dar- 
bus. Piliečių lygybei vis labiau įsigalint ir valstybei stip- 
rėjant labdara bei užuojauta po truputį perėjo visuome- 
nės atsakomybėn, o deramas šių priedermių vykdymas 
tapo visų moraline pareiga. Taigi Tocgueville'is tvirtino, 
kad šiuo labai svarbiu aspektu krikščioniška mintis buvo 
netobula. Krikščionybė niekada nesivargino pati aiškinti 
savo moralės nuostatų, reikalaujančių, kad visuomenė bū- 
tų grindžiama ne tik sutarimu, bet kad krikščionys rim- 
tai prisiimtų ir piliečių pareigas. Tocgueville'is manė, jog 
kiekvieno teisė, kad su juo būtų skaitomasi, morališkai 
įpareigoja dalyvauti viešose diskusijose ir daryti sprendi- 
mus. Tai garantavo laisvos institucijos, taip papildydamos 
krikščioniškąją moralę. 

Bet kodėl krikščionybė pati nesirūpino tokia svarbia 
sritimi? Jei tikėsime Tocgueville'io argumentais dėl anks- 
tyvųjų krikščionių bendruomenių eschatologinių pažiūrų 

ir jų pasyvios laikysenos Romos valstybės atžvilgiu, val- 
džios tema buvo neliečiama. Ši krikščioniškosios minties 
spraga nebuvo užpildyta iki pat XIX amžiaus. Deja, ja bet 
kada galėjo pasinaudoti tironiški režimai, tokie kaip Ant- 
roji imperija. 

Ponia Swetchine pelnė tokį Tocgueville'io pasitikėjimą, 
kad savo laiške 1857 metų vasarį jis pasidalijo su ja min- 
timis apie įvykį, labiau nei bet kuris kitas paveikusį jo gy- 
venimą - religinio tikrumo praradimą. Tai buvo be galo 
svarbus epizodas, nes Tocgueville'is, kaip pats prisipaži- 
no, jautė nepaprastą poreikį būti tikras. 


Žmogaus egzistencijos problema nuolat mane traukia ir 
kaskart užvaldo. Į šią paslaptį negaliu nei įsiskverbti, nei nuo 
jos nusigręžti. Ji tai jaudina mane, tai liūdina (OC XVb. 314). 


Būtų neteisinga sakyti, kad Tocgueville'is niekuo ne- 
tikėjo. „Tvirtai tikiu pomirtiniu gyvenimu, nes šią idėją 
mums suteikė Dievas, kurio teisingumas aukščiausias; ti- 
kiu, kad kitame gyvenime sulauksime atpildo už gera ir 
bloga, nes Viešpats mums leido juos skirti ir suteikė lais- 
vę rinktis“. Tačiau visa, kas plytėjo už šių tiesų, atrodė 
bauginanti nežinomybė. 

Tocgueville'is aprašė, kaip šešiolikos metų paliktas savo 
paties nuožiūrai Meco prefektūroje godžiai rijo bibliotekos 
knygas „kraudamas į galvą visokiausias sąvokas ir idėjas, 
su kuriomis paprastai susipažįstama vyresnio amžiaus“. 


Iki tol mano gyvenimas buvo kupinas tikėjimo, nelei- 
dusio net menkiausiai dvejonei prasiskverbti į sielą. Pas- 
kui gimė abejonė, tikriau, įsiveržė su neregėta jėga, ne šiaip 
sau abejonė šiuo bei tuo, bet visuotinė abejonė. Staiga pa- 
tyriau jausmą, kurį pažįsta išgyvenusieji Žemės drebėjimą, 
kai veriasi žemė po jų kojomis, dreba sienos aplink, svy- 
ruoja lubos virš galvos ir virpa daiktai bei visa gamta prieš 
akis (OC XVb. 315). 

Šių jausmų poveikis buvo pražūtingas. „Mane apėmė 
juodžiausia melancholija, pasibjaurėjimas gyvenimu, ku- 
rio dar nepažinojau, nerimas ir siaubas pagalvojus apie 
ilgą kelią, kurį teks nueiti“. Pradžioje „pavojingos aistros“, 
kaip Tocgueville'is apibūdino savo jaunuoliškus ryšius, 
padėdavo išblaškyti neviltį ir išsivaduoti iš „intelekto 
griuvėsių“, likusių po šios krizės. 

Vis dėlto nei pavojingos aistros, nei liberalios pažiūros, 
taip skausmingai įgytos vėliau, trečiąjį dešimtmetį, neapsau- 
gojo nuo kaskart grįžtančių abejonių. Tokių momentų jis bi- 
jojo: „Šie ankstyvos jaunystės (tuomet man buvo šešiolika) 
įspūdžiai nuolat mane užvaldo; tada susvyruoja mano in- 
telektualus pasaulis ir lieku sutrikęs prieš visuotinę tėkmę, 
kuri griauna ir ardo visas tiesas, kuriomis grindžiau savo 
įsitikinimus ir veiksmus“. Apskritai tai buvo „niūri ir bau- 
ginanti liga“, niekuomet nepasitraukusi, dažnai „sukeldavu- 
si nerimą be priežasties ir tikslo, keistai vartaliodavusi sie- 
lą, tarsi nuo ašies nusprūdusį ratą“ (OC XVb. 309). 

Ši tikėjimo kančia gerokai paveikė Tocgueville'io po- 
litines pažiūras. Tačiau iš susirašinėjimo su ponia Swet- 
chine aišku, kad joms įtaką darė ir Tocgueville'io kilmė. 
Politinio dalyvavimo svarbą jis taip primygtinai pabrėžė 
iš izoliacijos baimės, — baimės priklausyti luomui, atkirs- 
tam nuo visos prancūzų tautos. 


Prisipažinsiu jums... kad izoliacija nuolat mane baugino. 
Kad jausčiausi laimingas ar bent patenkintas, visuomet troš- 
kau, labiau nei būtų išmintinga, užsigarantuoti draugiją bi- 
čiulių, į kurių petį galėčiau atsiremti. Man, kaip niekam ki- 
tam, tinka išmintingas posakis: „Vienatvė neduoda nieko ge- 
ra“ (OC XVb. 268). 


Jausdamasis priklausomas nuo kitų ir tikėdamas, kad 
žmogus Žmogui brolis, Tocgueville'is padarė išvadą, kad 
vienintelis tvarus bet kokios visuomenės valdžios pama- 

tas yra savanoriškas sutarimas, nes tik jis paverčia tą val- 
džią autoritetu. Prancūzijos noblesse pamiršo šią tiesą, to- 
dėl po 1789 metų ir buvo persekiojama. 

Kaip tik dėl to Tocgueville'iui Antroji imperija buvo 
dvigubai baisesnė katastrofa. Ji ne tik prieštaravo jo poli- 
tiniams įsitikinimams. Ji atskyrė jį nuo amžininkų. Išsila- 
vinę prancūzai nesipriešino tironiškam režimui, kurio iš 
esmės nelaikė teisėtu. Dėl tos priežasties Antroji imperi- 
ja nebūtų atlaikiusi didesnių sukrėtimų. Tačiau kol kas 
amžininkų mintys ir jausmai vertė Tocgueville'į jaustis 
tremtiniu. „Negalite net įsivaizduoti, ponia, kokia skaudi 
ir dažnai žiauri man ši moralinė izoliacija, - rašė jis 1857 
metų sausio 7 dieną. — Vienatvė tyruose kartais regisi 
lengviau pakeliama, nei šitokia vienatvė tarp Žmonių“ 
(OC XVb. 268). 

Liepos monarchijos ir Antrosios respublikos laikais 
Tocgueville'is jautėsi ypač dėkingas savo rinkėjams. Tai 
buvo dėkingumas aristokrato, siekiančio įsilieti į Prancū- 
zijos visuomenę. Dabar, deja, jis buvo priverstas tos vi- 
suomenės šalintis. 


Mano ir amžininkų keliai tokie skirtingi, kad mintimis 
ir jausmais vargiai besusitinkame... Jie nebesidomi tuo, kas 
vis dar taip rūpi man; jie nebeteikia jokios reikšmės verty- 
bėms, prie kurių tebėra prisirišusi mano širdis. Naujiesiems 
jų pomėgiams jaučiu nebent abejingumą ir panieką... Turiu 
ryšių, kaimynų, draugų. Tačiau mano mintys nebeturi šei- 
mos ar tėvynės. Patikėkite... ši moralinė ir intelektuali izo- 
liacija kartais sukelia tokį vienatvės jausmą, kokio nepaty- 
riau ir Amerikos plynėse (OC XVb. 298). 


Klasių konfliktas dar kartą sutrypė politinę laisvę 
Prancūzijoje. 
Taip smarkiai su visų gerove susitapatinusiam Tocgue- 


ville'iui tai buvo tarytum tėvo ar vaiko mirtis. 

Alexis de Tocgueville'is nepaliko savo mokyklos ar 
tarptautinio judėjimo kaip Karlas Marxas. Kitaip nei 
J.S.Millis, Ėmile'is Durkheimas ar Maxas Weberis neper- 
davė ateinančioms kartoms ir aiškiai apibrėžto „moksli- 
nio“ metodo. Rafinuotas ir į nieką nepanašus tokiais da- 
lykais jis nesirūpino. Būdamas aristokratiškos kilmės ir ra- 
šydamas laikais, kai Vakarų mintis dar nebuvo profesio- 
naliai organizuota, jis apeliavo į platesnę išsilavinusią au- 
ditoriją. Vis dėlto Tocgueville'is siekė ne vien sudominti 
visuomenę. Jo tikslas buvo pastūmėti ją veikti. Nepaisant 
teorinio domėjimosi aristokratine praeitimi ir demokratine 
ateitimi, viskas, ką jis rašė, kartu buvo ir labai praktiška. 
Svarbiausios jo knygos buvo politinis veiksmas, piliečio 
veiksmas. 

Štai galbūt dėl ko vėliau, XIX amžiaus pabaigoje ir XX 
amžiaus pradžioje, Tocgueville'is pateko tarsi į neapibrėž- 
tą erdvę. Atrodė, kad jo darbai netelpa į jokias kategori- 
jas. Jo pažiūros nevisiškai atitiko visuotinę liberalizmo 
sampratą, 0 į moksliškumu grindžiamas sociologines te- 
orijas jis žiūrėjo skeptiškai ir net atvirai priešiškai. Visiš- 
kai aišku, kad jis bjaurėjosi istoriniu determinizmu grin- 
džiamomis sociologijos teorijomis. Tirdamas demokratinės 
visuomenės intelektines tendencijas Tocgueville'is įžvel- 
gė pavojų, kad socialinės sąlygos gali paskatinti visuome- 
nės procesus aiškinti lemtimi. Nes „kai visi piliečiai ne- 

priklausomi vieni nuo kitų ir kai kiekvienas jų silpnas, 
neįmanoma pastebėti to, kuris galėtų turėti labai didelę 
ar nuolatinę įtaką masėms. Iš pirmo žvilgsnio atrodo, jog, 
asmenybės joms neturi jokios įtakos, o visuomenė tary- 
tum pati eina pažangos keliu visos Žmonijos savanoriš- 
kai sutelktų pastangų dėka“ (OC Ib. 89). Tad pirmučiau- 
sia kiekvieno demokratinių laikų autoriaus pareiga — 
siekti įtvirtinti ir apginti laisvos valios principą. Tocgue- 
ville'iui ir be įrodymų buvo aišku, kad tauta „sugeba 
keisti savo likimą“. 

Jis baisėjosi pasyvumu, paklusniu nuolankumu ir apo- 
litišku skepticizmu. Tokios pažiūros nesiderino su aris- 
tokratiška jo prigimtimi. Jos buvo būdingos XIX amžiaus 
buržuazinei kultūrai, kurios jis niekuomet nepajėgė pri- 
imti — kultūrai, susiformavusiai anksčiau, nei Europos vi- 
durinei klasei atsirado galimybė tapti piliečiais. Jei ir bu- 
vo galima ką nors išgelbėti iš aristokratinės praeities ir 
pritaikyti demokratinei ateičiai, tai, neabejojo Tocguevil- 
le'is, reikalavimą dalyvauti valdyme ir daryti sprendimus. 
Nebūti piliečiu, vadinasi nebūti žmogumi. 

Iš pirmo žvilgsnio gali atrodyti, kad atkakliai pilietiš- 
kumą gynusio Tocgueville'io pažiūros yra visiškai klasi- 
kinės. Tačiau iš tiesų Aristotelio ir Tocgueville'io idėjos 
iš esmės skiriasi. Antikinė graikų pilietiškumo samprata 
išsirituliojo iš to, ką Tocgueville'is vadino aristokratinė- 
mis socialinėmis sąlygomis. Graikai pilietiškumą siejo tik 
su aukštesniais luomais, o vergai, moterys ir kitur gimę 
piliečiais būti negalėjo. Piliečiai buvo tik privilegijuotųjų 
luomas, tie, kurie galėjo puikuotis prieš pavaldinius. 

Atsivertimas į liberalizmą, įvykęs tada, kai Tocguevil- 
le'is pripažino esminę krikščioniškosios moralės ir libera- 
lizmo teisingumo teorijos analogiją, padėjo jam pakeisti 
klasikinę pilietiškumo koncepciją. Iš dalies atsisakęs aris- 
tokratinių polinkių, jis iškėlė naują aktyvaus pilietiškumo 

ir jo pateisinimo koncepciją — tokio pilietiškumo, kuris vi- 
siems suaugusiems visuomenės nariams ne tik prieina- 
mas, bet ir privalomas. Tocgueville'is buvo įsitikinęs, kad 
tol, kol nebus rimtai atsižvelgta į šią pareigą, liberalios vi- 
suomenės garantuojamos teisės bus nepatikimos ir net 
morališkai pavojingos. Jos gali paskatinti paisyti vien as- 
meninių reikalų ir taip prisidėti prie galingo valstybės 
aparato stiprinimo, naujos, biurokratinės tironijos formos. 
Tuomet pavojus, kurį jam nurodė tokie Restauracijos laikų 
liberalai kaip Royer-Collard'as, taps beveik neišvengiamas. 
Iš „atomizuotos“ visuomenės gims „centralizacija“. 

Dažnai tvirtinama, kad biurokratijos tema pirmą kar- 
tą iškilo XIX amžiaus pabaigoje, pasirodžius Michelso, 
Moscos ir Weberio politinės minties darbams. Bet tai ne- 
tiesa. Iš tikrųjų biurokratijos problema į šiuolaikinę sąmo- 
nę įžengė Restauracijos liberalams suformulavus ir To- 
cgueville'iui išplėtojus centralizacijos idėją. Tada iškilo 
naujų klausimų dėl valstybės formos, konstitucializmo te- 
orija pakrypo kita linkme ir buvo sukurta terminologija, 
atskleidusi neatitikimus, anksčiau Montesguieu teorijoje 
apie centrinės valdžios išsklaidymą nepastebėtus. Ar ga- 
li formalus valdžių atskyrimas garantuoti, kad valdžia ne- 
susikoncentruos į centrą, t.y. nebus sunaikinta vietinė au- 
tonomija? Būtent šis rūpestis XIX amžiaus trečiąjį dešimt- 
metį paskatino prancūzus susidomėti federalizmu, o To- 
cgueville'į kitą dešimtmetį parašyti knygą „Apie demo- 
kratiją Amerikoje“. Prancūzijos valstybės aparatas, Liud- 
viko XIV ir Richelieu sukurtas, Napoleono „ištobulintas“ 
ir Restauracijos paveldėtas, buvo bauginantis pavyzdys, 
nes tokia valdžios centralizacija kėlė pavojų, kad bus pa- 
sityčiota iš bet kokių pastangų pritaikyti atstovavimo 
principą ir vietos bei regiono valdžioje. 

Remdamasis Amerikos federalizmu Tocgueville'is su- 
gebėjo pranokti Restauracijos liberalizmą. Jis susiejo nau- 

jus konstitucinius klausimus su socialinio vyksmo kilme 
bei kryptimi ir paaiškino, kodėl demokratinės socialinės 
sąlygos reikalauja naujo valstybės modelio. „Visiškai nau- 
jam pasauliui reikia naujo politinio mokslo“. Vartodamas 
centralizacijos sąvoką Tocgueville'is siekė pabrėžti būti- 
nybę sukurti naują valstybės formą, kuri „dirbtinai“ ap- 
gintų vietos autonomiją, buvusią „natūraliu“ arba įdieg- 
tu Europos aristokratinės visuomenės bruožu. 

Iš tikrųjų Tocgueville'is nustatė demokratinių visuome- 
nių struktūros ydą - pilietinės lygybės principu grindžia- 
ma santvarka nesudaro vidinių kliūčių stiprėti centrinei 
valdžiai, t. y. valstybės, kuri pati viena pretenduoja vi- 
siems vienodai atstovauti, valdžiai. Įvardijęs šią ydą jis 
užpildė rimtą visuomenės ir valdžios prigimties suprati- 
mo spragą. XIX amžiaus liberalai valstybės ir valdžios 
apibrėžimą buvo paveldėję iš XVII amžiaus Visuomenės 
sutarties teoretikų, kurie, aptardami tai, kas „iš prigim- 
ties“ individualu, ir tai, kas visiems bendra, arba priklau- 
so valstybei, neįvertino tarpinių institucijų svarbos. 

Tocgueville'iui rūpėjo tiek moraliniai, tiek politiniai 
pavojai, kuriuos kėlė šiuolaikinė visuomenės organizavi- 
mo sistema, rinkos ekonomika ir tautinė valstybė. Jo 
nuomone, visuotinės lygybės triumfo lydimi sistemos 
pokyčiai pavertė klasikinę pilietiškumo sampratą, o su ja 
ir visą klasikinės respublikos kalbą atgyvena. Ji neska- 
tino kurti naujos valstybingumo idėjos — tokio valstybin- 
gumo, kuris leistų suderinti ne tik centrinę valdžią su 
vietos autonomija, bet ir rinkos ekonomikos pagrindą 
sudarančias pilietines laisves su politinio dalyvavimo 
principu. Šis principas padėtų ugdyti piliečių moralę ir 
neleistų jiems apsiriboti vien privačiu gyvenimu. Tik 
taip „individualizmas“, ekonominis racionalumas siau- 
riausia prasme, galėtų būti priimtinas šiuolaikinei demo- 
kratinei visuomenei. 

Tocgueville'is visą gyvenimą buvo sutelkęs dėmesį į 
laisvą valią ir sąlygas, būtinas jai reikštis. Jo nuomone, di- 
džiausią pavojų šiai žmogaus savybei kėlė demokratinės 
socialinės sąlygos — veikdamos vaizduotę jos linkusios 
menkinti žmogaus pasitikėjimą savo paties pastangomis. 
Visuose Tocgueville'io darbuose svarbi teisėto savęs įtvir- 
tinimo, „narsos“ tema. Demokratijos laikų Žmogui svar- 
bu neišsigąsti, kad jis yra tik vienas iš daugelio, ir dera- 
mai įvertinti, ką galima pasiekti savo paties pastangomis. 
Klaidingas ir nereikalingas savęs nuvertinimas lengvai ga- 
li pastūmėti apsiriboti vien asmeniniais tikslais. Tai ir bu- 
vo tas moralinis pavojus, kurio labiausiai reikėjo bijoti ar- 
timiausioje, t. y. demokratinėje, ateityje. 

Nuo šios vietos galime pradėti nagrinėti Tocgueville'io 
įtaką vėlesnių laikų mąstytojams. Nors XIX amžiaus pa- 
baigoje jo darbai neatitiko jokių naujų profesionalių ka- 
tegorijų, Tocgueville'is paveikė daugelį ir iš esmės. Tiesą 
sakant, jo įtaką sunku būtų pervertinti. Retas intelektua- 
las per visą šimtą metų nuo jo mirties nebuvo skaitęs ir 
apmąstęs veikalo „Apie demokratiją Amerikoje“. 

Patiems originaliausiems mąstytojams didžiausią įspū- 
dį darė Tocgueville'io ataskaita apie pavojus, kuriuos 
žmogaus valiai ir laisvei kėlė masės arba demokratinė vi- 
suomenė. Iki šiol dar neišnagrinėta šios Tocgueville'io 
analizės įtaka Nietzschei ir jo veikalo „Moralės genealo- 
gija“ Ubermensch“ idėjai. Puldamas šiuolaikinės demokra- 
tinės visuomenės ištižimą arba paralyžių Nietzsche rėmėsi 
aristokratijos pavyzdžiais. Žinoma, esminis jųdviejų skir- 
tumas yra tas, kad gindamas valią (pilietiškumo doktri- 
na) Tocgueville'is laikėsi liberalų teisingumo moralinių 
reikalavimų. Nietzsches panieka krikščionybei Tocguevil- 
le'iui nebuvo būdinga. 

Vis dėlto labiausiai Tocgueville'io įtaka jaučiama s0- 
ciologinės minties raidai. Tocgueville'iui labai padėjo Res- 

tauracijos laikų Didieji debatai, išmokę Prancūzijos libe- 
ralus pradėti savo politinius argumentus sistemingu dvie- 
jų tipų visuomenės — aristokratinės ir demokratinės - gre- 
tinimu. Paskutinį XVIII amžiaus dešimtmetį tokį metodą, 
tik retoriškiau, panaudojo Burke'as, o trečiąjį XIX amžiaus 
dešimtmetį - Carlyle'is ir Coleridge'as. Jis užėmė reikšmin- 
gą vietą ir prancūzų, tokių kaip Josephas de Maistre'as ir 
Louis de Bonald'as, kritikavusių revoliuciją ir demaska- 
vusių naujuosius laikus, darbuose. Tačiau niekas lygina- 
mojo metodo netaikė taip subtiliai ir laisvai kaip Tocgue- 
ville'is knygoje „Apie demokratiją Amerikoje“. Jis kur kas 
geriau nei pirmtakai skyrė analitinius palyginimo aspek- 
tus nuo vertinamųjų, aiškiai parodydamas, kad kiekvie- 
nam visuomenės tipui būdingi ir privalumai, ir trūkumai. 
Nė vieno visuomenės tipo jis nevaizdavo kaip demoniš- 
ko ar utopiško. 

Sistemingas dviejų visuomenės tipų lyginimas, būti- 
nas tyrinėjant naujuosius laikus, po Tocgueville'io tapo 
norma. Veikalas „Apie demokratiją Amerikoje“ padėjo 
susidaryti naujai savimonei, supratimui apie tai, kaip 
mus veikia socialinės aplinkybės. Iš Tocgueville'io mo- 
kėsi kiek vėliau gyvenęs Fredericas le Play, tyrinėjęs, kaip 
socialiniai pokyčiai paveikė europietiškos šeimos struk- 
tūrą; Ferdinandas Tėnnies, performulavęs Tocgueville'io 
pastebėtą skirtumą į Gemeinschaft ir Gesellschaft („ben- 
druomenė“ ir „pilietinė visuomenė“); bei Kembridžo pro- 
fesorius Henry Maine'as, kurio tipologijos pamatą suda- 
rė prielaida, jog visos visuomenės linkusios nuo statuso 
sąlygojamų santykių (aristokratijos) palengva slinktis link 
sutarimu grindžiamų santykių (demokratijos). Tačiau dar 
didesnis knygos „Apie demokratiją Amerikoje“ skolinin- 
kas yra amžių sandūros sociologas Ėmile'is Durkheimas. 
Jis atskyrė mechaninį solidarumą nuo organinio remda- 
masis Tocgueville'io įžvelgtu kontrastu tarp decentrali- 

zuotos visuomenės, — kurioje, nepaisant susiskirstymo 
kastomis ir grupėmis, žmones sieja stiprus bendrumo 
jausmas, — ir visuomenės, kurioje pilietinė lygybė suku- 
ria asmeninės autonomijos jausmą nepaisant daug dides- 
nės žmonių tarpusavio priklausomybės, kurią lemia dar- 
bo pasidalijimas. 

Tačiau kai su Tocgueville'iu pradedame lyginti Maxą 
Weberį, įprasta sociologinės minties raida atrodo gan abe- 
jotina. Būtent Weberiui priskiriamas nuopelnas, neva jis 
supratęs, jog visuomenės reiškinių negalima paaiškinti va- 
dovaujantis vien pozityviu, arba priežastiniu, metodu. 
Weberis tvirtino, kad norint suprasti veiksmų paskatas 
skirtingo tipo visuomenėse, šį metodą būtina papildyti 
menamais tipiškais atstovais. Vadinasi, kad sociologija ne- 
būtų ribota, būtini abu — suvokimo ir priežastinis — aiš- 
kinimo būdai. Labiausiai pribloškia tai, kad Weberio pro- 
gramą Tocgueville'is jau buvo išdėstęs veikale „Apie de- 
mokratiją Amerikoje“. Nekeldamas triukšmo dėl savo me- 
todo ir neprisiskirdamas nuopelno, kad pašalino ligtoli- 
nės sociologinės minties trūkumus, Tocgueville'is penkias- 
dešimčia metų anksčiau padarė tai, ką Weberis paskelbė 
ateities programa. 

Iš tiesų ragindamas visuomenės mokslų mąstytojus su- 
sieti išorinį, arba priežastinį, aiškinimą su vidiniu veiks- 
mų prasmės supratimu, Weberis iš dalies šias mintis ga- 
lėjo būti pasiskolinęs iš Tocgueville'io. Dažniausiai We- 
berio rekomendacijos vertinamos kaip marksistinio mate- 
rializmo ir vokiečių filosofinės tradicijos, akcentavusios 
verstehen (supratimas, kokia yra veiksmo prasmė), sinte- 
zė, nors jas galima vertinti ir paprasčiau. Studijuodamas 
Guizot darbus Tocgueville'is mokėsi iš XIX amžiaus pra- 
džios Prancūzijos filosofų ir tyrinėdamas aristokratinės bei 
demokratinės visuomenės skirtumus pradėjo remtis tipiš- 
kais tų visuomenių atstovais, ypač akcentuodamas skir- 

tingas jų veiksmus lėmusias priežastis. „Demokratijos 
žmogus“ ir „aristokratijos žmogus“ nepaprastai sugesty- 
viai pagyvina knygos „Apie demokratiją Amerikoje“ pus- 
lapius. Tad visai tikėtina, jog Weberis padarė savo išva- 
das Tocgueville io pavyzdžio paskatintas — juk knygą 
„Apie demokratiją Amerikoje“ jis perskaitė prieš pat ke- 
lionę į Jungtines Valstijas, po kurios ir prasidėjo brandu- 
sis Weberio kūrybos etapas. 

Tačiau mažiausiai ištirtas ir labiausiai trikdantis tebė- 
ra Karlo Marxo atvejis. Retrospektyviai žvelgiant, Marxo 
minties silpnoji vieta ta, kad jis akivaizdžiai nepakanka- 
mai domėjosi politiniu organizavimu ir teorija, o tai smar- 
kiai prisidėjo prie dabartinės giliausios socialistinės min- 
ties krizės. Vis dėlto, kad ir kaip paradoksalu, Marxo įsi- 
tikinimams dėl politinės porevoliucinės visuomenės san- 
tvarkos, — visuomenės, įveikusios klasių konfliktą, beje, 
dėl to, jo manymu, valstybė galėjo „išnykti“, — įtaką ga- 
lėjo padaryti knyga „Apie demokratiją Amerikoje“. Ar 
Marxą pribloškė, kad nauja valstybės forma — Amerikos 
federalizmas — taip radikaliai sumažino prievartinį vals- 
tybės vaidmenį? Visiškai įmanoma. Žinome, kad 1843- 
1844 metais Marxas godžiai studijavo tokių Prancūzijos 
liberalų kaip Guizot, Tocgueville'is ir Beaumont'as veika- 
lus. Jie supažindino Marxą su sociologiniu mąstymo bū- 
du ir padėjo išsivaduoti iš vokiečių metafizikos įtakos. Šie 
„buržuaziniai“ veikalai akcentavo klasių kovos svarbą Eu- 
ropos istorijoje, o Tocgueville'is aiškino, jog amerikiečiai 
sukūrė naują valstybės formą nepasiduodami centraliza- 
cijai būtent dėl to, kad išvengė klasinės sąmonės. Gali bū- 
ti, kad kalbėdamas apie porevoliucinę santvarką Marxas 
turėjo galvoje kažką panašaus į Amerikos federalizmą, 
nors, žinoma, jo įsivaizduojama tvarka turėjo remtis vi- 
siškai kitokiu nuosavybės principu. Marxas galėjo nutar- 
ti, kad valstybės formos klausimus galima ramiai atidėti, 

kol visuotinis proletariato sukilimas laimės pergalę, nu- 
matytą jo klasių kovos „mokslinėje“ analizėje. Tada „de- 
mokratija“, manė Marxas, natūraliai ir be pastangų pasi- 
reikšianti decentralizuotomis politinėmis formomis. 

Vis dėlto didžiausia Tocgueville'io stiprybė ta, kad sa- 
vo darbuose jis įrodė, jog socialinių privilegijų panaiki- 
nimas savaime valdymo problemų nepanaikina. Demokra- 
tinės socialinės sąlygos reikalauja naujo organizavimo ir 
todėl valdymas tampa dar sudėtingesne problema - dirb- 
tinai reikia skatinti dalyvauti viešai darant sprendimus. 
„Natūrali“ tokios visuomenės tendencija — savotiškas ap- 
siribojimas privačiu gyvenimu. Bet ar komercinių ir pri- 
vačių ryšių pakanka? 

Lygiai kaip Restauracijos laikų liberalams atrodė, kad 
kastų visuomenės sunaikinimas 1789 metais sustiprino iš 
ancien rėgime paveldėtą valstybės aparatą ir neleido atverti 
kelio į savivaldą, taip ir Marxas nutarė, kad klasinės vi- 
suomenės sunaikinimas (turint galvoje jo specifinį klasės 
apibrėžimą) atveria kelią centralizuotos prievartinės vals- 
tybės dezintegracijai ir tikrajai individų laisvei. Būtent šio- 
je vietoje Tocgueville'is pranašesnis ir už Restauracijos li- 
beralus, ir už Marxą. Jis iškėlė naujus sudėtingus pilie- 
tiškumo likimo šiuolaikiniame pasaulyje klausimus, savo 
aktualumo nepraradusius ir dabar. 

Tocgueville'is atkreipė dėmesį į „demokratinės revo- 
liucijos“ poveikį mceurs ir ilgalaikius pereinamojo iš aris- 
tokratijos į demokratiją laikotarpio klasių kovos padari- 
nius. Prancūzijoje šie klasių konfliktai ne tik sukūrė biu- 
rokratiją ir potencialiai tironišką valstybės formą, bet tu- 
rėjo ir pražūtingų padarinių papročiams bei pažiūroms, 
kuriais grindžiama politinė sistema. Klasių neapykanta, 
kokią patyrė Prancūzija, sunaikina tautos įgūdį bendra- 
darbiauti, o klasių kovos pagimdyta centralizuota valsty- 
bė laiko Žmones atskirtus vienus nuo kitų net tada, kai 

senosios nuoskaudos jau būna seniai pamirštos. Iš čia at- 
sirandanti visuomenės „atomizacija“ amžiams išsaugo 
centralizuotą valdžią, nes žmonėms nebereikia bendradar- 
biauti tvarkant vietos reikalus. Vietos valdžia, užuot vei- 
kusi kaip „piliečių mokykla“, užleidžia vietą vietos ad- 
ministracijai, nesirūpinančiai ugdyti piliečių ir pilietinės 
dvasios. Dargi priešingai. „Turtų padalijimas sumažino 
atstumą, skiriantį skurdžių nuo turtuolio; tačiau suartė- 
dami jie tarytum rado naujų priežasčių neapkęsti vienas 
kito ir, pilni baimės ir pavydo, stengiasi nustumti vienas 
kitą nuo valdžios“ (OC Ia. 8). 

Taigi papročiai ir pažiūros, atsiradę pereinamuoju iš 
aristokratijos į demokratiją laikotarpiu, gali ir toliau ne- 
leisti laisviems moeurs plėtotis. Kai taip atsitinka, demo- 
kratinė visuomenė beregint pavirsta engėja. 

Sunku suprasti, kaip gali „išnykti“ valstybė ir kaip val- 
džia gali būti staiga perduodama visuomenei, kurioje kla- 
sių kova ir valdžios centralizacija sunaikino ne tik savi- 
valdos įgūdžius, bet ir pačią savivaldos idėją. Tocguevil- 
le'io požiūriu, faktas, kad po 1789 metų Prancūzijoje bu- 
vo labai sunku sukurti atstovaujamąją valdžią, tai įrodo. 
Pirmoji administracijos centralizmo auka yra pats noras 
daryti įtaką sprendimams ir dalyvauti valdant. Štai ko- 
dėl aristokratijos, vienintelio kadaise iš tiesų laisvus 
maeurs Prancūzijoje puoselėjusio luomo, sunaikinimas iš- 
kėlė siaubingas kliūtis Prancūzijos demokratijai įsigalėti. 

Ne tik utopiška, bet ir pavojinga manyti, kad pakei- 
tus įstatymus tučtuojau galima iš esmės pakeisti ir 
maurs. Todėl knygoje „Apie demokratiją Amerikoje“ 
Tocgueville'is teigia, kad norint sėkmingai sukurti lais- 
vas institucijas įstatymai yra svarbesni už fizines sąly- 
gas, 0 mceurs - už įstatymus. Užuomina šiuolaikinei li- 
beraliajai minčiai aiški. Liberalizmas neturėtų sutelkti vi- 
so dėmesio vien į teisinę sferą ir rinkos santykius, įsta- 

tymus ir ekonomiką. Pirmutinis jo rūpestis — ir svarbiau- 
sias visuomenės politikos tikslas — nuolat skatinti laisvus 
maeurs. Nes tik pilietiškumo kokybė yra galutinė laisvos 
visuomenės garantija. Tos liberalios minties srovės, ku- 
rios tuo abejoja, galiausiai pasmerktos žlugti. 

Pastaraisiais dešimtmečiais liberali mintis apie demo- 
kratiją suskilo į dvi mokyklas, dvi kone priešiškas viena 
kitai stovyklas. Viena mokykla tvirtina, kad tautinių vals- 
tybių ir pasaulio, kuriame viešpatauja rinkos ekonomika, 
tikrovė reikalauja suprasti demokratiją kaip būdą pasi- 
rinkti vadovus. Manoma, kad elito arba partijų varžybos 
labai panašios į kompanijų kovą rinkoje kuo geriau pa- 
tenkinti vartotojų poreikius. Šiam požiūriui, labiausiai sie- 
jamam su Josepho Schumpeterio darbais, prieštarauja ki- 
ta mokykla, ginanti dalyvavimo svarbą. Jos šalininkai va- 
dovaujasi klasikine samprata ir Rousseau darbais, pabrė- 
žiančiais, kad demokratijos esmė - būtinybė palaikyti as- 
menybę ir išsklaidyti valdžią. 

Tocgueville'iui tokia dilema būtų pasirodžiusi dirbti- 
nė. Jo išplėtota laisvų maurs sąvoka leido pažvelgti gi- 
liau, nes atkreipė dėmesį į būtinybę kaip galima plačiau 
skiepyti demokratinėse visuomenėse pasitikėjimą savimi 
ir ryžtingumą — savybes, kadaise būdingas privilegijuo- 
tųjų luomui. Šios savybės ne tik padeda paversti žmones 
piliečiais, nes sprendžiant visuomeninius reikalus verčia 
siekti moralių tikslų, bet ir leidžia jiems geriau įvertinti 
tų, kurie nori valdyti, pretenzijas. Konstitucinės taisyklės 
pačios savaime niekada negarantuoja, Kad vadovai suge- 
bės vadovauti ir vadovaus atsakir:gai. Tačiau šias taisyk- 
les sustiprinus laisvais 710urs tokio rezultato bent jau ga- 
lima tikėtis. 

Visuose savo darbuose Tocgueville'is tvirtino, kad vi- 
suomenėse, kurios kaip ir Prancūzijos, tapo demokra- 
tinėmis per nuožmų klasių konfliktą ir valdžios koncen- 

travimąsi, savikliovą, įgūdžius burtis ir bendradarbiauti 
bei pilietinę dvasią galima sukurti tik palengva, sumanu- 
mu ir išradingumu. Net ir toms visuomenėms, kurioms 
kaip Didžiajai Britanijai ir Jungtinėms Valstijoms jau anks- 
čiau pavyko įgyti šių savybių, privalu jas nuolat ginti — 
ypač turint galvoje, kad dažnai atrodo, jog blogybes iš- 
taisyti padės administracijos centralizmas. Iš tikrųjų bū- 
tina sukurti tokią decentralizuotos valstybės formą, kuri 
priverstų žmones pačius tvarkyti savo reikalus. Šiuo po- 
žiūriu konstituciniai klausimai ir maurs kokybė neatski- 
riami. Bergždžia būtų vien tiksliai nusikopijuoti gerus 
įstatymus — štai pamoka, kurią Tocgueville'is išmoko iš 
Amerikos federalizmo. Jis siekė priminti demokratiškiems 
savo skaitytojams, kad net sunaikinus socialines privile- 
gijas, svarbiausios — valstybės valdžios kišimosi ir jos iš- 
sklaidymo - problemos lieka. Demokratiniai įstatymai ne- 
pašalina valstybės valdžios pavojaus. 

Tai buvo aristokrato verta įžvalga. 


PASTABOS 


Daugumą citatų autorius paėmė iš A.Tocgueville'io raštų 
(Euvres complėtes (OC) naujausio leidimo. Kai vieną šio leidinio 
tomą sudaro daugiau dalių, autorius jas pažymi a, b arba c. (Pa- 
vyzdžiui, pirmo tomo pirma dalis žymima Ia ir t.t.) Daugelį ci- 
tatų autorius pats išvertė iš prancūzų kalbos į anglų, kai ku- 
riais atvejais pasinaudojo George'o Lawrence'o ir Stuarto Gil- 
berto vertimais. 

Lietuviškame šios knygos leidinyje citatos išverstos iš an- 
glų kalbos, o tais atvejais, kai cituojama Tocgueville'io knyga 
„Apie demokratiją Amerikoje“, pasinaudota A.Petrausko verti- 
mu („Apie demokratiją Amerikoje“. „Amžius“, 1996 m.) iš pran- 
cūzų kalbos. 


"senoji santvarka, senasis režimas (pranc.). Čia ir toliau teks- 
te svetimų kalbų žodžių ir posakių vertimai — vertėjos. 

* įtarumas (pranc.). 

3 padėtis įpareigoja (pranc.). 

* Vernė dvaras (pranc.). 

? aukštuomenė, aristokratija, diduomenė (pranc.). 


* emigrantai (pranc.). 


" „mantijos dvarininkija“, bajorai, einantys valstybines pa- 
reigas (pranc.). 

* Aukščiausiasis mokesčių teismas (pranc.). 

* miesto valdytojas Prancūzijoje. 


9 filosofai (pranc.). 

" valstybės perversmas (pranc.). 
2 socialiniu atžvilgiu nelygi santuoka (pranc.). 
5 papročiai, dorovingumas (pranc.). 
“* namisėda (pranc.). 
"5 Prancūzijos užsienio reikalų ministerija (pranc.). 
'6 miesto valdytojo tarnyba Prancūzijoje. 

"/ polėkis, pakilimas, įkvėpimas (pranc.). 

18 akis į akį (pranc.). 

P iš esmės (pranc.). 

*0 doktrinieriai (pranc.). 

21 gyvenimo būdas, tarpt. teisėje - trumpalaikis susitarimas, 
sudaromas, kai neįmanoma pasiekti pastovaus susitarimo (Iot.). 

22 stovis, būklė, padėtis (pranc.). 

23 į drūzgus subyrėjusi visuomenė (pranc.). 

24 iki Prancūzijos Didžiosios revoliucijos parlamentais buvo 
vadinami aukščiausieji teismai (pranc.). 

25 faktiškai, iš tikrųjų (Iot.). 

*6 kai nėra nieko geresnio (pranc.). 

*7 pagal hipotezę (gr. žodžio „hipothesis“ lotyniškas ablia- 
tyvas). 

*š dabartinė padėtis, ta pati padėtis (Iot.). 

? angliško tipo (pranc.). 

0 pradžia, kilmė, šaltinis (pranc.). 

31 savo rūšies, savitas, tam tikras (Iot.). 

? aukštesnės paskatos, valstybės interesai (pranc.). 

3 leisti veikti - revoliucinės buržuazijos šūkis (pranc.). 

* administracinė apygarda Prancūzijoje (pranc.). 

literatas (pranc.). 

3 pažod. antrasis „aš“; artimas bičiulis - toks artimas, kad 
gali pavaduoti (Iot.). 

*7 globotinis, proteguojamasis (pranc.). 

38 bajoras (pranc.). 

? džentelmenas, ponas, išauklėtas ir doras žmogus (angl.). 

*0 pati, kaip tokia (Iot.). 

*1 senjorija (pranc.). 

* špagos mokestis Prancūzijoje (pranc., istor.). 

*3 prasmė (būties), pateisinimas (pranc.). 

* rentininkai (pranc.). 

* Vokiečių filosofo F. Nietzsche's (1844-1900) aukštinamo 
antžmogio - Žmogaus, pasiglemžusio Dievo teises ir preroga- 
tyvas, idėja (vok.). 

